
PROLOG 


Înăuntru era întuneric; o întunecime vie, pulsând; doar o 
rază de lumină se pierdea prin intrarea urdinişului: o linie 
ascuțită de lumină albă, repede absorbită de obscuritatea 
interioară. În întunericul cald aripile albinelor vibrau în 
mişcarea lor greoaie peste fagurii de ceară pe care îi 
umpleau cu miere. 

Aroma venea spre ea în valuri calde dar neliniştea pe 
care o simțea creştea, în loc s-o părăsească. Ceva o 
atrăgea către crăpătura de lumină aflată jos, pe podea. 

S-a mişcat încet în jos, pe rama suspendată, albinele 
deschizându-i respectuos drumul. Era un bâzâit uniform, 
încet la început, apoi din ce în ce mai puternic. Din toate 
direcțiile veneau mai aproape, urmând-o, captivate de 
acelaşi îndemn, acelaşi instinct orb. Un ghem cald, păros şi 
bâzâina, se tinea după ea în jos, pe pereții stupului către 
intrare, unde le întâmpinau albinele ce reveneau la stup. 

A ieşit pe platforma din fata urdinişului, încercându-şi 
marile aripi transparente. Era prima dată când apărea la 
lumină, de când ieşise din ou. Ochii ei mari, cu fațete 
multiple, obişnuiţi cu întunericul stupului, au prins şi au 
înregistrat lumina strălucitoare a soarelui, contururile verzi 
ale pomilor şi acum simțea mult mai clar amestecul 
aromelor care ajungeau spre ea de la florile timpurii de 
vară. 

Pentru o clipă a rămas precaută pe platforma însorită dar 
apoi vechea nelinişte s-a întors, determinânad-o să-şi ia 
Zborul, să se lanseze în sus, în necunoscutul uşor aromat ce 
o înconjura. 

Albinele lucrătoare au urmat-o, din stupul galben spre 
înălțimi, asemenea unor fulgi de zăpadă întunecați purtati 


de un vârtej. Roiau. Ceva necunoscut o atrăgea pe regină 
din existența ei tihnită şi numeroase albine o urmau 
orbeşte pentru o nouă colonie, în stup nu era loc pentru 
mai multe regine. 

A zburat sus, atrasă de vântul blând de vară, aripile iuți 
vibrând şi bâzâind în jurul ei. Nu ştia de ce dar urma un 
drum precis, o linie dreaptă. Apoi, simțind bogata aromă 
dulce a ceva intens verde şi primitor, s-a prăbuşit către 
pământ. Fructe pe jumătate coapte îndoiau ramurile şi, în 
lumina slabă dintre crengi, s-a aşezat, înconjurată de o 
pătură caldă, zumzăitoare, de albine adunate în jurul ei 
pentru a o proteja. Acum era din nou aproape întuneric, ca 
în stup, întunecimea şi căldura dată de apropierea albinelor 
protejând-o. 

Departe, cineva a văzut-o şi a zâmbit. A durat mult, dar 
acum jocul putea începe. 


CAPITOLUL | 


Am ieşit pe treptele pridvorului simţindu-mă satisfăcut şi, 
cu plăcere, am văzut că urma să fie o zi frumoasă. 
Bineînţeles, domnul de la televiziune prevestise ploaie şi 
tunete, dar arăta ca şi cum profeția lui nu se va împlini. 
Oricum, nu azi. 

Deşi era doar ora zece dimineaţa, era destul de cald. O 
briză uşoară tremura prin arţarii încărcaţi de frunze verzi şi 
treapta de calcar se simţea rece sub picioarele mele goale. 
O codobatură vina muşte de-a curmezişul pajiştei mele 
necosite, cu coada biciuind prin aer. Maşina de tuns iarbă 
zăcea sub o tufă de liliac, ca o înţepătură a conştiinţei, 
mânerul vertical, un semn de exclamare, de mustrare. Dar 
nu am ţinut cont de arătătorul ei mustrător, ignorându-l. 
Eram în vacanţă, nu plouase de multă vreme, aşa că 
paiiştei i-ar folosi probabil să nu fie cosită chiar imediat. 
Convingându-mă că raţionamentul era perfect, am intrat 
înapoi în casă şi am pornit plita electrică să fierb apa 
pentru, cafea. Era timpul micului dejun: totdeauna iaurt. La 
ţară, omul trebuie să mănânce numai o hrană sănătoasă. 
Peste iaurt pun vreo două linguri dintr-o specialitate 
elveţiană cu nume exotic, „muesli”; despre gustul ei să nu 
mai vorbim! Se zice că „muesli” conţine de toate, de la 
germeni de grâu, la struguri şi arată ca gunoiul de pe 
podeaua hambarului dar, după informaţiile de pe spatele 
pachetului portocaliu, conţinutul este exact ce-i trebuie 
corpului, excelent pentru intestine ca şi pentru alte organe 
mai nobile. Apoi două felii de pâine integrală. Două felii, 
una cu margarină şi brânză moale, cealaltă cu brânză 
galbenă de capră. 

— Sănătos, mi-am zis cu voce tare, punând tava roşie de 


cositor pe treapta largă de la intrare. Sănătos şi bun pentru 
un vânzător de antichităţi cu tendinţe de a lua în greutate. 

Cleo, pisica mea siameză, Cleo de Merode, mi-a 
adulmecat fără interes iaurtul cu „muesli” în vârf. Apoi a 
strănutat; un germene de grâu în nasul ei elegant, fără 
îndoială. Neimpresionată de masa mea, a căscat la soare şi 
s-a încolăcit la spatele meu. Intr-adevăr, era o tânără greu 
de impresionat! 

Fusese o primăvară plină, cu multe de făcut la magazin şi 
cu o grămadă de trebuşoare pe de lături, astfel că eram 
destul de epuizat de toate activităţile mele subsidiare. Ca 
să mă răsplătesc şi să am grijă de corpul meu, ca şi de 
sufletu-mi, de altfel, am împrumutat de la un amic un loc 
de vară idilic. Mammon fusese mai darnic cu el decât cu 
mine. Bani neaşteptaţi îi pipaseră din senin şi, în acea clipă, 
era în Indiile de Vest bând Cuba Libre sau ce le-or da pe 
acolo turiştilor. Şi astfel, casa îi era goală pe timpul 
vacanței. Ne-am întâlnit din întâmplare la o petrecere şi nu 
ştiu cum am ajuns să discutăm de problema lui de a găsi pe 
cineva care să aibă grijă de mica lui proprietate în timp ce 
era plecat. Mică proprietate, Dumnezeule! Unui mic 
proprietar i-ar fi greu să-şi imagineze cum trăia amicul meu 
şi ce-l înconjura: o maşină de spălat vase, un congelator, 
aparatură stereo, fără a mai menţiona barul pentru 
coctailuri şi televizorul color cu ecran imens. Dar, pe 
dinafară, casa arăta idilică, exact cât trebuie, cu colţuri 
negre, coş negru pe acoperişul de ţiglă roşie şi ferestre 
triple în rame albe. Tufe mari de liliac acoperite acum, la 
mijlocul verii, cu flori mov pal. Copaci înalţi în jurul pajiştei 
bogate, de un verde închis. 

Fără să mă gândesc, impulsiv ca totdeauna, am acceptat 
oferta lui de a-mi petrece vacanţa în „mica lui proprietate”, 
s-o protejez împotriva hoţilor şi vandalilor şi, ca o simbolică 
plată pentru chiria necesară, să tai iarba şi să păstrez 
straturile de flori şi grădina de zarzavat într-o oarecare 
ordine. 

— Poţi să mănânci cât vrei. Vor fi tone de salată verde şi 
cartofi noi. 


A fost atât de uşor de făcut promisiuni atunci, la Barul 
Operei din Stockholm, peste platoul de frigărui care a 
pecetluit înţelegerea noastră. Am vorbit de degetele mele 
„Verzi” şi de dragostea mea pentru pământ, de plantele cu 
aromă amară de care aveam nevoie acasă ca bază pentru 
aquavitul meu, în prepararea căruia, în anumite cercuri, 
eram considerat expert. 

Dar când s-a apropiat vremea plivitului şi muşuroitului, a 
răritului şi cositului, am început să realizez dimensiunea 
promisiunii mele. Deşi, bineînţeles, era bine pentru mine 
să-mi supun trupul la eforturi fizice, să beau apă şi să 
mănânc salată. Era exact ce-mi trebuia... să fiu departe de 
barul lui Freden sau de cel al Operei. Să uşurez presiunea 
pe centura pantalonilor şi să-mi aduc muşchii înapoi în 
formă după o iarnă sedentară. Mă cântăream în fiecare 
dimineaţă pe cin tarul din baie şi înregistram rezultatul pe 
un grafic lipit de perete. Urmările se vedeau deja. Curba 
mergea în jos, nu drastic sau îndrăzneţ, ci cu precauţie. 
Dar, oricum, în direcţia bună. În plus, mica proprietate, 
dacă cineva poate utiliza acest termen modest pentru luxul 
care mă înconjura, se afla în districtul meu de baştină: 
parohia Viby, în Narke, una dintre cele mai frumoase 
regiuni ale ţării. 

Am privit codobatura şi am ascultat vântul. De pe 
treptele pe care stăteam, m-am uitat prin gaura din gardul 
viu de liliac, în josul şoselei principale de dedesubt, albită 
de pulberea vremii, alergând în tunele înguste prin frunzişul 
închis la culoare de pe margini, între perdelele albe de 
dantelă de haţmaţuchi sălbatic. De fapt, şoseaua era una 
istorică, chiar şi cortegiul funerar al regelui Carol al XII-lea 
trecuse pe aici, o veche potecă de călărie care de-a lungul 
secolelor a fost lărgită, mai întâi pentru trăsuri şi căruţe, 
apoi pentru maşini. 

Atunci l-am auzit, un zumzet jos, potolit, urcând şi 
coborând, o ciudată melodie monotonă. Am privit în jur, 
apoi în sus, la acoperişul dantelat de tâmplărie al verandei 
pe care ultima generaţie o adăugase vechii case, dar nu era 
nimic acolo. M-am ridicat şi am coborât pe cărarea din 


grădină. Destul de dificil pentru tălpile mele neantrenate şi 
parcă, în zadar: mu reuşeam să localizez sunetul. Apoi am 
văzut ceva ciudat. Drept în mijlocul unui tufiş de coacăze, 
chiar lângă frontonul casei, era un ghem mare, brun-închis, 
care mai înainte nu fusese acolo. lar melodia care urca şi 
cobora venea dinspre acel loc. 

M-am apropiat precaut, urmat de Cleo, cu coada ridicată 
şi cu nasul încreţit bănuitor în direcţia tufişului. Apoi am 
văzut ce era: un roi de albine. Stupul a avut o regină în plus 
şi aceasta a trebuit să plece, să formeze o altă colonie 
producătoare de miere, fierbând de activitate. 

Fascinat, am privit ghemul de albine bâzâind şi 
zumzăind, schimbându-şi mereu forma, unduind înainte şi 
înapoi, menţinut de trupurile albinelor. Regina trebuie să fi 
fost drept în mijloc, înconjurată de curtea ei, de armata ei, 
Oricând putea să-şi ia zborul, urmată de escorta ei, către un 
copac găunos sau mansarda unei case părăsite sau un colţ 
întunecat dintr-o magazie de lemne. M-am gândit că ar fi 
păcat să se piardă cine ştie pe unde. Ar trebui să merg la 
Ture Strom. Acesta creştea albine şi vindea miere. El ar fi 
putut să ia roiul şi să-i dea un adăpost pentru iarnă. Ar 
putea chiar să fie un grup fugar de la proprii lui stupi. 

Ture era unul dintre prietenii mei în parohie, un dulgher 
pensionar crescător de albine, poet şi filozof. Scria poeme 
în timpul serilor lungi de iarnă, o poezie care semăna pe 
alocuri creaţiilor pline de culoare ale pictorilor naivi. Cu 
siguranţă s-ar găsi un loc şi pentru roiul fugar în lungul şir 
de stupi, aliniat pe iarbă lângă căsuţa lui. 

Mi-am pus sandalele şi am luat un jerseu vechi de 
bumbac din cuierul din pridvor. Era foarte decolorat, dar 
încă mai putea fi văzut un elefant care mi se mula pe burtă. 
Kenia, scria cu litere mari. O amintire dintr-una din 
numeroasele călătorii în străinătate ale gazdei mele. Nu i- 
au trebuit mai mult de cinci minute bătrânului meu Opel să 
se rostogolească prin dimineaţa de vară până la casa roşie 
şi albă a lui Ture. Am claxonat o dată, apoi încă o dată, dar 
nicio mişcare în spatele perdelei. O fi plecat? 

Apoi uşa s-a deschis şi Ture a ieşit pe treptele 


pridvorului, îmbrăcat elegant; costum, cravată şi o şapcă 
albă, mare. 

— Pleci undeva Ture? am strigat prin fereastra maşinii. 
Am un roi de albine pentru tine. E acasă, pe tufişul de 
coacăze. Tot ce ai de făcut e să vii şi să-l iei. 

— Ce? Ai un roi?! Na, na, chiar acum tind eram gata de 
plecare. Mă duc la o licitaţie. Ştii, s-ar putea ca roiul să stea 
mai multişor, acolo. Uneori stau liniştite chiar mai multe 
zile. Aş veni după-masă să-l iau. 

— Ce fel de licitaţie? întreb, trezindu-se în mine instinctul 
profesional. 

— La Olsson. A murit luna trecută. Şi n-are niciun fel de 
rude. Aşa că i se vinde căsuţa şi toate lucrurile. Are câţiva 
stupi şi m-am gândit să fac o ofertă pentru ei. 

Ştiam că nu era întregul adevăr. Licitaţiile însemnau 
senzaţie. Licitaţiile însemnau distracție. Oamenii se 
întâlneau şi vorbeau, se amestecau şi se bucurau. Licitaţiile 
erau o parte esenţială a vieţii pe care nimeni nu o pierdea 
bucuros. Oricum, nu în această parte a ţării. 

— AŞ putea veni cu tine? l-am întrebat. Poate e ceva şi 
pentru mine acolo. Nu se ştie niciodată. Pot să te iau cu 
maşina? 

— Bineînţeles că poţi. Asta o să-mi economisească ceva 
benzină şi acolo nu-i niciodată suficient loc de parcare. 
Orăşenii ăştia sunt nebuni după licitaţii: vin cu sutele din 
Orebro şi Kumla, ca şi din Hellsberg de altfel. Cei ca mine 
aproape că n-au nicio şansă în faţa lor. Deşi, poate că o să 
pun mâna pe vreo doi stupi vechi. 

— Sunt sigur că vei reuşi. Hai, sus! 

Ture Strom s-a urcat lângă mine; am dat încet înapoi, 
atent la poarta îngustă. 

— Cine a fost Olsson? am întrebat, după ce am depăşit 
partea de şosea şerpuindă care îşi răsucea calea printre 
vechi cimitire şi pante împădurite de stejari. Vaci brune şi 
albe ne urmăreau cu ochi blânzi iar trilurile ciocârliilor 
răsunau neîncetat, lucru neobişnuit deoarece vara trecuse 
de jumătate. Măceşii sălbatici erau acoperiţi de flori roz pal, 
ca şi cum roiuri de fluturi se aşezaseră pe frunzele verzi. Un 


pui de fazan, cu un penaj de un verde metalic scânteietor, a 
ţâşnit de sub roţile maşinii dispărând în „jungla” de pe 
margine. 

— Unii oameni zic că nu era chiar întreg la minte, dar toţi 
se temeau de el. Nu eu, bineînţeles. O, nu! incă n-a venit 
ziua să mă tem de cineva. Dar practica magia, zic ei. Găsea 
lucruri care fuseseră furate şi oprea sângerarea. 

— Era vrăjitor? 

— Vrăjitor? Da, ai putea spune asta. Stătea izolat la 
proprietatea lui şi nimeni nu ştia cu adevărat ce făcea. 
Oamenii se temeau, dar seara se furişau acolo şi făceau 
afaceri cu el. Se zice că avea puteri atât de mari că putea 
opri sângerarea şi prin telefon. Odată, cineva şi-a tăiat 
mâna cu fierăstrăul şi sângele nu se oprea. Şi era cale 
lungă până la doctor, aşa că i-au telefonat lui Olsson. Şi el 
le-a zis că trebuie să pună telefonul jos ca să le poată citi. 
Şi exact aşa a făcut şi sângele s-a oprit. Era al naibii de bun 
la lucruri din astea. Şi avea o Biblie specială şi alte chestii. 

— O „Biblie specială”? 

— Da, într-adevăr. Se zice că o avea de la un preot. Dar 
nimeni nu avea voie să se uite în ea pentru că atunci 
Olsson şi-ar fi pierdut puterea. Era a şaptea carte a lui 
Moise şi în ea era scris totul. 

— Vrei să spui că e o carte de magie neagră? 

— Eu nu ştiu cum o numesc ei, dar era o carte îngrozitor 
de puternică. Şi găsea în ea tot ce-i trebuia: vrăji şi 
descântece, simboluri şi reţete. 

La început păruse o glumă, dar acum chiar eram serios 
interesat; pe lângă o normală curiozitate, de tentă, hai să-i 
zic istorică, se profila posibilitatea unei afaceri. Poate aş 
găsi ceva care ar interesa Muzeul Nordiske? Să fac o 
donaţie deosebită? Sau s-o vând unui colecţionar 
pătimaş?!... Bineînţeles, doar în cazul în care aş fi reuşit să 
obţin cartea... Doctor Groh, Michael Groh, de exemplu. Este 
clientul meu de ani de zile şi, mai totdeauna, în căutare de 
curiozităţi având legătură cu diverse credinţe şi superstiții. 

Deodată, o maşină a claxonat în spatele nostru; un 
semnal zgomotos, agresiv. Şoseaua prea îngustă făcea 


imposibilă o depăşire. Am accelerat, fără să pot vedea în 
praful ridicat altceva decât o limuzină neagră, cu luminile 
de poziție aprinse, urmărindu-ne  nerăbdătoare. Am 
încetinit, trăgând pe dreapta, lângă un semn de staţionare 
interzisă, lăsându-mă depăşit. Dar am avut timp să observ 
că era o maşină deosebită, cel puţin pentru drumul 
lăturalnic pe care ne aflam, un Mercedes ultimul tip, cu o 
groază de cromuri şi lumini. Şi am mai văzut şi altceva. O 
pisică neagră zăcea indolent întinsă sub parbrizul din spate. 

— Uită-te la asta! s-a mirat Ture. Să iei o pisică în 
maşină. O pisică neagră! 

— Ce drăguţ! Cleo ar fi putut veni şi ea dar am crezut că 
o să te aduc cu mine imediat acasă. E plăcut să vezi că 
există şi alţi iubitori de pisici în vecinătate. 

— Asta nu e de pe aici. Nu avem maşini ca asta. lar mie 
nu-mi plac pisicile. Primăvara prind păsări tinere şi pui de 
iepuri. Nu, a continuat Ture, scuipând de trei ori prin 
fereastra coborâtă. Pfui, pisici... 

Nu aveam nicio dorinţă să mă cert sau să discut 
concluziile unor cercetări recente referitoare la păstrarea 
populaţiei de rozătoare în nişte limite decente. Ştiam care 
era poziţia lui Ture faţă de pisici şi puteam să-l înţeleg. Cel 
puţin în parte. Era un vânător bătrân şi ştia ce pagube pot 
face pisicile vagaboande. 

Ceva mai departe, pe o placardă de carton, era scris cu 
creion „Licitaţie” şi un semn arătând să o iau pe micul 
drumeag care se făcea spre stânga. Am întors şi drumul s-a 
îngustat până când, după câteva sute de metri, a devenit 
doar două dâre de roti de-a curmezişul ierbii înalte. Erau, 
deja, câteva rânduri de maşini parcate într-o rarişte, dar era 
loc şi pentru noi. 

— Vezi? zise Ture. Ce ţi-am spus eu? Tot locul e plin de 
maşini. Orăşeni şi vizitatori de vară. Doar pentru vânzarea 
lucrurilor lui Olsson. Şi când te gândeşti că, practic, e vorba 
doar de lucrurile care le avea la el. 

Când am coborât din maşină, am văzut că parcasem 
lângă Mercedesul negru care ne depăşise, înghesuindu-ne 
pe drumul îngust. Era gol, exceptând pisica neagră aşezată 


pe un covor, pe bancheta din spate, unde-şi lingea una din 
labe. S-a uitat la mine, o privire verde, lipsită de interes şi 
şi-a continuat toaleta. 

Căsuţa lui Olsson nu arăta grozav: povârnită, aproape 
acoperită de tufele de liliac care trebuie să fi fost foarte 
bătrâne, cu trunchiuri puternice, groase, ca ale unor copaci. 

La poartă erau tufe de captalan, planta care goneşte 
ciuma şi are frunze uriaşe, asemănătoare cu cele de 
rubardă, iar căsuţa avea un aspect mucegăit şi descompus, 
precum ceva bolnav, abandonat, totuşi viu şi atent. 
Ochiurile de geam ne aruncau sclipiri negre, dezolante şi 
zugrăveala se cojea de pe pereţi. În spatele casei era un 
mesteacăn înalt ale cărui rădăcini noduroase, ciudat 
răsucite, străpungeau pământul spre suprafaţă. 

— Uite, acolo lecuiau rahitismul copiilor, mi-a spus Ture 
arătând spre rădăcină. 

— Ce făceau? 

— Treceau copiii prin inelul format de rădăcina de colo, a 
început Ture să-mi explice răbdător. Când copiii au 
rahitism, starea lor se poate ameliora dacă li se fac 
descântece şi sunt trecuţi printr-o rădăcină ca aia de colo. 
Bineînţeles, cine le face descântecul trebuie să aibă puteri 
speciale. 

Aproape o sută de oameni erau adunaţi în faţa căsuţei, 
adulţi şi copii. Un vânzător de crenvurşti împărțea cârnaţi 
subţiri înfipţi în chifle, iar un coleg, dintr-o branşă mai rece, 
îşi avea parcat căruciorul cu îngheţată la capătul căsuţei. 
Copiii se înghesuiau, în aşteptare, în jurul cutiilor magice 
ale celor doi vânzători, ciocârliile cântau netulburate de 
mulţimea de sub ele, iar monedele zornăiau în cutiile 
neguţătorilor. Era clar că nu numai proprietatea beneficia 
de pe urma morţii lui Olsson. 

Mobile şi diverse obiecte casnice fuseseră expuse pe 
iarbă şi curioşii se învârteau în jurul lor, trăgând aici de un 
sertar, învârtind colo un platou, scormonind în cutii de 
carton şi conversând între ei. O linie netă, de separare, era 
evidentă între localnici şi cei pe care Ture îi numea 
„orăşeni”. Costume pe de o parte, şorţuri şi haine de toate 


zilele de cealaltă. Eu însumi aparţineam ultimei categorii, 
cu şorţul murdar şi tricoul decolorat cu un elefant, mai mult 
bănuit, pe piept. Dar probabil că, orice aş fi pus pe mine, 
tot n-aş fi arătat ca un localnic. Din nefericire, indiferent ce 
îmbrac, nu port marca unei vieţi sănătoase, legată de 
pământ. 

— Doamnelor şi domnilor, tinerii mei prieteni! Acum 
începem! a strigat conducătorul licitaţiei, căţărându-se pe o 
bancă în faţa uşii. 

Era un compromis între localnic şi străin, purtând 
pantaloni lungi şi o cămaşă fără cravată, dar eu o pălărie pe 
cap; o panama elegantă, să-l protejeze de soare. Un bărbat 
care cunoştea viaţa şi străbătuse lumea, cu rădăcini, totuşi, 
în parohie. Un bărbat în care puteai avea încredere. 

— Aici sunt unele lucruri grozave! Grăbiţi-vă, acum, la 
chilipiruri!  Scoateţi portofelul şi prindeţi ocazia vieţii 
voastre! 

Oamenii s-au privit, au râs şi s-au adunat în jurul lui. 
Pentru mine, ca vânzător de antichităţi, nu era nimic 
interesant, cu excepţia unui fotoliu în stil Gustavian, cu 
tapiţeria uzată dar suficient de vechi ca să-mi trezească 
interesul şi să licitez pentru el preţ de câteva strigături. L- 
am cercetat cu atenţie şi m-am convins că era într-o stare 
acceptabilă. Se punea acum problema de a nu arăta prea 
mult interes. Incercând să ajung cât mai aproape de uşă şi 
de conducătorul licitaţiei, să nu-i pierd trăncăneala 
simpatică, m-am împiedicat de o cutie de carton aşezată 
lângă o ladă plină cu borcane pentru conserve, inele de 
cauciuc şi capace. Am privit în cutie. De o parte era un vraf 
de reviste vechi, lângă ele câteva cărţi cu legături uzate de 
piele şi, între grămezi, ca aruncată din întâmplare, o carte 
groasă cu o învelitoare din muşama. Am ridicat-o şi am 
răsfoit-o. 

Trebuie să fie destul de veche, m-am gândit, desprinzând 
cu grijă muşamaua. Dedesubt, era o copertă de pergament 
căreia anii îi dăduseră o nuanţă brun închis. Paginile erau 
dintr-o hârtie groasă, pătată, ca şi cum cartea ar fi fost 
păstrată undeva la umezeală şi mucegăise. Foile erau 


acoperite cu un scris de mână într-o cerneală colorată brun- 
sepia. Nu am putut citi rândurile strânse, înghesuite, care 
păreau să fi fost scrise de diferiţi oameni, cel puţin la 
începutul şi la sfârşitul cărţii. Poate o veche carte de 
socoteli? De la unele din fermele din câmpia Narke? Sau un 
fel de inventar. Mă rog, nu pentru mine. Am destule obiecte 
ciudate care adună praful pe rafturile din magazinul meu - 
„descoperiri” sau „chilipiruri” de la diferite licitaţii, care mai 
târziu s-au dovedit a fi de nevândut. 

Eram gata să pun cartea la loc, când literele de pe o 
pagină din mijloc au început să însemne ceva pentru mine, 
alcătuindu-se singure în cuvinte coerente. Evident, ochii 
începuseră să mi se adapteze la scrisul întortocheat şi se 
obişnuiseră cu el. Un petec umed făcea de necitit primele 
cuvinte, dar apoi textul începea să prindă contur: 

„Conjur toate spiritele rele şi tot răul şi toţi demonii să 
părăsească acest loc în numele celor optsprezece demoni şi 
aceasta se va întâmpla cu voia lui Belzebut şi voia lui 
Lucifer şi cu puterea tuturor spiritelor rele, cu dorinţa 
domnului şi cu puterea cu care i-a interzis aceasta lui Jov. 
Cu această putere interzic eu şi acest loc va fi liber de şerpi 
şi dragoni şi de toate neamurile de demoni”. 


CAPITOLUL II 


Textul continua pe pagina următoare, dar nu era necesar 
să citesc mai departe. O carte de magie neagră. Cartea de 
magie neagra a bătrânului Olsson. O raritate istorică. Poate 
unică. Trebuie să licitez pentru ea. Trebuie să o am. O fi 
văzut-o şi altcineva? 

Am privit în jur. Se părea că nu. Toţi erau adunaţi în jurul 
licitatorului, care-şi lăsa vorbăria să curgă peste o audienţă 
mulţumită şi uşor amuzată. Am pus cu grijă cartea la loc în 
cutie, sub vraful de reviste. Poate că nu era prea frumos ce 
făceam, dar nu doream să-mi împart descoperirea cu 
nimeni. 

A venit rândul borcanelor de conserve, care s-au vândut 
într-o suflare. O noptieră cu oglindă s-a adjudecat pentru o 
sumă mult prea mare faţă de valoarea ei, ca şi cele mai 
multe dintre lucruri. Am licitat un timp pentru scaunul meu 
Gustavian, până la cinci sute, apoi m-am oprit. Lupta a 
continuat între două doamne, nu de prin partea locului, şi 
nu s-a încheiat decât la o ofertă de o mie cinci sute. Apoi au 
urmat alte mărunţişuri: o ladă de lemn plină cu cuie şi 
caiele, borcane, sticle şi, în sfârşit, a venit şi rândul cutiei 
cu reviste şi cărţi. 

— Avem aici o cutie cu cărţi grozave. Cărţi adorabile! Şi 
aceste reviste. Nu ştiu de unde a făcut rost Olsson de ele 
dar lucruri de soiul ăsta sunt scumpe astăzi. Aproape 
antice. Ce se oferă pentru cutie?... Am auzit cinci 
coroane?... Am auzit trei?... Trei coroane? 

Am auzit trei coroane şi chiar mai mult. Am continuat să 
licitez încrezător, adăugând, câte o coroană la fiecare 
ofertă. Era important să nu arăt un interes prea mare. 
Poate unii dintre participanţi ştiau că am un magazin de 


antichităţi iar faptul că continuam să licitez însemna că 
lucrul respectiv prezenta un interes mai aparte. La cincizeci 
de coroane rămăsesem doar doi amatori, un bărbat înalt, în 
haine de culoare închisă şi cu mine. Avea părul cărunt, cu 
trăsături ascuţite şi un început de chelie. Era palid, în ciuda 
soarelui de vară şi avea un nas coroiat, ca ciocul unei 
păsări de pradă. Costumul era de un albastru închis, 
aproape un fel de uniformă. Nu zâmbea şi era insensibil la 
glumele licitatorului şi îmi supralicita oferta de fiecare dată 
cu cinci coroane. Ajunsesem, la o sută de coroane şi 
începuseră comentariile. Oamenii se uitau la noi şi la cutia 
de carton plină cu reviste. Conducătorul licitaţiei 
abandonase glumele şi se concentra asupra mea şi a 
omului întunecat, nu cumva să-i scape vreo nuanţă, 
înălţarea unei sprâncene sau o mână ridicată. Ştie despre 
carte, m-am gândit, mergând până la două sute. Trebuie să 
ştie, altfel n-ar licita. Omul „întunecat” continua netulburat, 
supralicitându-mi acum oferta cu douăzeci şi cinci de 
coroane la fiecare strigare. Am început să mă întreb cât ar 
putea valora manuscrisul unui excentric bătrân de la ţară şi 
dacă merita să continui. Nu cunoşteam prea multe despre 
cărţile de magie neagră şi alte superstiții populare dar, din 
informaţiile pe care le aveam, ştiam că multe dintre aceste 
cărţi erau de dată destul de recentă, fiind doar copii ale 
unor lucrări banale care apăruseră din abundentă în secolul 
trecut. Dar nu puteam renunţa atât de uşor, deşi limita ar fi 
trebuit să fie sub cele 600 de coroane pe care le aveam în 
portofel. Normal, câteva telefoane mi-ar fi rezolvat 
problema unor împrumuturi, dar trebuia să fiu prudent, 
rezerva mea în bancă, în aşteptarea unor plăţi, era destul 
de scăzută. Când am ajuns la 500 de coroane, o linişte 
absolută se lăsase în micul spaţiu din faţa casei. 
Conducătorul licitaţiei şi-a şters fruntea cu o batistă mare şi 
a băut o înghiţitură de limonadă din sticlă. 

— Şi zece! Am strigat, conştient că am atins o limită pe 
care n-ar mai trebui s-o depăşesc. Adevărat, ar fi fost 
interesant să ai cartea, dar, la urma urmei, trebuie să şi 
trăieşti. Oricum, nu aveam nicio certitudine că aş putea-o 


vinde din nou. Aş fi rămas cu ea pe cap şi ar fi trebuit să 
strâng cureaua toată vacanţa. Desigur, doar dacă n-aş fi 
folosit cartea să obţin ceva prin vrăji, m-am gândit amuzat. 

Conducătorul licitaţiei mă privea cu ochi mari şi la 
zâmbetul meu şi-a scuturat capul, parcă nevenindu-i să 
creadă până unde poate ajunge nebunia orăşenilor şi a 
privit implorator la omul „întunecat”. 

O femeie stătea lângă mine; să fi avut treizeci-treizeci şi 
cinci de ani; un păr închis, aproape negru-albăstrui şi ochi 
verzi, mari. Cât este de frumoasă, mi-am zis, când s-a 
întors către mine. Am uitat cartea, am uitat licitaţia şi m-am 
mulţumit s-o privesc. Uşor înroşită de soare, nefardată, 
purtând o bluză verde subţire. Fără nimic dedesubt. Şi 
jeanşi. Mi-a zâmbit, parcă întrebându-mă ce e cu oferta 
asta nebună pentru o legătură de reviste dintr-o cutie de 
carton. Stătea atât de aproape, încât puteam să-i simt 
parfumul. Mirosea a iasomie, un parfum destul de greu, o 
combinaţie dulceag-acidulată. 

— O mie, şi-a rostit opţiunea „întunecatul” meu rival. 

— O mie? A tremurat licitatorul întrebarea, privindu-l ca 
şi cum n-ar fi auzit bine... Aţi spus o mie? Vreau să spun.... 
celălalt domn a oferit 510... Sunteţi sigur că” aţi vrut să 
spuneţi...? 

— Ai auzit bine, a confirmat sec, „întunecatul”. Am zis o 
mie şi asta este exact ceea ce am vrut să spun. 

— O, bine, atunci... merge, merge... 

S-a uitat la mine, dar am scuturat negativ din cap şi a 
încheiat iute târgul, mulţumit că bizara licitaţie s-a sfârşit. 
Toţi au început să vorbească dintr-odată, comentând cele 
întâmplate. 

— Trebuie să fi fost un bol de argint în cutie, a spus 
cineva. 

— Nu fi prost, a zis altul. Mai mult ca sigur că Olsson şi-a 
ascuns economiile printre reviste. Era aşa de zgârcit că nu 
arunca nimic, niciodată. 

— Ce păcat, mi se adresă femeia în verde, zâmbind din 
nou. Oricum, de ce ai licitat atât de mult? Ce era în ea? 

— Evident, mai mult decât am crezut eu. Mi-am privit 


rivalul luând cutia. Acest domn şi-a dorit-o foarte, tare, i-am 
comunicat doamnei de lângă mine. A vrut să mă înlăture 
definitiv şi a reuşit. 

— Da, cu siguranţă. Evident, pentru el cutia e foarte 
importantă. 

Am privit în jur, căutându-l pe Ture care stătea de vorbă 
cu nişte vecini. 

— Vii înapoi cu mine? l-am întrebat. Trebuie să mă întorc 
la pisica mea şi să cosesc iarba. 

— Nu, mulţumesc, o să mă întorc cu Lasse. Mare noroc ai 
avut că nu te-ai ales cu cutia aia. Nu putea valora mai mult 
de 10 coroane... în cel mai fericit caz, a râs el şi Lasse a 
încuviinţat. „Nebuni din Stockholm” era scris pe feţele lor 
radioase. Dar niciunul nu a zis ceva. Erau amabili şi bine 
crescuţi. 

— Bine, atunci am plecat. Nu uita roiul. 

Mi-am făcut loc prin mulţime, strecurându-mă printre 
copiii care-şi lingeau îngheţatele şi adulţii care muşcau cu 
poftă din crenvurşti, printre vânzătorii de chilipiruri şi 
printre cei pe care doar curiozitatea îi adusese aici. 

Cineva stătea lângă maşina mea: era femeia cu bluză 
verde. Se uita la pisica din maşina de alături. 

— Nu sunt frumoase pisicile? mi s-a adresat zâmbind, 
când am deschis portiera bătrânului Opel care arăta chiar 
mai jalnic decât de obicei lângă strălucitorul Mercedes 
negru. 

— Sunt de acord, i-am răspuns. Am şi eu una, o siameză 
albastră, numită Cleo. 

— Este plăcut să întâlneşti pe cineva care gândeşte aşa. 
Cei mai mulţi se tem de pisici. Poate că-şi dau seama că le 
sunt inferiori. Odinioară, la egipteni, pisicile erau 
considerate sfinte. Aveau temple speciale dedicate pisicilor 
iar zeița Bastet era reprezentată cu un cap de pisică. 

A zâmbit, ochii ei verzi strălucind. Ochi de pisică! am 
gândit confuz, văzând soarele reflectat de pete mici, 
departe, în adâncul lor. 

— În oraşul Bubastis pisicile moarte erau chiar 
îmbălsămate. Au existat şi ritualuri de fertilitate, legate de 


adorarea pisicilor, ritualuri pe care le-am preluat şi noi. 

— Serios? N-am ştiut asta. 

— Nu? Zeița fertilităţii, Freya, obişnuia să călătorească 
într-o şaretă trasă de pisici. 

— Extraordinar! Habar n-aveam de toate astea. Ştiam 
doar că atunci când o pisică îţi taie drumul trebuie să scuipi 
de trei ori... Şi că vrăjitoarele, de Paşti, când zburau spre 
locul lor de întâlnire la Blakulla, aveau pisici în spatele lor, 
pe mături. 

— Da, Blakulla... Pisica are o natură dublă şi este 
asociată cu diavolul. Acesta este reprezentat uneori ca un 
motan uriaş, iar în Franţa şi Anglia pisicile erau torturate în 
public, până la moarte, ca simboluri ale diavolului. N-ai ştiut 
nici asta? Aşa cum şi catolicii spânzurau pisici îmbrăcate ca 
preoţii protestanți. 

— Sună oribil, am zis, înghițind în sec. Habar n-aveam. 

A deschis uşa din spate a maşinii şi s-a urcat, în timp ce 
cobora fereastra, marea pisică neagră i-a sărit în poală. 

— II cheamă Muezza, după pisica favorită a lui Mahomed. 
S-a aplecat spre pisică şi a mângâiat-o pe cap. Aceasta a 
deschis ochii, şi mi-a aruncat o privire verde. Aceeaşi 
culoare ca ochii stăpânei, mi-am zis, privind-o din nou. 

Ceva a alunecat pe lănţişorul subţire de argint pe care-l 
avea la gât: un pandativ. Motanul uriaş a întins o labă spre 
el şi a început să se joace. Era o amuletă mică, în forma 
unei cruci sau, mai degrabă, a unui ciocan. 

Unde mai văzusem aşa ceva? Un obiect scurt, ca o cruce 
groasă, care seamănă cu un ciocan, înconjurat de un cerc 
din acelaşi metal, probabil fier. Dintr-odată mi-am amintit. 
Un ciocan al lui Thor. O miniatură a ciocanului pe care Thor 
l-a aruncat giganţilor. Părea o copie, destul de reuşită de 
altfel, în timp ce o admiram, am mai văzut ceva: pe 
banchetă, lângă femeie, era cartea, cartea pentru care 
licitasem şi pe care nu reuşisem s-o obţin. 


CAPITOLUL III 


Un pod îngust lega ţărmul de mica insulă. La capătul 
podului era o căsuţă de vară, zveltă, umbrită de un copac 
înalt, un fel de pin. lar lângă el, o altă clădire, asemenea 
unui templu, cu un turn cu trei nivele. Acoperişurile 
diferitelor nivele erau întoarse în sus, la colţuri, astfel încât 
demonii şi spiritele răului să nu găsească nicio cale de 
acces. Deasupra clădirilor, pierzându-se spre alte zări, 
pluteau în linii drepte trei stoluri de cocori. Un chinez 
bătrân trecea pe pod dinspre insulă spre continent. Peisajul 
albastru şi alb păstra aceeaşi armonie din secolul al 
optsprezecelea. 

Am pus platoul pe masă. Era ireproşabil, fără crăpături, 
fără reparaţii, o relicvă a impactului în masă al Companiei 
Indiei de Est către o Suedie în care standardul de viaţă al 
burgheziei, pe cale de formare, era în creştere. Intr-o 
perioadă de 20 de ani din existenţa Companiei, în cursul 
celei de-a treia concesiuni, aproximativ 12 milioane de 
piese de porțelan au fost importate în Suedia. Erau utilizate 
ca veselă de toate zilele şi tratate ca atare. Cele mai multe 
şi-au împlinit destinul la un spălat neîndemânatic dar, nu 
puţine scăpaseră, mai ales variantele scumpe în „famille 
rose”. Mai târziu, când fiecare director care se respecta 
trebuia să aibă un set de „Est Indian” pe peretele 
sufrageriei şi uneori chiar un serviciu mai bun, importul a 
înflorit din nou, dar de data asta din Anglia. 

În timpul Companiei, chinezii au influenţat din plin 
preferinţele suedezilor. De altfel, nu numai în Suedia. 
Chippendale a fost influenţat de arhitectura şi desenele 
chinezeşti. Rococo-ul a prins elemente ale stilului chinezesc 
şi China a ajuns să fie un ideal pentru mulţi oameni, deşi 


grija pentru detaliu a meşterilor chinezi a avut unele 
consecinţe. Luaţi-l, de exemplu, pe generalul Cederstrom: 
comandase câteva căni pentru punci, care urmau să fie 
împodobite cu numele lui. In grabă, a rupt o bucată de 
hârtie pe care numele îi era deja scris şi a trimis-o 
împreună cu comanda. În cele din urmă, comanda i-a fost 
onorată: superbe căni de porțelan cu „Aprobat, Jacob 
Cederstrom” scris pe ele. Există şi alte exemple, mai ales 
pe  porţelanul heraldic comandat de diferite familii. 
Aproximativ 350 de familii sunt astăzi conservate în 
porțelan, un domeniu de colecţie care interesează pe mulţi 
dintre cumpărătorii mei. 

Era cald, căldura de iulie, fierbinte şi opresivă, în strada 
Kapman, unde este magazinul meu, iar aerul părea 
aproape nemişcat între clădirile înalte. Era ceva mai rece în 
interior, în obscuritate; nu o răcoare proaspătă, ci mai 
degrabă răceala cu miros de mucegai a unei pivnițe. 
Stockholmul era aproape gol, gol de turişti. Nu m-am mirat. 

Deşi vacanţa mi se terminase, mă întrebam dacă să mă 
reîntorc la ţară sau poate să mă duc undeva la mare. Dar, 
de fapt, nu-mi puteam permite şi nu îndrăzneam să pierd o 
întreagă mulţime de posibili cumpărători. Totuşi, mă 
deranja faptul că trebuie doar să stau şi să aştept. Oricum, 
nu mai era nimeni în oraş, cel puţin nimeni interesat în 
antichităţi. 

M-am ridicat de pe scaun şi am pus platoul alb-albastru 
înapoi în vitrină. Nu, pentru anul acesta terminasem 
vacanţa. Fusese grozav la ţară şi, până la urmă, reuşisem 
să pun grădina în ordine, obţinând aprecierea gazdei mele 
care a revenit la petecul său luxos... 

Atunci a început totul, în acea zi plicticoasă de vară, în 
magazinul meu. Ziua se scurgea destul de banal, în nota 
obişnuită. Când mă îndreptasem spre bucătăria care-mi 
servea şi de birou, am auzit clinchetul clopoţelului de la 
intrare. Un cuplu mă aştepta în mijlocul camerei, un bărbat 
şi o femeie, amândoi arşi de soare, cu o vestimentaţie 
tipică de vacanţă, el într-o haină şi o bluză descheiată la 
gât, acoperită cu bărci mici cu pânze, cărunt; aproximativ 


60 de ani. O faţă grea, plină de cute. Ea era mică şi vioaie, 
o voioşie nervoasă, fumând cu gesturi rapide şi privind în 
jur ca o pasăre. Părea hărţuită, agitată, Era poate ceva mai 
tânără decât bărbatul iar îmbrăcămintea, deşi în acelaşi ton 
turistic, era elegantă. 

— Bună dimineaţa, am zis trăgând înapoi, în spatele 
meu, şalul indian care-mi servea drept draperie. Frumoasă 
zi. 

Nu au răspuns surâsului meu binevoitor. 

— Am auzit de dumneavoastră, a început bărbatul pe un 
ton ezitant, aruncând o privire spre companioana lui. O 
cunoştinţă comună v-a recomandat. 

— Mă bucur, sper că a fost mulţumit de serviciile mele. 
Asta este cea mai bună reclamă în meseria noastră: 
cumpărătorii satisfăcuţi. Am zâmbit din nou. 

— Nu asta a vrut să spună Axel, a intervenit femeia, 
scuturând o coloană lungă de scrum din ţigară. 

Am privit cenuşa, plutind în jos către covorul, cu 
siguranţă uzat dar totuşi afgan, din faţa tejghelei. O 
obişnuinţă oribilă, fumatul, m-am gândit. Mai ales când 
fumătorii nu au bunul simţ să folosească o scrumieră. 

— Axel a vrut să spună altceva, a repetat ea. 

— O, da, am aprobat, încă neînţelegând nimic. 

— E vorba de preocupările dumneavoastră criminalistice, 
a spus bărbatul al cărui nume părea să fie Axel, bâjbâind 
după nodul unei cravate inexistente: oricum, n-ar fi putut 
să-şi desfacă bluza mai mult, decât rupând-o. 

— Preocupări criminalistice? 

— Exact. Am auzit că aţi ajutat poliţia şi alte persoane cu 
diferite... eh... ei bine, probleme. 

Ea a dat din cap, încuviinţând. 

— Nu ştiu nimic despre ajutor. Am fost implicat în una 
sau două afaceri, nu din vina mea, am spus evaziv, 
începând să mă simt vag neliniştit. Ce vroiau? Să mă 
târască în ceva ciudat, de care n-ar fi trebuit să mă ating 
nici măcar cu un deget!? 

— Ei, hai, spuse femeia, aprinzându-şi o altă ţigară. Nu 
fiţi atât de modest. Am auzit atâtea despre dumneavoastră, 


domnule Homan. Am vrea doar să discutăm puţin cu 
dumneavoastră. Nimic deosebit, dar nu vreau să implicăm 
autorităţile. 

— Exact. Ceva mai discret, ca să zic aşa, a continuat 
Axel. Ştiţi cum este treaba cu înregistrarea pe computer. 
Odată ajuns pe el, eşti acolo pentru tot restul vieţii şi 
chestia asta nu este întotdeauna plăcută. 

S-a auzit gongul pentru sfârşitul primei reprize. Vreau să 
spun, ceainicul meu cu fluier a început să se manifeste din 
bucătărie: fierbea apa. 

— Doar o clipă, vă rog. Trebuie să fac ceaiul. Fierbe apa. 
Doriţi o ceaşcă cu ceai? 

Au privit unul la celălalt, apoi au încuviinţat. 

— Da, vă rugăm. 

Puțin mai târziu stăteam toţi în fotolii gustaviene, 
proaspăt restaurate şi tapiţate, în jurul unei mese de 
bibliotecă, acoperită cu piele roşu închis, pe care o aveam 
în consignaţie de la nevasta ţinui colonel. Ceaiul era în cești 
înalte de Meissen şi câţiva biscuiţi Marie zăceau, uscându- 
se pe un platou de argint. Niciunul din musafirii mei nu 
avea un apetit prea mare. 

— Ei bine, am zic, încercând să ajut conversaţia să 
progreseze. Nu este vorba de ceva special dar nu doriţi ca 
autorităţile să fie implicate, nu-i aşa? 

— Exact. Îmi pare rău. Ar fi trebuit să mă prezint. O să 
credeţi... mă numesc Axel Bergman şi dânsa este soţia 
mea, Alice. Avem o fiică, Suzanne şi asta... ei bine, asta... 

— Este problema dumneavoastră, am completat eu. 

Alice a încuviinţat. Dintr-o dată ochii i s-au umplut de 
lacrimi. 

— Exact, a continuat Axel solemn. Suzanne este... are 25 
de ani şi studiază artele frumoase. 

— La Universitate, l-a completat Alice. 

— Da, da, a mormăit el iritat. N-are nicio importanţă unde 
anume. Studiază artele frumoase şi are probleme. 

— Pe care eu le pot rezolva? 

Dar părea să nu mă audă. 

— A intrat într-un anturaj rău. Rău, nici măcar în sensul 


obişnuit, ci o societate ciudată şi periculoasă. 

— Droguri? am presupus, luând încă un biscuit. 

A privit în podea iar Alice a murmurat ceva nedesluşit. 

— Da şi nu. De fapt nu ştiu. Dar vara trecută era la 
Londra şi acolo a întâlnit un indian, un Jahshid. Un fel de 
guru... Învățător de înţelepciune, a continuat cu dispreţ, 
aproape scuipând cuvintele. Şi de atunci totul s-a schimbat 
pentru noi. 

— Şi-a părăsit căminul, a rostit tremurat Alice. De abia o 
mai vedem, dar când apare parcă e o altă persoană. 

— Şi-a abandonat studiile şi se întâlneşte doar cu oameni 
ciudaţi. 

Am privit la Alice şi la batista de dantelă, mototolită în 
mână, la diamantul mare strălucind lângă verighetă, la 
îmbrăcămintea de vară elegantă, făcută la comandă. Mi-am 
întors privirea spre Axel, o imagine a directorului suedez 
înfloritor şi eficient. M-am gândit că ideea lor de societate 
„ciudată” era, poate, neîmpărtăşită în totalitate de fiica lor, 
Suzanne, tânără studentă în arte frumoase, rătăcită pe căi 
greşite... în aprecierea părinţilor ei. 

— Ei bine, am spus ezitant. Nu este chiar aşa de 
neobişnuit ca o tânără fată să-şi părăsească căminul şi să 
se amestece cu persoane pe care părinţii nu le aprobă în 
întregime. Îmi imaginez că asta se întâmpla deştul de des. 
Dar, de fapt, nu văd ce aş putea face eu. Aţi vorbit cu 
Suzanne şi i-aţi întâlnit noii prieteni? 

— Să vorbim cu ea? a spus cu amărăciune Axel. Da, s-ar 
putea spune aşa. Dar nu ne ascultă. Ne râde în faţă şi ne 
cataloghează drept reacţionari înguşti la minte... burghezi. 
Nu, modul nostru de viaţă nu-i convine. Trebuie să-şi 
„extindă” sufletul. Să găsească noi dimensiuni! Caută 
pătrunderea în alte lumi! Este în stare să facă orice. Ce mă 
îngrijorează cel mai mult este că sunt convins că într-un 
anturaj ca al ei nu se poate fără droguri... LSD. 

— LSD? Nu e chiar ceva cu care să te joci. 

— Exact. Şi de asta am venit. Să cerem ajutor. Ştiu că 
sună ciudat, a adăugat în grabă, când si-a dat seama de 
şovăiala mea. Dar nu vreau să implicăm autorităţile. Am 


încercat şi noi dar nimic din ce-am făcut n-a folosit. Aşa că 
ne-am gândit... 

— Că aş putea face eu ceva? Natural, mi-ar place foarte 
mult să vă ajut, dar pare cam fantezistă toată treaba. Vreau 
să spun că n-am întâlnit-o niciodată pe fata 
dumneavoastră. Şi, dacă dumneavoastră nu o puteţi 
convinge să renunţe, cum aş reuşi eu? 

— Cineva se foloseşte de ea, spuse Axel. O stoarce de 
bani. O determină să facă tot felul de lucruri ciudate. Din 
cauza asta suntem înspăimântați. 

— Un bărbat? 

— O femeie. O persoană ciudată, pretinde că este un fel 
de medium. Ţine şedinţe de spiritism cu tineri naivi care 
sunt convinşi că intră, astfel, în posesia unor puteri şi 
secrete dincolo de ceea ce „oamenii simpli” văd şi aud. Şi, 
cred că-i determină să ia LSD sau alte droguri, pentru a-i 
avea tot timpul sub influenta ei. 

— Asta este ceea ce Suzanne numeşte „extinderea 
simţurilor”, adăugă trist Axel Bergman, amestecându-şi 
neatent ceaiul în ceaşcă. 

— Deci, fiica dumneavoastră ar fi sub influenţa acestei 
escroace. In plus, bănuiţi că o determină să folosească 
droguri, în principal pentru a o stoarce de bani, nu-i aşa? 
Bani care ar contribui la finanţarea acestor activităţi. Şi 
toate acestea se petrec sub un fel de acoperire filozofică?! 

— Exact, a aprobat Axel. O escroacă ordinară care, 
mizând pe încredere, exploatează interesul acestor tineri 
pentru tot ce ţine de supranatural, obişnuindu-i cu drogurile 
Şi aducându-i astfel în întregime sub influenţa ei... Aproape 
jumătate de milion. Şi mi-e teamă că scoate bani din bancă 
în mod sistematic. 

— Trebuie să înţelegeţi, domnule Homan, că nu banii 
sunt importanţi, a spus Alice. Este vorba de Suzanne, de 
sănătatea şi viitorul ei. 

— Este o poveste tristă. Dar tot nu văd cum aş putea eu 
rezolva problema fiicei dumneavoastră. La urma urmei este 
adultă. 

— Ne-am gândit..., spuse Axel privindu-şi soţia. Ne-am 


gândit că poate aţi vrea să mergeţi să o vedeţi pe această 
femeie, să vă infiltraţi cumva în cercul ei, poate chiar să 
deveniți un fel de adept. Sau, cel puţin, să mergeţi la 
câteva şedinţe sau cum s-or numi şi să vedeţi ce se 
întâmplă în realitate acolo... Poate doar imaginaţia noastră 
este de vină şi totul este o prostie. Dar dacă nu e... atunci 
am putea face ceva... Să o speriem, sau ceva asemănător... 
Să-i deschidem ochii Suzannei, Să priceapă că vor fi cu toţii 
escrocaţi de această persoană! Mă înţelegeţi de ce nu pot 
să mă adresez poliţiei? 

— Nu ştiu ce să vă răspund. Dacă bănuiţi că este vorba 
de fraudă sau de trafic de droguri aţi putea încunoştinţa 
poliţia. 

— Dar nu vrem s-o facem, a intervenit aspru Alice. 
Trebuie să ne gândim, la Suzanne şi... ei bine, la poziţia 
noastră. Nu vrem să fim implicaţi în tot felul de probleme 
vulgare. 

O, da, m-am gândit. Deci acolo vă strâng pantofii, nu-i 
aşa? Prestigiul social nu trebuie să fie ronţăit pe margini. 
„Fără probleme vulgare” pentru Alice. N-am comentat, 
lăsându-mă pradă unui gând sprinţar: ar fi interesant de 
văzut cum lucrează un aşa-zis „medium”. Citisem destul de 
mult despre indivizi care se ocupă cu astfel de treburi şi 
despre metodele lor: mese care se mişcă şi spirite care 
apar. 

— De ce nu? am spus. Voi merge acolo să văd ce se 
petrece. Dar, cu o condiţie. Dacă este un fel de distracţie 
nevinovată, fără droguri sau orice alte aspecte dubioase, 
atunci vă voi spune şi va trebui să vă rezolvaţi singuri 
problemele cu Suzanne, Deşi, cred că exageraţi. Şi în 
momentul de faţă vracii, prezicătorii, astrologii sunt foarte 
la modă. Uitaţi-vă prin ziare, reviste, sunt pline de profeţii 
de tot felul. Până şi în poziţia stelelor ţi se citeşte viitorul. 
Treburi de genul ăsta sunt marota omenirii de secole. Dacă 
câţiva tineri stau într-o cameră întunecoasă, în casa unei 
bătrâne şi li se pare că masa se mişcă şi spiritele apar, nu-i 
cine ştie ce catastrofă... Soseşte toamna. Poate că Suzanne 
va întâlni un băiat şi lucrurile se vor aranja. 


— Suzanne a fost logodită timp de patru ani cu un băiat 
foarte drăguţ, a spus Alice. Trebuiau să se căsătorească la 
sfârşitul verii. Le găsisem chiar şi un apartament. 

— Adevărat? Ce s-a întâmplat? 

— Suzanne a rupt logodna. 

— Şi a vândut apartamentul, a adăugat Axel cu 
amărăciune. 


CAPITOLUL IV 


— A vândut apartamentul? 

— Exact. Şi nu a vrut să spună ce a făcut cu banii. Dar 
avem unele bănuieli. l-a dat „Institutului Transfilozofic”. 
Părea că scuipă cuvintele. 

— Parcă spuneaţi că toată afacerea gravitează în jurul 
unei femei. Un medium care face şedinţe de spiritism. 

— Este institutul ei. Şi nu-i decât o impostoare, o 
escroacă care încearcă să afişeze o faţadă respectabilă. Că 
totul ar fi legat de filozofie şi de ştiinţă. Nu este nici 
transfilozofic, orice ar fi însemnând asta, nici institut. E pur 
şi simplu un truc bazat pe abuz de încredere, pentru a 
atrage persoane cu nervii la pământ, uşor de păcălit. 

Axel Bergman se înroşise la faţă iar o venă i se umflase 
la tâmplă. Alice i-a mângâiat uşor mâna care zăcea ca un 
ciocan pe masa acoperită cu piele. 

— Calmează-te, dragă, a spus neliniştită. Nu-i nevoie să 
te agiţi. Domnul Homan va merge acolo şi va vedea ce se 
întâmplă. Poate nu este aşa de grav cum crezi. 

— Nu cred nimic. Ştiu că persoana asta este o escroacă 
blestemată. Şi vreau s-o demasc, s-o alung din oraş. 

— N-am promis nici-o demascare, am protestat eu 
prompt. Voi merge acolo şi vă promit că am să deschid bine 
ochii. Dar problemele fiicei dumneavoastră, dacă într- 
adevăr sunt, mi-e teamă că va trebui să şi le rezolve 
singură. Problema este cum iau legătura cu acest institut şi 
dacă mă vor accepta ca elev. 

— Atâta vreme cât taxele sunt plătite sunt sigur că 
primesc pe oricine, răspunse cinic Axel. Adresa este în 
cartea de telefon... E undeva pe strada Riddar. 

— A, n-aţi fost pe acolo? 


— Niciodată, Nu aş putea să mă abţin şi nu vreau să le 
ofer plăcerea de a avea posibilitatea de a mă da în judecată 
pentru calomnie. 

— Să le...? Nu era o ea? 

— Nu e singura, a intervenit Alice Bergman. Are cel puţin 
un complice. Un bărbat înalt, solid şi care funcţionează ca 
un fel de gardă personală şi administrator. Suzanne ne-a 
vorbit [despre el. 

— O.K. Voi merge şi o să văd. Dar să nu vă aşteptaţi la 
prea mult. Cum pot lua legătura cu dumneavoastră? 

— La adresa aceasta. Axel mi-a întins o carte de vizită cu 
adresa şi numărul de telefon. Voi nota aici şi telefonul casei 
noastre de vacanţă... Şi, desigur, trebuie să vă acopăr 
cheltuielile. O clipă. 

A scos un carnet de cecuri dintr-un buzunar din interior, a 
deşurubat capacul de aur al stiloului, a aruncat o privire în 
jur, prin magazin, s-a uitat la mine apoi a scris rapid cecul, 

Mă evaluează, îmi calculează preţul, m-am gândit. Va fi 
interesant de văzut. 

— Mulţumesc foarte mult, domnule Homan, a spus Alice 
Bergman întinzându-mi mâna cu o manechiură ireproşabilă. 

Poate că au o cabană de vară, dar altcineva se ocupă de 
gospodărie acolo, m-am gândit, privindu-i unghiile bine 
îngrijite. 

— Suntem într-adevăr foarte recunoscători că încercaţi 
să ne ajutaţi. Noi nu putem merge acolo şi suntem teribil de 
îngrijoraţi pentru Suzanne. 

S-au ridicat, mi-au mulţumit politicos pentru ceaiul pe 
care niciunul nu-l băuse şi au plecat. Axel s-a oprit în uşă şi 
m-a privit: 

— Ne bazăm pe dumneavoastră, domnule Homan. Apoi a 
ieşit. 

— Dar... am spus şi nu am avut timp să continui pentru 
că uşa se închidea din nou şi clinchetul delicat al 
clopoţelului îmi spunea că era irevocabil închisă. Dar nu pot 
promite nimic, am continuat în gând, aşezându-mă din nou. 
Nu aveam chef să fiu târât în niciun fel de afaceri ciudate. 

Oricum, ce ştiam eu despre familia Bergman? Nimic. Şi 


despre Institutul Transfilozofic? Tot nimic. Pe de altă parte, 
promisesem doar că merg acolo să arunc o privire. 

— Asta nu poate să dăuneze, i-am spus lui Cleo care doar 
ce se trezise. Moţăise pe locul ei favorit, un dulap înalt, în 
stil baroc, de care n-am putut să scap niciodată: nu mergea 
în apartamentele înghesuite de astăzi, dar nici nu voiam să- 
| dau de pomană. 

Am întors cecul verde pe care Axel Bergman îl pusese pe 
masă. O mie de coroane, spunea foaia scrisă. Făcut pe 
numele Johan Kristian Homan. Atunci am ştiut un lucru 
despre noii mei prieteni: Axel Bergman avea bani. Şi chiar 
din plin. 

Am strâns ceştile şi ceainicul alb-albastru importat de 
Compania Indiei de Est, ornat cu semnele de arme şi 
lăcusta reprezentând blazonul familiei Grill. Le-am dus în 
spatele draperiei şi am pus cănile şi farfurioarele pe 
uscătorul minuscul. Cleo m-a urmat ca o umbră 
credincioasă apoi a sărit pe masă şi m-a privit întrebătoare. 
Am înţeles aluzia şi am scos din frigider o cutie, deja 
deschisă, cu hrană pentru pisici. l-am vărsat conţinutul într- 
o farfurie Est Indiana, crapată, al cărui colorit se asorta cu 
blana ei bleu-gălbui. 

— Gândeşte-te că egiptenii te adorau, am zis, punând 
farfuria pe podea. Gândeşte-te că există o zeiţă cu cap de 
pisică. 

Nu a părut deloc surprinsă de informaţie, considerând-o 
ca pe ceva normal şi-a atacat mâncarea cu lăcomie. 

M-am gândit că Bergman avea dreptate. Trebuie să fie la 
litera T. M-am uitat în cartea de telefon. 

Institutul Transfilozofic, strada Riddar nr. 36 A. 

Am ridicat receptorul şi am format numărul. Un semnal, 
apoi altul, undeva, acolo, în strada Riddar. Inaintea celui 
de-al treilea, cineva a răspuns. 

— Institutul Transfilozofic. Era o voce bărbătească, gravă. 

— Bună dimineaţa. Numele meu este... Lundberg. Lars 
Lundberg. Nu ştiu ce m-a făcut să dau alt nume. Poate un 
reflex instinctiv. Nu doream să mă aflu pentru totdeauna 
într-un registru de-al lor. 


— Da? 

— Mă întrebam... Vedeţi, sunt interesat de filozofie şi mă 
întrebam dacă ţineţi cursuri sau organizaţi întâlniri la care 
se poate participa? 

— Vă aşteptăm, domnule Lundberg. 

Mi se părea sau în vocea lui era o urmă de persiflare? 

— Mă aşteptaţi?! 

— Totdeauna îi simţim pe cei care doresc să vină la noi, 
să le transmitem capacitatea de pătrundere în profunzimea 
lucrurilor. 

Atunci am înţeles. Aceasta era metoda lor obişnuită, să 
declare că aşteaptă pe oricine s-ar arăta interesat. 

— Da, am citit destul de mult despre aceste probleme şi 
mi-aş dori foarte mult să beneficiez de o îndrumare 
adecvată. 

— Înţeleg. Da, de fapt, avem o întâlnire sau o şedinţă 
mâine seară la ora opt. V-ar conveni, domnule Lundberg? 

— Desigur. Unde, vă rog? 

— Strada Riddar nr. 36 A. Întâlnirile noastre au loc de 
obicei acolo. Vă aşteptăm cu plăcere. La ora opt, mi-a spus 
în încheiere, punând receptorul în furcă. 

N-a fost prea greu, m-am gândit privind telefonul negru, 
tăcut de pe masă. De fapt, minciuna mea benignă în 
privinţa numelui mi se părea preferabilă faţă de aiurelile pe 
care persoane dubioase le propovăduiau tinerelor fete. 
Oricum, în ciuda consideraţiilor mele vag moraliste, era un 
început, primul pas în schimbul cecului lui Bergman. 
Bineînţeles, doar dacă la şedinţa de mâine o să participe şi 
Suzanne. Trebuie să iau legătura cu ea, să o fac să 
vorbească despre problemele ei... desigur, dacă acestea 
existau. Totul putea fi doar o exagerată grijă părintească. 
Probabil era singurul copil. 

Am plecat devreme de la magazin spre casă. Ca o 
pregătire pentru întâlnirea de a doua zi, cu doamne 
misterioase şi şedinţe palpitante, am mers la cinema şi i- 
am văzut pe fraţii Max în „Drumul spre vest”. Eroii mei 
absoluti şi definitivi, anarhişti burleşti într-o lume nebună. 


CAPITOLUL V 


„Institutul Transfilozofic” scria, cu litere spiralate, pe 
placa de bronz şlefuit. Ultimele raze de soare se reflectau 
blând, prin ferestrele colorate ale scării. În somptuoasa 
casă a scării lămpi de forma unor clopoței mari, foarte „art 
nouveau”, difuzau o lumină albăstruie. 

Am sunat: o dată, de două ori. Apoi uşa s-a deschis, 
probabil o declanşare prin comandă pentru că în hol nu era 
nimeni. Uşa s-a închis cu un clinchet uşor în spatele meu. 
Mi-am dres glasul, puţin nervos, dar nu a reacţionat nimeni. 

Pereţii holului erau acoperiţi, din podea până în tavan, cu 
rafturi cu cărţi. M-am zărit într-o oglindă mare. O masă 
rotundă îşi două scaune completau mobilierul. Câteva 
reviste de spiritism zăceau pe masă. Ca la dentist, m-am 
gândit. Astfel de reviste le întâlneşti cu precădere în sălile 
de aşteptare ale spitalelor sau în antecamerele dentiştilor. 
Deşi, desigur, revistele de spiritism erau perfect normale 
într-un astfel de institut. 

La capătul holului, o uşă era pe jumătate deschisă şi se 
auzeau voci potolite. Am mers către uşă şi am deschis-o. O 
cameră mare, câteva persoane care stăteau în jurul unei 
mese. Când am intrat şi-au ridicat privirile. Nu spuneau 
nimic, doar mă priveau. 

— Trebuie să particip şi eu, am spus. La ora opt. 

Atunci s-a ridicat o femeie şi mi-a zâmbit. 

— Domnul Lundberg, nu-i aşa? 

Am încuviinţat. 

— Am auzit de dumneavoastră. Este totdeauna plăcut 
când noi prieteni caută lumina. 

Am privit în ochii ei albaştri, prietenoşi şi, pentru o clipă, 
mi-a fost aproape ruşine. 


— Mă numesc Astrid Strand. Trebuie să faceţi cunoştinţă 
şi cu ceilalţi. Aceasta este Yngve Andersson. Şi acesta este 
Berit Stolberg... Doamna Nilsson. lar cel de colo este Bertil 
Lofberg. 

Am strâns mâini şi am murmurat „Lundberg”; totul era 
foarte suedez. 

— Ah, iată-te, aici te ascundeai. 

Astrid Strand m-a condus spre fereastră, lângă care erau 
o sofa şi câteva scaune. Un bărbat tânăr, de fapt aproape 
un copil, s-a ridicat şi m-a salutat politicos. Era palid, o 
paloare nesănătoasă, ca şi cum n-ar fi descoperit că afară 
era vară. 

— Per Bergsten. Strângerea lui de mână era nesigură şi 
privirea vagă. 

— Şi aceasta este domnişoara Bergman. 

Tata şi mama îţi trimit complimente, aş fi putut spune, 
când i-am luat mâna. Dar nu am făcut-o Am spus doar: 

— Lundberg. Lars Lundberg. 

De fapt, era drăguță. Nu frumoasă, drăguță. Cearcăne 
întunecate îi înconjurau ochii ea şi cum nu ar fi dormit cum 
trebuie de foarte mult timp. Părul lung şi blond i se resfira 
pe umeri. Aşa o fi moda acum?! Pielea palidă, aproape 
transparenţi, Fără machiaj. 

— Acum i-ai cunoscut pe toţi cei care participă în seara 
asta, a spus Astrid. 

M-am aşezat la capătul mesei. 

— Sunt foarte bucuroasă că ai găsit drumul până aici. 
Cum ne-ai descoperit? 

Era normal să fiu circumspect dar mi se părea oare, sau 
vocea ei căpătase o asprime suplimentară, de-abia ascunsă 
de zâmbetul prietenos? Mă interoga? Nu avea încredere în 
mine? 

— Am auzit de institut, am răspuns vag. Şi întotdeauna 
m-au interesat aceste probleme. Am telefonat ieri şi mi s-a 
spus că pot să vin. Aşa că... iată-mă! 

A zâmbit din nou, acum aparent mai convinsă. 

— N-ai fi putut găsi un loc mai bun, mi-a şoptit 
confidenţial. Parcă am renăscut de când am întâlnit-o pe 


Elisabeth... Da, Elisabeth Wolfe. S-a născut în California, dar 
e suedeză. Cetăţean suedez. La origine, familia ei este din 
zona Dalarna. Părinţii ei erau suedezi-americani. Vorbeşte 
suedeza fără nicio urmă de accent. 

Apoi o uşă s-a deschis şi o muzică învăluitoare s-a prelins 
din întunericul camerei alăturate. 

Ne-am ridicat şi am mers încet către uşă, apoi am intrat 
în cameră. 

Pe masă era un candelabru de argint cu trei lumânări 
aprinse în el, care făceau întunericul chiar mai compact. 
Ferestrele trebuie să fie acoperite, m-am gândit, luând un 
scaun liber. Ceilalţi s-au aşezat în jurul mesei în tăcere, 
singurul zgomot fiind hârşâitul scaunelor. Şi muzica. 

Debussy, acele armonii lipicioase, aproape sufocante, 
care, într-un fel ciudat, te făceau să simţi că aluneci încet, 
pe spate, jos, într-o apă grea, verde-închis. O mare de note 
care se ciocnesc deasupra, lovindu-te, făcându-te să te 
scufunzi. 

Muzica a încetat dintr-o dată şi o uşă s-a deschis la 
celălalt capăt al camerei, apoi a fost închisă încet şi cineva 
a traversat camera. Deşi auzeam paşi, nu vedeam nimic. 
Deodată, o femeie îmbrăcată în întregime în negru, rochie, 
neagră, văl negru pe faţă, a ieşit din întuneric, 
materializându-se, cumva dincolo de cercul de lumină 
pâlpâitoare. Apoi s-a aşezat pe scaunul liber de lângă mine. 

Nimeni n-a spus nimic. Toţi priveam la făptura în negru. 
Nu ştiu cât am stat aşa. Începuse să-mi fie cald din cauza 
lumânărilor. Ceara se prelingea pe ele formând o 
grămăjoară albă la piciorul candelabrului. Apoi, muzica a 
început din nou. Încet, liniştit, apoi ridicându-se într-un 
Crescendo de sunete, aproape insuportabil. Senzaţia de 
valuri ale oceanului, care te trag la fund, a devenit din ce în 
ce mai pregnantă şi am simţit o greutate apăsându-mi 
pieptul. Ce trebuia să se întâmple? In ce mă băgasem? 

Muzica s-a oprit deodată şi femeia în negru a început să 
Vorbească. 

— Există printre noi o vibraţie ostilă, a spus încetişor şi 
totuşi atât de clar, că fiecare cuvânt putea fi urmărit. În 


seara aceasta cineva, ne doreşte răul. Dar nu pot să spun 
cine este. El trebuie să ştie, sau ea trebuie, că dacă 
credinţa nu este puternică, legătura se rupe. Şi dacă 
aceasta se întâmplă, nimic nu vă poate salva. 

Suspinase cineva în întuneric? Fusese careva prins de 
puterea sugestivă a acestei voci groase? Era Suzanne 
Bergman? 

— Şi este cineva care se gândeşte la tatăl lui. Văd un tată 
şi un fiu. În faţa unei case. E roşie oare? Tatăl are ochelari. 
Îi şterge cu o batistă... E îmbrăcat în negru?... O ceremonie 
funerară? Şi este tulburat. Îşi ţine ochelarii de ramă, 
legănându-i înainte şi înapoi. 

Cuvintele veneau sacadat, ca sub presiune. Grămada 
albă de ceară topită se mărea la piciorul sfeşnicului de 
argint iar căldura devenise înăbuşitoare. Am slăbit nodul 
cravatei şi mi-am descheiat nasturele de la gât. 

— Tânărul l-a necăjit. Se plimbă încoace şi încolo pe 
prundiş... Încoace şi încolo. 

Atunci m-a izbit... dintr-odată, aproape un impact fizic. 
Vorbea despre mine, despre anine şi tatăl meu care murise 
acum câţiva ani... Cum se plimbase nervos, de-a curmezişul 
prundişului din curte într-o seară de vară, când i-am spus 
că ratasem examenele, că trebuie să renunţ la studiul 
artelor frumoase, că nu merita să continui. Tata nu a putut 
să treacă niciodată peste asta. Nu |a putut să accepte că 
am deschis un magazin de antichităţi în loc să-mi continui 
studiile şi să-mi fac o carieră, conform tradiţiei familiei. 

Eram atât de şocat, mental şi fizic, încât nu mai simţeam 
căldura. Ochii mi s-au umplut de lacrimi şi am văzut totul 
atât de clar, parcă s-ar fi întâmplat ieri, tata legănându-şi 
ochelarii în timp ce mergeam pe pietrişul curţii. Cât de 
tulburat şi necăjit a fost... Îmi simţeam ceafa îngheţată, 
parcă pradă unui vânt de iarnă. 

— Şi el zice... vorbele veneau aproape într-o răsuflare... 
El zice că cel mai important lucru nu este exteriorul, ci 
modul în care te comporţi. Te binecuvântează dar a fost 
foarte trist. Şi încă mai este, dar îţi trimite urările, sale şi te 
iartă. 


A tăcut, rezemându-şi fruntea în palme. 

Tăcerea era deplină; îmi simţeam transpiraţia lipicioasă şi 
uscăciunea gurii. Dar eram conştient şi de altceva: o adiere 
slabă dar perceptibilă de iasomie. Când m-am uitat din nou 
la femeia îmbrăcată în negru, epuizată, cu capul plecat, am 
văzut că medalionul din jurul gâtului îi scăpase din şalul ce-i 
ascundea faţă în întuneric. 

Pe un lanţ subţire, ciocanul lui Thor licărea în lumina 
slabă a lumânărilor. 


CAPITOLUL VI 


— „Crezi că sufletul vede numai cu ajutorul ochilor? Că 
este limitat de capacitatea simţurilor noastre de a analiza 
senzaţii? Oricine crede asta face o mare greşeală!” Ştii cine 
a spus cuvintele acestea? 

Suzanne mă privea serioasă, peste buza paharului pe 
care-l avea în mână. 

— Habar n-am, am admis, sorbind din vinul alb sec. 

Eram înconjurați de murmurul celorlalţi consumatori din 
restaurantul pescăresc Ostergok. Stăteam la fereastră, cu o 
porţie de calcan suculent în faţa fiecăruia şi cu o carafă 
mare, cu vinul alb al casei, între noi. 

— Un împărat roman. Marcus Aurelius. A spus asta 
despre clarviziune. Clarviziunea este chiar mai interesantă 
decât telepatia, care implică două persoane, un emiţător şi 
un receptor. În clarviziune există numai receptorul. 

— Am privit-o şi am văzut cât de adânc era implicată. M- 
am gândit prin ce trecusem cu puţin timp în urmă, acolo, în 
apartamentul de pe strada Riddar... 

Recunoscusem micul ciocan al lui Thor ce licărea pe lanţ. 
Femeia s-a uitat la mine, ridicându-şi vălul negru şi 
privindu-mă eu ochii verzi, ca de pisică. Dar nu ştiu dacă m- 
a recunoscut. Ochii ei mă priveau într-un fel ciudat, fără să 
vadă. Era încă în transă? Dar de ce ar fi trebuit să mă 
recunoască? Ne conversasem doar câteva minute la 
licitaţia de la bătrânul Olsson. Probabil că mă uitase, ceea 
ce era cum nu se poate mai nimerit dacă tot urma să devin 
detectivul particular al lui Axel Bergman. 

S-a ridicat şi a plecat încet, dispărând, înghițită de 
întuneric. Muzica a început din nou şi uşa către cealaltă 
cameră s-a deschis. Ceilalţi s-au ridicat încetişor şi s-au 


îndreptat spre uşă. Dar eu, eu am rămas unde eram, 
epuizat şi zguduit. Nu mai transpiram, dar mă simţeam 
ameţit, incapabil să mă eliberez de ceea ce spusese despre 
tata şi despre mine. Mi-am amintit conversaţia noastră în 
cele mai amănunțite detalii, seara blândă de vară cu 
rândunelele plonjând pe lângă noi, vânând insecte de-a 
curmezişul curţii, puii lor ciripind ascuţit sub streşini şi 
lebedele plutind pe suprafaţa netedă a lacului Viby. Cât de 
supărat a fost tata, cât de dezamăgit! Fără îndoială, 
bănuise că studiile mele nu merg prea bine, dar niciodată 
nu-şi imaginase, sau nu a vrut să-şi imagineze că lucrurile 
stăteau chiar atât de prost. Cheltuisem banii împrumutaţi 
pentru studiile mele pe un trai boem în loc să obţin un 
titlu... Dar cum a putut ea să ştie toate acestea? Cum a 
putut să ştie că tata obişnuia să-şi învârtească ochelarii în 
felul acela atunci când era tulburat sau agitat?... Şi îmi 
trimisese urările şi iertarea lui. 

Din nou s-a insinuat acel fior rece şi, în ciuda căldurii, am 
început să tremur. Avea oare femeia în negru un contact, 
inexplicabil pentru o minte omenească, eu lumea 
morţilor?... Sau ştia cine eram? Cum îmi descoperise 
trecutul după ce ne întâlnisem la licitaţie?... Poate mai erau 
persoane prin locurile mele natale care ar mai fi cunoscut 
câte ceva din ceea ce-mi spusese ea, dar nu putea nimeni 
să ştie despre conversaţia cu tatăl meu. 

M-am ridicat încet, apoi, la fel de încet, am traversat 
camera şi am ieşit în hol. Era gol şi tăcut. Plecaseră cu toţii. 
Atunci am auzit voci prin uşa întredeschisă şi Suzanne 
Bergman a ieşit pe hol, urmată de un bărbat înalt şi subţire, 
într-un costum închis. Nu fusese prezent mai înainte, dar l- 
am recunoscut. Era bărbatul care licitase pentru carte, 
cartea care mai târziu zăcea pe bancheta maşinii, alături de 
femeia cu ochii verzi. 

M-a privit, apoi s-a gândit pentru o clipă. Şi, în mod cert, 
m-a recunoscut. 

— Bună, a zis zâmbind, şi era aceeaşi voce cu care 
vorbisem în ziua precedentă. Trebuie să fiţi domnul 
Lundberg. Ne-am mai întâlnit, nu-i aşa? La o licitaţie la ţară. 


Se pare că suntem interesaţi de aceleaşi lucruri. Bine aţi 
venit în cercul nostru. Nu suntem niciodată prea mulţi, dar 
trebuie să fim atenţi, domnule Lundberg, foarte atenţi în 
privinţa membrilor noştri. Atât pentru noi, cât şi în interesul 
lor. 

Mi-a zâmbit din nou, un zâmbet care-i punea în valoare 
mai mult dinţii decât căldura sufletească şi a ieşit pe 
aceeaşi uşă prin care intrase. 

— Ei bine, i-am spus Suzannei, a fost o seară foarte 
interesantă. 

— Eşti nou, a răspuns ea, privindu-mă. 

— Da şi am fost aproape şocat. Nu am crezut niciodată 
într-o magie de felul ăsta. De fapt, am fost întotdeauna 
foarte sceptic, dar în seara asta... 

— Ai fost convins? 

— Nu ştiu ce să cred. Femeia asta în negru. 

— Vrei să spui, Elisabeth? 

— Da, ai dreptate, Elisabeth. A vorbit despre cineva şi 
era vorba despre mine şi tatăl meu. 

Mi-a luat mâna cu un gest rapid, impulsiv. 

— Înţeleg că te simţi tulburat, a spus blând. La fel mi s-a 
întâmplat şi mie prima dată. Înainte eram la fel de sceptică 
ca tine. 

— Nu am putea merge undeva? am sugerat. Să stăm de 
vorbă. Ai cinat? Am putea să ne repezim până la Ostergok 
şi să discutăm despre asta acolo. Nu prea am chef să mă 
întorc acasă. 

— Te înţeleg, mi-a repetat Suzanne. Ştiu cum te simţi. 

Aşa că am coborât scările largi de piatră prin lumina 
albăstruie „art nouveau” din verandă şi am ieşit în stradă, 
acum goală şi cuprinsă de liniştea serii de vară... 

Suzanne şi-a pus paharul jos, pe masa circulară. 

— Cineva a spus odată că cunoştinţele noastre despre 
parapsihologic şi forţele care există în interiorul şi în jurul 
nostru, seamănă cu cele ale unui melc. Ştim tot atât despre 
aceste lucruri cât ştie un melc dintr-o grădină suburbană 
despre centrul oraşului. 

— Dacă ştim şi atât, am comentat, punându-mi încă o 


lingură de sos. 

— Să luăm telepatia, de exemplu. Transferul gândurilor. 
Dechterev, psihologul rus, a spus încă din 1929, la o 
conferinţă la Moscova, că soluţia problemei transferului 
direct al gândurilor ar fi una dintre cele mai importante 
sarcini ale secolului XX. Dar ruşii apreciau fiinţele umane ca 
pe nişte bucăţi de materie şi negau ceea ce noi, 
„capitaliştii”, numim suflet. Aşa că s-a considerat că 
contactul telepatic este realizat printr-o formă necunoscută 
de energie, care emite de la o persoană la alta un fel de 
unde radio. Au făcut experienţe cu impulsuri cerebrale... În 
Statele Unite s-au orientat într-o altă direcţie. Ai auzit 
probabil de profesorul Rhine de la Universitatea Duke? Şi-a 
publicat faimosul raport despre PES în 1934. Percepţie 
extra-senzorială. 

Habar n-aveam dar am dat din cap a încuviinţare, în 
parte pentru că eram interesat de aceste lucruri dar şi 
pentru că doream să o las să vorbească, pentru a o 
cunoaşte mai bine. 

— Istoria parapsihologiei moderne începe cu el. Raportul 
său afirma că urme de telepatie şi clarviziune au putut fi 
găsite în fiecare a cincea persoană utilizată în 
experimente... Şi, ce zici despre experimentele de telepatie 
realizate de forţele armate americane pentru a stabili dacă 
energia produsă în creierul unei persoane poate influenţa 
creierul alteia, chiar dacă sunt la distanţă unul de celălalt? 
Vorbeau despre forme noi de comunicaţie între submarine 
şi bazele lor, între nave cosmice şi pământ. 

— Sună fantastic, am spus şi chiar eram convins că este 
aşa. Oare imaginaţia ei o luase razna? 

A observat că am ezitat. 

— Imi dau seama că toate acestea ţi se par exagerate. 
Dar nu se mai pune problema „dacă” telepatia, legătura 
între un creier şi altul există, ci „cum” se efectuează 
această legătură. Ce ştim noi despre forţele care ne 
înconjoară? Ce ştiau bunicii noştri despre undele radio şi 
telefoane? Ca să nu mai vorbim de televiziune. Unde 
invizibile lansate în spaţiu, prinse şi returnate la sute de 


mile depărtare. De ce nu ar exista şi alte „unde” şi energii 
de acest fel? 

— Desigur, am spus precaut. Există atâtea lucruri care nu 
pot fi explicate. „Sunt mai multe lucruri între cer şi 
pământ”, Horaţiu. Şi hipnoza, de exemplu, ca mod de 
influențare a voinţei. Influență între creiere, ca să zic aşa. 

— Ai dreptate, m-a întrerupt nerăbdătoare Suzanne, îţi 
aminteşti de acel doctor german, Mesmer, cel cu 
„magnetismul animal”? El spunea că hipnoza este un efect 
de emanaţie a puterii. Şi somnambulismul, hipnoza adâncă, 
este destul de interesant. Atunci îţi pierzi complet controlul 
şi nu poţi să-ţi aminteşti nimic din ce ai făcut, nimic din ce 
hipnotizatorul ţi-a spus să faci. 

Îşi cunoaşte, subiectul, m-am gândit. la totul foarte în 
serios. Dar nu aflu nimic personal despre ea. 

— De când te interesează aceste lucruri? am întrebat, 
umplându-ne paharele din carafa pântecoasă. 

— Nu de prea mult timp, de fapt cam de un an. Toate 
acestea despre telepatie şi celelalte sunt doar efecte 
marginale ale energiei invizibile, cum îi spun eu. Totul a 
început cu adevărat vara trecută, când am fost la Londra. 
Am întâlnit acolo o persoană atât de fantastică, care... ei 
bine, care m-a învăţat să mă văd pe mine însămi şi viaţa 
într-un mod total diferit. M-a făcut să înţeleg că nu eram 
nimic mai mult decât o parte infinit microscopică a 
universului şi că trebuie să-mi extind simţurile, să-mi extind 
lumea interioară pentru a putea să iau parte la lumea de 
dincolo de noi. 

— Dincolo de noi? 

Suzanne m-a privit serioasă. 

— Nu-ţi dai seama că vieţile noastre cer mult mai mult 
decât latura materială? Că această societate de consum 
este doar un surogat de confort? Alergăm după standarde 
materiale şi ne zbatem să obţinem lucruri inutile doar ca să 
compensăm ce nu avem? 

— Există religia, am spus precaut. Numeroşi oameni îşi 
găsesc consolarea în religie. 

— Este exact ce am vrut să spun. Vorbeşti şi vezi totul în 


termeni burghezi atât de limitați. Religia pentru tine 
înseamnă biserică, imnuri şi comuniune. Ritual şi convenţii. 
Ştii că doar 25 la sută din umanitate poate fi socotită 
creştină? Şi 18 la sută din aceştia sunt catolici? Nu, trebuie 
să ne căutăm eu-rile interioare, să ne descoperim 
potenţialurile şi dimensiunile care există. Religia înseamnă 
ceva complet diferit de luteranism şi catolicism. Este o 
aventură palpitantă, să cauţi înapoi către surse, spre cea 
existat mult, mult înainte ca lerusalimul să fi fost construit. 

Ochii ei gri-albaştri priveau departe, într-o lume în care 
nu aveam acces. Am început să am o senzaţie neplăcută. 
Mai întâi, acea scenă ciudată cu relatări despre tata şi 
acum acest nonsens puternic tensionat al Suzannei. 

— Pare foarte interesant, am spus pe un ton 
neîncrezător. Dar cum poţi realiza, toate acestea... să-ţi 
extinzi sufletul şi să-ţi găseşti dimensiunile? Ca să nu mai 
vorbim de găsirea unor noi forme de religie? 

— Glumeşti?! a întrebat suspicioasă. Nu, nu cred. Altfel n- 
ai fi venit în seara aceasta. Eşti acolo unde mă aflam eu 
acum un an. Ai o mulţime de descoperiri fantastice de 
făcut. Dar cel mai important lucru este că acum ai un ghid, 
un învăţător, care te poate conduce în mistere, care poate 
acţiona ca un intermediar pentru forţele din jurul tău, de 
care nu eşti conştient şi pe care nu le înţelegi. 

— Vorbeşti despre femeia pe care am întâlnit-o în seara 
aceasta? 

— Elisabeth, da. Nu este fantastică? viaţa mea a căpătat 
prin ea o nouă semnificaţie. Are puteri de o astfel de natură 
pe care tu, pur şi simplu, nu ţi-o poţi imagina. Orice 
comparaţie devine cumva fără înţeles, dacă încerci să o legi 
de experienţa ta precedentă. Stai în pragul unei lumi noi, 
Elisabeth trebuie să deschidă uşa şi să te conducă în ea. 

Fata era prea tensionată. Restaurantul era îmbâcsit şi 
mirosea a prăjeală. Aveam o uşoară senzaţie de greață. 
Dacă această Elisabeth, mediumul îmbrăcat în negru, era 
atât de remarcabilă, de ce simţise nevoia să cumpere 
cartea de magie neagră a lui Olsson? ŞI, oricum, cum aflase 
că o putea găsi acolo? 


— De unde vine Elisabeth? m-am interesat. 

— De peste tot şi de nicăieri, mi-a răspuns încetişor 
Suzanne. Vine din lume. Aparține lumii. Trăieşte în 
Stockholm doar de câţiva ani. Asta este tot ce ştiu despre 
ea. Cu excepţia faptului că familia ei a emigrat pe la 
începutul secolului în America, iar ea a trăit mulţi ani în 
California. Dar asta nu are importanţă. Nu este important- 
de unde vine. Lucrul important este ce suntem şi ce facem 
din vieţile noastre. 

— Şi bărbatul cu care vorbeai înainte de a pleca? Cine 
este? 

— E o persoană rea, mi-a răspuns cu o voce joasă, ochii 
devenindu-i uşor sticloşi, în timp ce ciugulea serioasă o 
bucăţică de pâine albă de pe farfurie. Mi-e frică de el. Simt 
că-mi doreşte răul, că vrea... îmi vrea moartea. 


CAPITOLUL VII 


— Poate că imaginaţia îmi joacă vreo festă; a continuat 
cu voce obosită, fără să mă privească. Dar asta este ceea 
ce simt. Nu ştiu. Nu pot să explic dar simt că vrea să scape 
de mine... Privirea lui atunci când crede că nu-l văd... mă 
supraveghează. Odată... 

A tăcut. 

— Da? 

— Acum câteva săptămâni aşteptam la o trecere de 
pietoni şi cineva m-a împins din spate, făcându-mă să cad 
în mijlocul drumului. A fost o pură întâmplare că maşina 
care venea a reuşit să frâneze. Când m-am ridicat, l-am 
văzut îndepărtându-se în grabă... Apoi, odată, când am 
venit târziu acasă, am simţit că era cineva în apartamentul 
meu, aşteptându-mă în întuneric. Am trântit uşa şi am fugit 
înapoi în stradă. N-am îndrăznit să merg acasă toată 
noaptea... Şi ştiu că era el. 

— Cum poţi fi atât de sigură? 

— O simt, mi-a răspuns serioasă. Asta este suficient. 

— Cine este el? g 

— Se numeşte Georg şi este asistentul Elisabethei. li 
conduce maşina şi se ocupă de toate treburile practice. 

— Administrator şi şofer combinati într-o singură 
persoană? 

— Mai mult decât atât. Are o mare influenţă asupra ei. 
Uneori nu ştiu unde se opreşte gândirea lui şi începe a ei. 
Dar este atât de distructiv, atât de rău. li place să distrugă. 
Mă înspăimântă. La fel şi pe ceilalţi. 

— Care ceilalţi. 

— Pe unii i-ai întâlnit în seara aceasta. Dar ei nu sunt toţi. 
Elisabeth are multe cercuri, multe întâlniri.; Noi aparţinem 


cercului exterior. Încă nu am fost iniţiaţi. 

Vorbea cu o voce mică, ca şi cum se temea că cineva ar 
putea s-o audă. 

— Totul pare destul de misterios, am spus pe uh ton 
glumeţ. Parcă am fi la grădiniţa de copii a acestei 
remarcabile şcoli a sufletului. 

— Nu râde, m-a întrerupt ea, iar ochii gri-albaştri îi erau 
plini de suferinţă... Sunt înspăimântată. Mi-e teamă că 
Georg o conduce pe Elisabeth în ceva care ne depăşeşte. 
Elisabeth este foarte sensibilă. Are puteri adevărate. Dar un 
medium nu este altceva decât un mijloc, un instrument 
care poate fi folosit atât pentru scopuri bune cât şi rele. Şi 
eu trebuie s-o ajut. 

— Este în stare să aibă singură grijă de ea, nu-i aşa? 

— Probabil, dar s-ar putea să nu fie în stare să învingă 
influenţele unor forţe exterioare mai puternice. 

— Şi cum merg finanţele? m-am interesat. Vroiam să aflu 
dacă într-adevăr era ceva serios în bănuielile părinţilor ei, 
că Elisabeth sau altcineva ar uşura-o de bani. 

— Ce vrei să spui? 

— Cine finanţează totul?... Institutul Transfilozofic?!... 
Probabil că trebuie plătită o chirie... Şi maşina 
Elisabethei?... Nu e chiar una ieftină. Un Mercedes, nu-i 
aşa? 

— Cum de ştii asta? 

— Aşa am auzit, am răspuns criptic. Dar puteam s-o simt 
pe Suzanne retrăgându-se în cochilia ei. Bănuia ce 
urmăream? Începuse să-mi descifreze intenţiile? 

— lţi aduci aminte ce a spus Elisabeth în seara asta? m-a 
întrebat încet, privindu-mă drept în ochi. Că printre noi este 
o vibraţie ostilă. Acel cineva îi dorea răul... Tu erai? De fapt, 
cine eşti? 

— Uşurel. Nu am nimic de ascuns, nu lucrez pentru 
autorităţi şi nici nu am prejudecăţi împotriva modului în 
care Elisabeth îşi finanţează activităţile, oricare ar fi ele. Şi, 
nici măcar nu ştiu ce înseamnă vibrații. Însă mi se pare o 
chestie interesantă şi este pentru prima oară când asist la o 
astfel de şedinţă. Probabil mi-a simţit scepticismul şi l-a 


catalogat ostilitate. Ce altă explicaţie să-ţi dau? 

A apărut satisfăcută şi mi-a zâmbit din nou, dându-şi la o 
parte o şuviţă de păr care-i căzuse pe frunte: 

— Fonduri?! Prin  subscripţii. Dăm fiecare după 
posibilităţi. Unii dintre noi nu sunt atât de bogaţi şi dau mai 
puţin. Alţii... 

— Alţii dau mai mult? 

A încuviinţat. 

Nu doream s-o presez, dar era evident că ea aparţinea 
ultimei categorii, celor care dădeau mai mult... Cât de 
mult?... Apartamentul din strada Riddar cu siguranţă că nu 
era ieftin. Ca să nu mai vorbim de maşină. Oare putea fi 
finanţat totul doar de casnice şi studente? 

— Vorbeai adineauri de lărgirea impresiilor, de adâncirea 
dimensiunilor tale. Chestia asta îmi sună mai degrabă ca o 
filozofie a drogurilor. Nu există riscul apariţiei drogurilor 
într-o astfel de activitate? Natural, nu mă refer la şedinţele 
Elisabethei, am adăugat repede... Dar exact la ele mă şi 
gândeam... Mă refer la ce se poate întâmpla în alte medii. 
Cu droguri ar fi mai uşor să măreşti puţin efectul, să-i faci 
pe participanţi ceva mai pregătiţi să vadă şi să audă ceea 
ce le sugerezi, să-i faci mai receptivi? 

Expresia de respingere a reapărut şi am văzut că nu 
dorea să răspundă. Nu merita să insist. Mai bine să aştept, 
să aştept şi să văd. 

Ne-am băut cafeaua şi am părăsit localul. Am condus-o 
până la Karlaplan şi acolo a insistat să meargă singură mai 
departe. De ce, nu ştiu. Incepuse să bănuiască că nu eram 
un „căutător” serios, că urmăream altceva? Ceva ce ea nu 
dorea să dezvăluie. 

— Când este şedinţa următoare? am întrebat-o. 

— Nu ştiu, dar telefonează la institut şi îţi vor spune. De 
altfel, aş putea să-ţi dau eu un telefon. 

Asta-mi mai trebuia, m-am gândit, după ce-şi notase 
numărul şi dispăruse pe cărarea de pietriş în spatele 
perdelelor albe de stropi ale fântânei Karlaplan. Era destul 
de neplăcut că avea numărul meu de telefon. Dar nu 
puteam să nu i-l dau, ar fi devenit şi mai bănuitoare. Acum 


îi era destul de uşor să afle de la centrală al cui era numărul 
pe care-l notase în mica ei agendă. Chestia asta n-o să-i 
mărească încrederea în mine, când va afla că interesatul 
spiritist amator Lars Lundberg se numeşte în realitate Johan 
Kristian Homan... Oare de ce navigasem sub un pavilion 
fals?... Prima inspiraţie, teama de a nu mă da de gol. 

Mi-am continuat drumul spre casă cu metroul de la 
Karlaplan, apoi am mers pe aleile goale ale Oraşului Vechi, 
de la staţia de metrou din piaţa Kornhamn până la 
apartamentul meu din strada Kapman. Urcasem doar două 
etaje când am auzit soneria ascuţită a telefonului meu. Am 
sprintat încă două etaje pe scările abrupte, de piatră, am 
scotocit grăbit după cheie şi am reuşit să intru la timp 
pentru a întrerupe ultimul semnal strident. 

— Alo? s-a auzit vocea nerăbdătoare în receptor. Axel la 
telefon. Axel Bergman. Cum a mers? Aţi întâlnit-o? 

— Da, chiar acum. După şedinţă am cinat împreună. 

— Şi? 

— Mi-e teamă că este ceva mai serios decât credeţi. 
Vreau să spun, că mi se pare că ia lucrurile mult mai în 
serios decât v-aţi gândit. Pare să ia totul mortal de serios. 

— Asta-i rău. Am sperat că era doar un capriciu. Ceva 
care ar putea trece destul de repede. 

— Rău? Nu ştiu, zău. In mod evident este în căutarea 
unei anumite semnificaţii a vieţii ei. Altceva decât 
materialismul... 

— „Şi societatea vestică dominată de statutul social? a 
continuat Bergman. V-a spus asta? 

— Da, printre altele. 

— Eram convins, a oftat Axel. Ei bine, cred că toate îşi au 
timpul lor. Eram doar îngrijoraţi că cineva din grupul ăsta 
de smintiţi ar putea să se folosească de devotamentul ei. 
Atât financiar cât şi în alte moduri. V-am fi recunoscători 
dacă nu v-ar deranja să-i supravegheați pentru un timp... 
Doar din când în când, să vedeţi cum merg lucrurile. 

— Nu ştiu, am răspuns. Fiica dumneavoastră este o 
adevărată femeie, matură şi inteligentă. Oricum, suficient 
ca să-şi trăiască propria viaţă. Nu ştiu dacă este corect să i 


se cenzureze modul de viaţă, să fie „salvată”, indiferent, de 
la ce. Poate că noi suntem cei care avem nevoie să fim 
salvaţi?! 

Dar Axel Bergman nu mi-a apreciat gluma: 

— Desigur, procedaţi cum credeţi de cuviinţă. Dar să ştiţi 
că suntem foarte îngrijoraţi... Orice s-ar ivi, vă rog să ne 
telefonati. Noapte bună. 

M-am urnit spre bucătărie şi mi-am turnat într-un pahar 
înalt un whisky cu apă. Am căutat în dormitor un jerseu de 
lână albastru închis apoi am ieşit pe balcon, m-am aşezat în 
şezlong şi am stat acolo privind spre Djurgarden. 

Nu era nici întuneric, nici lumină. O semiobscuritate 
ireală. O noapte de vară. O lumină în ţinutul de graniţă 
dintre zori şi ziua deplină. O palidă ceaţă albăstruie. Marele 
carusel de la Corona Lund se învârtea, becurile lui licărind 
inutil în această lumină. Un feribot tăia cu aplicaţie apa 
netedă, un V înspumat la pupa. Câţiva pescăruşi alunecau 
cu aripile rigide, ca nişte fantome, deasupra acoperişurilor 
metalice. Se auzeau ecourile paşilor de jos, lângă statuia 
reprezentându-l pe Sfântul Gheorghe. Cineva a strigat. 

M-am gândit la Suzanne, pentru că începuse să-mi placă 
această fată palidă cu păr blond. O fată palidă cu cearcăne 
negre sub ochii care arătau ca şi cum n-ar fi dormit cum 
trebuie; care se temea de Georg şi credea că acesta Îi 
doreşte moartea. Asta m-a hotărât. Nu pentru cecurile lui 
Axel, ci de dragul ei voi încerca să descâlcesc acest ghem 
ciudat. 

M-am gândit la Elisabeth, femeia cu ciocanul lui Thor şi la 
ce spusese despre tatăl meu şi despre mine. Un vânt rece a 
început să măture prin noapte şi, în ciuda jerseului, m-a 
cuprins frigul. 


CAPITOLUL VIII 


Dimineaţa următoare m-am trezit târziu. În mod normal 
sunt o persoană matinală şi, de obicei, mă scol pe la şase şi 
trebăluiesc prin apartament, hrănind-o pe Cleo şi 
pregătindu-mi micul dejun. Ca premiu pentru strânsul 
patului şi sumara curăţenie prin casă, îmi aduc ziarul din 
cutia de scrisori. Apoi mă aşez nerăbdător la masă şi îmi 
torn o ceaşcă de cafea fierbinte, aburindă. Trebuie să fie 
fierbinte; altfel nu este hrănitoare. Cel puţin, aşa gândesc 
eu. Apoi îmi deschid ziarul foşnitor. Dagens Nyheter, 
mirosind a cerneală tipografică, îl întind pe jumătate de 
masă şi citesc... şi mănânc. Unul din avantajele vieţii de 
burlac este că dimineţile sunt numai ale tale, te scoli când 
vrei, mănânci, când vrei şi ai ziarul numai pentru tine. Ştiu 
că asta sună destul de ciudat, dar trebuie să fii cinstit. Dacă 
eşti singur, ca mine, este deosebit de important să-ţi dai un 
pic de osteneală în plus pentru micile detalii ale ambianţei. 
Simpli cârnaţi, sigur că da, dar este important să aşezi 
masa cum trebuie, nu să înfuleci dintr-o farfurie pe 
marginea chiuvetei sau să-ţi iei o bere şi câteva sandvişuri 
şi să te instalezi în faţa televizorului. Dar am început să o 
iau razna. f 

Deci, m-am sculat târziu în dimineața aceea. Imi simțeam 
capul greu şi limba uscată, parcă tratată cu glaspapir. 
Curios, pentru că nu băusem nimic deosebit noaptea 
trecută, doar puţin vin alb cu Suzanne şi un whisky. 

Da, Suzanne... Am pus două felii de pâine albă la prăjit şi 
am turnat apa clocotită pe filtru. Ce se va întâmpla acum? 
Ce-ar trebui să fac? Există vreun motiv să mă amestec în 
viaţa ei? Părea perfect capabilă să-şi poarte singură de 
grijă. Deşi, poate mă înşelam. Georg, rivalul meu de la 


licitaţie, îi pusese gând rău... Cel puţin, în varianta 
Suzannei... Să presupunem că aş începe să scormonesc 
chestiunile financiare. Avea Axel Bergman dreptate? Era 
fiica lui în mâinile unui escroc care încerca să-i toace 
moştenirea?... Dar ceilalţi din cercul spiritist al Elisabethei? 
Prietenoasa doamnă Strand, băiatul palid şi nervos care 
stătea de vorbă cu Suzanne când îmi făcusem apariţia... Ce 
fel de oameni erau? 

Ceainicul meu eu fluier a şuierat conştiincios şi 
pătrunzător. Uitasem să închid gazul. Nu tineam neapărat 
să mă amestec în treburile Suzannei, m-am gândit, în timp 
ce stingeam flacăra albăstruie a gazului, dar n-ar fi nimic 
rău în faptul că aş supraveghea puţin cercul ciudat în care 
se învârtea. 

Jos, în magazinul meu din strada Kapman, domnea 
aceeaşi linişte ca în ziua precedentă, mai bine zis zilele 
precedente. O grămadă de plicuri maronii reclame, oferte, 
posibile afaceri zăceau după uşă, pe preşul din fibră de 
cocos. Plicuri maronii, sumbre. Ştiam ce conţin, cel puţin în 
principiu dacă nu şi în detaliu. Bani! Nu bani trimişi mie! 
Fiecare îi vrea, m-am gândit, lăsând plicurile nedeschise pe 
masă. Gaz, electricitate, impozite. O morişcă constantă. De 
ce nu m-am mutat la ţară să cultiv legume neotrăvite?! O 
căsuţă roşie şi albă. Vânturi blânde de vară prin vârfurile 
arţarilor. Liliac alb. Dar, desigur, lungul braţ computerizat al 
societăţii ar fi ajuns şi până la cel mai singuratic colţişor 
idilic, iar poştaşul local ar fi devenit unealta nemiloasă a 
administraţiei. Aceste plicuri brune şi-ar fi găsit oricum 
drumul spre mine. Fără îndoială. 

Am oftat şi m-am aşezat în spatele tejghelei. Nu, aşa nu 
merge, m-am gândit. Sus şi pe ei! La baricade! Ce-ar trebui 
să fac acum? Da, mai întâi afacerile Suzannei... Axel îmi 
spusese despre ce bancă este vorba. Unul din avantajele de 
a-mi fi petrecut atâta timp la Universitatea Uppsala este că 
ştiam pe toată lumea. Chiar dacă nu pe toată lumea, 
destui, am apreciat, căutând în cartea de telefon. Unul din 
prietenii mei de la universitate, purtătorul steagului în frăţia 
noastră studenţească pe vremea când eu regizam piese, 


spre surpriza noastră a tuturora, s-a luat treptat singur de 
ceafă şi după multe zbateri a părăsit lumea academică şi a 
început să lucreze într-o bancă. Ştiam că era 
administratorul sucursalei din Stockholm a băncii 
provinciale care se ocupa de banii Suzannei. 

A ascultat în timp ce i-am spus povestea. Nu toată, 
desigur. Doar că aveam o clientă cu o avere considerabilă 
şi că era o posibilitate ca cineva să profite de lipsa ei de 
experienţă şi că fusesem rugat să fac unele cercetări. 

Ştia că ajutasem poliţia într-un număr de cazuri. Ne 
cunoşteam, ia să vedem, de mai bine de douăzeci de ani, 
dar natural era împotriva regulilor să furnizezi informaţii 
despre afacerile clienţilor, dar dacă era vorba de fraudă şi 
ameninţări cu moartea, atunci, poate, s-ar face o excepţie. 
Desigur, atâta vreme cât nu s-ar afla. Atunci ar nega totul. 

L-am liniştit în această privinţă şi am schimbat subiectul, 
trecând la banalităţile de rigoare, stabilind în final să ne 
întâlnim pentru un prânz într-o zi, după ce se vor rezolva 
problemele care, bineînţeles, puteau fi doar în imaginaţia 
mea. Nu am pomenit nimic de Elisabeth şi şedinţa la care 
participasem pentru că nu doream să complic lucrurile prea 
mult. 

O jumătate de oră mai târziu mi-a telefonat: 

— l-am verificat contul. Şi, într-adevăr, unele sume mari 
au fost retrase recent. 

— Vezi! 

— A vândut acţiuni în valoare de două sute cincizeci de 
mii de coroane la sfârşitul lui mai. 

— Tii! Nu s-a încurcat cu mărunţiş? 

— S-ar putea spune că nu. Şi în cursul ultimelor trei luni a 
retras de cinci ori sume mari din contul ei curent. In total 
aproape cincizeci de mii. 

— Am avut dreptate? O fată tânără retrăgând trei sute de 
mii în câteva luni. M-am gândit la ce-mi spusese Suzanne la 
restaurant. Toţi dădeau în funcţie de posibilităţile lor. Dar 
cum reuşise Elisabeth să aibă atâta influenţă asupra ei 
încât s-o determine să-şi lichideze toate valorile? 

Trebuie să vorbesc din nou cu Suzanne şi să merg lao 


altă şedinţă, să încerc să aflu ce fel de oameni erau ei, 
acest medium îmbrăcat în negru şi „omul ei bun la toate”, 
Georg. 

Cel mai nimerit ar fi să merg acasă la Suzanne, să sun la 
uşă şi să o iau prin surprindere. Nu lucră, aşa că probabil 
dimineaţa ar trebui să fie acasă. Am luat cartea de vizită a 
lui Axel Bergman: pe spatele ei scrisese adresa Suzannei... 
strada Tysta nr. 4. Un cartier bine cotat, dar şi-l putea 
permite la banii ei! 

Am atârnat plăcuţa cu „Vin imediat” pe uşa magazinului. 
lar o iau pe drumuri, am constatat cu un soi de amărăciune. 
De fiecare dată când sunt implicat într-o afacere ciudată, 
plăcuţa asta apare şi dispare pe uşă. Nu că ar avea prea 
mare importanţă în această perioadă a verii când toată 
lumea, inclusiv turiştii, au fugit din oraş, dar oricum! Cred 
că am pierdut o grămadă de afaceri de-a lungul anilor 
datorită caracterului meu slab. Nu pot spune nu şi nu mă 
pot abţine să nu-mi bag nasul în treburile altora. 

Taxiul hodorogit se târa pe Podul Nord. Chiar şi 
pescăruşii îşi luaseră vacanţă de la capturile lor. Câteva 
drapele atârnau pe faţada Grand Hotelului dar, lipsind 
boarea de vânt care să le învolbureze, habar n-aveai care 
erau ţările onorate. 

Am mers pe jos pe strada Sybylle, pe lângă faţada 
austeră a vechii brutării regale, pe lângă piaţa Ostermalm, 
acum goală, şi pe strada Linne. Străzile lungi şi drepte din 
jurul Ostermalmului aveau chiar mai puţin farmec decât de 
obicei. Erau aproape pustii, ca fundalul unui tablou de 
Munch. 

Suzanne locuia la ultimul etaj. A deschis la a treia 
sonerie. O sculasem din somn? Aşa se părea, judecând 
după părul zburlit şi ochii umezi, cum îmi apăruse în pragul 
uşii, într-un halat lung, din prosop, de culoare-turcoaz. 

— Dormeai? 

— Da, dar nu are nicio importanţă, oricum trebuia să mă 
scol. Intră. 

Am intrat. În chilia goală a unui călugăr Sau mai degrabă 
a unei călugăriţe. Pereţi albi, goi. Un pat jos, o măsuţă la 


fel, acoperită cu o faţă de masă albă. Câteva perne albe 
împrăştiate în jur. Asta era tot. Şi un raft sărăcăcios cu cărţi 
legate. O cameră spartană pentru o fată cu jumătate de 
milion în bancă... în sfârşit, ce mai rămăsese din suma 
respectivă. 

— Stai jos. 

M-am aşezat, scufundându-mă până aproape de podea şi 
având dificultăţi considerabile în manevrarea genunchilor 
care se luptau să-mi ajungă la bărbie. 

— Dacă vrei, fumează. Eu nu fumez. 

— Nici eu. Dar aş dori un pahar cu apă. 

S-a întors cu paharul plin. Deci, exista şi o bucătărie. Nu 
trăia, doar cu aer, am răsuflat uşurat. Şi este mai drăguță 
decât ieri. O noapte de somn i-a priit. 

— Nu pot să-mi dau seama ce doreşti, a spus zâmbindu- 
mi. Sau ai venit pentru apă? 

— Nu chiar, am zâmbit la rându-mi. Este vorba de ieri. 
Eram... eram un pic îngrijorat în privinţa ta. M-am gândit că 
acolo atmosfera era atât de ciudată şi apoi acel bărbat care 
te-a ameninţat. 

— Nu s-ar putea spune că m-a ameninţat. Şi poate totul 
este în imaginaţia mea. 

— M-am gândit la tot ce mi s-a întâmplat ieri, telepatia şi 
toate celelalte, sincer îţi spun că e interesant şi mi-ar place 
să ştiu un pic mai mult... De exemplu, despre oamenii de 
acolo. Cei care au fost ieri. 

— leri? Stai să mă gândesc. Nu suntem toţi la fel de 
avansați. Eu de-abia am început, dar Elisabeth spune că 
există speranţă pentru mine. Am capacităţi pe care le va 
dezvolta. 

Da, capacităţile ţi se vor dezvolta iar contul în bancă va 
scădea, am completat în gând. 

— Cei care au participat ieri erau toţi începători? 

— Nu chiar toţi. Ai întâlnit-o pe doamna Strand. Astrid. A 
venit cu mult înaintea mea. A pierdut un copil într-un 
accident. A fost teribil de tragic şi nu şi-a revenit niciodată. 
Apoi a întâlnit-o pe Elisabeth şi ea a pus-o în legătură cu 
fiica care îi murise. Participă la şedinţe cel puţin o dată pe 


săptămână. Deşi, soţul ei... 

— Ce-i cu el? 

— El nu vine. Astrid este sigură că el nu va uita niciodată 
tragicul eveniment. Spune că el ar trebui s-o întâlnească pe 
Elisabeth, dar că refuză. 

— Sunt bogaţi? 

— Bogaţi? Ce vrei să spui? 

— Mă întrebam doar. 

Habar n-am. Dar cred că da. Uneori am văzut-o într-o 
maşină cu şofer. Presupun că soţul ei are a poziţie foarte 
bună. _ 

Sunt sigur că ai dreptate, am aprobat-o în gând. In mod 
evident, Elisabeth se specializase în oameni care erau 
„cineva”, cu venituri pe măsură. 

— Băiatul acela? Cel cu care te conversai. 

— Per, a spus ea nerăbdătoare. Per Bergsten. Suntem 
foarte buni prieteni... Ei, nu e ce crezi tu. 

— Nu cred nimic. 

Oricum, e un băiat foarte bun. Lucrează într-o bancă, un 
post de administraţie şi, deşi e atât de tânăr, are o muncă 
plină de răspundere. Cumpără şi vinde acţiuni şi alte chestii 
de genul ăsta... Apoi Bertil. Bertil Lofberg. E doctor. Cred că 
chirurg. E foarte drăguţ, dar pare cumva singuratic. 

Un alt tip cu venit ridicat. Elisabeth avea noroc cu 
învăţăceii ei. 

— Pe ceilalţi nu-i cunosc la fel de bine. Cred că vin în seri 
diferite. 

— Plătesc şi ei în funcţie de posibilităţi?... Aşa ai spus ieri, 
că dai cât poţi. 

— Cred că da. 

— Nu că m-ar interesa şi, te rog, nu te supăra pe mine că 
mă amestec, dar cât i-ai dat Elisabethei şi Institutului? 

A rămas tăcută, privind pe fereastră. Pe acoperişul de 
vizavi erau doi porumbei, unul probabil mascul, judecând 
după intenţiile clare fată de companioana lui. 

— Nu văd de ce te interesează, a răspuns într-un târziu. 

— Ai dreptate. Dar sunt puţin mai în vârstă ca tine şi m- 
am învârtit ceva prin lume, am spus într-o încercare 


paternalistă. Şi fetele tinere cu mulţi bani atrag totdeauna 
interesul. Din tot felul de direcţii. 

— Mulţi bani? s-a ridicat. Ce vrei să spui prin mulţi bani? 
Cum ştii asta? De ce ai venit aici? Şi de ce mergi la 
şedinţele Elisabethei? Te-a trimis tata?... Răspunde-mi! 

Am simţit că nu pot s-o mint. N-aş putea s-o privesc 
drept în ochi şi să spun nu. 

— Da, am răspuns. Ai dreptate. Părinţii tăi sunt 
îngrijoraţi. Ei m-au rugat... 

— Eşti un fel de dădacă pentru mine? m-a retezat tăios, 
iar ochii i s-au întunecat. Şi am crezut... am crezut că erai 
serios. Şi cinstit... N-am cerut bani niciodată, a spus 
aproape disperată. Eu n-am cerut niciodată să moştenesc 
bani. Şi dacă-i folosesc aşa, asta-i treaba mea. Asta nu 
priveşte pe nimeni... Cel mai puţin pe tine. De fapt, ce eşti? 
Un fel de detectiv particular? 

— Sunt vânzător de antichităţi în Oraşul Vechi şi mă 
numesc Homan. Johan Kristian Homan. Nu o să mai mă 
amestec în afacerile tale dar, orice vei crede, voi veni şi în 
viitor la şedinţele Elisabethei. Pentru că mă interesează. 
Mult mai mult decât am crezut la început. 

Am plecat, abandonând-o chiliei ei albe de călugăriţă şi 
am coborât scările simţindu-mă uşor ruşinat. li impusesem 
prezenţa mea, o făcusem să aibă încredere în mine şi chiar 
folosisem un nume fals. Dar o voi ajuta, cu sau fără voia ei. 
O să-i demasc pe Elisabeth şi pe tovarăşul ei... Wolfe şi 
Georg! Escroci de mâna a doua de la bâlciul Kivik, care 
găsiseră terenuri de vânătoare mai bune în Stockholm 
decât în provincie. Nu, înapoi la cort cu ei! Aş fi bărbatul 
potrivit s-o facă. Ştiam şi cum. Voi vorbi cu. Michael, 
Michael Groh. Ştiam că duce o viaţă izolată, dar avea bani 
şi plătea oricât pentru ce dorea cu adevărat. Dar soiul de 
lucruri în care era interesat apărea foarte rar. Unele cărţi, 
câteodată. Documente judecătoreşti vechi. Lui aş fi putut 
să-i vând cartea de magie neagră a lui Olsson. 

O să-i vorbesc şi o să-l întreb cum trebuie să procedez 
pentru a demasca un fals medium, un medium care golea 
conturile din bancă ale oamenilor. Am ieşit iarăşi în soare. 


Deodată, am simţit că cineva mă privea, cineva care-mi 
dorea răul. Dar trebuie să fi fost imaginaţia mea, pentru că 
strada era goală, complet goală. 


CAPITOLUL IX 


„Satan este al meu păstor, ce mi-l doresc, 

El mă conduce pe greşite căi 

Şi dacă trec ale luminii văi 

Nu voi, mai teme niciun Dumnezeu 

Necredinţa mă va urmări întotdeauna 

Şi-n casa lui Satan voi locui de-a pururi”. 

— Ciudat, am comentat. 

— Aşa crezi? Michael Groh mi-a zâmbit şi a pus jos cartea 
din care citise cu voce tare. 

În realitate ştiam foarte puţin despre el, la fel de puţin ca 
şi ceilalţi colegi ai mei, exceptând faptul că era bogat şi că 
trăia singur, ca un adevărat pustnic. Accentul lui uşor 
cântat mă făcea să risc presupunerea că avea o origine 
finlandeză. Îşi spunea singur doctor, doctor în etnografie. 
Pentru că aceasta era marea lui pasiune. Era un specialist 
în problemele  ocultului, mai ales în „procesele 
vrăjitoarelor”. De asemenea, ştiam că era un fel de 
consultant neoficial al mai multor muzee şi instituţii de 
cercetare. Se arătase foarte prietenos şi interesat când i- 
am telefonat şi l-am întrebat dacă aş putea veni la el în 
seara aceea, pentru a discuta un subiect din domeniul lui 
special. 

— Deci, crezi că ce am citit este ciudat, nu-i aşa? Tot aşa 
au crezut şi judecătorii. Este un psalm modificat şi apare în 
documentele proceselor de vrăjitorie din Stockholm, în 
1676. Aproape trei sute de vrăjitoare au fost executate în 
Suedia. 

— Mulţumesc lui Dumnezeu că acele timpuri au trecut, 
am spus aprinzând ţigara de foi pe care mi-o oferise într-o 
cutie de argint, Nu fumez de obicei, decât după o cină 


bună, dar de data asta am făcut o excepţie. Se potrivea 
cumva ocaziei, să aprinzi o ţigară în această cameră înaltă, 
plină de cărţi, cărţi cu legături frumoase de piele şi cotoare 
de pergament îngălbenit. Un perete întreg era transformat 
într-o vitrină de sticlă în care erau expuse diferite obiecte 
curioase din lemn şi fier precum şi alte lucruri pe care nu le 
puteam distinge de la distanţă. 

Ochii brun-gălbui ai lui Michael Groh mă cercetau 
amuzaţi. Şi-a trecut mâna peste părul des şi cărunt şi a 
scos o brichetă de aur din buzunarul jachetei de seară. Un 
obiect de îmbrăcăminte pe care-l credeam de mult 
dispărut. Catifea albastru-închis sau neagră cu ornamentaţii 
din şnur. Tatăl meu tivea una, pe care o punea după cină, 
când îşi scria predicile. Dar Michael Groh nu arăta ca şi cum 
ar fi scris predici. Era înalt, poate la vreo cincizeci de ani, 
dar era greu de apreciat pentru că părea ciudat de fără 
vârstă. Poate că vina era a ochilor. Erau atât de plini de 
forţă, privind atenţi de sub sprâncenele negre. 

Perdelele erau trase şi o lampă de argint „art nouveau”, 
cu un abajur verde, limita cercul de lumină la măsuţa 
rotundă dintre noi. 

— Crezi că procesele de vrăjitorie sunt de domeniul 
trecutului, nu-i aşa? Poate eşti un pic cam optimist. Cu 
numai câţiva ani în urmă, douăzeci de oameni au fost 
condamnaţi la moarte în Bihar, în India, pentru că furaseră 
suflete şi le vrăjiseră. Chiar astăzi am văzut un raport din 
Dar Es Salam din care reieşea că anul trecut, în Tanzania, 
din cei o mie de oameni cărora li se aplicase pedeapsa 
capitală, majoritatea fuseseră condamnaţi pentru 
practicarea vrăjitoriei şi magiei. Dar pe tine te interesează 
altceva. Spuneai că totul a început cu o carte de magie 
neagră. 

l-am povestit despre licitaţie şi cartea lui Olsson, despre 
şedinţa de la Elisabeth şi ce spusese despre mine şi tatăl 
meu şi despre conversaţia noastră. Dar nu i-am pomenit 
nimic despre Suzanne sau despre părinţii ei neliniştiţi. 

— Imi dau seama că totul nu este decât un bluf, am spus 
în încheiere. Un fel de hocus-pocus elementar... Vreau să 


ştiu ce crezi. Vreau s-o demasc. Mi-e teamă că şarlatani de 
felul lor ar putea produce multe neplăceri şi necazuri 
oamenilor naivi care cred ce spun ei. 

— Îți dai seama că tu însuţi ai cedat magiei chiar în 
această clipă! A zâmbit cu zâmbetul lui uşor asimetric. 
Când ai spus „hocus-pocus”. Aceasta este o deformare 
vulgară a formulei de împărtăşanie a latinescului „hoc est 
corpus”, acesta este coi-pul meu. Aşa că magia este mai 
aproape de tine decât crezi sau decât eşti conştient. 
Trebuie să ai o bază, chiar sumară, şi am să-ţi fac o mică 
introducere. Dar va fi numai vârful aisbergului. Am fost 
implicat în aceste probleme cea mai mare parte din viaţa 
mea, din viaţa mea ştiinţifică vreau să spun. Şi ceea ce vezi 
aici este numai o mică parte din ce s-a scris despre acest 
subiect. 

A descris un cerc cu mâna în jurul întunericului de dincolo 
de zona de lumină, în direcţia bibliotecii înalte şi tăcute. Un 
tunet s-a auzit în depărtare când mica pendulă aurită a 
bătut încetişor ora unsprezece. Nu dorisem să vin atât de 
târziu, dar Michael nu putuse să mă primească mai 
devreme. Avusesem noroc să dau de el, dimineaţa, 
devreme, când i-am telefonat, după vizita mea în strada 
Tysta... Strada Tysta, „strada liniştită”, o adresă adecvată 
pentru cineva care refuză să-ţi furnizeze informaţii; am 
surâs în gând, lăsând coloana cenuşie de scrum a ţigării 
Rittmester Ones să cadă într-o scrumieră. 

— O mică introducere, îţi repet, dar, oricum, ne va lua 
ceva timp, iar o prelegere de genul ăsta nu merge fără un 
pahar de ceva. 

A scos din bar o sticlă de Vat 69 şi un sifon apoi a ieşit şi 
s-a întors cu două pahare înalte şi un vas cu gheaţă. 

— Ce discutăm noi sunt, de fapt, fenomene la fel de 
vechi ca umanitatea, a început cu voce adâncă, 
melodioasă. Din vremuri imemoriale omul a început să 
înţeleagă existenţa sufletului, a sufletului care poate fi 
separat de corpul său, iar moartea, prin ea însăşi, nu 
înseamnă sfârşitul lucrurilor. Tot ce aparţine Naturii are un 
suflet. Spirite care trebuiau liniştite, convinse şi satisfăcute 


trăiau în orice. Diverse reguli şi instrucţiuni au fost create 
de-a lungul secolelor şi ele trebuiau urmate. Oamenii au 
încercat să-şi îndeplinească dorinţele prin acte rituale şi 
prin folosirea unor obiecte care, din cauza aspectului lor 
ciudat, erau considerate ca având diverse puteri. Sau, 
altfel, pur şi simplu, prin cuvinte, versuri şi formule. Pentru 
toate acestea era nevoie de preoţi sau mai degrabă 
magicieni, vraci şi şamani, persoane care să interpreteze 
semnele, să aranjeze sacrificiile şi să transmită mesajele 
spiritelor şi zeilor. Era un fel de magie socială, o funcţie 
pozitivă care oferea securitate şi realiza contactul cu 
„cealaltă parte”, aducea noroc la vânătoare şi prosperitate. 
Mai târziu a început să fie definită ca magie albă. Dar există 
şi varianta ilegală, negativa şi periculoasa magie neagră, a 
cărui iniţiator, conform tradiţiei, este considerat Zoroaster, 
regele Bactrianilor o ţară din vechea Asie, pe un teritoriu 
care astăzi ar cuprinde Turcia şi Iranul. Magia neagră era 
îndreptată împotriva persoanelor individuale şi putea fi 
folosită pentru a-ţi distruge duşmanii, fizic sau social, sau 
pentru a obţine diferite avantaje. 

Michael a tăcut şi, absent, a luat câteva cuburi de gheaţă 
şi le-a lăsat să cadă cu un sunet clinchenitor în paharul 
înalt. 

— De exemplu, această dezvoltare a fetişizării spiritelor 
în pietre şi copaci deformaţi, a fost în mod natural, lungă şi 
laborioasă. Zeilor le-au fost înălțate temple, iar preoțimea 
numeroasă care le servea a devenit un stat în stat. Au venit 
grecii, ca şi arabii cu matematica şi astrologia şi 
astronomia, ca să nu mai vorbim de babilonienii de mai 
devreme cu armatele lor de zei. Şi apoi romanii. 

— Dar creştinismul? l-am întrerupt, încercând să îndrept 
lecţia spre ce mă interesa mai mult decât demonologia 
babilonienilor şi a grecilor. 

— Creştinismul, da! 

Un tunet s-a spart: zgomotos chiar deasupra plafonului, 
subliniind că există o lume în afara acestei biblioteci 
întunecoase, o lume cu luminile şi umbrele ei. 

— Destul de ciudat, superstiţia a înflorit atunci din nou. 


Pentru că, de înţeles de altfel, biserica încerca să convingă 
sufletele nou convertite că vechile credinţe erau opera 
forţelor răului, că vechii zei erau demoni şi că puterea lor 
dispăruse în faţa Domnului. Atunci, magia pagină a devenit 
adorarea Diavolului. 

— Înţeleg. Dar ce rol au cărţile negre şi spiritismul în 
toate acestea? 

— Nu aşa repede, m-a oprit Michael ridicând mâna. Cum 
spuneam, biserica a pus o stăpânire fermă pe dezvoltare, a 
stabilit interdicții şi a încercat să transforme obiceiurile şi 
tradiţiile păgâne, ca şi un număr din vechii zei, în fenomene 
creştine. Destul de îndemânatic, de altfel. De exemplu, 
acum nu mai avem aici, în Suedia, sacrificii la mijlocul 
iernii. Avem în schimb porcul de Crăciun şi punea de secară 
înmuiată în apă... Da, da, şi cartea ta de magie neagră. 

Mi-a mai turnat whisky din sticla zveltă cu sigiliu roşu. 

— Cele mai vechi cărţi cunoscute de acest gen sunt 
babiloniene şi egiptene. Aici, în Suedia, cărţi cu conţinuturi 
magice, de cele mai multe ori doar cataloage de formule şi 
simboluri magice, au apărut în secolul al XI-lea. Apoi, a 
apărut treptat un mişmaş de scrieri oculte medievale, 
astrologie, reţete de tratament şi toate acestea s-au 
amestecat cu superstiţiile populare... O fiertură destul de 
puternică. Aminteşte-ţi că, în acele vremuri, cuvântul scris 
avea calităţi magice pentru toţi analfabeţii superstiţioşi. La 
început aceste cărţi puteau fi găsite mai ales printre preoţi 
şi nobilime dar, treptat, s-au răspândit în ţinuturile 
„pProvinciale” printre „vrăjitori” şi „ghicitoare”. Ediţii noi au 
fost publicate până în secolul al XIX-lea. Ele conţineau, cum 
am mai spus, mai ales formule şi simboluri care se refereau 
la o diversitate de beneficii - noroc la fete, reţete şi remedii 
domestice. Şi încă multe, multe altele... In existenţa 
medicală monastică a Evului Mediu, ca şi în medicina 
ierbară şi naturală, se foloseau din belşug micile pietre 
preţioase... Sau, de exemplu, să luăm pânza de păianjen. 
Nu considerăm că e foarte igienic s-o pui pe rană. Dar s-a 
descoperit că ea conţine o formă de medicament 
cicatrizant... Dar, cum spuneam, poate cartea pentru care 


ai licitat nu era chiar remarcabilă. 

— Foarte probabil. Dar de ce am fost supralicitat ca mai 
mult de suta la sută? Probabil, cel care a cumpărat-o, şi-o 
dorea foarte tare. 

— Nu ştiu. 

Cuvintele lui Michael au fost urmate de o altă salvă de 
lumini  rostogolindu-se deasupra scuarului Stor. Ploaia 
răpăia pe ferestrele din spatele perdelelor trase. 

— Este greu de spus, dar ştii şi tu cât de popular a 
devenit ocultul, în toate formele lui. E un fel de activitate 
socială... L-ai citit pe Spengler? Filozoful german... Apropo, 
cum se face că atâţia filozofi sunt germani? Să fie vorba de 
o înnăscută melancolie teutonă care se potriveşte perfect 
cu limba lor?!... Ei, oricum, el a spus odată că o societate 
degenerează în proporţie directă cu interesul crescut în 
fenomene supranaturale. De exemplu, uită-te la vechea 
Romă... Deşi eu aş spune că este aproape invers. Interesul 
în astfel de lucruri este rezultatul unei tendinţe de decădere 
în societate... Ne apropiem de sfârşit. Noroc! a zâmbit 
ironic... Dar, pe de altă parte, Jung a spus că eroarea rezidă 
în religia modernă şi psihologie, pentru că nu au reuşit să 
plaseze omul într-un mod semnificativ în societatea noastră 
complexă. 

— Acum parcă ai fi chiar un filozof german, am spus 
râzând, luând o înghiţitură de whisky. Dar tot nu înţeleg 
cum mediumul acela a putut povesti despre conversaţia 
mea cu tata. S-a întâmplat acum cincisprezece ani şi numai 
noi doi eram acolo. El şi cu mine. Şi tata a murit de mai 
mulţi ani. 

— Telepatie, dragul meu Watson. Transfer de gânduri. 
Evident, mediumul este sensibil. Îndemânatic. A spus că 
cineva se gândea la tatăl lui, nu-i aşa? Şi apoi, tu, conştient 
sau inconştient, ai început să te gândeşti da el. Probabil că 
discuţia voastră sau, măi degrabă, dezamăgirea lui că nu ți- 
ai terminat studiile, te-a urmărit tot timpul. Aşa că te 
gândeai la toate acestea. lar ea simte şi exprimă ceea ce 
gândeşti tu. Şi cu cât vorbeşte mai mult despre asta, cu 
atât îţi aminteşti mai clar, te gândeşti mai intens. 


— Deci, este oarecum un fenomen natural? 

— Ei, nu ştiu dacă natural. Ce înseamnă natural? Vreau 
doar să spun că în astfel de circumstanţe nu este imposibil 
pentru un medium dotat să „simtă” ce gândeşti. Din contra, 
numeroase teste ştiinţifice au demonstrat că este perfect 
posibil. Aşa că poţi să ai încredere în mediumul tău. Cel 
puţin în privinţa asta. 

— Va trebui să am, am spus, sorbind o altă gură de 
whisky. 

Incă tuna, sunetul rostogolindu-se în jurul Oraşului Vechi. 
Închisesem ferestrele la dormitor? Nu-mi puteam aminti... 
Oricum, harul Elisabethei nu era în mod clar nici natural, 
nici supranatural. Era remarcabil, desigur, dar, după 
Michael, nu cu totul inexplicabil. Nu avea nevoie să 
intimideze, să păcălească. Dar asta nu schimba nimic. 
Găsise un mijloc să obţină bani de la Suzanne şi trebuia să 
aflu cum. Probabil încercase şi cu alţi clienţi. Şi, cu soiul de 
putere psihică pe care o poseda, ar trebui să aibă o 
influenţă puternică asupra sufletelor mai slabe. 

— Mulţumesc foarte mult. Am pus jos paharul. Totul a 
fost foarte interesant. Deci, Elisabeth nu este o trişoare, cel 
puţin în privinţa asta. 

— N-am spus asta. Dar cred că are o anumită aptitudine 
pentru transferul de gânduri. Nu este ceva obişnuit, dar nici 
cu totul ieşit din comun. Eşti binevenit să revii cu orice alte 
probleme ai putea avea. Doar am început... Sunt încă multe 
aspecte interesante pe care nu le-am atins... Ca să nu mai 
vorbim despre vrăjitoare şi procesele de vrăjitorie... Apropo, 
vino şi aruncă o privire la colecţia mea... Acele lucruri 
pentru care pot găsi oricând loc în apartamentul meu. 

Ne-am îndreptat spre marea vitrină de sticla şi Michael a 
aprins luminile de deasupra fiecărui, raft. Erau pline cu 
obiecte ciudate printre care, pe raftul de jos, o sferă mare 
de sticlă. 

— Ce este asta? 

— Un glob de cristal. Prevesteşte viitorul. Dacă te 
concentrezi poţi vedea ce se va întâmpla. lar dacă ai 
suficiente puteri poţi desluşi chiar ce se întâmplă în clipa 


aceasta... Oriunde. 

— Poţi să faci asta? 

— Nu, din nefericire nu, mi-a răspuns râzând. Am găsit-o 
la Paris. Aparţinuse unei faimoase doamne din secolul al 
XVII-lea. Cel puţin aşa pretindea persoana care mi-a 
vândut-o. Doamna era numită „Madame Voisin”. 
Celebritatea i s-a tras însă dintr-o altă ocupaţie: era 
otrăvitoare pe scară largă. Data viitoare vom vorbi mai 
mult despre ea. 

Lângă sferă era un băț noduros, ceva ce arăta ca un 
picior de cioară şi un corn mic de vacă. 

— Şi ăstea? 

— Acesta este un băț pentru zburat. lar ăsta un corn 
pentru unsoare. Au fost ale Lenei din Harkeberga. A zburat 
pe băţul ăsta la Blakulla... Oricum, acesta este motivul 
pentru care a fost arsă. 

— Blakulla?! Vrei să spui... o vrăjitoare? Dar nu zburau pe 
mături? 

— Nu am văzut niciodată vreuna zburând, aşa că nu ştiu, 
a răspuns zâmbind, ca un profesor dind lecţii unui copil 
talentat dar ignorat. Nu, un băț ca ăsta era perfect pentru 
doamnele acelea. Multe dintre ele au declarat că au zburat 
la Blakulla. Există o insulă mică în strâmtoarea Ţalmar, 
numită Fecioara. Olaus Magnus a scris despre ea acum 
mult timp. A luat o carte de pe raftul cel mai apropiat şi a 
început să citească: „Pe acest munte, în anumite perioade 
ale anului, se spune că vrăjitoarele Nordului se întâlnesc să- 
şi încerce arta şi semnele. Oricine vine prea târziu la 
această slujbă a Diavolului este supus la teribile biciuiri”. Se 
spune că aceste sabaturi vrăjitoreşti erau ceva deosebit, a 
continuat Michael punând cartea înapoi. Cele mai ciudate 
orgii, desfrâuri şi libertinaj satanic au fost descrise în 
documente judecătoreşti. E o lectură fascinantă, a spus 
încetişor. 

Ploaia se mai potolise dar încă răpăia în ferestre. Tunetul 
venea şi pleca şi totul părea că se îngemănează cu 
condiţiile meteorologice: şi biblioteca semiîntunecată, cu 
literatura ocultă a lumii în ea şi ochii brun-gălbui ai lui 


Michael privindu-mă amuzaţi, înregistrându-mi scepticismul 
şi vitrinele pline de obiecte ciudate. 

Pe perete, pe raftul din mijloc, în spatele unor suluri de 
pergament, erau câteva miniaturi de femei în rochii din 
secolul al XVII-lea. Le-am privit atent şi deodată am tresărit, 
uitând de timp şi spaţiu, surd la tunetul care doar ce 
aruncase o găleată de pietre pe acoperişul de deasupra 
noastră, uitându-l pe Michael, gândindu-mă la nimic altceva 
decât la picturile din faţă: trei portrete de femei. Cea din 
mijloc mă privea cu un zâmbet uşor amuzat... părul ei 
negru-corb, faţa palidă şi ochii ei verzi, ca de pisică... Era 
Elisabeth! 

— Cine... am îngăimat, înghițind în sec. Cine e asta? 

— Sunt trei doamne foarte cunoscute în domeniul lor. 
Trei foarte talentate femei pe care societatea 
neînţelegătoare şi ignorantă a timpului le-a numit 
vrăjitoare. Cea din stânga este marchiza de Brinvilliers, 
eminenta otrăvitoare. Cea la care te uiţi era din Dalarna. A 
fost arsă pe rug şi se numea Brita Michaelsdotter Ulf sau 
Ulfva-Brita. Cum ştii, Ulf înseamnă lup. 

Un tremur mi-a înconjurat gâtul, ca o mână rece, pentru 
că, în timp ce priveam pictura Elisabethei, m-am gândit la 
ceva. Ulf era cuvântul vechi pentru lup... Elisabeth Wolfe. 
Nu aşa o cheamă?... Femeia cu ciocanul lui Thor... 


CAPITOLUL X 


Asta-i o prostie, m-am gândit în timp ce tunetul se 
rostogolea deasupra casei. Stăteam aici, vorbind despre 
Elisabeth şi calităţile ei de medium, gândindu-mă atât de 
intens la ea, încât atunci când văd o pictură în 
semiîntuneric cred că o reprezintă. Am început să înţeleg 
puterea sugestiei asupra minţii, secretul care se află în 
spatele celor mai multe fenomene supranaturale. 

— Dar această femeie este, în felul ei, considerabil mai 
interesantă, a spus Michael arătând către o miniatură ce 
părea să fie copia redusă a unui original mai mare, 
aproximativ 10/15 centimetri, reprezentând o femeie cu 
trăsături autoritare, cu nas proeminent, gură senzuală şi 
ochi întunecaţi... Permite-mi să ţi-o prezint pe Catherine 
Dashayes, sau între prieteni, La Voisin. Stai jos şi îţi voi 
povesti despre ea. 

Cu o ultimă privire la faţă familiară a Elisabethei Wolfe, 
m-am aşezat. Michael mi-a mai turnat o porţie substanţială 
de whisky. Într-adevăr, un gest binevenit: chiar aveam 
nevoie... Prostesc din partea ta, bătrâne, să-ţi imaginezi 
astfel de lucruri. Am luat vreo două înghiţituri. 

— La Voisin... da. Michael a pus sticla de whisky jos, 
lângă el. Era o doamnă respectabilă, cu o casă mare pe 
strada Beauregard, în Paris. Bogată, cu influenţă şi un cerc 
larg de prieteni. Dar totul s-a sfârşit rapid îşi a fost 
executată pe 20 februarie 1680... Arsă de vie. 

— Era şi ea o... o vrăjitoare? 

— Ei, o vrăjitoare... Nu ştiu, m-a întrerupt iritat Michael. 
Foloseşti termeni atât de brutali. Nu-mi place această 
expresie. Este asociată cu Blakulla şi Sâmbăta Paştelui. Dar 
asta este ceva diferit. Complet diferit. A tăcut, privind 


undeva în spaţiu, departe, dincolo de mine. 

— Nu, era pur şi simplu o asasină în masă. Se ocupa de 
otrăviri, avorturi, „aranjamente” pentru copiii nedoriți şi a 
făcut avere cu activităţile ei. La proces a declarat că a ars 
aproape două mii cinci sute de copii în cuptoarele din casa 
ei şi le-a îngropat resturile în grădină. 

— Nu se poate! Două mii cinci sute? 

— Nu ştiu. Asta este declaraţia ei. Dar poţi să fii sigur că, 
chiar dacă a exagerat, au fost numeroase victime inocente, 
fructele unor paşi greşiţi printre aristocrații şi umilii 
Parisului acelui timp, suficiente pentru ca La Voisin să-şi 
apere locul în istoria crimei. Dar nu asta este interesant. 
Otrăvirea şi alte chestii de genul acesta erau treburi 
obişnuite în acea perioadă. Nu, partea cea mai interesantă 
a venit mai târziu. După ce fusese deja executată. 

Michael s-a ridicat, a tras perdelele şi a deschis ambele 
ferestre. O briză răcoroasă de noapte a împrospătat 
încăperea înăbuşitoare. Nori apăsători întunecau cerul 
până-n depărtare. Ploaia se oprise şi un uşor mormăit către 
sud confirma că, cel puţin deocamdată, furtuna ne 
părăsise. 

— Când poliţia i-a percheziţionat casa, în primăvara lui 
1680, au găsit în grădină un mic pavilion care nu era 
cunoscut şi pe care nimeni nu se obosise să-l cerceteze mai 
îndeaproape. Era o căsuţă ciudată. Pereţii erau acoperiţi cu 
material negru iar la un capăt al încăperii era un altar. In 
spatele acestuia era o pânză neagră cu o cruce albă pe ea; 
pe altar erau sfeşnice negre aşezate pe o țesătură neagră 
care acoperea o saltea. Toţi martorii, inclusiv fiica lui La 
Voisin au declarat următoarele: La Voisin se asociase cu 
unii preoţi catolici, în special bătrânul abate Guiborg, care 
fusese implicat în magie neagră. Aceşti preoţi oficiau 
liturghii secrete, dacă pot fi numite aşa. Multe dintre 
personalităţile de prim rang ale timpului luau parte la ele. 
Pur şi simpla aveau nevoie de ajutorul „celeilalte lumi” în 
afacerile lor personale. Cea mai cunoscută a fost nimeni 
alta decât Doamna de Montespan, amanta lui Ludovic al 
XIV-lea. Se simţea ameninţată de rivalele mai tinere la 


favorurile regelui. Uită-te la asta! 

Michael s-a ridicat şi a luat o carte de pe unul din rafturi. 

— În „Vrăjitoria” există o descriere a ceea ce se întâmpla. 
Abatele Guiborg sacrifica chiar copii, probabil nou-născuţi, 
lăsaţi în mâinile sigure ale lui La Voisin de tinere mame 
care doreau să evite scandaluri de diferite feluri. 

Michael a pus cartea la loc. Nu aveam chef să ascult şi 
alte amănunte. 

— Ce s-a întâmplat? am întrebat. A reuşit abatele să 
invoce vreun demon? am încercat să par ironic, dar fără 
prea mult succes. 

— Da, cam aşa s-a întâmplat, după cum declară toţi 
martorii, a spus Michael foarte serios. Doamna de 
Montespan zăcea goală pe altar, cu genunchii ridicaţi şi cu 
capul pe o pernă neagră, ţinând două sfeşnice cu lumânări 
negre în ele. Cei care oficiau purtau odăjdii albe. Ritualul 
urmărea liturghia catolică iar abatele a chemat doi demoni, 
Astaroth şi Asmodeus. 

— A apărut vreunul din ei? 

— Nu există dovezi în sursele accesibile. Dar Doamna de 
Montespan a reuşit să-şi vadă dorinţele îndeplinite, după ce 
a apelat la serviciile lui La Voisin şi ale abatelui. Mai întăi, 
şi-a eliminat predecesoarea, pe mai tânăra şi mai frumoasa 
Doamnă de Vallière, iar mai târziu a reuşit să scape de 
oricare nouă rivală. Dar, când regele a aflat despre liturghii, 
a fost exilată într-un conac, la ţară. Acest caz este 
interesant pentru că este primul în care ritualul şi evoluţia 
evenimentelor sunt descrise în amănunt de mai mulţi 
martori. 

-— Nu era curios că participau preoţi? 

— Aşa s-ar putea crede. Dar trebuie să-ţi aminteşti că, 
după moda de atunci, un preot „adevărat” trebuia să fie 
acolo. Universul era considerat ca fiind format din 
Dumnezeu şi îngerii lui, care sălăşluiau în cer, şi Diavolul cu 
echipa lui, cazaţi mai modest, undeva în adâncul 
pământului. Favorurile lui Dumnezeu puteau fi obţinute prin 
rugăciuni, în timp ce demonii erau invocaţi prin forţă, prin 
puterea Domnului. Numai preoţii aveau puterea să cheme 


spiritele „rele”, prin intermediul îngerilor „buni” şi să le 
oblige să îndeplinească ce li se cerea. 

— Interesant, am comentat, turnându-mi încă un strop de 
whisky. Dar cum se încadrează vrăjitoarele noastre în acest 
tablou? Aici nu cred că este vorba de amante regale şi 
preoţi corupți, ca în cazul lui La Voisin. 

— Nu spune asta. la-l pe Martinus Johannis ca un 
exemplu. Fusese capelan la Storkyrken, în Stockholm; a 
fost judecat în 1601. La el acasă au fost găsite scrieri 
despre magie, iar în actul de acuzare era învinuit că s-ar fi 
ocupat şi de pregătirea câtorva vrăjitoare. După ce a fost 
torturat, a fost executat chiar în piaţa din faţa acestei 
ferestre. 

— Nu mai spune! 

— Da, din punct de vedere istoric, este foarte interesant. 
La început biserica catolică era destul de tolerantă. La 
sinodul de la Paderborn, cândva către sfârşitul secolului al 
VII-lea, s-a spus că pedeapsa pentru „arderea” unei 
vrăjitoare ar trebui să fie moartea. Logica pe care se 
sprijinea această afirmaţie era destul de modernă şi era 
bazată pe presupunerea că cineva ar putea fi indus în 
eroare de diavol şi determinat să gândească că o anumită 
persoană ar fi o vrăjitoare. Şi asta era rău. Apoi, atitudinile 
s-au schimbat treptat şi Thomas Aquinus a acceptat 
existenţa demonilor şi a vrăjitoarelor. Încă din 1264, prima 
vrăjitoare era arsă în Franţa. Acesta a fost începutul unei 
epidemii care a condus la condamnarea la moarte a unui 
număr uriaş de oameni. Există un număr de teorii ştiinţifice 
asupra fundalului şi originilor acestei persecuții care s-a 
răspândit în toată Europa. Unii au evidenţiat că Inchiziția 
trebuia să găsească obiective noi de combătut după 
eliminarea ereticilor, pe un fundal general de constante 
mişcări sociale, epidemii de ciumă şi războaie. De exemplu, 
Trevor Roper apreciază războaiele ca fenomene şi semne 
ale tensiunii sociale. Cauze suplimentare erau sărăcia, 
ignoranţa şi incapacitatea bisericii de a umaniza mesajul 
acestei religii severe. 

— Nu era Inchiziția implicată în procesele de vrăjitorie? 


— Într-adevăr, chiar foarte mult. Papa Innocenţiu al VIII- 
lea, la sfârşitul secolului al XV-lea, i-a numit pe Henrik 
Institoris şi Jakob Sprenger ca inchizitori însărcinaţi cu lupta 
împotriva vrăjitoarelor şi i-a învestit cu puteri 
nemaiîntâlnite până atunci. Oricine li se opunea, era 
excomunicat, iar împotriva sentinţelor lor nu exista recurs. 
Tot felul de mijloace erau utilizate pentru obţinerea 
mărturisirilor, chiar şi tortura care înainte era rezervată 
doar celor învinuiți de trădare. Aceşti doi domni au scris un 
manual despre activităţile lor, numit „Malleus Maleficarum”, 
„Maiul vrăjitoarelor”, pe limba noastră. Am un exemplar, 
dacă doreşti să-l vezi. 

— Nu, mulţumesc. Am pescuit câteva bucățele de gheaţă 
pe jumătate topite din bolul de sticlă. Poate rămâne unde îi 
este locul, n-aş mai putea să dorm. 

— Dar asta este istorie. Doar nu cumva te temi de 
stafii?... Uite, aceasta este cartea... „Maiul vrăjitoarelor”, 
era folosită ca un ghid la cele mai multe dintre anchete. 
Erau utilizate cele mai rafinate forme de tortură, iar cineva 
care era acuzat de vrăjitorie nu avea nicio şansă să 
părăsească tribunalul în viaţă. Fie că mărturisirea îi era 
smulsă prin tortură, fie acuzatorul aducea atât de mulţi 
martori încât recunoaşterea faptelor de către acuzat 
devenea inutilă. lar dacă toate acestea nu mergeau, 
rămânea judecata apei. Erai aruncat în apă. Dacă pluteai, 
însemna că diavolul era cel care te susţinea, iar dacă te 
înecai, atunci poate că, într-adevăr, nu te ocupaseşi de 
vrăjitorie, dar oricum erai mort. Nebunia asta s-a răspândit 
ca ciuma în toată Europa, chiar şi în America şi se apreciază 
că au fost executaţi sute de mii de oameni. 

— Nu am ştiut că a avut o răspândire atât de largă. 

— Cifra este probabil exagerată, a spus liniştit Michael. 
Dar numărul victimelor a fost teribil. Într-un district din 
Germania au rămas doar două persoane. Nimeni nu era în 
siguranţă: bărbaţi, femei, nici măcar copiii mici. 

— In Suedia a fost la fel? 

— Nu chiar în totalitate.. Am fost uşor mai moderati, a 
spus Michael ironic. Numai trei sute de persoane au fost 


executate aici, începând din Dalarna, în 1668. Dar poţi 
urmări răspândirea geografică în detaliu. Se spunea că 
„boala” alerga prin ţară ca o „hoardă de vagabonzi”. Exista 
ceva adevărat în spatele proceselor: sărăcia şi nevoile, atât 
spirituale cât şi materiale, erau mari. Blakulla, despre care 
am mai vorbit, unde mergeau vrăjitoarele şi se destrăbălau 
cu Diavolul şi cu echipa lui... acolo era o fermă bogată unde 
se găseau cantităţi nelimitate de băutură şi alimente. 
Foloseau şi narcotice, amestecând măselarniţă, merişor 
spinos şi mătrăgună cu grăsime din corpul copiilor asta ar fi 
fost formula ideală, găsită în cărţi - dar, de obicei, foloseau 
untură obişnuită. O astfel de untură era în cornul de 
grăsime pe care l-ai văzut. Cel de aici, de pe raft, este al 
Lenei din Harkeberga. 

Am privit cu un fior la vitrina de sticlă. 

— Cu aceste amestecuri îşi ungeau corpul şi, când 
călăreau pe băţul zburător, băţul de colo, aveau, evident, 
un fel de vise ciudate, halucinante. Multe dintre ele credeau 
probabil că au fost la Blakulla şi s-au însoţit cu însuşi 
Diavolul.  Persecuţiile au continuat până la începutul 
secolului al XVIII-lea... Dar chiar şi astăzi, după cum ţi-am 
spus, vrăjitoarele sunt condamnate la moarte... „Nu vei 
suporta ca o vrăjitoare să trăiască”, se spune în Biblie. 

— Da, este o chestie interesantă, am spus gânditor. Mă 
întreb dacă vreunul din strămoşii mei a fost amestecat în 
acele procese. Desigur, sunt un vlăstar nenorocit al familiei, 
din punct de vedere teoretic, vreau să spun. Cei mai mulţi 
din familie au fost pastori. Dar îmi amintesc vag că, odată, 
tata mi-a povestit despre stră-stră-străbunicul lui, sau ce 
stră o fi? Era preot în Dalarna în vremea aceea şi fusese 
foarte activ; se pare că atât de activ încât acum era interzis 
să se vorbească despre el. Cel puţin asta era impresia mea. 

Michael Groh m-a privit lung. Zâmbea? Era surprins? Nu 
ştiu. Faţa îi era în umbră. Dar s-a ridicat fără să spună nimic 
şi s-a dus la bibliotecă. A scos o carte cu legătură verde şi a 
răsfoit-o, apoi a revenit la masă şi s-a aşezat cu cartea 
deschisă pe genunchi. 

— Ciudat, a spus, privindu-mă din nou. Foarte ciudat. Da, 


este aici... lohannes Seb. Homan. 

— Seb trebuie să fie Sebastian. Un nume obişnuit în 
familia noastră. 

— Aparent a fost pastor asistent într-o mică parohie din 
nordul Dalarnei. Procesele au început în Alvdalen. Dar mă 
tem că tatăl tău a avut dreptate să păstreze tăcere asupra 
acestei rude... Pentru că a fost conştiincios, poate prea 
conştiincios, după modul nostru de a aprecia. 

— Vrei să spui că era prea zelos? 

— Exact. Cel mai rău dintre toţi. Intolerant, fanatic şi fără 
milă. Dar asta e. Toţi avem schelete în dulapurile familiei. 
Să închinăm pentru trecut! 

Am băut dar trebuie să admit că whiskyul nu mai avea un 
gust deosebit de bun. In niciun caz nu era vina mea că 
bătrânul lohannes fusese atât de zelos cu rugurile, dar totul 
părea oribil, cel puţin în seara aceea, în biblioteca slab 
luminată. 

— Mulţumesc lui Dumnezeu că lucrurile astea au trecut, 
am spus. Superstiţii şi vrăjitorie. 

— Crezi asta? mi-a răspuns Michael zâmbind. Nu ai văzut 
horoscoapele din ziare? Chiar şi ziarul de seară al stângii 
are o astfel de rubrică. Ştii că în Statele Unite există 1 200 
de publicaţii care tipăresc horoscoape şi că ghicitorii din 
Franţa realizează venituri mai mari decât multe din marile 
industrii? Asociaţii pentru adorarea diavolului apar ca 
ciupercile în America! Acolo şi vânzarea de accesorii a 
devenit o mare industrie. Ştiai că Anton Scandor la Vey a 
fondat şi conduce „Biserica lui Satan” în San Francisco? Aş 
putea continua mult timp să-ţi dau exemple... Manson... ŢIi-l 
aminteşti? A fost în spatele asasinării lui Sharon Tate şi a 
altor zece persoane. Avea un „harem” de vrăjitoare şi 
declara că el însuşi era Diavolul. 

— Totul sună oribil. De ce toate astea? Mie mi se pare 
copilăresc. 

— Probabil că ai dreptate. Cea mai mare parte este doar 
un fel de joacă. Dar e un joc periculos pentru că în spatele 
lui cel mai adesea sunt drogurile. De asemenea, un fel de 
dorinţă perversă pentru neobişnuit. Oamenii sunt atraşi 


deoarece jocul ăsta conduce în mod frecvent la acte 
sexuale în grup, la droguri şi blasfemie. N-are nicio legătură 
cu adevărata adorare a diavolului. 

— Cu atât mai bine, poate. 

— Da, s-ar putea spune aşa. Personal, cred că este un 
semn de dezintegrare. Roma, ca şi alte imperii dispărute, 
era plină de astfel de locuri în perioada ei de declin. 

— Ei bine, am spus, ridicându-mă. Te-am plictisit destul. 
Tot ce am aflat a fost foarte interesant şi realizez că 
„Nrăjitoarea” mea este de un soi destul de inocent. Din 
partea mea poate practica magia cât doreşte, atâta timp 
cât nu subtilizează banii Unor fiinţe inocente. 

— Uite, m-a oprit Michael, eşti interesat în lucruri vechi şi 
istorice. Aici este ceva cu adevărat unic. 

A tras o cutie din vitrina luminată. Am încercat: să evit s- 
o privesc pe Elisabeth, miniatura Brittei Michaelsdotter Ulf, 
dar nu am reuşit. Destul de ciudat, nu mai era la fel de vie 
ca înainte. Câteva pahare, tunetele, noaptea târzie şi, 
bineînţeles, sugestia. Evident, nu trebuia prea mult pentru 
a face pe cineva să-şi imagineze tot felul de năzbâtii. 

— Ai auzit de Paracelsus? a întrebat Michael, 
îndreptându-şi privirea spire mine. 

— A fost un savant vestit, nu-i aşa? Cândva, pe la 
sfârşitul Evului Mediu. 

— Aşa e. Era interesat de medicină, ca şi de ocultism. A 
fost numit părintele medicinii moderne... A fost, cu 
siguranţă, un fel de bunic... Oricum, întâmplarea a făcut să- 
| însoţească pe regele danez Kristian în timpul invaziei 
Suediei. A participat la baia de sânge din Stockholm, acolo 
jos în piaţa Stor. Se spune că, într-un fel sau altul, ar fi 
intrat în posesia, săbii călăului şi că o preţuia foarte mult. 
Se credea că aceasta avea puteri extraordinare, pentru că 
fusese instrumentul uciderii a optzeci şi două de persoane. 
Dacă priveşti în această cutie... 

A tăcut şi a făcut un pas înapoi. M-am aplecat şi am privit 
în cutie. O sabie lungă, solidă, zăcea pe catifeaua albastru- 
închis. Lama lată de metal strălucea argintiu în lumina 
lămpii, iar mânerul neornamentat, pentru două mâini, 


părea din secolul ai XVI-lea. 

— Frumos, am spus domol, lingându-mi buzele. Cu 
adevărat frumos. 

Michael a zâmbit. 

— Poţi afirma cu toată încrederea. Aceasta este sabia. 
Sabia călăului... 

— Ce? Sabia care a produs baia de sânge din Stockholm? 
Chiar sabia călăului?!... Nu, ştii tu multe despre vrăjitoare şi 
satanişti, dar asta... asta este... 

Am tăcut, privind fascinat la  nemiloasa lamă 
strălucitoare. 

— E cu adevărat, straniu, a spus Michael. Optzeci şi doi 
de oameni executaţi chiar aici jos, lângă fântână. Acelaşi 
număr ca şi pietrele de la Stonehenge. Ştiai asta? 

— Nu. 

— Da, optzeci şi două. Este un monument ciudat la 
Stonehenge, construit în aşa fel încât, acum mai multe mii 
de ani, servea la prezicerea eclipselor de soare şi lună. Era 
un loc sfânt al lumii, al zeilor lumii: Hera, Artemis, Luna, 
Selena, Thot. Aş putea să continui. Crezi că luna este cel 
mai vechi zeu al nostru? A zâmbit în lumina puţină. 

— Habar n-am, am spus privind sabia... Dar este... este 
cu adevărat? 

— Bineînţeles că nu, a spus Michael zâmbind din nou. 
Desigur că nu este adevărata sabie a călăului. Doar o copie. 
N-ar fi putut fi altceva, nu-i aşa? 

M-a însoţit până la uşă. 


CAPITOLUL XI 


Fusese o seară mai degrabă sinistră, m-am gândit în timp 
ce am luat cartea de telefon, am răsfoit-o şi am găsit 
numărul Institutului Transfilozofic. Da, petrecusem o seară 
cel puţin ciudată în casa prietenului meu. Deşi „prieten”, 
poate că era puţin cam exagerat. Dar fusese foarte amabil, 
iar informaţiile pe care le primisem mai mult decât 
interesante. Desigur, întunericul şi furtuna contribuiseră şi 
ele, la fel ca şi nenumăratele pahare de whisky. Dacă 
conversaţia s-ar fi desfăşurat pe lumină. În plină zi, nu mi s- 
ar mai fi părut că acolo, pe perete, spânzura portretul 
Elisabethei Wolfe şi n-aş fi crezut povestea despre sabia 
călăului. Dar la acea oră a stafiilor şi în timpul unei furtuni... 
Am găsit numărul şi arătătorul meu l-a format conştiincios. 

— Bună dimineaţa. Era vocea lui Georg, Georg rivalul 
meu de la licitaţie, oricare-i era numele de familie... Mă 
bucur că data trecută vi s-a părut interesant. Sunteţi 
binevenit că continuaţi căutarea luminii... domnule Homan. 
Corect, nu-i aşa? Îmi pare rău dacă vă punem în 
încurcătură, dar suntem obişnuiţi ca oamenii să nu-şi dea 
adevăratele nume la prima vizită. Înţelegem şi respectăm 
dorinţa lor. Dar acum, că veţi continua să ne frecventaţi, 
putem spune domnul Homan în loc de Lundberg? 

— Desigur, am acceptat. Părea puţin prostesc să fii prins 
folosind un nume fals, să navighezi sub un pavilion de 
circumstanţă şi să fii descoperit. Natural că nu am nimic 
împotrivă. La început nu am ştiut prea mult despre toate 
acestea, aşa că am aşteptat un timp înainte să mă prezint. 
Dar cum de-mi cunoaşteţi numele? 

— Ne-am mai întâlnit. Nu vă amintiţi? La licitaţia aceea 
de la ţară. Cineva de acolo mi-a spus cum vă numiţi şi că 


sunteţi negustor de antichităţi. La început am crezut că 
acesta era motivul pentru care aţi licitat pentru carte. Dar 
acum, când v-aţi alăturat nouă, îmi dau seama de ce... 
Sunteţi binevenit diseară, la ora opt, în acelaşi loc. 

— Există şi alte locuri de întâlnire? 

— Da, ne întâlnim şi în alte locuri... în grupuri restrânse. 
Atunci vă vom vedea diseară, domnule Roman. 

M-am aşezat gânditor, păstrând receptorul în mână 
pentru un timp, înainte de a-l pune în furcă. Imaginaţia mea 
era de vină sau glasul domnului Georg avusese o nuanţă 
batjocoritoare, uşor superioară?! Ca şi cum ştiuse exact ce 
am vrut, de ce venisem! Se mărturisise Suzanne? li 
povestise că tatăl ei mă rugase să mă asigur că nu o înşela 
nimeni? Dar Georg era, cu siguranţă, ultima persoană în 
care ar fi avut încredere! Doar, încercase să o ucidă?! 

După o zi agitată, una bună, pentru că reuşisem să 
acumulez încasările unei zile de vârf, în ciuda penuriei de 
turişti. Am plecat spre strada Riddar, proaspăt duşat şi 
bărbierit, după o cină uşoară, stropită din belşug cu apă de 
la gheaţă. 

Când am intrat în cameră, Suzanne a privit în altă parte. 
E încă supărată, m-am gândit, ceea ce mi se părea de 
înţeles. În afara câtorva feţe noi, i-am recunoscut aproape 
pe toţi. Tânărul palid care lucra într-o bancă. Se numea 
Bergsten. Per Bergsten... Şi chirurgul... Bertil Lofberg. Apoi 
doamna prietenoasă care-şi pierduse fiica într-un accident 
de maşină şi încerca să ia legătura cu ea prin intermediul 
Elisabethei... Se numea Astrid Strand, nu-i aşa? Zece sau 
cincisprezece persoane... Dacă toţi contribuiau în acelaşi 
mod ca Suzanne, chestia asta trebuie să fie o afacere 
profitabilă. 

Uşa spre camera interioară s-a deschis şi am intrat în 
aceeaşi muzică ciudată, ca de vis, urcând şi coborând în 
armonii sfărâmate. Candelabrele de argint cu trei braţe de 
pe masă erau aprinse. Ne-am aşezat. Câteva minute mai 
târziu Elisabeth a traversat în tăcere camera, s-a aşezat şi a 
rămas tăcută atât de mult încât am început să pierd orice 
noţiune de timp şi spaţiu. Asta era o chestie deliberată, m- 


am gândit, încercând să par cinic. Întunericul, muzica şi 
aşteptarea ascut simţurile şi ne fac mai receptivi. 

A început să vorbească, lent şi monoton, ca şi cum n-ar fi 
vorbit ea, ci altcineva din afara ei, de departe. Deodată, am 
avut senzaţia că un curent îngheţat mătura încăperea 
înăbuşitoare. Era doar imaginaţia mea? Ca şi cum ai fi 
coborât într-o pivniţă rece, în plină zi fierbinte de vară. O 
suflare îngheţată şi umedă gonea prin încăpere. 

M-am uitat la ceilalţi dar nimeni nu părea să fi băgat ceva 
de seamă. Priveau toţi încordaţi la Elisabeth, ascultându-i 
vocea monotonă. Umbrele veneau şi plecau în lumina 
lumânărilor pâlpâitoare. 

— Nu pot vedea clar, spunea ea. Este dificil... un 
obstacol, ca un perete... Sunt gânduri rele. Rea voinţă. Dar 
simt... văd... 

Apoi a tăcut. Cineva şi-a dres nervos glasul. De data asta 
nu purta un văl, dar avea o rochie neagră şi era chiar mai 
palidă decât îmi aminteam eu. Poate că era jocul de lumini 
şi umbre care dădea acest efect! 

— Cineva ne doreşte răul, a continuat cu dificultate. 
Cuvintele ieşeau sacadat, uşor bâlbâite... Dar văd că 
soseşte. Vine cineva. Înconjoară... îl înconjoară, îl ia cu el. 
Văd pe cineva zăcând cu faţa în jos la o răscruce... Nu 
reuşesc să desluşesc cine este, dar pot vedea cine vine... 
este... este... Moartea care vine. Moartea! 

S-a prăbuşit pe masă, aparent complet epuizată. 

Ne-am ridicat în tăcere şi am ieşit. Încercau să mă 
sperie? m-am întrebat. Acum ştiau cine sunt şi cum mă 
numesc. Sigur că Suzanne îi spusese Elisabethei. Ei ştiu că 
încerc să aflu ce s-a întâmplat cu banii ei. Încearcă să mă 
înspăimânte cu aceste bazaconii despre moarte şi răscruci? 
Mi se părea simptomatic că vorbise de un bărbat, zăcând 
cu faţa în jos. Poate erau mai mulţi care trebuiau 
înspăimântați. Poate contribuţiile nu veneau cu viteza 
dorită?! 

N-aveam chef să mă conversez cu Suzanne, aşa că m-am 
mulţumit să privesc cum fusta ei de bumbac dispărea pe 
uşă. Mai bine să aştept un timp, să adun probe şi să nu o 


hărţuiesc. 

Când am ieşit m-am izbit în pragul uşii de Per Bergsten, 
tânărul palid. 

— Pe joi, s-a adresat către cineva din cameră. 

| s-a răspuns. N-am desluşit cuvintele pentru că eram pe 
cale de a ieşi, dar o voce joasă a spus ceva şi un cuvânt m- 
a frapat. Poate l-am reţinut pentru că avea o rezonanţă 
ciudată. „Coven”, am auzit venind din cameră, aproape ca 
o şoaptă... „Coven”! Ce era asta?... Dar poate auzisem 
greşit. 

Timpul frumos a continuat, un val de căldură plutea 
peste Stockholm, zi după zi de soare fierbinte, înăbugşitor, 
de aer neclintit şi niciun cumpărător în magazinul meu. 
Sâmbătă dimineaţă ajunsesem la capătul răbdărilor. Voi 
închide astăzi, m-am decis, căutându-mi costumul de baie 
care aiţ fi trebuit să fie în vreuna din valizele de vacanţă, 
încă nedesfăcute. 

— Vom merge să ne scăldăm, i-am spus lui Cleo care nu 
părea interesată. Luăm maşina şi nu ne oprim până la 
mare. La Baltica. Acolo, ori luăm un vaporaş către o insulă, 
ori mergem cu maşina pe coastă. Dar nu e nevoie să mergi 
cu mine, pentru că ştiu ce crezi tu despre o baie în mare. 

Zis şi făcut. Am pregătit ceva de mâncare şi am făcut 
cafea. Mi-am găsit slipul şi tocmai îi lăsam mâncare lui 
Cleo, când: a sunat telefonul. 

Era Suzanne. 

— Johan, trebuie să vorbesc cu tine. 

— Ai noroc, tocmai mă pregăteam să plec. 

— Încotro? 

— Oriunde pot să înot şi să respir puţin aer curat. 

— Johan, s-a întâmplat ceva îngrozitor. Şi-a tras 
răsuflarea... E... 

— Ce? Calmează-te! la-o încet. Spune-mi! 

— Per. Per Bergsten. A... a murit. Călcat de o maşină. 

— Doamne Sfinte! Băiatul acela palid care lucra într-o 
bancă? 

— Da, vineri dimineaţă devreme. Se pare că pleca 
undeva, la ţară. La câteva mile de Stockholm ceva i s-a 


stricat la maşină, a oprit şi a coborât să vadă unde-i 
defecţiunea. Din spate a venit altă maşină care, pur şi 
simplu, a trecut peste el. Şoferul n-a oprit, poliţia crede că 
era beat. Habar n-au cine a fost. 

„E Moartea care vine”. Se întâmplase exact cum spusese 
Elisabeth. Am simţit din nou acel fior în ceafă. Doar câteva 
zile trecuseră de la şedinţa aceea în care ne spusese că 
cineva îi dorea răul. Acel cineva era mort. Şi eu care 
crezusem că totul fusese o înscenare ea să mă sperie, să 
mă oprească din încercările mele de a descâlci situaţia 
financiară a Suzannei. 

— Ce îngrozitor, am spus neconvingător. Teribil. Nu-l 
cunoşteam, dar... Era atât de tânăr. 

— Îmi plăcea, era un băiat deosebit de drăguţ... Tot ce s- 
a întâmplat mi se pare un coşmar îngrozitor... Atât de 
inexplicabil... N-am putea merge acolo? 

— Să mergem acolo? Unde? 

— La locul unde s-a întâmplat... Aş dori foarte mult să... 
să pun nişte flori... Cred că-i o prostie clar... 

— Deloc. Voi fi la tine într-un sfert de oră. 

Mă aştepta pe trotuar, când mi-am făcut apari, ţia în 
bătrâna mea camionetă Opel, care este pe cât de urâtă pe 
atât de practică pentru oricine are de cărat mobile de la 
licitaţie sau de adus scrinuri în Ostermalm. 

— Bună, m-a salutat timid. 

Arăta ca după un somn prea scurt şi era mai palidă decât 
ultima dată. O paloare accentuată de bluza şi fusta albă. 
Biata de ea, se simţea probabil mizerabil. Evident, relaţiile 
ei cu Per Bergsten fuseseră destul de apropiate. 

— N-am fost logodiţi sau ceva de genul ăsta, mi-a spus în 
timp ce ne ţeseam drumul printre străduţele, adeseori 
blocate, din Ostermalm către şoseaua Uppsala. Dar era atât 
de bun şi de blând. Adeseori, când viaţa mi se părea 
dificilă, mă ajuta. Aveam aceleaşi interese. Ne întâlneam 
chiar destul de des. 

— Înţeleg... Un eveniment ca acesta pare greu de înţeles 
şi acceptat. Mai ales când li se întâmplă unor tineri. Apropo, 
unde mergem? Mi-ai spus doar că pe şoseaua Uppsala. 


— Ah, îmi pare rău. La o biserică mică numită Frosvi. E în 
drumul spre Enkoping. Sau, mai degrabă, spre Sigtuna. O 
iei spre Sigtuna şi după o bucată de drum coteşti spre 
Frosvi. 

— Frosvi?! Apropo, ştii ce înseamnă asta? 

— Nu. 

— Loc de sacrificiu. Frey era unul din zeii nordici. Frosvi 
înseamnă pur şi simplu locul de sacrificiu al lui Frey. Era 
zeul fertilităţii. lar echivalentul lui feminin se numea Freya. 
Călătorea uneori într-un car tras de un echipaj de pisici. 

M-am oprit. Cine-mi spusese asta? Elisabeth. In ziua 
aceea, la licitaţie, când vorbisem cu ea lângă maşina 
neagră. Elisabeth! Da... 

— Desigur, este ciudat, am continuat în timp ce 
depăşeam un camion. Îţi aminteşti ultima şedinţă când 
Elisabeth a spus că cineva urma să moară... Este oribil, nu-i 
aşa? Vreau să spun că Per... 

— M-am gândit la asta. Dar nu cred că era vorba de el. La 
urma urmei o mulţime de oameni mor în fiecare zi... chiar şi 
în accidente rutiere. 

Am rămas tăcuţi în timp ce maşina aluneca prin peisajul 
luxuriant, iar nori negri-albăstrui începeau să se ridice 
deasupra orizontului. Soarele strălucea şi o ciocârlie îşi 
lansa trilurile deasupra unei pajişti, unde câteva vaci 
rumegau absente în jurul unui bazin vechi de apă, 
înconjurat de blocuri albe de sare care zăceau ca zarurile 
pe o masă de joc. 

Apoi a apărut placa cu „Biserica Frosvi” şi am întors pe 
un drum îngust, cu pietriş. După câţiva kilometri a apărut 
deasupra frunzişului verde al copacilor un turn alb cu 
acoperiş metalic: biserica Frosvi. 

În jurul bisericii era un zid jos, de piatră, acoperit cu 
verdeață. Am oprit maşina lângă zid şi am coborât. Era 
linişte, doar câteva păsări ciripeau în tufişurile din cimitir, 
iar în depărtare se auzea mormăitul unui tractor. Ceva mai 
departe, chiar în faţa bisericii, era un drum de ţară care o 
cotea spre stânga. Probabil că s-a întâmplat undeva, pe 
aici, m-am gândit. De partea cealaltă a zidului se auzeau 


apropiindu-se paşi. Un bărbat mai în vârstă împingea o 
roabă cu două stropitori mari, sub care scrâşnea pietrişul. 

— Bună-dimineaţa, l-am salutat. Ce biserică frumoasă 
aveţi! 

— Da, adevărat; s-a oprit şi şi-ă ridicat puţin boneta 
pentru a se răcori. Au reconstruit-o acum trei sute de ani. 
Dar aici a existat o biserică încă din secolul al XII-lea. Şi 
înainte, de asta fusese alta. 

— Înainte de secolul al XII-lea? E o eternitate de atunci. 

— Da şi în zilele acelea nu se cântau psalmi. Nu, era un 
loc de cult, cum zic ei. Un pic mai sus, pe deal. Pentru zeii 
cei vechi. Dacă vreţi să aruncaţi o privire la biserică eu nu 
am nimic împotrivă. Uşa este deschisă. Şi picturile vechi 
sunt încă acolo, la capătul dinspre altar. Aceea este partea 
cea mai veche. 

— Mulţumesc. Mai întâi aş vrea să te întreb ceva. Am 
înţeles că ieri dimineaţă a fost un accident aici. 

— Da, un biet tânăr a fost călcat de o maşină. lar cel care 
a făcut-o a fugit. Un şofer beat, zice poliţia. Ca întotdeauna. 
Beat, dar a reuşit s-o şteargă. S-a întâmplat chiar aici, la 
colţul de colo. 

A dat din cap spre o casă albă, joasă, pe cealaltă parte a 
drumului. 

— Vedeți, mă  sculasem devreme. Aşa e când 
îmbătrâneşti. Doar ce făceam cafeaua când am auzit o 
maşină vuind pe drum. Am privit afară dar trecuse deja. In 
schimb, băiatul acela zăcea în drum. Chiar la colţ. Şi maşina 
lui era un pic mai departe. Poate că venea spre casa mea 
să telefoneze. 

— Cum... cum zăcea? 

— Cum zăcea?! 

— Când l-ai găsit. 

— Cu faţa în jos ca şi cum ar fi fost lovit din spate şi ar fi 
căzut înainte. 

Cu faţa în jos! Exact cum spusese Elisabeth. Am simţit o 
ameţeală, probabil din cauza căldurii, căldură toridă de 
vară. 

— Ei, oricum, nu este o răscruce, am spus cu voce 


înceată, încercând să-mi adun gândurile. 

— Răscruce?! Nu, asta nu-i o răscruce. M-a privit lung şi 
m-am gândit că, probabil, mă crede puţin deranjat mintal. 
Nu, nu e o răscruce dar cândva, demult, a fost un drum aici. 
Astăzi nu-l mai foloseşte nimeni. Acolo era vechea biserică. 
Drumul începea aici. Mai târziu au construit cimitirul de-a 
curmezişul lui. Se pare că un preot din secolul al XVII-lea a 
făcut-o, când erau procesele vrăjitoarelor şi toate ororile 
acelea. Se zice că drumul era folosit de vrăjitoare ca să 
ajungă la pădure, la izvor. Atunci au pus cimitirul de-a 
curmezişul drumului... Aşa că, de fapt, este o răscruce... Ei, 
am să cam plec acum. Trebuie să îngrijesc mormintele şi 
apoi să mă duc până la Sigtuna, să fac nişte cumpărături. E 
sâmbătă, nu-i aşa? a continuat, făcându-ne cu ochiul. 
Magazinele închid devreme. Şi trebuie să mă duc să-mi 
cumpăr picătura mea de, ştiţi dumneavoastră ce, nu-i aşa? 
A zâmbit din nou şi ne-a mai aruncat un clipit conspirativ. 
Apoi s-a urnit cu greu, împingându-şi roaba. 

Rămăsesem cu privirea pierdută în gol. Răscrucea asta 
umpluse paharul. Elisabeth văzuse pe cineva zăcând mort, 
cu faţa în jos, la o răscruce. Totul se potrivea, mult prea 
bine. Nu putea fi chiar întâmplare. 

Am privit-o pe Suzanne. 

— Exact cum a spus Elisabeth, a şoptit. Acum poate că 
înţelegi. Elisabeth nu este o persoană obişnuită. Există forţe 
pe care nu le putem înţelege. Nu vezi că este mai mult 
decât o activitate socială oarecare, cum ai crezut înainte? 

Am încuviinţat. 

— Imi dau seama că nu este o activitate socială. Dar nu 
sunt total convins că este telepatie şi clarviziune, că 
Elisabeth poate vedea în viitor şi prezice ce se va întâmpla. 
Este prea simplu. 

— Vrei să spui că a fost ceva deliberat? Că cineva l-a 
omorât pe Per? 

— Nu ştiu. Dar voi afla. Totul este mai degrabă ciudat şi 
prea se potrivesc de minune răscrucea, moartea subită... 

— Dar, de ce? m-a întrerupt Suzanne. Nu cred că există 
cineva pe lumea asta care ar fi vrut să-l omoare pe Per, 


liniştit, retras şi conştiincios cum era. Telepatia şi transferul 
gândurilor erau marea lui pasiune. Vrei să spui că Elisabeth 
l-a ademenit aici. În faptul dimineţii, ca să treacă cu maşina 
peste el? Şi să-l abandoneze la o răscruce? Nu cred... 
Imposibil... Gândeşte-te la tine! La tine şi la tatăl tău. Ce a 
spus Elisabeth despre tine. 

— Ştiau cine sunt, am răspuns. Ştiau, deja, de la licitaţie. 
Acolo au aflat tot felul de lucruri despre mine. M-am născut 
acolo şi toţi îi cunoşteau pe părinţii mei. Tata era pastor şi 
ştii cum este într-o parohie mică. Nu neg că Elisabeth are o 
anumită capacitate de a intui ce gândesc alţii dar de aici 
până la a prezice că oamenii vor muri într-un anumit loc, 
într-un anumit moment, este puţin cam mult decât pot eu 
să înghit. 

— Nu vom şti niciodată, a spus ea potolită. 

Şi-a deschis poşeta şi a scos un bucheţel mic de 
lăcrămioare, înfăşurat în hârtie umedă şi staniol, un buchet 
mic, palid, la fel de palid ca şi ea. A mers încet în lungul 
drumului, s-a oprit la cotitură şi s-a aplecat, aşezând 
buchetul pe marginea drumului; a rămas o clipă nemişcată; 
apoi s-a întors. Buchetul mic zăcea pe pietriş; o să se 
ofilească şi o să fie strivit de maşini, exact cum fusese Per. 

— Vino, am îndemnat-o, punându-i un braţ protector în 
jurul umerilor. Intrăm în biserică, să medităm câteva clipe. 
Acolo este linişte şi răcoare şi doar am fost invitaţi de 
prietenul nostru, paracliserul. 

Am urcat treptele tocite de piatră şi am intrat, prin 
arcadă, în întunericul răcoros. Nu sunt deosebit de religios, 
dar simt întotdeauna aceeaşi linişte şi pace de câte ori intru 
într-o biserică, mai ales când sunt singur. Uneori doar intru 
şi mă aşez, închizând ochii şi stând în liniştea răcoroasă. 
Alteori mă învârt împrejur, privind tripticul, operele de artă, 
amvonul, candelabrele. În meseria mea este important să 
faci asta din când în când ca şi mersul prin muzee, pentru a 
vedea şi simţi lucrurile vechi, frumoase, să poţi pipăi 
suprafeţele cu vârful degetelor şi să-ţi împrospătezi 
cunoştinţele. Dar biserica este mai vie. Obiectele nu sunt 
doar puse acolo şi catalogate, ci fac parte dintr-un întreg. 


Capătul dinspre altar era partea cea mai veche a bisericii 
şi rămăsese neatins după reconstruire iar picturile de pe 
tavan nu fuseseră stricate de puriştii secolului al XIX-lea şi 
de varul lor. 

— E oribil, a spus. Suzanne şi am fost de acord. 

Pictura de pe tavan reprezenta un diavol păros, cu copite 
despicate, care împingea cu un trident o femeie. Faţa ii era 
răsucită într-un rânjet pofticios. Împrejur mişuna un cârd de 
mici demoni, urmărind sufletele păcătoase. Faţa diavolului 
era pictată într-un mod extrem de natural iar ochii lui, 
injectaţi cu sânge, priveau în jos, la noi. 

Ne-am îndreptat către intrare şi am stat un timp în 
stranele dure, cenuşii-verzui. 

Nu am spus nimic, lăsând-o pe Suzanne singură cu 
durerea ei. Am rămas acolo cinci minute, poate zece. Apoi 
am auzit paşi pe interval şi prietenul nostru, paracliserul, şi- 
a făcut apariţia. A zâmbit, cerându-ne iertare. 

— Trebuie să arunc câte o privire. Să verific. Pastorul a 
spus că vizitatorii nu trebuie lăsaţi singuri tot timpul. Aici s- 
au petrecut o groază de lucruri ciudate. 

— Serios?! A fost furată argintăria bisericii?! 

— Nu, nu asta. A privit în jur ca şi cum ar fi vrut să se 
convingă că suntem singuri... Vinul de împărtăşanie, 
înţelegeţi! 

— Beţivanul local, am spus, într-o încercare de glumă. 

M-a privit grav. 

— Nu, nu e chiar aşa simplu. Şi nici elevii n-au făcut-o... 
Se fură şi prescuri... Şi ce-or face cu ele? aş vrea să ştiu... 
Apoi, vandalii din cimitir. Dar asta este o chestie mai 
obişnuită. Ar putea fi puştanii care-şi călăresc motoretele 
peste morminte... Nu ştiu... Dar de ce o vrea cineva să fure 
prescură, chiar nu înţeleg! 

— Pare într-adevăr ciudat. Dar acum trebuie să ne 
întoarcem la Stockholm. Multe mulţumiri. 

Am mers prin biserică, peste lespezile uzate de piatră, 
printre petele de lumină reflectate de vitraliile multicolore 
aflate în bătaia soarelui de vară. Un cârd de peştişori verzi, 
roşii şi albaştri plutind pe o mare de piatră întunecată. 


Afară, în verandă, erau două portrete. Am privit la unul şi 
m-am oprit: o faţă ciudat de familiară, o pereche de ochi 
fermi, de culoare închisă, i-a întâlnit pe ai mei. În partea de 
jos a ramei era o mică etichetă: „lohannes Seb. Homan, 
pastorul parohiei, 1690-1702”. 

Paracliserul a venit în spatele meu. 

— Oh, da! Asta a fost o figură deosebită. Se zice că era 
cel mai sever dintre toţi, în vremurile de demult, când 
ardeau vrăjitoare. Cred că a venit din Dalarna. El a fost cel 
care a închis drumul spre izvorul sfânt... cel care a 
desfiinţat răscrucea. 


CAPITOLUL XII 


Ploua - o ploaie măruntă, îndesată. Pământul din jurul 
mormintelor era mocirlos. Coroanele mortuare se udaseră 
iar cerneala literelor de pe unele panglici începuse să se 
scurgă pe mătasea udă. 

Nu veniseră mulţi. Per Bergsten fusese, evident, un 
solitar, singur în viaţă şi singur în moarte. O mână de rude 
şi prieteni, în negru, aşezaţi în semicerc; cu un pas înaintea 
celorlalţi era mama lui, cu văl şi pardesiu negre. Apoi câţiva 
colegi de serviciu, Suzanne şi cu mine. Şi preotul. Asta era 
tot. 

Ne-am îndreptat încet pe cărările proaspăt greblate, pe 
lângă mormintele bine îngrijite, cu stropii picurând din 
copaci şi tufişuri şi curgându-ne în jos, pe gât. 

Înmormântările sunt totdeauna deprimante iar cea a lui 
Per Bergsten nu era o excepţie. Tânăr, cu un viitor ce părea 
plin de promisiuni, unicul copil al mamei sale. Şi apoi, o 
întoarcere a destinului, o neşansă oarbă, fără sens. Dacă 
maşina lui n-ar fi rămas în pană lângă biserica Frosvi, dacă 
nu ar fi coborât şi dacă cealaltă maşină nu s-ar fi întâmplat 
să treacă în acea clipă, dacă şoferul n-ar fi fost beat, dacă... 

— Poate că e mai bine, a spus Suzanne în timp ce urcam 
în maşină. 

— Ce este mai bine? 

Am încercat să pornesc maşina fără alt răspuns decât 
geamătul astmatic al demarorului. Blestemata asta de 
umezeală care nu le prieşte maşinilor vechi. 

— Vreau să spun, Peter. Că el... a plecat aşa. 

Debutul conversaţiei noastre mi s-a părut cel puţin 
ciudat. M-am simţit destul de tulburat în numele lui Per 


Bergsten. 

— Nu, nu mă înţelegeţi greşit. Dar n-a fost în stare să 
lupte cu greutăţile. Mi-a vorbit de curând şi mi-a spus că nu 
ar mai putea continua. Dar, după ce s-a întâmplat, probabil 
că nimeni nu va şti vreodată. Oricum, nu mama lui. Şi cred 
că asta ar însemna mult pentru el. 

— Poate vrei să-mi explici despre ce vorbeşti şi să 
încetezi cu aluziile astea obscure, am spus întrerupând 
contactul. O scurtă pauză era binevenită pentru baterie. 

— A delapidat bani, mi-a răspuns blând Suzanne privind 
la ploaia ce se scurgea pe parbriz. Avea o funcţie de 
răspundere în secţia administrativă, ajuta clienţii să 
cumpere şi să vândă acţiuni. Printre ei era o doamnă în 
vârstă, foarte bogată, cu o mulţime de acţiuni. Nimeni nu a 
remarcat când Per a vândut câteva. Dar bătrâna nu îi 
solicitase să vândă şi nici nu-i dăduse vreo procură pentru 
asta. l-a falsificat semnătura. 

— A fost descoperit? 

— Nu. A pus la loc totul sau era pe cale să o facă. l-am 
împrumutat şi eu nişte bani. 

— Să acopere suma delapidată? 

— N-a fost nicio delapidare. El doar... el a vândut acţiuni 
ca să cumpere altele când preţul lor era în scădere. Apoi 
urma să vândă al doilea grup de acţiuni şi s-o ramburseze 
pe bătrână, câştigând şi el, în acelaşi timp, o mulţime de 
bani. Nu a vrut să facă nimic necinstit. 

— Dar al doilea grup de acţiuni nu a crescut! Asta-i o 
poveste veche, veche. 

— Nu-i nimic de râs. 

— Nu, dar spun lucrurilor pe nume. Dacă a aranjat totul şi 
tu i-ai împrumutat banii, atunci nu mai avea nicio problemă, 
nu-i aşa? 

— Ce-i de la bancă au aflat. Sau erau pe cale să afle. 
Oricum, aşa credea el. Şi când este vorba de delapidare, n- 
are nicio importanţă, chiar dacă pui banii la loc. Eşti 
terminat. Chiar dacă banca nu informa poliţia, nu mai avea 
niciun viitor. Cine ar angaja un funcţionar de bancă care a 
manevrat fondurile clienţilor fără consimţământul lor? 


— Trebuia să se gândească înainte la asta, i-am spus sec. 

— Dar nu s-a gândit că face vreun rău. Bătrâna era acolo 
cu toate milioanele ei. Capital neatins, care nu produce 
nimic. A vrut să-i crească valoarea. 

— Bine gândit, dar bătrâna trebuia informată. Per ţi-a 
vorbit de curând despre asta. 

— Da. Era disperat. Mi-era frică că ar putea să se 
sinucidă. 

M-am gândit că din cauza asta era atât de palid şi tras la 
faţă, în puţinele ocazii când îl întâlnisem. 

— Dar nu a fost necesar, a continuat ea. La asta m-am 
referit când am spus că poate e mai bine. Acum nimeni nu 
va afla. Banca va păstra tăcerea. Nu-i o reclamă prea 
grozavă să se afle că angajaţii lor delapidează banii 
clienţilor. 

— Dar banii tăi s-au dus. 

— O, banii! Ce contează!? Nimic altceva n-are importanţă 
pentru tine. Totul se reduce la bani. Eşti exact ca părinţii 
mei. Nu-mi pasă de bani. Nu mi-au adus decât necazuri. 

— Uşor de zis pentru tine, am mormăit, încercând din 
nou demarorul, de data aceasta cu succes. Motorul a pornit 
şi am accelerat prelung ca să-mi păstrez avantajul. Uşor de 
zis pentru tine. Uşor pentru cine are o groază de bani în 
bancă. Atunci nu ţi-e greu. 

— Îmi pare rău. Nu asta am vrut să spun. Doar că... a 
tăcut. 

Am ieşit cu spatele din parcare, am oprit să las să treacă 
maşina lungă şi neagră care transportase sicriul, apoi am 
plecat. 

— Atitudinea ta este corectă, am spus, bâjbâind cu o 
mână după centură. Dar trebuie să ai grijă să nu profite alţii 
pentru a-şi căptuşi cuibul cu pene pe cheltuiala ta... 
Oricum, Per nu s-a sinucis. 

— De ce eşti atât de sigur? 

— Nimeni nu se poate călca singur cu maşina. 

— Dar poţi alerga pe stradă în faţa uneia. 

— Este adevărat. Dar eu nu cred că un candidat la 
sinucidere ar încerca-o pentru că este o metodă a naibii de 


nesigură. Şoferul poate să te ocolească sau să frâneze, ca 
să nu mai vorbim de cea mai infectă posibilitate, să te 
accidenteze şi să rămâi un invalid pentru tot restul vieţii... 
Mă întreb că căuta Per prin locurile acelea? De ce alesese 
drumeagurile de lângă biserica Frosvi pentru o plimbare 
atât de matinală? Ai vreo idee? 

— Nu. 

Am oprit la un stop, în spatele unui autobus care ne-a 
îmbâăcsit cu un fum puturos, 

— Acum îmi amintesc, am spus, întorcându-mă spre 
Suzanne. Data trecută, când am plecat de la şedinţă, sau 
cum vrei să-i spui, cred că era marţi, nu?... Per vorbea cu 
cineva din cameră. Eram în hol, gata să plec. lar el a spus 
„joi”. Altcineva a răspuns, ceva ce n-am auzit. Am desluşit 
doar un cuvânt.: „coven”. Ce-i asta? 

Suzanne m-a privit ca şi cum ar fi vrut să spună ceva, ca 
şi cum era gata să-mi povestească ceva important. Dar 
apoi s-a răzgândit, şi-a scos portţigaretul şi a aprins o 
ţigară. 

— Habar n-am, a răspuns, lăsând chibritul să cadă în 
stradă prin geamul întredeschis. Probabil ai înţeles greşit. 

— Poate, am acceptat, plecând după autobuz când stopul 
s-a schimbat pe verde. Dar lăsând asta la o parte, Per 
trebuia să facă ceva deosebit joi seara. Ceva în legătură cu 
Elisabeth sau cu altcineva care participase la şedinţă. 

— Nu ştiu. Habar n-am, dar ar putea fi şi altă explicaţie. 
Până la urmă s-a decis să se sinucidă. S-a suit la volanul 
maşinii şi a plecat, noaptea. Poate şi-a imaginat scenariul 
unui accident gândindu-se că, dacă i-ar reuşi, nimeni n-ar 
suspecta o sinucidere. E altceva decât pastile sau pistoale. 
Atunci fiecare s-ar fi întrebat de ce a făcut-o şi banca ar fi 
fost obligată să-i verifice conturile iar oamenii ar fi început 
să clevetească. Dar când e vorba de un accident de 
maşină, pare cumva natural. 

— E posibil. Pare un motiv plauzibil... Ei, nu vom şti 
niciodată! 

Am lăsat-o pe Suzanne pe strada Tysta. Ne-am înţeles 
să-i telefonez peste câteva zile. 


În magazin totul era paşnic şi liniştit. Am dat jos plăcuţa 
cu. „Vin imediat” şi am deschis fereastra la birou. Ploaia 
încetase, dar mai picurau încă stropi din frunzişul 
castanului enorm aflat în curtea interioară. Praful cenuşiu 
fusese spălat şi pavelele începeau să strălucească în lumina 
palidă a soarelui care se strecura printre nori. Cleo s-a lipit 
foarte tandră de braţul meu. Işi cerea cafeaua de după- 
amiază, cafea cu frişcă şi o prăjitură cu nucşoară. 

Am pus apă la fiert, am scos filtrul şi cafea proaspătă 
prăjită. Am rupt o bucată de prăjitură de casă şi i-am dat-o. 
Da, m-am gândit obosit, scoțând cănile şi farfurioarele, ce 
ştim despre oameni? Ce ştim unul despre celălalt? Bietul 
Per fusese evident obsedat de dorinţa de a câştiga bani. 
Era atât de prins în jocul bancar că a vrut să participe şi el, 
să nu fie doar o rotiţă anonimă, ocupându-se doar de 
bunurile altora. Işi dorea o platformă proprie. Dar pentru 
asta avea nevoie de capital iar banii erau acolo, chiar sub 
nasul lui. Nu furt, doar împrumut. Dacă te ocupi de afaceri 
de bursă, presupun că mai totdeauna obţii ceva ponturi 
despre ce o să urce şi ce o să coboare, când au loc emiteri 
de acţiuni şi ce poţi face tu. Aşa că, „împrumuţi” puţin de la 
o bătrână care are mult mai mult decât ar avea nevoie 
vreodată. Apoi, când ţi-ai făcut suma, pui banii la loc şi 
nimic rău nu s-a întâmplat. 

— Cu condiţia ca să existe un profit, i-am spus lui Cleo. 

A tors a încuviinţare, neinteresată nici de bani, nici de 
acţiuni. Interesul ei principal era bucata de prăjitură cu 
nucşoară pe care era ocupată s-o devoreze, cu capul 
aplecat într-o parte şi cu ochii închişi. Şi, posibilitatea unei 
alte bucăţi, evident. 

Ei, nu poţi judeca fără să ştii. Poate altul ar fi făcut 
acelaşi lucru şi undeva, pe drumul care duce la crearea 
unei averi, trebuie să fie porţiuni care nu ar suporta o 
cercetare prea amănunţită. Diferenţa era că alţii avuseseră 
mai mult noroc decât bietul Per. Sau fuseseră mai isteţi... In 
altă ordine de idei, se înmulţea numărul persoanelor care 
au beneficiat de pornirile filantropice ale Suzannei: 
Elisabeth, Per... Cine ştie? Poate mai erau şi alţii, deşi asta 


era treaba ei. 

Clopoţelul a sunat şi uşa magazinului s-a deschis. Am 
oftat şi am luat de pe foc ibricul în care apa de-abia 
începuse să fiarbă. 

— Ei, bună. Ai venit la timp pentru o cană de cafea. 

— De ce nu? Ploaia asta mizerabilă m-a moleşit complet. 
O cafea mă va trezi. 

Michael Groh a zâmbit, şi-a scos haina de ploaie şi s-a 
aşezat. 

Am adus cafeaua şi două căni. Am pus restul de prăjitură 
cu nucşoară pe un platou şi m-am aşezat în faţa lui. 

— Mulţumesc pentru seara trecută. A fost foarte 
interesant... mai ales sabia lui Paracelsus. 

— Admite că m-ai crezut. Dar cine ştie?... 

A râs: 

— Trebuie să fie undeva şi se ştie că Paracelsus a luat-o 
cu el când a părăsit Stockholmul... 

— Dacă vrei vreodată s-o vinzi, ţine cont că sunt 
interesat. Indiferent de utilizarea ei şi de cine a avut-o, este 
neobişnuit de frumos lucrată. Am o mulţime de cumpărători 
pentru lucruri de felul acesta. 

— Nu vând din colecţie. Le schimb numai. Dacă sunt 
suficient de interesante... Apropo, cum merg treburile cu 
şedinţele tale? Şi-a mai încercat Elisabeth puterile magice 
cu tine? 

— Da şi nu. De fapt, e mai complicat. Am fost acolo în 
ziua următoare nopţii pe care ne-am petrecut-o 
conversând. S-a întâmplat o chestie foarte ciudată: a prezis 
că cineva urma să moară, că va fi găsit zăcând cu faţa-n jos 
la o răscruce. Atunci nu am dat prea multă importanţă, 
crezând că îndrugă despre moarte şi cineva ostil ei doar ca 
să mă sperie... Dar nu a fost aşa? 

— Nu? 

— Nu. Unul dintre participanţii la şedinţă a fost găsit 
câteva zile mai târziu. Mort. Călcat de o maşină, la o 
răscruce. 

— Cu faţa în jos? 

Am încuviinţat. 


— Pare foarte ciudat. Cum ai aflat? Că zăcea cu faţa-n jos 
şi la o răscruce? 

— Am fost acolo împreună cu Suzanne... L-am întâlnit şi 
pe bătrânul care l-a găsit. Ceva i s-a întâmplat la maşină, 
aşa că a oprit şi s-a dus să telefoneze. Atunci, din spate a 
venit o maşină condusă de un şofer beat şi l-a călcat. 

— L-au prins? Şoferul? 

— Nu. Nu a oprit. Dar presupun că poliţia îl caută. 

Din nefericire oamenii accidentaţi de maşini nu sunt 
chiar atât de puţini, a spus Michael blând. Şi, de asemenea, 
destul de des cad cu faţa-n jos. Aşa că ar putea fi doar o 
întâmplare tragică... Dar că mediumul tău a prezis 
accidentul... şi la o răscruce. 

— Exact. Dar ce este curios, e că, de fapt, nu este o 
răscruce. 

— Nu înţeleg! 

— Este o răscruce dar nu una vizibilă. Drumul trece pe 
lângă biserică, în lungul zidului, iar vizavi este o curbă pe 
stânga. Acolo l-au găsit. Bătrânul mi-a spus că, cu secole 
înainte, drumul din stânga mergea drept înainte până la un 
fel de loc de cult, în pădurea din spatele bisericii. Apoi, un 
preot din secolul ăl XVIII-lea a închis capătul acela de drum, 
în timpul proceselor de vrăjitorie şi l-a inclus în cimitir. 
Astfel, răscrucea a dispărut... Dar a existat cândva. lar Per 
a murit exact în locul acela... Asta-i destul de ciudat. Cum 
accidentele rutiere sunt atât de frecvente, tot restul putea 
fi o întâmplare tragică. Dar o răscruce care nu există, asta-i 
mai mult decât pură coincidenţă... Şi altceva e chiar mai 
ciudat. 

— Ce anume? 

— Preotul. Din întâmplare i-am văzut portretul în 
verandă. Paracliserul mi-a spus că el era domnul care a 
închis drumul şi că a fost un participant deosebit de activ la 
campania anti-vrăjitoare. Ştii cine era? 

— N-am idee. 

— lohannes Sebastian Homan. Stră-stră-stră-ceva-ul 
meu. Cel despre care vorbeam în seara aceea la tine. 

— Dar asta-i fantastic, aproape un mister. Să mă ierți 


dar, de fapt, a fost unul dintre cei mai răi... În fond, dacă e 
unul din strămoşii tăi, n-ar fi trebuit să ştii câte ceva despre 
el? Că a fost pastor în parohia aceea? 

— Ai dreptate, dar de la Reformă, în diferite ramuri ale 
familiei mele au fost peste 60 de oameni ai bisericii, de la 
arhiepiscop în jos şi nu-i ţin minte pe toţi. Presupun că 
realizările lui mi-au fost tăinuite cu bună intenţie. Tortura şi 
arderea unor ţărănoi inocente nu sunt chiar cele mai 
onorabile activităţi, nu-i aşa? 

— De acord cu tine. Va trebui să te consolezi cu gândul 
că a făcut-o, probabil, cu cele mai bune intenţii... Ce 
coincidenţă extraordinară! Ca să nu mai vorbim de 
răscruce! 

Michael a tăcut, amestecându-şi gânditor cafeaua din 
cana de Meissen alb-albastră şi privind prin fereastră la 
strada Kapman. Două doamne mai în virată, îmbrăcate cu 
haine de ploaie, se uitau la serviciul Est-indian din vitrină. 
Una a spus ceva, cealaltă a râs şi au plecat mai departe. 
Astăzi nu era ziua mea, cel puţin în privinţa afacerilor. 

— Foarte ciudat, a spus Michael blând. Ştii, desigur, că 
Hecate, zeiţa lumii la greci, era şi zeiţa duhurilor şi 
demonilor. Nu se putea spune despre ea că ar fi avut ceva 
cu locurile de îngropăciune. Dar nu era doar zeiţa lumii... 
Era şi zeiţa răscrucilor. 

L-am oprit cu un gest al mâinii. 

— Nu-ţi lăsa imaginaţia să o ia razna până în mitologia 
greacă. E vorba de biserica Frosvi şi de prezent. Problema 
este cine l-a accidentat pe bietul băiat şi nu dacă cine ştie 
ce zeiţă grecească are vreun amestec. 

— Nici n-am vrut să spun asta, m-a liniştit Michael. S-a 
întâmplat doar să-mi treacă prin minte că, într-o vreme 
foarte depărtată, exista o zeitate numai pentru răscruci. O 
zeiţă rea... Deci, vezi, nu era o afirmaţie ci un rezultat al 
asociaţiei de idei. 

— Nenorocirea cu tine este că ştii prea multe. Mai am o 
întrebare în acest context: ce făcea Per acolo, la acea oră 
mult prea matinală? 

— Poate o fată? 


— Nu, nu cred. Mai degrabă un fel de întâlnire. Pentru că 
trebuia să facă ceva joi seara, Dar nu ştiu ce. Am auzit asta 
după şedinţă. Cineva a spus ceva, iar eu n-am auzit decât 
„coven”... Ştii ce ar putea însemna? 

Linguriţa lui a zăngănit. O lăsase să cadă pe farfurioară 
sau o pusese jos nepăsător? 

— Ai spus „coven”? m-a întrebat, privindu-mă fix. 

— Asta cred că am auzit, dar s-ar putea să fi înţeles 

greşit. 

— De ce? Se potriveşte destul de bine în hocus-pocusul 
în care te-ai încurcat. Coven, da! A rămas tăcut. 

— Deci, aveam dreptate? Există ceva numit coven? 

— Da, într-adevăr există, a răspuns încet, privind în 
stradă. E un arhaism, aproape nefolosit azi, însemnând un 
fel de sabbat. Covenul constă din treisprezece persoane 
care se întâlnesc în locuri ascunse şi îndeplinesc o serie 
de... ceremonii, să zicem. Adesea dezbrăcate pentru că se 
consideră că îmbrăcămintea ar împiedica forţele care 
acţionează în acest joc. Poate părea bizar, dar există un 
nume pentru aceste persoane, mai ales, pentru cea care 
conduce întâlnirea. 

— Care anume? 

— Vrăjitoare, a spus Michael Groh, uitându-se la mine, 
fixându-mă cu ciudaţii lui ochi brun-gălbui. 


CAPITOLUL XIII 


— Ei, ascultă! l-am avertizat. Suntem în secolul XX. Nu 
încerca să mă convingi că Madame Voisin şi alte celebrităţi 
din domeniul ei îşi fac de cap prin Stockholm. 

Michael m-a privit oarecum iritat: 

— M-ai întrebat ce înseamnă „coven” şi ţi-am explicat. Şi 
nu fii atât de sigur. Robert Fabian, fost şef al Scotland 
Yardului, spunea în memoriile lui, nu cu prea mult timp în 
urmă, că în momentul de faţă în Anglia sunt mai mulţi 
satanişti şi adoratori ai diavolului decât în Evul Mediu. Tot în 
Anglia, acum câţiva ani, două sute de biserici au fost 
victime ala unor acte de vandalism. In biserica St. Giles din 
Londra, vicarul a purificat altarul, o măsură extrem de rară 
în biserica anglicană, ca urmare a furtului de aghiasmă şi 
prescuri. 

— Ai spus prescuri? 

— Da, de ce? 

— Mă gândeam la ce ne-a povestit bătrânul paracliser de 
la biserica Frosvi. Avea instrucţiuni să nu lase vizitatori 
singuri în biserică, după ce avuseseră loc o serie de furturi, 
printre altele şi de prescuri. De ce prescuri? l-am privit 
mirat. 

— În astfel de ceremonii, adevărate liturghii negre, se 
slujeşte liturghia bisericească obişnuită, de obicei romano- 
catolică, dar distorsionată, într-o ordine blasfemică, făcând 
ridicolă religia, parodiind-o şi insultând-o. Se spune că 
aceste liturghii negre sunt deosebit de eficiente dacă au 
prescuri sfinţite, obţinute de cineva căruia i s-au dat la o 
slujbă de împărtăşanie obişnuită... Dar, nu trebuie să te 
îngrijorezi, a continuat. Prietenii tăi sunt probabil inofensivi, 
ca şi colegii lor din Anglia şi America. Este mai mult un fel 


de hobby pervertit, combinat cu droguri, agitaţie şi 
neglijenţă generală, decât o reîntoarcere la păgânism. 

— Orice ar fi, Per Bergsten e mort şi Elisabeth i-a 
prevestit moartea... lar Suzanne este escrocată. Nu este o 
poveste prea frumoasă. 

— Dacă îmi amintesc corect, de fapt, ea nu a spus că Per 
Bergsten urma să moară, nu-i aşa? A spus doar că cineva 
urma să moară, fără să specifice când sau unde. Dacă s-a 
întâmplat ca sărmanul tânăr să moară câteva zile mai 
târziu asta nu este o dovadă că Elisabeth e în legătură cu 
diavolul. 

Nu am răspuns. Mă gândeam la drumul acela către izvor, 
cel pe care zelosul meu strămoş îl închisese. Mă gândeam 
la prescurile furate şi că Per fusese găsit cu faţa în jos, 
exact cum prevestise Elisabeth. 

— Sunt oameni nemulţumiţi, a continuat el. Oameni 
căutând senzaţii noi. Ţi-am mai spus, nu m-ar surprinde 
deloc să fie şi o poveste cu droguri la mijloc. 

Când Michael a plecat, am rămas mult timp gândindu-mă 
la Per. In mod normal, nu era nicio explicaţie supranaturală 
pentru moartea lui. Trebuia să descopăr cum şi, mai ales, 
de ce Elisabeth îi  prevestise moartea. Deşi, cum 
evidenţiase Michael, ea fusese destul de obscură. Nu 
spusese cine urma să moară, unde, când sau cum. Se 
gândise oare la Per când ne comunicase că cineva îi 
doreşte răul şi că acel cineva urma să moară? Dar de ce 
trebuia să spună sau mai degrabă să gândească că Per îi 
era ostil?... Suzanne susţinea că şedinţele Elisabethei şi 
întregul domeniu al spiritismului şi ocultismului fusese 
marea pasiune a vieţii lui. Pe de altă parte, chiar eu îl 
auzisem pe Per stabilind cu cineva o întâlnire pentru joi. Și 
fusese vorba de acel coven - sabbat. Chiar dacă, pentru 
cazul de faţă, varianta lui Michael - un fel de misterioasă şi 
orgiastică liturghie neagră - părea cam fantezistă, mai mult 
ca sigur că avusese loc o întâlnire pe care grupul din jurul 
Elisabethei o ţinuse în joia aceea, probabil seara pentru că, 
cel puţin, Per avea un serviciu. Dacă locul întâlnirii fusese în 
vecinătatea bisericii Frosvi, atunci acesta ar fi motivul 


pentru care Per se găsea acolo vineri la o oră atât de 
matinală. 

Am luat cănile, le-am clătit la robinet şi am privit în curte. 
Soarele ieşise din nou şi strălucea în băltoace. 

Ce-ar fi dacă aş întreba-o chiar pe Elisabeth? Să las la o 
parte orice precauţie şi s-o întreb direct? Să încerc să aflu 
cum de a fost capabilă să prezică moartea cuiva la o 
răscruce? Să o întreb de ce Suzanne îi dăduse atât de mulţi 
bani? Chiar dacă nu-mi va răspunde, poate aş reuşi s-o 
sperii şi, din precauţie, ar căuta alte surse, la fel de 
profitabile dar mai liniştite şi nimeni nu i-ar mai deranja 
afacerile. 

O jumătate de oră mai târziu urcam din nou scările 
imobilului din strada Riddar. Ca şi la prima vizită, soarele 
strălucea prin geamurile „art nouveau”. Nu-mi anunţasem 
telefonic vizita, nedorind s-o alarmez. 

A deschis chiar ea uşa, mai frumoasă decât mi-o 
aminteam de la licitaţia din vechiul şi somnorosul Narke. La 
început nu m-a recunoscut şi m-a privit întrebătoare. Dar 
apoi faţa i s-a luminat: 

— Ei, bună! Ce plăcut să te văd iar. Intră. 

Păşind în holul întunecat mă întrebam dacă uimirea ei 
era autentică sau făcea parte din rol. Fusese atât de 
absorbită în timpul şedinţelor încât nu-i recunoştea pe cei 
care participaseră? Dar, în ambele ocazii, exceptând 
lumânările, în cameră fusese întuneric. 

— Stai jos a spus, aşezându-se pe o sofa îndesată, din 
piele albă. Şi-a aprins o ţigară şi mi-a zâmbit. Ochii ei verzi 
se potriveau perfect cu verdele kaki al cămăşii iar părul îi 
cădea într-o curbă neagră, mătăsoasă, pe frunte. Privind-o, 
gândurile îţi zburau la cu totul altceva decât la şedinţe de 
spiritism în camere întunecoase, ca să nu mai vorbim de 
adorarea diavolului şi liturghii negre. 

Am zâmbit fugar. Aici, în acest apartament însorit din 
Ostermalm, împreună cu Elisabeth, frumoasă şi plină de 
viaţă, perspectiva era cu totul alta decât în biblioteca 
întunecată a lui Michael. 

— Îmi amintesc că la licitaţia aceea am conversat despre 


pisici. Ai o siameză, nu-i aşa? Dar atunci nu am ştiut că 
împărtăşeşti interesul nostru în filozofie, în ce există de 
partea cealaltă. 

— M-a fascinat întotdeauna, am minţit. Apoi, printr-o 
şansă, acum câteva zile, s-a întâmplat să asist la una din 
întâmplările voastre.. Trebuie să admit că am fost surprins. 
Şi, ca să fiu sincer, speriat. 

— De ce ţi-a fost teamă? Nimeni nu intenţionează să te 
sperie. 

— Când ai vorbit despre tatăl meu şi despre mine. Pur şi 
simplu nu pot înţelege cum ai făcut-o. 

— Nu eu am făcut-o, mi-a răspuns pe un ton grav. Nu ştiu 
ce am spus în acea zi anume. Mă desprind cumva de mine. 
Mă scufund în mine însămi, înţelegeţi? E ca şi cum ai fi într- 
un lift care se prăbuşeşte. După aceea sunt teribil de 
obosită şi nu-mi amintesc nimic. Aceste forţe există în afara 
mea şi doar vorbesc şi acţionează prin mine. E un dar pe 
care-l am şi trebuie să-l utilizez, să permit şi altora să fie 
părtaşi, să intre în contact cu o dimensiune cu totul nouă. 
Trăim atât de izolaţi, de orientaţi numai spre noi înşine şi 
rupti de contactul cu realitatea. Realitatea cosmică. Trăim 
sub o cupolă, fără nicio idee despre ce se află în jurul 
nostru. 

— Am citit mult despre asta, am spus precaut. Despre 
telepatie şi transferul de gânduri. Dar, să poţi prezice 
viitorul, ce se va întâmpla, e greu de înţeles... De exemplu, 
ce s-a întâmplat cu Per Bergsten. 

— Nu te înţeleg! 

— Ei, ai spus că cineva trebuie să moară, zărind cu faţa 
în jos la o răscruce. Şi apoi el a fost găsit acolo călcat de o 
maşină. 

— Dar nu la o răscruce, nu-i aşa? Mi s-a spus că bietul 
băiat a fost lovit de un şofer beat undeva în Uppland, lângă 
o biserică. De unde ai scos chestia asta cu răscrucea? 

— La şedinţă ai spus „răscruce”, chiar dacă nu-ţi 
aminteşti. Şi într-adevăr a fost o răscruce. Am fost acolo. 
Deşi unul dintre drumuri a fost închis. 

Am văzut bine? Îi pâlpâise un zâmbet în ochii verzi? Ca o 


undă pe apă. De triumf? De dispreţ? 

— Nu ştiu. Nu îmi amintesc nimic din ce-am spus. 
Altcineva vorbea prin mine. Îmi pare cu adevărat rău de 
Per. Era un băiat drăguţ. Şi atât de interesant. 

— Ai mulţi elevi? 

— Nu-i numi elevi! Sună atât de şcolăresc. Ucenici e mai 
bine. Prieteni, tovarăşi, ucenici. Avem un grup mic de circa 
cincizeci de persoane şi încercăm să găsim noi căi de ieşire 
din materialism, din haosul lumii. O lume în care politica, 
cultura şi religia sunt în colaps. O lume care este 
falimentară. Căutăm drumuri noi, încercăm să găsim forme 
noi pentru o viaţă îmbogăţită spiritual. 

Să călătoreşti într-un Mercedes şi să locuieşti în 
Ostermalm nu însemna chiar să fugi de materialism m-am 
gândit, privind în jur prin camera luminoasă şi aerisită. 
Mobilă albă, modernă. Covoare albe. Pe pereţi, opere 
ciudate de artă modernă, artă psihedelică cu efecte de 
culoare bizare şi motive geometrice complicate. 

— Cum îţi finanţezi activităţile? am întrebat-o fără 
şovăire. Vreau să spun, dacă devin membru al grupului 
vostru trebuie să plătesc vreun fel de taxă? 

— Dai atât cât vrei şi atât cât îţi poţi permite. Nu cerem 
nimic de la membrii noştri şi totul merge foarte bine. Nu 
există niciun fel de obligaţii şi toţi suntem loiali. Dar, de 
aspectele astea se ocupă Georg. Nu ştiu cum lucrează, dar 
merge. 

Un telefon a sunat undeva în apartament şi o voce de 
bărbat a răspuns. Georg, probabil. Nu am putut auzi ce 
spunea, doar o frază pe care a repetat-o: 

„Vineri seara, ora unsprezece.” 

Elisabeth mi-a aruncat o privire, s-a ridicat şi s-a dus să 
închidă uşa. 

— Nu trebuie să-l deranjăm pe Georg, a spus cu un 
zâmbet. Are grijă de toate aspectele practice ale lucrurilor. 
Nu m-aş descurca fără el. 

— Deci aveţi o altă întâlnire? am întrebat pe un ton 
neutru, încercând să par indiferent. Altă şedinţă? 

— Nu, m-a retezat tăios. Avem diverse feluri de întâlniri. 


Aceasta este pentru un grup mai mic. Din nefericire nu poţi 
lua parte la ea... nu încă. E doar pentru iniţiaţi. 

— Suzanne aparţine clasei superioare? Vreau să spun, ea 
poate participa? 

Elisabeth a încuviinţat: 

— Suzanne este foarte promițătoare şi a făcut progrese 
mari. 

— Deci eu nu am nicio şansă să particip vineri seara? 

Elisabeth şi-a scuturat capul: 

— E o întâlnire prea importantă pentru tine, nu eşti încă 
suficient de pregătit. Şi dacă nu ai acelaşi psihic şi nu eşti la 
acelaşi nivel spiritual cu restul, ar afecta rezultatul întâlnirii. 

— Inţeleg. Ei bine, toţi trebuie să începem cu clasa întâi, 
nu-i aşa? Deci va trebui să mă programezi cu elevii mai 
simpli? De asta am venit. 

— Eşti întotdeauna bine venit. 

S-a ridicat şi mica amuletă în formă de ciocan pe care o 
purta pe un lanţ în jurul gâtului a ieşit prin decolteul bluzei. 

— O cruciuliţă drăguță, am flatat-o, aşteptând o reacţie 
din partea ei. 

— Da, deşi în credinţa populară numai drăguță nu este 
considerată. 

— De ce? 

— Am primit-o de la un foarte bun prieten care... care 
este arheolog... E un fulger sau un ciocan al lui Thor. Un 
lucruşor ciudat şi o amintire a unor timpuri şi zei de 
altădată. 


CAPITOLUL XIV 


Săptămâna următoare a trecut greu, în aşteptarea 
clienţilor care nu s-au încumetat să-mi deschidă uşa 
magazinului. Căldura apăsătoare a continuat, fără ploile 
mult aşteptate. Toţi cei care aveau posibilitatea fugeau din 
oraş către insule şi locuri de vacanţă. Noi, cei care trebuia 
să ne ducem viaţa printre puţurile de aer încins, dintre 
blocurile înalte şi palatele bancare, ne descheiem cămăşile 
şi ne ascundeam cât mai mult posibil în casă, iluzionându- 
ne cu o răcoare artificială. Eram norocos că locuiam în 
Oraşul Vechi, unde vaporii de benzină nu erau atât de 
sufocanţi, iar în magazinul meu era o răcoare agreabilă. 

Deci Suzanne făcea parte din „cercul interior” al 
Elisabethei, demnă de adunările la care participau doar 
iniţiaţii. Ca aceea de vineri noapte, m-am gândit, 
rearanjându-mi vitrina. Nu că ar fi fost cine ştie ce 
diferenţă, dar ajuta la trecerea timpului Am expus chiar una 
din comorile mele, o halba de argint Caroline din 1699, care 
avea încrustată pe fundul ei o monedă, un taler care fusese 
bătut pentru episcopul Ernst-August de Braumschweig- 
Luneburg. De fapt, nu eram prea sigur nici unde şi nici cine 
o făcuse, pentru că marca era foarte greu de distins. Fie în 
Lund, fie în Halsingborg. Dar era foarte frumoasă, mai ales 
pe fondul de catifea albastră din vitrină. Nu se ştie 
niciodată, vreun pasionat de argintărie s-ar fi putut rătăci 
prin Oraşul Vechi, în ciuda căldurii sufocante. 

Acum, când tot ce-mi povestise Michael despre sabaturi, 
vrăjitorii şi acte criminale se sedimentase temeinic în 
mintea mea, eram din ce în ce mai dispus să le consider 
doar fantezii... M-am uitat în mod reflex la calendar: era 
vineri. Nu doream s-o abordez pe Suzanne. Probabil s-ar 


retrage iar în cochilia ei, m-am gândit, deschizând unul din 
sertarele, dulapului în care păstram medalii şi ordine. 
Tocmai făcusem o nouă achiziţie, una mai puţin obişnuită. 
Ordinul japonez al Crizantemei. L-am pus între un Ordin al 
Băii şi o cruce St. Louis, am aranjat panglica roşie cu 
margini de un albastru bătând în negru şi am închis din nou 
sertarul. 

Nu că-mi plăcea ideea, dar poate ar fi mai bine s-o 
urmăresc de la distanţă, ca să aflu unde se va ţine acea 
şedinţă şi să am grijă să nu păţească ceva. Desigur, era 
unul din elevii sau ucenicii favoriţi ai Elisabethei dar, 
oricum, n-ar fi rău şi poate aş fi cu un pas mai aproape de 
soluţie. 

Soluţie la ce? m-am întrebat, deschizând fereastra 
dinspre curte. De fapt, nu era niciun fel de problemă de 
rezolvat, doar mult prea multe lucruri obscure legate de 
numele Suzannei. Banii ei... Ameninţările lui Georg... 
Moartea lui Per... Răscrucea şi previziunea Elisabethei... Ce 
spusese despre conversaţia mea cu tata? Acceptasem 
ideea telepatiei şi a transferului de gânduri dar, totuşi... 

În seara aceea, la nouă şi jumătate, eram în Fido. În 
vechea Romă, Fides fusese personificarea devotamentului; 
îşi avea chiar propriul ei templu. Nu-i construisem un 
templu lui Fido deşi mă servise cu credinţă, fără niciun 
necaz, mai bine de zece ani... Mă refer la vechiul meu 
break sau station-waggon, cum li se spuse astăzi. 

Era mai întuneric decât ar fi fost normal, cu un cer 
prevestitor de furtună. Era nevoie de ploaie, de multă 
ploaie. Deşi era destul de târziu, cămaşa mi se lipea de 
spate, iar respiraţia mi-era greoaie. 

Aveam timp destul. Dacă întâlnirea nu era în 
apartamentul Elisabethei, Suzanne ar fi trebuit să plece de 
acasă mai devreme. Îi telefonasem şi când mi-a răspuns am 
pus receptorul înapoi în furcă. O făcusem ca să verific dacă 
era acasă şi să nu aştept inutil. Poate nu era foarte elegant, 
dar încercam s-o ajut. „Scap-o de rău” mi-a fulgerat prin 
minte. De ce, nu ştiu! Îmi lucra subconştientul, anticipând 
pericole pe care le înţelegeam doar vag? 


Acele ceasului meu de maşină se mişcau lent, minutele 
se târau înnebunitor de încet. Simţeam în aer o apăsare, 
mai aproape ca niciodată, parcă şi seara îşi ţinea cumva 
răsuflarea. Atunci s-a auzit un uşor mârâit deasupra 
Djurgarden-ului. În sfârşit, furtuna se apropia. 

Ceva mai jos, pe strada Tysta, o uşă s-a deschis şi cineva 
a ieşit, cineva îmbrăcat cu un pardesiu uşor sau o manta de 
ploaie. Nu distingeam clar, dar puteam jura că era Suzanne. 
A privit în jur, apoi s-a îndreptat iute către un Volvo, a 
deschis portiera şi a urcat. Maşina a pornit şi s-a deplasat 
lent în strada Lutzen. Am plecat în urma ei. 

începuse să plouă şi am cuplat ştergătoarele. Ploaia a 
devenit mai puternică, răpăia pe acoperişul maşinii, 
şuvoaie de apă se scurgeau pe parbriz şi cu greu mai 
distingeam ceva. Plouă cât o dori, dar să nu dispară şi 
Suzanne în acest potop. Dar stopurile maşinii ei au întors în 
strada Wittstock şi curând eram pe şoseaua Valhalla. 
Conducea către stadion, cascade de apă se revărsau peste 
noi dar urmărirea era mai uşoară pe porțiunile lungi, 
drepte. 

Am trecut de templul de cărămizi maronii al stadionului, 
mai mult ghicit în întunericul care-l stăpânea, am trecut de 
azilul Sofia şi de spitalul Roslagstull. Acolo a cotit la dreapta 
şi a luat-o pe şoseaua Uppsala. Centrul Wennergren, ca un 
deget imens de beton, se ridica în dreapta şi, ca să n-o 
pierd, am trecut peste lumina roşie a unui stop la o 
intersecţie pustie... Dincolo de autogara Haga, dincolo de 
cimitirul Nora. Unde mergea? Nu ar fi fost mai practic 
pentru mine dacă ar fi ţinut întâlnirea la Elisabeth? 

Furtuna era acum în plină desfăşurare, fulgerele sfâşiind 
întunericul cu o bruscheţe orbitoare, iar tunetele bubuiau 
într-o ritmicitate numai de ele ştiută. 

Oare Thor cu echipajul său erau şi ei afară? Îşi arunca 
teribilul ciocan înspre giganţii răului? Ciocanul pe care. 
Elisabeth îl purta, în miniatură, în jurul gâtului. 

Circulaţia nu era prea intensă. Oamenii rămăseseră 
acasă, privind la televizor. Ploaia se mai potolise, aşa că nu 
era dificil să urmăresc maşina ai cărei ochi roşii licăreau în 


ploaie cam la o sută de metri înaintea mea. 

Deodată, una din lumini, cea dreaptă, a început să 
clipească. Am încetinit şi am început şi eu să semnalizez 
dreapta. Lângă mine a apărut ca prin ceaţă o placă Sigtuna; 
am trecut pe banda din dreapta şi am cotit de pe şoseaua 
principală. Sigtuna... Acelaşi drum ca data trecută. Ar fi 
interesant de văzut unde mergea. Avea Elisabeth o filială în 
zona Uppland? S-ar potrivi destul de bine pentru că aici, în 
inima regatului Svea, existau numeroase monumente şi 
locuri de sacrificiu, mărturii ale unor vremuri de demult. 

O maşină venea spre mine, m-a orbit şi a trebuit să 
încetinesc. Atunci, deodată, Suzanne a dispărut. Nu era 
nicio maşină înaintea mea, doar întuneric, ploaie şi... un 
drum spre dreapta. Probabil că pe acolo a luat-o: Am oprit 
şi am dat înapoi, apoi am întors pe lângă placa 
semnalizatoare: „Biserica Frosvi”. 

Am condus mai repede, cât de repede puteam pe drumul 
îngust de pietriş. În faţă luminile unei maşini străluceau din 
nou, luminând frontonul unei case cu trepte albe. Trebuie 
să fie Suzanne! 

După un timp a apărut, din obscuritatea cimitirului, 
turnul alb. Suzanne n-a oprit ci a mers drept înainte. 

În timp ce conduceam pe lângă cimitirul întunecat, mi-au 
venit în minte câteva rânduri din Lidner, Bengt Lidner, 
prietenul meu din secolul al XVIII-lea, geniul zdrenţăros al 
colinelor molcome ale Parnasului suedez: 


„Acolo fulgeră cerurile! Acolo se aprind luminile! 
Eternul plin de sunetul blestemului de trăsnet. 
În timp ce luna, palidă şi-ntunecată, din norii fantomatici se 
grăbeşte, 
ȘI în tăcere, îndurerata ei lumină, pe cenuşiile morminte se 
aruncă.” 


În lumina unui fulger, biserica albă s-a profilat pe fondul 
întunecat în cele mai mici detalii. M-am gândit la Per. Era 
acolo, undeva? Rătăcind, fără să-şi găsească odihna? 
Dumnezeule, mă lăsasem pradă unei reverii de nuanţă 


mistică. Michael îmi povestise despre Hecate, zeiţa 
duhurilor legate de lună, zeiţa răscrucilor. Vremea asta i s- 
ar fi potrivit de minune. 

Ochii roşii din faţă s-au stins. Farurile maşinii au cercetat 
marginea pădurii, căutând un mic drum lateral, apoi au 
sărit, au dansat şi au dispărut. 

Am încetinit, am redus luminile, am coborât fereastra şi 
am ascultat. O bură rece de ploaie a pătruns înăuntru şi în 
grabă am ridicat geamul. Acolo, lângă un suport vechi de 
putinei, un drum îngust, mai mult ghicit decât văzut, două 
dâre de roţi cu iarbă mare între ele. 

Am condus încet, în viteza întâi, Fido clătinându-se prin 
băltoace, ca o corabie. După o curbă abruptă clipeau nişte 
lumini. Era evident că Suzanne parca Am stins luminile, am 
ieşit de pe drum şi am oprit în spatele unor tufe de ienupăr. 
Precaut, după ce am oprit motorul, am coborât fereastra. 
Nu se auzea nimic, doar ploaia bătând în tavanul maşinii. 
Apoi am auzit zgomotul unei portiere trântite undeva 
înainte, în întuneric. 

Am coborât din maşină şi am încuiat-o. Am pornit în 
lungul drumului, în direcţia zgomotului. O clipă mai târziu 
am ajuns la vechiul meu loc de parcare. Era dificil de văzut 
în întuneric şi ploaie. 

Drumul continua drept înainte, în pădure, urcând într-o 
pantă abruptă. Ploaia părea să se intensifice, tunetul se 
apropia. Mă urmărise tot timpul de la Stockholm sau 
existau trăsnete paralele în Stockholm şi Sigtuna? 

M-am luptat cu dealul, prin pădurea deasă şi întunecată 
de pini, cu ploaia scurgându-mi-se prin cămaşă, în jos pe 
spinare, cu pantofii îmbibaţi de apă, clefăind în picioare. 
Deodată, cărarea a început să coboare din nou şi printre 
copaci am văzut luminile unei case. Era imposibil de 
apreciat mărimea ei, dar părea să fie locul spre care se 
îndrepta Suzanne şi ceilalţi membri ai „cercului interior” al 
Elisabethei. 

Am auzit un zgomot în spatele meu. Alţi participanţi? M- 
am aruncat într-o parte şi am rămas nemişcat în spatele 
unor tufişuri înalte. 


Două siluete tăcute se apropiau, păşind uşor înclinat în 
faţă, o iluzorie protecţie împotriva ploii... una cu o umbrelă 
mică. O femeie? 

S-au apropiat în tăcere de ascunzătoarea mea. După ce 
au trecut, m-am furişat în urma lor. Mă simţeam ca un boy- 
scout la prima misiune de tabără. În fond, nu aveam niciun 
drept s-o spionez pe Suzanne şi pe prietenii ei. Probabil, 
hobbyul ei era la fel de nevinovat ca bridgeul sau bingo. 

Casa de care ne apropiam îmi apărea mai mare decât o 
întrezărisem printre copaci. În întuneric contururile ei 
semănau cu cele ale vilei unui bătrân neguţător din insule. 
Doar două ferestre erau luminate, o lumină galbenă 
filtrându-se prin deschiderile storurilor. 

Cele două umbre s-au oprit în vârful scărilor. Stăteam 
doar la câţiva metri în spatele lor, ascuns de o tufă mare de 
liliac, o precauţie mai mult decât nimerită pentru că, dintr-o 
dată, un fulger şi-a trimis zig-zagul, urmat îndeaproape de 
un tunet zgomotos, iluminând întreaga grădină ca flashul 
unui fotograf. 

— Nu vreau, a spus o voce de femeie. Am plătit destul 
pentru ce am făcut. N-are niciun motiv să... 

— Cine te va crede? Suntem prinşi în capcană. 

Apoi uşa s-a deschis şi au intrat. Ştiam cine sunt. În 
lumina fulgerului văzusem nu numai imensa casă galbenă 
cu ferestrele ei negre dar şi pe Astrid Strand şi Bertil 
Lofberg. 


CAPITOLUL XV 


Am rămas în spatele tufei de liliac cinci, poate zece 
minute. Dar nu a mai venit nimeni pe cărarea din spatele 
meu. Era unsprezece şi zece aşa că, în mod normal, toţi 
trebuiau să fie deja înăuntru... Oare la ce se referea Astrid 
Strand când a spus că plătise destul? Era legată afirmaţia ei 
de contribuţiile către Institutul Elisabethei? Şi tânărul 
chirurg? Bertil Lofberg. Ce mijloc de constrângere avea 
Elisabeth pentru toţi aceştia? 

Am păşit precaut spre casa veche. Tunetul şi ploaia 
îndesată acopereau toate zgomotele dar cineva ar fi putut 
privi afară şi m-ar fi zărit în lumina vreunui fulger. 

N-am putut vedea nimic prin ferestre. Storurile erau 
coborâte iar lumina galbenă se filtra doar prin câteva fante 
înguste. Am încercat uşa. Nu era încuiată şi s-a deschis lent 
când am apăsat pe clanţă. Am intrat într-un hol gol. Haine 
ude atârnau într-un cuier. Câteva umbrele stăteau deschise 
într-un colţ şi mici băltoace se formaseră sub cuier. 

O uşă, la celălalt capăt al holului, era întredeschisă şi se 
auzeau voci slabe. Am mers în vârful picioarelor până la 
uşă. Cu grijă, am deschis-o ceva mai larg. Camera era 
goală, dar vocile erau acum mai clare. Cineva cânta. Ceva 
neclar, bizar, la jumătatea drumului, între vorbire şi 
cântec... Un miros ciudat... tămâie?! 

Am deschis încetişor uşa astfel încât să pot vedea în 
cameră. Masă şi scaune. Nimic deosebit. Marfă de bună 
calitate. Picturi pe perete. Exact la ce te-ai fi aşteptat. Cam 
sărăcăcios mobilată, poate cu un aer nelocuit, fără 
atmosfera unui cămin. Dar nu puteam fi sigur. Poate pentru 
cine locuia aici asta însemna intimitatea căminului. 

Un cearşaf alb zăcea pe masă. L-am ridicat în mod reflex. 


Nu era un cearşaf ci o robă albă, un fel de haină-de călugăr. 

Apoi cântecul ciudat a părut să se apropie şi mirosul 
dulceag, sufocant, a devenit mai puternic. Un grup de 
persoane venea din interiorul casei spre camera în care mă 
aflam. Pentru o clipă cântecul a fost înecat de un tunet care 
a făcut ferestrele să zăngăne şi lumina s-a stins. Era 
întuneric beznă. Stăteam în mijlocul camerei, cu roba în 
mână, cântecul auzindu-se din ce în ce mai aproape, printr- 
o uşă de la celălalt capăt al încăperii. 

Instinctiv, am bâjbâit spre uşă şi m-am aşezat astfel încât 
să fiu în spatele ei când se va deschide. 

Mânerul a coborât încet şi în cameră a intrat o siluetă 
ţinând o lanternă, urmată de un şir de persoane. Ar trebui 
să spun siluete, pentru că nu puteam vedea cine erau sau 
dacă erau bărbaţi sau femei. Purtau toţi aceleaşi glugi ca 
cea pe care o aveam în mână, trase pe feţe, iar unii aveau 
lanterne. Acum, mirosul era şi el prezent, atât de puternic 
încât mă simţeam îngreţoşat. Totul îmi amintea de o 
procesiune catolică. 

Ce-ar trebui să fac? Să aştept şi apoi să încerc să mă 
furişez înapoi la maşină? Să merg acasă şi să beau un 
coniac zdravăn împotriva frigului şi a  procesiunilor 
fantomatice din case vechi? Dar atunci aş rata o ocazie 
unică de a vedea ce se petrece. Aş putea afla de ce îşi 
cheltuise Suzanne averea pentru un atât de ciudat hobby. 
De ce Astrid Strand şi chirurgul plătiseră destul şi de ce 
erau prinşi în capcană. 

Când ultima siluetă a dispărut în hol, m-am decis: voi 
rămâne. Singurul lucru care se putea întâmpla ar fi să mă 
descopere. Dar atunci aş spune că n-am fost în stare să 
rezist, că eram atât de intrigat de tot, încât a trebuit să 
particip şi eu. Apoi s-ar putea să mă arunce afară. Dar ar fi 
fost prea târziu, pentru că aş fi aflat deja ce mă interesa. 

M-am zbătut să intru în roba albă, am tras gluga pe faţă 
şi am ieşit în hol, apoi în grădină. 

O procesiune fantomatică se derula pe iarbă. Ploaia şi 
tunetul păreau să nu-i împiedice şi nici nu făceau scena mai 
puţin enigmatică. Când şi când, izbucnirea unui fulger 


lumina scena şi robele albe se reliefau în întuneric. Tunetul 
se rostogolea peste pădure. 

Am iuţit pasul ca să-i ajung din urmă şi m-am furişat în 
şir, cu inima zvâcnind, în parte din cauza alergării şi, mi-e 
ruşine s-o spus, în parte de frică. Ce urmăreau? Era oare 
înţelept din partea mea să mă vâr printre ei ca un musafir 
nepoftit? 

Cântecul se oprise dar ploaia continua în forţă iar roba şi 
hainele începuseră să mi se îmbibe cu apă. Procesiunea îşi 
urma drumul pe o cărare, mai întâi la deal şi apoi iar la 
vale. Cărarea se îngusta şi ne croiam drum printre tufişurile 
dese, crengile umede biciuindu-mi faţa atunci când mă 
apropiam prea mult de persoana care era înaintea mea. 

Deodată, procesiunea s-a oprit şi aproape m-am ciocnit 
de cel din faţă. Ne-am continuat drumul până am ajuns la o 
poieniţă mică, înconjurată de tufişuri dese, întunecate. 
Siluetele s-au răspândit într-un cerc. Mi-am luat locul în 
tăcere, cu capul plecat. Ploaia se mai potolise. Tunetele se 
rostogoleau către Uppsala şi luna începea să se zărească 
printre nori. Era o lună plină, cu o lumină palidă, ştearsă, 
care se strecura printre norii zdrenţuiţi, accentuând 
aspectul ireal, ca de vis, al scenei cu figuri albe aşezate în 
cerc, în centrul poieniţei. Ceva licărea în mijlocul ierbii 
înalte, reflectând lumina lunii... Apă? Un izvor? 

Am înţeles. Izvorul sfânt. Pe aici trecuse vechiul drum, 
dacă informaţiile date de paracliser erau adevărate. Apoi 
zelosul meu strămoş l-a închis pentru că ducea spre locul 
de întâlnire al vrăjitoarelor. Oare de ce venise Elisabeth cu 
ucenicii ei până aici? Citirea gândurilor şi spiritismul erau 
un lucru, dar târâtul printr-o ploaie nebunească către 
izvorul unde, cândva, se oficiau ritualuri păgâne, era cu 
totul altceva. Chiar să fie un adevărat sabbat, cum îmi 
sugerase Michael?... Adorarea diavolului, vrăjitorie... 

Ideea mi se părea nebunească. Trebuie să fie un joc. 
Oameni avuţi, fără ocupaţie, uşor depravaţi, căutând 
emoţii. Dorind să facă ceva în afara obişnuitului. Să-şi 
extindă cadrul, cum spusese Suzanne. Dar tot acest hocus- 
pocus ar trebui să-mi dea cheia enigmei. 


Cântecul straniu a început din nou, urcând şi coborând 
monoton. Apoi, s-a oprit şi cineva a început să vorbească, 
prea departe ca să pot auzi. Era o femeie, vorbind cu o 
voce zumzăitoare, monotonă. Una dintre robele albe a făcut 
câţiva paşi înainte şi a lăsat să cadă ceva în ochiul sclipitor 
de apă. Un nor negru a acoperit luna şi nu am văzut ce 
aruncase dar am auzit pleoscăitura. 

Vocea a zumzăit din nou plângător şi cântecul a 
reînceput. Apoi roba cu voce de femeie s-a îndepărtat 
printre umbre şi ceilalţi au urmat-o. 

Visam, m-am întrebat, în timp ce mă împleticeam prin 
iarba înaltă,  împiedicându-mă de câte o rădăcină 
alunecoasă. Mă voi trezi curând? 

O clipă mai târziu, eram înapoi la casa veche, intrând pe 
uşă. Dacă îşi scot robele sunt pierdut! Să mă ascund afară 
printre tufişuri şi să încerc să-i spionez prin fereastră sau 
să-i urmez înăuntru? Dar dacă purtau robele în exterior ar fi 
trebuit ca şi ţinuta de interior să cuprindă un echipament 
de protecţie, nu-i aşa? Altfel, de ce erau mascaţi? De abia 
după ce am intrat în hol, am realizat că hainele mele erau 
leoarcă. Desigur şi ale lor... Îşi vor schimba îmbrăcămintea? 

Procesiunea a continuat prin hol, prin camera unde 
găsisem roba abandonată, apoi într-o cameră mare, 
întunecoasă. Un întuneric ciudat care părea să înghită 
lumina lanternelor. Am pipăit peretele. Era acoperit cu 
pânză, o pânză neagră care aproape absorbea lumina slabă 
a lanternelor. _ 

Mirosul greţos şi puternic a apărut din nou. Intr-un colţ, 
de unde părea că vine mirosul, era o licărire slabă. Ceva 
ardea. Tămâie? Haşiş? Trebuie să fie un drog, m-am gândit, 
începând să mă simt uşor dopat, capul puţin cam greu. Să 
fie asta explicaţia tuturor întâmplărilor? Era atât de simplu? 
Elisabeth şi Georg adunând bogătaşi, inadaptabili, oameni 
uşor de condus care erau uşor plictisiţi de ce avea viaţa să 
le ofere? Incercând să găsească ceva extra, obţinându-l sub 
forma spiritelor care apar la comandă, a simulacrelor de 
sabbaturi, totul condimentat cu droguri. Ar putea fi o 
metodă sofisticată şi originală pentru distribuirea 


drogurilor, ambalate într-un pic de filozofie generală şi 
puţin hocus-pocus satanic?!... Pentru lărgirea cadrului şi 
pentru experimentarea a ceva de „dincolo de fiecare zi”, 
alta din expresiile favorite ale Suzannei. Să obţii o doză în 
Humlegarten era un lucru, dar să-ţi obţii doza livrată şi 
ambalată în această formă trebuie să fie ceva complet 
diferit. Ar putea fi acesta motivul pentru care Bert Lofberg 
spusese că el şi Astrid sunt prinşi în capcană? Dar povestea 
din seara asta? Să mergi prin pădure, să te aduni în jurul 
unui izvor unde, cândva, se oficiau sacrificii. Era şi asta o 
fineţe de regie a spectacolului? Droguri livrate într-un 
ambalaj de superclasă. Puţină adorare a imaginilor, un pic 
de blasfemie şi nelegiuire, o ridicare a statutului intelectual 
al participanţilor deasupra celui al maselor gri, ignorante. 

Apoi s-a făcut complet întuneric, o întunecime densă, 
opresivă; lanternele erau stinse acum, singura lumină, 
licărirea roşie, amenințând din colţul camerei. S-a auzit un 
zgomot foşnitor, şuierător, apoi bufnituri înăbuşite. Ce se 
întâmpla?... Am realizat că se dezbrăcau. M-am gândit la 
ce-mi spusese Michael: îmbrăcămintea gonea puterea, 
stingherea ceremoniile. 

Deodată, la capătul îndepărtat al încăperii a început să 
apară şi să crească o lumină slabă. Am văzut că-şi 
scoseseră toate hainele, cu excepţia glugilor albe şi stăteau 
acum într-un cerc. Am numărat douăsprezece glugi. 
Doisprezece oameni. Asta era! Un sabbat! Numărul 
persoanelor care iau parte la un sabbat este treisprezece... 
doisprezece participanţi, al treisprezecelea fiind 
conducătorul. Dar era încă atât de întuneric, încât nu 
puteam  desluşi mai mult, simţeam doar apropierea 
corpurilor, ca siluete întunecate pe un fond mai luminos. 

Mi-am scos hainele de sub robă. Gluga era fixată cu 
capse. Le-am desfăcut şi am păstrat gluga pe cap şi faţă. 

O fată, cu o tavă de argint cu pahare micuţe din argint 
masiv, a trecut pe la fiecare şi s-a oprit în faţa mea pentru 
mult timp. Realizase că eram un străin? Era un pahar prea 
puţin? Dar pe tavă erau mai multe decât numărul 
participanţilor. Dacă era cineva însetat, m-am gândit, 


gustând nervos conţinutul... Un alcool tare şi destul de 
dulce... Un lichior? 

Rămăsese în faţa mea, nemişcată, cu tava în mână. 
Atunci am înţeles. Trebuia să beau şi să pun paharul la loc. 
Ce era în el? Vreun fel de otravă?... Dar toţi ceilalţi băuseră. 
Am sorbit restul dintr-o înghiţitură. M-a ars pe gât şi ochii 
mi-au lăcrimat. Am pus paharul înapoi pe tavă şi faţa s-a 
îndreptat spre următoarea persoană. 

Am privit spre capătul îndepărtat al camerei. O lumină 
slabă se răsfrângea pe perete; fumul părea mai gros, moale 
şi dulceag, înconjurându-mă, vibrând într-un anume fel. 
Muzica venea de undeva, din spatele meu, la început 
blândă, învăluitoare, dar treptat schimbându-şi ritmul, 
devenind mai sălbatică, mai stridentă şi discordantă. 

Peretele din fund era acoperit cu aceeaşi pânză neagră şi 
în mijlociii lui era un crucifix atârnat răsturnat, iar sub el o 
masă pe care zăcea o femeie, o femeie goală, fără gluga 
albă; capul îi era încadrat de două sfeşnice de argint cu 
lumânări negre... Elisabeth! 

Am început să mă simt ameţit de căldură, de fum şi de 
muzică ciudată: Dar, era o senzaţie plăcută. Mă simţeam 
bine, moale şi fără nicio dorinţă. În ciuda întunericului, am 
început să văd fantastice culori strălucitoare care veneau şi 
plecau, ca luminile nordului şi m-am simţit foarte puternic. 
Nimic nu părea imposibil şi simţeam nevoia să merg la 
Elisabeth s-o sărut. O iubeam atât de mult... pe toţi îi 
iubeam. Mi-am făcut loc printre trupurile goale... 

Apoi muzica s-a oprit într-un crescendo violent urmat de 
trei bătăi de tobă. O femeie a intrat. Elisabeth şi-a întins 
mâinile către ea şi a zâmbit. Cealaltă femeie s-a plasat între 
picioarele ei, care atârnau peste marginea mesei. 

Nu am putut vedea cine era, pentru că o mască ciudată îi 
acoperea faţa. În confuzia mea, mi se părea că are un cap 
de capră. A stat nemişcată, aplecându-se peste Elisabeth, 
care tremura toată într-un fel de transă, strigând ceva ce 
nu puteam auzi. Am privit-o pe femeia cu mască. Pe unul 
din sânii ei era un semn, o aluniţă în formă de inimă. 

Am încercat să vin mai aproape. Deodată, femeia a scos 


un cuţit strălucitor, l-a ridicat lent deasupra Elisabethei şi 
muzica a început din nou, vibrând, cu întretăieri ritmice de 
tobe. 

M-am simţit alunecând printre stele de argint, jos, într-o 
gaură neagră cu smoală. Jos, în izvorul din pădure. Dar, 
înainte de a cădea, am văzut cuțitul coborând o dată şi încă 
o dată, în jos, în trupul alb al Elisabethei... Cineva striga, 
striga, în timp ce mă rostogoleam înapoi în întunericul 
strălucitor. 


CAPITOLUL XVI 


Mă legănam la nesfârşit în întuneric - înainte, înapoi - ca 
o corabie în furtună. Mă agăţam de bordul bărcii de salvare, 
cu ochii orbiţi de o nemiloasă lumină albă. 

Am căzut înapoi pe pernă, scăldat în transpiraţie. Nu era 
o barcă. Strângeam cu degete înţepenite marginile patului, 
nu balustrada bărcii de salvare. Soarele strălucea prin 
fereastră. Uitasem să trag storul. Coşmarul trecuse dar nu 
şi durerea de cap şi nici greaţa. 

Am închis ochii, încercând să-mi adun gândurile... Ce se 
întâmplase? Aveam mai mult decât doar o banală migrenă, 
deşi nu băusem un strop ziua trecută... Ba da, conţinutul 
paharului de argint... 

Mă revedeam în acea lume de coşmar a teroarei. 
Băusem ceva în casa aceea de dincolo de biserica Frosvi. 
Stătusem într-o cameră întunecată şi cineva o ucisese pe 
Elisabeth. O figură mascată, deghizată sau mascată cu un 
cap de capră. Strigătele ei îmi sunau încă în urechi. Dar 
zăceam în propriul meu pat. Visasem oare totul?... Să fie 
doar un coşmar ciudat? 

Chingile de fier care-mi strângeau capul nu voiau să 
dispară. M-am ridicat nesigur şi am intrat în baie, cu ochii 
pe jumătate închişi. Am găsit vreo două pastile şi le-am 
înghiţit cu câteva guri de apă călâie de la robinet. M-am 
privit în oglindă. Nu era o privelişte veselă. Eram palid ca 
moartea, cu broboane de transpiraţie pe frunte şi pe buza 
superioară. Barba nerasă accentua paloarea iar ochii mi- 
erau umflaţi şi injectaţi cu sânge. Părul era încâlcit, năclăit 
de sudoare. 

Am mers în bucătărie şi am luat din frigider un borcan de 
iaurt, un remediu sigur pentru cele mai multe lucruri. Apoi 


am alunecat înapoi în pat. 

N-aş fi putut să fi visat, nu-i aşa, m-am gândit, închizând 
din nou ochii. Migrena începea să se risipească. Îmi 
aminteam perfect de clar de urmărirea maşinii Suzannei 
până la biserica Frosvi, furişarea în casă şi îmbrăcarea 
robei. Îmi aminteam urmărirea misterioasei procesiuni în 
pădure şi că o văzusem pe Elisabeth zăcând pe o masă 
neagră într-o cameră. Şi femeia care o înjunghiase cu un 
cuţit. Înfingându-l iarăşi şi iarăşi. Şi cum strigase! Apoi totul 
era şters şi mă trezisem în pat. Cum ajunsesem acolo? Mă 
adusese cineva acasă? In acest caz, cine şi de ce? Natural, 
asta era greu de aflat. Elisabeth fusese ucisă, ucisă cu 
sânge rece la un fel de liturghie neagră, demonică. Mi se 
dăduse un drog oarecare. Imi pierdusem cunoştinţa şi 
fusesem descoperit. Din motive necunoscute, nu 
îndrăzniseră să scape de mine dar mă expediaseră acasă, 
ca pe un colet. Natural, vor susţine că visasem totul sau, că 
tot ce-mi imaginasem că văzusem şi auzisem erau efectele 
drogurilor. Apoi vor scăpa de corpul Elisabethei într-un fel 
care să dea impresia unui accident şi nu a unei crime. 
Crimă rituală! 

M-am ridicat în capul oaselor în pat... Per Bergsten! 
Natural, avusese aceiaşi soartă! Participase la întâlnirea lor 
anterioară. Fusese găsit în drum, doborât de un „şofer 
beat”. Desigur, fusese omorât într-un mod care nu lăsase 
nicio urmă, cu excepţia celor care ar fi putut fi provocate de 
un accident rutier. Apoi, fusese călcat de maşina unui 
membru al micii şi fermecătoarei societăţi a Elisabethei, 
târât în maşină şi aruncat într-un loc potrivit. Propria lui 
maşină a fost abandonată ceva mai departe, după ce-i 
aranjaseră motorul încât să nu pornească. Paraciliserul 
auzise o maşină îndepărtându-se în goană. Trebuie să fi 
fost a ucigaşului. 

Dar, în cazul acesta, de ce a trebuit să fie omorâtă 
Elisabeth? Nu exista nicio rațiune ca liderul întregului grup 
să fie sacrificat, nu-i aşa? Trebuie să vorbesc cu poliţia şi 
să-i duc la casa aceea veche. 

Am luat telefonul şi am format numărul: 


— Poliţia. 

— Bună dimineaţa. E vorba... e vorba de o crimă. 

— Crimă? 

— Da. 

— O clipă, a spus o voce nervoasă. O clipă şi vă fac 
legătura. 

A trecut un minut, apoi altul. Apoi s-a auzit vocea unei 
femei: 

— E vorba de o crimă, am comunicat din nou. 

— O clipă şi vă fac legătura cu comisarul Larsson. 

— Da, Larsson la telefon. 

— E vorba de o crimă, am spus pentru a treia oară... 
Evident era complicat să anunti o crimă... Numele meu este 
Homan, Johan Kristian Homan. Vreau să anunţ o crimă. 

— O, da! Când se presupune că a avut loc? 

— Noaptea trecută, lângă biserica Frosvi, în apropiere de 
Sigtuna. 

— Nu-i districtul nostru. 

Mai rău ca la restaurant! „Asta nu-i masa mea!” Cu greu 
s-ar putea aplica cazurilor de omucidere, nu-i aşa? 
Dumnezeule, birocraţia asta înscrie şi crimele în limite 
teritoriale! 

— În cazul acesta aş vrea să vorbesc cu cineva care să 
poată transmite unde trebuie. E vorba de o crimă! 

— O.K. Dacă-mi veţi spune mie, clar şi calm, voi nota 
totul şi voi avea grijă să fie luate măsurile adecvate. Vocea 
lui suna resemnată. 

— A fost o crimă. Am văzut-o chiar eu. Noaptea trecută. 

— Atunci de ce telefonaţi de-abia acum? m-a întrerupt... 
Când s-a întâmplat exact şi unde? 

— Noaptea trecută între unsprezece şi jumătate şi 
douăsprezece. Lângă biserica Frosvi, într-o casă veche. 
Mare, galbenă, situată în pădure. Motivul pentru care nu 
am telefonat înainte este că am dormit, am răspuns uşor 
iritat. Nu mă simţeam bine. 

— Aţi dormit?... Nu vă simţeaţi bine?... Eraţi beat? 

Vocea era îngheţată. 

— Beat? Deloc. Eram... Ei bine, am avut o stare specială, 


m-am simţit rău... Dacă aş fi început să-i vorbesc despre 
droguri cred că l-aş fi zăpăcit şi mai mult. 

— Cine a fost omorât? 

— Elisabeth Wolfe. 

— Elisabeth Wolfe... Da... Cine este ea? 

— Avea un institut. Institutul Transfilozofic. Un institut 
pentru telepatie, transfer de gânduri, spiritism şi toate 
celelalte. Era un fel de medium. 

— Medium? Ce titlu avea? 

— Nu ştiu ce titlu avea, am spus nerăbdător. Nu ştiu nici 
numărul ei de asigurare naţională. 

Mi-a ignorat remarca ironică. 

— Ce-ar fi să-mi povestiţi doar ce s-a întâmplat. 

— Eram în casa aceea. Se desfăşura un fel de ceremonie 
iar ea zăcea pe un fel de altar. Sau, mai degrabă, o masă 
neagră. Şi o femeie a înjunghiat-o cu un cuţit. 

— Cine era? 

— Nu ştiu. 

— Nu ştiţi? Dar aţi fost acolo. 

— Da, dar era deghizată. Mascată. 

— Cum? 

— Ca o capră. 

— Ca o ce? 

— O capră, am spus înăbuşit. Nu era nicio mirare că nu 
mă credea. 

— Bine, domnule Homan. Deci, aţi văzut o capră 
omorând o femeie pe un altar negru. Şi nu aţi telefonat 
până acum pentru că aţi dormit. Vă sugerez să vă întoarceţi 
în pat şi să mai dormiţi puţin. Apoi, îmi puteţi telefona din 
nou, după-amiază dacă, din întâmplare, găsiţi altceva. 

— Nu înţelegeţi că vă spun adevărul? Ştiu că sună 
neobişnuit, dar este adevărat. Am văzut cu ochii mei cum o 
femeie era înjunghiată noaptea trecută. Am auzit-o 
strigând. Nu v-am telefonat până acum pentru că mi s-a 
administrat ceva, un drog poate, care m-a lăsat într-o stare 
de totală inconştienţă. 

Tăcerea s-a prelungit destul de mult. Apoi, de la capătul 
celălalt am auzit un oftat lung. 


— O.K., O.K., domnule Homan. Presupun c-ar fi mai bine 
să mergem şi să aruncăm o privire. De fapt, ar trebui Să o 
facă poliţia din Sigtuna dar cu greu le-aş putea cere să se 
ocupe de astfel de lucruri. E mult prea vag ca să-i tulburăm. 

A făcut o pauză. Nu îndrăzneşte, m-am gândit. li este 
teamă că colegii lui vor râde de el. 

— Dacă aţi putea fi aici într-un sfert de oră, am merge şi 
am arunca o privire la crima dumneavoastră. 

O jumătate de oră mai târziu stăteam într-o maşină 
mare, neagră, cu dungi albe şi cu emblema poliţiei scrisă 
pe ambele părţi, iar comisarul Larsson în spate, lângă 
mine... Rune Larsson. Mare, spătos şi solid, mestecând un 
chibrit şi privind pe fereastră. Nu era îmbrăcat în uniformă 
şi avea aerul celui care se pregăteşte de vacanţă. Şoferul 
era în uniformă iar lângă el stătea un alt poliţist, într-o 
salopetă albastră. 

— Ei, domnule Homan, deci noaptea trecută aţi plecat în 
urmărirea unei maşini!... Dacă am lua-o de la început şi mi- 
aţi spune de ce? De ce eraţi în ploaie urmărind maşina 
aceea? 

— Era condusă de o fată pe care o cunosc. E interesată 
de transferul gândurilor şi de alte chestii de genul ăsta. 
Caută o semnificaţie în viaţă. 

— O da? a spus Larsson, privind pe fereastră. Nu părea 
deosebit de interesat. 

— Mergea la o întâlnire cu membrii unui grup care se 
ocupă cu aşa ceva. Un grup condus de Elisabeth Wolfe. Cea 
care a fost omorâtă. Să revin la tânăra pe care o 
urmăream: eram îngrijorat pentru ea. Credeam că se 
folosesc de ea. 

— Cum? 

— A plătit o mulţime de bani acestui institut. Mult prea 
mulţi. 

— Inţeleg că doreaţi s-o ajutaţi să-şi salveze banii. Foarte 
altruist din partea dumneavoastră. 

— Nu doar banii, am protestat. 

Maşina a cotit spre biserica Frosvi, turnul reliefându-se ca 
un deget alb în frunzişul gros, luxuriant al cimitirului, aflat 


puţin mai departe... 

— Mi-era teamă să nu i se întâmple ceva... Să nu fie 
omorâtă, am continuat dramatic. Unul din membrii acestui 
cerc a fost găsit mort, chiar aici, la o curbă, călcat de o 
maşină, acum câteva săptămâni... „Mort, cu faţa în jos, la o 
răscruce”, exact cum spusese Elisabeth. 

— Trebuie să înţeleg că această Elisabeth a prezis 
moartea cuiva? 

— Da, în timpul unei şedinţe, ne-a avertizat că cineva 
urma să moară. La o răscruce, cu faţa în jos. Şi l-au găsit pe 
Per Bergsten chiar aici. Mort, cu faţa în jos. 

Polițistul din faţă s-a întors şi l-a privit pe Larsson. Maşina 
a trecut de cimitir şi a încetinit. 

— Chiar acolo, am spus, făcând un semn cu mâna. 

— Dar asta nu este o răscruce. 

— Nu, drumul celălalt a fost închis. Pentru că ducea la un 
izvor, vechi loc de sacrificii. lar preotul - asta se întâmpla în 
secolul al XVII-lea - a închis drumul. S-a întâmplat în 
vremea proceselor vrăjitoarelor, am adăugat, destul de 
neconvingător. 

— Procesele vrăjitoarelor? Asta-i interesant. Foarte 
interesant. Nu-i aşa Nilsson? 

Polițistul din faţă a mormăit ceva. 

— Aici este, am spus. Întoarceţi aici. 

Maşina a încetinit, şi a cotit şovăielnic pe drumul îngust, 
zdruncinându-se în viteza întâi peste muşeţelul şi iarba care 
foşneau, frecându-se de caroserie. În cele din urmă, a oprit. 

— Nu risc să merg mai departe, s-a scuzat şoferul. S-ar 
putea să dăm de pietre şi să ne lovim baia de ulei. 

Am ieşit. Larsson s-a întins şi a privit spre soare, aparent 
bucuros că scăpase pentru o vreme de rutina activităţii de 
birou. 

— Poate ne arătaţi drumul?! 

Am privit în jur; în lumina zilei locul mi se părea 
necunoscut. Am luat-o pe o cărare îngustă către pilcurile de 
arbuşti din ce în ce mai dese. Am intrat printre tufe de 
ienupăr, rugi de mure şi copaci, cărarea îngustându-se la o 
potecuţă care a început să urce. Mi-am amintit... mai întâi 


la deal, apoi la vale. 

Am mers. Era cald. Am început să transpir şi mi-am scos 
haina. O muscă încerca să-mi intre în ureche şi bâzâitul ei a 
reîmprospătat rămăşiţele migrenei. Nervos, mi-am pălmuit 
urechea şi m-am ales cu o pată de sânge pe palmă. 
Vegetaţia s-a mai rărit puţin şi cărarea a început să coboare 
iar cinci minute mai târziu am văzut jos, în vale, colţul casei 
galbene. 

— lat-o, am spus cu mândrie, aproape ca un explorator 
prezentând în premieră cine ştie ce ruine nebănuite până 
acum. Mă simţeam uşurat. Casa exista, nu fusese doar în 
imaginaţia mea, nu visasem... cel puţin nu totul! 

Am mers prin iarba înaltă şi am trecut printr-o poartă, din 
care jumătate zăcea pe pământ, într-o grădină de zarzavat 
părăginită. Noaptea trecută, în întuneric, nu văzusem 
poarta. Ne-am oprit lângă trepte, privind faţada galbenă, 
murdară, cu varul cojindu-se pe ea. Ferestrele erau prost 
închise iar storurile erau încă coborâte. 

Am sunat la uşa din faţă. Niciun răspuns şi nici din 
interiorul casei nu desluşeam vreun zgomot. Am ciocănit în 
geamul uşii... O dată, apoi din nou şi din nou... Totul era 
încremenit. 

— Bună, a spus o voce de pe cărarea din spatele nostru. 

O femeie, cam de şaizeci de ani, stătea în poartă. 

— Culegeam flori şi v-am auzit, a spus ea. Pot să vă ajut? 

— li căutăm pe cei care locuiesc aici. Am vrea să intrăm. 

— Vreţi s-o cumpăraţi? 

— S-o cumpărăm?! 

— Da, casa este goală de mai mulți ani. E de vânzare dar 
este atât de degradată că nu reuşesc să scape de ea. Şi se 
degradează din ce în ce... Oricum, dacă cineva ar vrea să 
locuiască aici, cred că ar costa prea mult să fie reparată. 

— De vânzare?! Dar am fost ieri aici, am spus încurcat, 
privind spre Larsson care, plin de tact, se uita la grădina 
plină de buruieni. 

— De multă vreme n-a fost nimeni pe aici, a zâmbit 
femeia. Dar pot să vă deschid dacă doriţi. Cheia e de obicei 
atârnată într-un cui, sub trepte. Agentul de la firma care se 


ocupă de vânzare m-a rugat să-i las înăuntru pe cei căiţe 
vor să vadă casa, atunci când nu are el timp să le-o arate. 
Aşa că nu-i nicio problemă. 

A urcat treptele. Şi-a pus buchetul mare de flori sălbatice 
pe o bancă aflată într-o stare avansată de descompunere, 
s-a aplecat şi a pescuit o cheie pe un şnur albastru. S-a dus 
la uşă, a întors cheia de două ori şi uşa s-a deschis. 

— Poate aţi dori să ne arătaţi, domnule Homan, a spus 
Larsson amabil, scuipând chibritul pe care-l mesteca. 

— Acesta este holul, am început, luându-mi în serios rolul 
de ghid. Şi aici, în spate, este camera unde am găsit roba. 
Pe urmă camera mare unde ea... 

Am tăcut şi ra-am uitat la prietenoasa doamnă. Şi-a 
ridicat buchetul, scuzându-se cu un zâmbet. 

— Vă las. Încuiați şi puneţi cheia la loc, când plecaţi, a 
spus îndreptându-se către poartă. Şi nu lăsaţi ferestrele 
deschise! 

— Desigur. Mulţumesc pentru ajutorul dumneavoastră, a 
răspuns comisarul Larsson, fluturând mâna într-un gest larg 
spre ea. 

— Aici, înăuntru, am spus, deschizând uşa spre cameră. 
Aici a intrat procesiunea iar eu eram în spatele uşii... M-am 
oprit. Camera era goală, mobila care fusese ieri aici, 
dispăruse. 

— Dar... am continuat, înghițind în sec. Mobila a dispărut! 

— Asta pot să văd şi eu, m-a asigurat prieteneşte 
comisarul Larsson. Poate vreţi să ne arătaţi camera 
întunecată cu altarul negru unde s-a comis crima. 

M-am îndreptat către uşă şi am deschis-o. Camera 
întunecată din noaptea trecută, cu pânză neagră pe pereţi, 
se metamorfozase într-o încăpere lungă, plăcută, cu patru 
ferestre largi, dând spre spatele grădinii. O podea din 
scânduri albe, iar pe una din laturile mici, o sobă înaltă de 
teracotă. 

Soarele strălucea şi o plantă agăţătoare, verde, flutura în 
adierea blândă în dreptul unei ferestre. Arăta ca o cameră 
de desen dintr-un conac. Sau o sufragerie. Cu o excepţie 
totuşi: nu exista niciun fel de mobilă. 


— Probabil că au mutat mobila, am spus. Noaptea 
trecută pereţii erau acoperiţi cu pânză neagră. lar aici era 
altarul. 

Ei, desigur că nu e imposibil, a comentat Larsson 
privind spre Nilsson care stătea în dreptul uşii. Poate au 
făcut-o. Mai întâi au omorât-o pe doamna aceea... 
mediumul... O doamnă cu faţă de capră este asasinul. Apoi, 
au cărat toată mobila afară, în ploaia care nu mai 
contenea... Şi, desigur dumneavoastră... Nu puteau să vă 
lase aici aşa că v-au cărat acasă şi v-au pus în pat... In 
legătură cu întâlnirea aceasta, aţi putea să-mi spuneţi dacă 
s-a băut ceva mai mult decât, hai să-i zicem, ar fi normal? 

Mi-am scuturat capul. 

— Nu, nu alcool. Dar cred că au fost droguri. Mi s-a dat 
un pahar cu ceva care avea un gust ciudat, Apoi am 
început să mă simt straniu şi mi-am pierdut cunoştinţa. 

Comisarul Larsson mi-a zâmbit amical. 

— Înţeleg. Aţi băut ceva cu un gust ciudat şi aţi început 
să vă simţiţi straniu. Aţi văzut şi aţi auzit lucruri ciudate, 
nu-i aşa? Ca, de exemplu, o femeie-capră asasinând 
doamne pe un altar negru? Ei, oricum, am fost aici, aşa că 
nimeni nu se poate plânge. Suntem slujitorii publicului şi 
luptătorii împotriva crimei. Trebuie să verificăm fiecare 
sesizare, mică sau mare. Aşa că poate acuma ne întoarcem 
acasă, domnule Homan. 

— Nu înţeleg nimic, am spus încet. Am văzut-o cu proprii 
mei ochi. Am auzit-o strigând. Am văzut cuțitul. Îmi dau 
seama că toate acestea vi se par ciudate. Dar la întoarcere 
putem trece pe la apartamentul ei. Este în strada Riddar, 
deci nu ocolim prea mult... Dacă ce am văzut este adevărat 
iar îndepărtarea mobilelor este o stratagemă pentru a ne 
păcăli? 

— Nu văd nimic rău în asta. Să mergem!... Dacă 
dumneavoastră credeţi că ei păstrează corpul acolo! Atâta 
timp cât nu zace cu fata în jos la o răscruce... Poate vreo 
vrăjitoare T-a lăsat să cadă de pe coada ei de mătură. 

A râs şi Nilsson a zâmbit. S-au uitat unul la celălalt. 
Realizam perfect ce gândeau. Un ţicnit! Era destul de clar... 


Eram unul din aceia care simt nevoia să li se dea atenţie, 
acelaşi tip de persoană care mărturiseşte crime 
senzaţionale ca să fie pentru un timp pe prima pagină a 
jurnalelor. 

Ne-am întors în tăcere la maşină, Larsson aplecându-se 
să culeagă un buchet de clopoței şi ochiul boului. 

— După toate astea, o mică rază de soare pentru mine, 
mi-a zâmbit, arătându-mi buchetul. 

În maşină, în zumzetul monoton al motorului, Larsson 
aproape adormise cu buchetul încleştat în pumnul lui mare. 
M-am lăsat pradă gândurilor... Ce se întâmplase? Să fie 
doar vina drogului care-mi zăpăcise imaginaţia?... Dar îmi 
amintesc totul atât de clar. Până în cele mai mici detalii. Mi- 
am amintit strigătul, mirosul de tămâie sau haşiş, ce o fi 
fost. 

Ajunşi la Ostermalm ne-am găsit cu greu drumul prin 
toate indicatoarele de interdicții şi devieri dar, după câteva 
ocoluri, eram pe strada Riddar. 

— Nu-i nevoie să vii cu mine, i-a spus Larsson celui din 
faţă. 

Nilsson a încuviinţat şi noi am coborât. Am intrat prin uşa 
înaltă în lumina puţină a casei scărilor. Am scârţâit agale 
într-un lift mic, până la ultimul etaj, Larsson fluierând şi 
admirându-şi reflecţia din oglindă. 

Acesta e momentul, m-am gândit, sunând la uşă. Acum 
nu o să mai fii atât de dispreţuitor. Acum poţi să te opreşti 
din fluierat. 

Am auzit paşi înăuntru. Uşa s-a deschis. 

— Da? a spus Georg, privindu-ne întrebători. 

— E vorba de noaptea trecută. Dânsul este comisarul 
Larsson de la Brigada criminalistică. 

— Brigada criminalistică?! Dar... 

— Asasinarea Elisabethei. În casa aceea goală. Le-am 
spus totul, Georg. Nu cred că sunt multe de adăugat. 

O uşa s-a deschis undeva, în interiorul apartamentului, s- 
au auzit paşi traversând podeaua de parchet şi apoi cineva 
a intrat în hol. 

— Pot să vă ajut cu cava? s-a interesat Elisabeth, 


fixându-ne cu ochii ei verzi. 


CAPITOLUL XVII 


— Dar... am îngăimat uitându-mă la ea apoi la comisarul 
Larsson. Dar... am văzut eu însumi. 

— Ce ai văzut? m-a privit mirată. Şi, cine sunteţi? S-a 
întâmplat ceva? 

— Numele meu este Larsson. Sunt comisar la poliţia din 
Stockholm. Căutăm o doamnă Wolfe, Elisabeth Wolfe. 

— Eu sunt. 

— Dumneavoastră sunteţi doamna Wolfe?... Vă cer 
iertare. Imi pare rău că v-am deranjat. Domnul Homan ne-a 
telefonat azi dimineaţă şi... 

— Şi ce? întrebarea lui Georg a venit aspră şi rapidă. 

— Ne-a semnalat o crimă comisă noaptea trecută în afara 
Stockholmului, lângă biserica Frosvi. 

— O crimă? Elisabeth l-a privit surprinsă. 

— Am văzut-o, am spus aproape disperat. Am văzut-o pe 
femeia aceea când te-a înjunghiat. Avea un cuţit lung. 

— Cineva m-a omorât? a râs ea. Dar asta este... este o 
prostie. 

— Da, sigur, a încuviinţat Larsson cu vioiciune. Îmi pare 
rău că v-am deranjat. Dar trebuie să investigăm toate 
sesizările. Oricât de ciudate ar fi, a adăugat privindu-mă. 

— leri seara ai fost în casa aceea, am reluat cu 
încăpățânare. Am făcut şi eu parte din procesiunea robelor 
albe. Apoi Elisabeth zăcea pe masa aceea neagră şi cineva 
a înjunghiat-o. Cineva care purta o mască, un fel de cap de 
capră. 

— Dragul meu Johan, mi-a zâmbit Elisabeth. L-a privit 
semnificativ pe comisarul Larsson. Vedeţi, am un institut de 
studii transfilozofice. Avem mulţi studenţi. Mulţi dintre ei 
sunt interesaţi şi asta ne bucură, bineînţeles. Dar unii nu 


pot să învingă tensiunea psihică. La început, înainte ca 
cineva să intre în contact cu probleme mai largi, înainte ca 
cineva să înţeleagă întregul, totul poate fi înfricoşător şi 
ameţitor pentru oamenii cu nervii slabi şi psihic instabil. Mi- 
e teamă că domnul Homan este dintre aceştia. De fapt, nu-i 
nimic în neregulă în ceea ce-l priveşte. Dimpotrivă, îl 
aşteptăm în continuare cu braţele deschise. Dar cred că 
este foarte sensibil. Bineînţeles că este nevoie de 
sensibilitate pentru a înţelege că există o altă realitate, 
dincolo de ceea ce oamenii obişnuiţi denumesc realitate... 
Probabil, totul a fost provocat de imaginaţia lui pe un fond 
de accentuată stare nervoasă... Tu nu crezi tot aşa, Johan? 

— Nu sunt nervos, am răspuns tăios. Nici nebun, dacă 
asta vrei să sugerezi. Nu-mi imaginez nimic. Zăceai pe 
masa aceea. Goală. Şi ai strigat când te-a înjunghiat. Te-a 
lovit cu cuțitul de mai multe ori. 

— Da, da, a aprobat Larsson, adresându-le celor doi un 
zâmbet plin de scuze. Domnule Homan, mai bine să plecăm 
acum. Nu vă vom mai deranja. Dar, aşa cum am spus, 
trebuie să investigăm toate sesizările. Sunt bucuros că de 
data aceasta a fost o alarmă falsă. 

— Dar unde aţi fost noaptea trecută? am întrebat 
disperat. Unde aţi fost? 

— Noi? m-a privit Georg. Cinam liniştiţi acasă cu nişte 
prieteni. 

— Care prieteni? 

A ezitat o clipă şi a privit rapid la Elisabeth. 

— Suzanne, a spus ea. Suzanne Bergman. Şi Astrid 
Strand. 

— Suzanne era acolo noaptea trecută. l-am urmărit 
maşina. Şi am văzut-o acolo şi pe Astrid. 

— Nu purtau toţi glugi? s-a interesat ironic comisarul 
Larsson. Şi robe albe? 

A zâmbit cu înţeles către Elisabeth şi Georg. 

— Am văzut-o sosind pe Astrid. Stătea cu altcineva în 
faţa uşii şi spunea că nu mai poate continua. 

— Continua cu ce? a întrebat Larsson. 

— N-a spus. 


— Înţeleg. Nu a vrut să spună şi asta. Nu, cred că ar fi 
mai bine să plecăm. Imi pare rău că v-am plictisit. 

Comisarul era gata să salute dar s-a răzgândit şi i-a întins 
Elisabethei o mână mare. 

Coborârea s-a derulat în tăcere, doar fluieratul lipsit de 
melodie al lui Larsson acoperind scârţâitul liftului. 

— Ei, a spus el când am ajuns la maşină. Bine că până la 
urmă nu a fost o crimă. Doar ce am vorbit cu cadavrul, i-a 
făcut cu ochiul lui Nilsson, care stătea pe scaunul din faţă... 
Să vă ducem până acasă? 

— Nu mulţumesc. Pot să mă descurc şi singur. 

Am plecat. L-am auzit pe Larsson în spatele meu 
spunând ceva despre: „era goală pe o masă şi a fost 
asasinată de o capră. Dacă i-ai fi văzut faţa!” Am mai auzit 
râsul lui Nilsson, apoi uşa trântită şi zgomotul maşinii 
îndepărtându-se. 

Când am ajuns acasă, i-am telefonat Suzannei. Părea 
tensionată şi nervoasă. 

— Nu, a spus iritată. N-am fost acolo noaptea trecută. 
Eram la Elisabeth. Avea un mic cerc. Doar câţiva dintre noi, 
iar după aceea am rămas la masă. De ce? 

— Te-am văzut ieri. Ţi-am urmărit maşina. Ai cotit pe 
lângă biserica Frosvi, pe un drum îngust şi apoi ai dispărut 
într-o casă galbenă. După aceea, ţi-ai pus o robă, una albă 
şi ai mers împreună cu ceilalţi până la izvorul din pădure. 
Apoi, s-a întâmplat ceva cel puţin ciudat... cineva a omorât- 
o pe Elisabeth! 

— Cred că eşti nebun. Poate ar fi mai bine să nu mai vii 
la şedinţe. Este prea mult pentru tine. Se pare că nu eşti 
capabil să te descurci. Rămâi la antichităţi. Ţi se potrivesc 
mai bine, m-a asigurat în încheiere, întrerupând 
convorbirea. 

Într-adevăr, am simţit că întâmplările ultimelor douăzeci 
şi patru de ore îmi fuseseră mai mult deci t suficiente. Mi- 
era şi foame. Meritam ceva bun. Trebuia să mă remontez. 
Mi-am amintit că în dulapul din biroul-bucătărie era o sticlă 
de vin roşu şi, de asemenea, nişte brânză Boursin şi pâine. 

Ceva mai târziu, stăteam confortabil într-un fotoliu 


rococo, pâinea şi brânza pe un platou de argint în faţa mea, 
pe o măsuţă furniruită în lemn de arin. Lângă mine trona 
sticla de vin roşu, având pe etichetă o femeie ce ţinea în 
mână o frunză de palmier ridicată într-un gest triumfător. O 
mantie îi trecea peste rochia fără guler, iar pe cap avea o 
coroană stilizată. Personificarea mitologiei greceşti văzută 
de burghezia de la sfârşitul secolului XIX. La picioarele ei 
stătea o persoană, nici bărbat, nici femeie. Ambii priveau 
extaziaţi la cer, nu orbiţi de Zeus sau de soare, ci de 
mândrele cuvinte: „Diplome d'honneur, XIIIe Exposition de 
Bordeaux 1895”. Alte medalii şi diplome aduceau mărturie 
despre succese anterioare în serviciul producţiei viticole: 
Expoziţia de la Paris 1872 sau medalia „Classe Premiere 
1865.” La marginea superioară a etichetei era un blazon, 
doi lei ţinând între labe un scut pe care, un braţ înzăuat 
purta o flamură acoperită cu cruci deasupra falnicei devize 
„Victoria”. Sticla verde era înconjurată de o plasă de sârmă 
subţire. Era un vin roşu, bun, plin, destul de tare, cu un 
buchet de flori. Chiar preferatul meu: Chateau Smith Haut 
Laffite. Aproape şocat de erezia mea, am turnat un pahar 
din vinul roşu închis, aproape maroniu. 

Demnitatea mea avusese de suferit, m-am gândit 
mohorât, simțind razele soarelui mângâindu-mi faţa. Aveam 
nevoie de consolare şi încurajare. Niciodată în viaţa mea de 
adult nu mă simţisem atât de stupid, de turtit, ca atunci 
când Elisabeth a apărut pe hol şi ne-a vorbit. 

Am oftat, am turnat ce mai rămăsese în sticla verde şi 
am luat o bucată de Boursin. S-ar putea cu adevărat să fi 
făcut o greşeală atât de monumentală?... Nu, pur şi simplu, 
nu era posibil. Ştiam perfect că fusesem acolo. Scena din 
camera întunecată era pentru mine clară ca un cristal. 
Substanţa din paharul de argint m-a făcut să-mi pierd 
cunoştinţa. Apoi m-au descoperit, m-au urcat într-o maşină 
şi m-au adus acasă. Evident, doreau atât de mult să cred că 
totul se întâmplase doar în imaginaţia mea încât mă 
dezbrăcaseră şi mă băgaseră în pat. Motivul nu era greu de 
găsit. Cum spusese Michael Groh, oameni fără ocupaţie, 
depravaţi, căutând emoţii gâdilitoare, supranaturalul şi, în 


final, droguri. Droguri şi sex. Cine ştie ce orgii făceau în 
casa aceea din pădure?! 

Elisabeth şi Georg iniţiaseră un hocus-pocus cu glugi albe 
şi procesiuni la vechiul izvor. Apoi, ţineau un fel de slujbă 
de „împărtăşanie” în care masca de capră reprezenta 
Diavolul iar Elisabeth femeia sacrificată. Din păcate, pentru 
mine, aici s-a întrerupt filmul. Apoi probabil rutina era să te 
consacri unor plăceri mai personale şi individuale. Pe de 
altă parte, nu era ilegal să arunci tot felul de chestii în 
izvoare şi să cânţi în pădure. Nici să porţi măşti de capră şi 
să practici sexul în grup... Dar drogurile erau ilegale, 
extrem de ilegale. Pedepsele erau atât de severe încât era 
mult mai rentabil să susţină că habar nu aveau despre ce 
vorbeam când am povestit ce văzusem noaptea trecută. 
Trebuiau să şteargă şi toate urmele din casa veche şi să mă 
bage în pat. Efortul însă merita, riscul pedepsei pentru 
consuna de droguri era prea mare... Apropo, fusesem 
norocos că mă doborâse drogul. Dacă m-ar fi recunoscut 
când eram conştient, poate nu m-aş mai fi trezit în patul 
meu. Socotiseră că voi fi atât de confuz şi încurcat de drog, 
încât aş crede că ce văzusem era o parte dintr-un misterios 
vis halucinant de drogat. De asta îmi lăsaseră şi maşina 
parcată în faţa uşii. Mulţumesc domnului că era într-o 
sâmbătă şi toate taxatoarele de parcare dormeau tun în 
paturile lor. În mod normal, nu parchez niciodată acolo. Dar 
cine mă condusese acasă nu putea şti asta şi, oricum, 
maşina trebuia să fie lăsată într-un loc la îndemână ca s-o 
pot găsi. 

Am întins puţină margarină pe o felie subţire, de pâine 
tare şi sfărâmicioasă. O altă iluzie de-a mea, că poţi să-ţi 
controlezi greutatea dacă foloseşti margarină. Vinul roşu 
adăugase, probabil, tot atâtea calorii cât jumătate de 
kilogram de unt... Oricum, cu lapte smântânit şi cu iaurt 
căpătasem un alt moral. 

Să fie Suzanne implicată în traficul de droguri? Din punct 
de vedere financiar nu prea părea posibil, avea destui bani, 
îi dăduse Elisabethei şi-l împrumutase şi pe Per. Doar 
dacă... M-am sculat şi m-am dus la fereastră să privesc în 


stradă. Doar dacă... să presupunem că Suzanne finanţase 
totul, retrăgând sume mari pentru a cumpăra droguri prin 
Elisabeth, apoi vânzându-le în cantităţi mici membrilor 
„cercurilor” şi depunând banii într-un alt cont bancar. Aici, 
acasă sau în Elveţia. 

Explicaţia nai se părea fantezistă. Suzanne, tânără, 
palidă, cu ochi albaştri, idealistă, crezând în salvarea 
umanităţii... Dar am văzut-o, am urmărit-o. Natural, 
Elisabeth şi Georg o somaseră să nu declare nimic, decât că 
au petrecut toată seara la Elisabeth... Astrid Strand... era 
ceva poate chiar mai interesant. Pentru că Astrid declarase 
acolo, în ploaie, că nu mai vrea să continue dar că trebuie. 
Bertil Lofberg încuviinţase şi completase că erau prinşi într- 
o capcană... De ce? Ce mijloc de constrângere avea 
Elisabeth asupra lor? Trebuie să descopăr. Pentru că 
trebuie să fie ceva foarte puternic pentru a o târî pe 
şovăielnica Astrid care de obicei nu se deplasa decât în 
maşina condusă de şofer afară, în furtună, să participe la 
trucuri ciudate de circ în pădurile Upplandului. 

Atunci, deodată, am avut o revelaţie! Fusese Per 
Bergsten supus la aceeaşi presiune şi prins în capcană? 
încercase să se elibereze? Era moartea lui o pedeapsă 
pentru el şi un avertisment pentru ceilalţi? 


CAPITOLUL XVIII 


— Ah... Adică, pardon... Oh... 

Astrid Strand m-a privit cu reproş, fără să mă 
recunoască, apoi a zâmbit. 

— Johan, tu eşti?! Ca de obicei, aici e o aglomeraţie 
fantastică. Şi eu care am o teamă nebună de hoţi... Se 
spune că mai întâi te îmbrâncesc, ca să te dezechilibrezi, 
apoi îţi subtilizează portofelul şi... nu că ar fi mult în al meu 
dar numai gândul că mi s-ar putea întâmpla îmi displace 
profund... Şi, când colo, erai tu! Ce coincidenţa! 

Desigur, nu era o coincidenţă. O aşteptasem în pragul 
unei uşi, vizavi de locuinţa ei. Bineînţeles, cea din oraş. 
Pentru că avea una şi la ţară, cu telefon separat pentru 
grădinar şi la bucătărie. Elisabeth nu putea să renunţe la 
standardul pe care şi-l impusese. Elevii ei nu erau de găsit 
pe partea neînsorită a societăţii, oricum nu financiar! 

Am avut noroc. În ciuda căldurii, Astrid nu era la ţară. Pe 
la zece, a ieşit prin intrarea din strada Kommendor, a privit 
în jur, apoi a luat-o agale în jos spre Humlegarden. Pentru o 
clipă mi-a fost teamă că maşina cu şofer, de care-mi 
povestise Suzanne, va veni s-o ia. Dar norocul îmi surâdea 
în continuare şi, ca un detectiv particular dintr-un film 
american prost, am urmărit-o într-un pas inocent de 
plimbare, cel puţin aşa sper că arăta. 

Humlegarden era calm şi plăcut, arborii mari oferind 
umbră şi răcoare. Mă gândeam la râşii care fuseseră 
împuşcaţi aici cu nu mai mult de o sută de ani în urmă, dar 
vânatul pe care-l hăituiam eu era diferit. 

Taiorul pastelat al lui Astrid ajunsese lângă bibliotecă. 
Câţiva adoratori matinali ai soarelui erau deja întinşi pe 
iarbă în soarele dimineţii şi doi domni mai bătrâiori 


sărbătoreau această frumoasă zi pe o bancă, cu o sticlă de 
vin roşu ieftin. Un câine mare adulmeca bănuitor un mops 
cu ochi de marmură; un sturz a câştigat bătălia cu un 
vierme lung, care a rezistat până la capăt încercării de a fi 
smuls din căminul de sub iarbă întunecos şi sigur. 

La Stareplan a trebuit să fiu foarte atent la stopuri ca să 
nu mă apropii prea mult de ea. Odată s-a întors şi am 
plonjat în holul unui cinematograf, studiind cu mare atenţie 
fotografiile în culori ale unei tinere doamne care-şi expunea 
cu generozitate ceea ce o providenţă binecuvântată o 
hărăzise din plin. 

Ajunşi la magazinul NK nu am mai riscat s-o las pe Astrid 
să-şi continue peregrinările. Mi-era teamă că ar putea 
dispare în mulţime, intra la coafor sau într-o cabină de 
probă din raionul de modă feminină. Aşa că am înghiontit-o 
uşor din spate... Şi, iată-ne! 

— Ce noroc! am spus, simulând surpriza. Chiar voiam să- 
ţi telefonez. 

— Da?! De ce? M-a privit mirată. 

— Ştii, şedinţele astea cu Elisabeth. Cercurile ei. Sunt 
foarte interesat dar nu mi se permite să particip. Sunt lăsat 
cumva pe dinafară. Cred că e păcat, aşa că doream să 
vorbesc cu tine şi să văd dacă nu mi-ai putea aranja să... ei, 
să fiu inclus ceva mai mult. 

A zâmbit: 

— Oh, înţeleg. Da, la fel mi s-a întâmplat şi mie la 
început. Dar... A privit în jur... Nu putem sta aici. Hai să 
mergem spre Kungstradgarden. 

Am traversat strada Hamn, ne-am croit drum prin 
intensul trafic matinal şi ne-am aşezat pe o bancă liberă 
aflată lângă „fântână” sau nu ştiu cum putea fi numit acest 
bazin puţin adânc, cu jeturi de apă ţâşnind spre cer. 

— Aşteaptă o clipă, am spus. Voi lua nişte îngheţată. 

Am părăsit-o înainte să poată răspunde şi m-am întors cu 
două conuri galbene pline vârf cu rotocoale de îngheţată în 
verde fistic şi galben de vanilie. Mă gândisem la tot. Nu-i 
uşor să întrerupi o conversaţie şi să pleci furios dacă ai în 
mână un cornet mare cu îngheţată. 


— Mulţumesc, a spus surprinsă. E mult de când n-am mai 
mâncat îngheţată... În aer liber. 

— Face parte din plăcerile verii şi nu trebuie ratată, am 
asigurat-o. Dar, cum spuneam... ştii, Elisabeth... Se pare că 
aparţii cercului interior. 

A încuviinţat, privindu-mă neutru. 

— Te-ai gândit serios la activităţile Elisabethei şi ale 
institutului? Trebuie să înţelegi că în spatele cunoştinţelor 
noastre există infinit mai mult decât am putea realiza. Totul 
depinde de cât de puternic este psihicul tău. Lucrurile astea 
nu trebuie luate prea uşor. Dispunem de forţe despre care 
cunoştinţele noastre sunt minime şi nu ştim cum ar 
reacţiona dacă ar fi eliberate. Cred că ar trebui să 
cântăreşti totul cu multă atenţie. Dacă aş fi ştiut... a tăcut. 

— Să fi ştiut ce? 

— Nimic, a răspuns potolită. Nimic. 

— Cum ai ajuns prima oară la ea? 

— Fetiţa mea... a murit. Un accident rutier. Eram atât de 
disperată. Credeam că n-o s-o uit niciodată. De fapt, nici nu 
o voi uita. Dar am crezut că poate aş reuşi să iau legătura 
cu ea... Nu râde, a continuat privindu-mă trist. Ştiam câte 
ceva despre spiritism şi cunoşteam câteva persoane care-l 
practicau şi credeau. Aşa că, am mers acolo... Şi am 
rămas... Deşi, aş vrea să nu o fi făcut niciodată, a adăugat 
ca pentru sine. 

— De ce? 

N-a răspuns, a rămas cu privirea pierdută înainte, spre 
fântâna ai cărei stropi aduşi de vânt ajungeau până la noi. 
Rămăsese singură, ca şi cum nici n-aş fi existat. 

— Ai fost şi tu acolo vineri noaptea, nu-i aşa? 

— Vinerea trecută? 

— La sabbatul vostru. Lângă biserica Frosvi. 

_ — Vinerea trecută am cinat la Elisabeth, a răspuns tăios. 
Intâi am avut o şedinţă apoi am rămas să mai vorbim. Am 
ajuns la ea la ora opt şi m-am întors pe la miezul nopţii... 
Nu ştiu despre ce vorbeşti. 

— Nu ştii?! Gândeşte-te puţin. Pentru că eram şi eu 
acolo. S-a întâmplat să fiu în spatele tău şi al lui Bertil 


Lofberg, când vă pregăteaţi să intraţi şi ai spus că nu vrei 
să mai continui. Şi Bertil a completat că sunteţi prinşi în 
capcană. Amândoi. Nu-ţi aminteşti? 

— Probabil că ai visat. Vocea îi era mică, nesigură. N-am 
fost niciodată la Frosvi. 

— O.K. Deci am visat, nu-i nicio nenorocire. Dar de ce ai 
spus chiar acum că regreţi întâlnirea cu Elisabeth? 

— Totul e atât de fără speranţă, mi-a răspuns pe un ton 
plat, privind drept înainte, lacrimi scurgându-i-se pe obraji. 
N-a schiţat niciun gest să le şteargă, era pierdută în 
gândurile ei, într-o stare de totală apatie... E totul atât de 
fără speranţă. Nu pot să continui. Nu pot! Nu vreaul!... Dar 
trebuie, pentru că altfel... 

— Altfel ce? 

— Sunt problemele mele, a spus repede, scoțând o 
batistă din poşeta elegantă de crocodil. A pus îngheţata 
într-un coş de gunoi. Oare gustase din ea?... Nu te 
amesteca! Nu vreau să fiu neprietenoasă, dar e periculos. 
Sunt... sunt oameni periculoşi. Şi, odată intrat, eşti prins şi 
nu mai poţi scăpa... Ca o muscă în plasa unui păianjen. 
Gândeşte-te la bietul Per! 

— Tânărul călcat de maşină? 

— Călcat?! a pufnit cu amărăciune. Asta este varianta 
poliţiei. Este ce s-a intenţionat să fie crezut. Dar pentru 
tine, trebuie să fie un avertisment. Era la fel de interesat, la 
fel de entuziast ca tine şi acum e mort. 

— Vrei să spui că moartea lui nu a fost naturală? Că nu a 
fost un accident? 

— Nu vreau să spun nimic. Vocea îi era dură acum, rece 
şi impersonală. Îţi dau doar un sfat: lasă-ne în pace! Lasă- 
mă în pace! 

S-a ridicat fără să mă privească şi a plecat. 

Am rămas pe bancă, lăsându-mă pradă gândurilor. 
Probabil Astrid se băgase în ceva care o depăşea iar acum 
regreta. Vroia să renunţe, să se oprească dar nu se mai 
putea. Era vorba de droguri sau de altceva? Ce mijloc de 
constrângere avea Elisabeth?... Deşi, ea spusese că Georg 
se ocupa de toate lucrurile „practice”. Printre aceste detalii 


„practice” era inclusă şi ţinerea la respect a membrilor 
grupului?!... Cel mai interesant element al conversaţiei cu 
Astrid mi se păruse încercarea ei de a-mi sugera că Per 
Bergsten nu murise accidental. Spusese că asta ar trebui să 
fie un avertisment pentru mine. Erau oameni periculoşi şi 
poliţia trebuie să creadă că Per fusese accidentat. Asta nu 
putea însemna altceva decât că Per fusese asasinat. Dar 
Suzanne vorbise despre sinucidere. Sinucidere şi fraudă... 
Cum de se legau toate? 

Cineva trebuie să ştie mai multe despre Per şi 
problemele lui, mai mult decât Suzanne şi Astrid, cineva 
care să nu fie implicat în afacerile Elisabethei şi ale lui 
Georg... Mama lui, doamna Bergsten. Avusesem o scurtă 
întâlnire la funeralii dar probabil că nu-şi va aminti de mine. 
Cu puţin noroc poate o găsesc şi reuşesc să-i vorbesc, să 
aflu răspunsuri la întrebările care mi se învârteau în cap. 
Vineri văzusem o crimă fără cadavru. Dar în cazul lui Per 
exista, din nefericire, o victimă. Întrebarea era numai dacă 
era accident sau altceva... Crimă, de exemplu. 

M-am îndreptat spre un telefon public. Aveam noroc, era 
liber şi şansa mi-a surâs în continuare. Ruth Bergsten era 
acasă. Nu avea nimic împotrivă să întâlnească pe unul din 
prietenii lui Per. Dimpotrivă, se simţea stingheră în 
apartamentul gol, iar faptul că ar putea vorbi despre Per 
reprezenta pentru ea o alinare. 

Un taxi de un galben orbitor m-a dus la Kungsholm, un 
lift şi-a făcut datoria urcându-mă câteva etaje şi... iată-mă 
în holul ei. Un apartament mic, bine îngrijit, cu o vedere 
spre Primărie. Picturi pe pereţi, vase de ceramică pe mese. 
O fotografie mare a lui Per, cu o floare şi o luminare în faţă. 
Privea la mine cu ochi mici, înspăimântați şi zâmbet 
nesigur. De cine îi era frică? 

Ruth Bergsten stătea pe marginea unui fotoliu înflorat, cu 
braţe albe din lemn de ulm sau mesteacăn. In mână avea o 
batistă mică, albă. Arăta ca şi cum nu dormise bine în 
ultimul timp şi, probabil, aşa şi era. M-a întrebat dacă n-aş 
vrea o cafea dar i-am mulţumit şi am spus nu; nu doream s- 
o deranjez cu nimic. 


— Nu voi sta mult. Dacă-mi permiteţi, aş vrea doar să vă 
pun câteva întrebări. 

— Da, vă rog. Nu este nicio problemă. Sunteţi de la 
compania de asigurări? Sau de la bancă? 

Am scuturat din cap: 

— Niciuna. Eram... l-am cunoscut pe Per. Ne-am întâlnit o 
dată sau de două ori... şi... ei, doar m-aţi văzut la funeralii, 
nu-i aşa? 

A încuviinţat. 

— Este vorba de accidentul lui, am continuat. Vă amintiţi 
dacă, înainte, Per părea îngrijorat sau neliniştit? V-a spus 
ceva deosebit? 

— Totul a început cu acea afacere ciudată, a oftat ea. 
Acele lucruri rele, fără dumnezeu. Am încercat să-l fac să 
renunţe dar nu m-a ascultat. Susţinea că era filozofie şi că, 
în sfârşit, viaţa lui avea o semnificaţie. „O dimensiune 
nouă”, îi spunea el. Droguri şi mizerie, asta era noua 
dimensiune... Totuşi, era un băiat bun. Era tot ce-mi 
rămăsese... după dispariţia lui John. A tăcut, privind afară 
peste acoperişuri. 

— Droguri? 

— Aşa cred. Uneori nu venea acasă toată noaptea şi a 
doua zi arăta teribil. Cu ochii duşi în fundul capului şi 
epuizat. Obişnuia să-mi dea bani în fiecare lună, pentru 
întreţinerea lui, ca să mă ajute. Ţinea foarte mult la asta şi 
ştia că pensia mea nu era mare lucru. Dar acum câteva luni 
a încetat complet să-mi mai dea bani. Spunea că doar 
pentru moment nu se descurca şi că o să mi-i dea pe toţi 
odată, mai târziu. Spunea că era cam strâmtorat. 

— Nu a mai spus nimic altceva despre bani? 

— Acum, că mă gândesc la asta, de fapt a spus, a 
murmurat, răsucind batista între degete. Era doar cu 
câteva zile înainte... înainte de a muri. A tăcut o clipă, apoi 
a continuat: a spus că dacă vin de la bancă, dacă ceva s-ar 
întâmpla la serviciul lui, atunci eu trebuie să ştiu că tot ce 
făcuse nu era pentru el. Ar putea explica totul dar fusese 
forţat s-o facă. Trebuia să-mi amintesc asta, dacă i s-ar fi 
întâmplat ceva. Ceva îngrozitor. Era speriat, teribil de 


speriat. 
A început să plângă, aproape fără zgomot. 


CAPITOLUL XIX 


— Dar trebuie să înţelegeţi că nu putem discuta 
problema aceasta, mi-a comunicat domnul cu zâmbet 
curtenitor, o modestă încercare de a-şi ascunde iritarea 
care răzbătea de sub exteriorul şlefuit. 

Mi-am tras scaunul mai aproape de al lui. 

— Ştiu că banca nu poate dezvălui astfel de lucruri şi că 
există legi, regulamente şi tot felul de instrucţiuni oficiale 
sau de circulaţie internă. Dar problema este mult mai 
importantă, depăşind scrupulele dumneavoastră. 

— Şi care ar fi această problemă atât de importantă?! 
Domnul Westerman, directorul băncii, şi-a privit ceasul, a 
aprins o ţigară şi a răsfoit ostentativ nişte hârtii de pe 
birou... 

— Crimă! Crimă cu sânge rece. Per Bergsten a fost 
probabil asasinat. Nu a fost un accident. 

— Dar poliţia? 

— Poliţia nu are niciun motiv să bănuiască altceva. Arăta 
ca oricare alt accident rutier, fără importanţă. Aşa se 
intenţionase... Vă înţeleg scrupulele. Nu puteţi vorbi oricui 
intră aici, în biroul dumneavoastră, despre angajaţii şi 
afacerile băncii. Nu aveţi nici interesul şi nici dreptul să 
faceţi asta. Înţeleg şi vă respect. Dar nu sunt un oarecare. 
Întâmplarea face s-o reprezint pe mama lui Bergsten, am 
minţit cu seninătate. Cercetez cazul în numele ei. Şi ştiu, 
am continuat curajos, Bergsten a delapidat bani. Bani pe 
care mai târziu i-a pus la loc. 

Westerman m-a privit peste ochelarii lui groşii 

— Cum pot să fiu sigur că ce veţi afla de la mine nu va fi 
folosit într-un mod care va dăuna intereselor băncii? 

— Va fi folosit pentru a-l prinde pe asasinul lui Bergsten. 


Dacă vă este teamă că voi folosi informaţia „cum nu 
trebuie”, aşa cum aţi spus, puteţi nega oricând. Ar fi 
cuvântul dumneavoastră împotriva celui al meu şi cred că 
dumneavoastră veţi avea câştig de cauză. 

A ridicat din umeri: 

— De fapt, n-ar trebui dar, cum deja ştiţi, da, este 
adevărat. Dacă o reprezentaţi pe mama lui Per trebuie să 
ţineţi cont că ea nu ştie nimic. Ne-am gândit că nu era 
necesar. Oricum, este destul de nenorocită că şi-a pierdut 
singurul copil. lar banii fuseseră puşi la loc. 

— Cum aţi aflat? 

A ezitat. 

— După moartea lui. În aceeaşi zi. Habar n-aveam ce se 
întâmplase dar am primit un telefon de la o femeie care 
pretindea că din sumele, manipulate de Bergsten lipseau 
nişte bani. S-a interesat dacă, în cazul în care ea ar restitui 
suma, ar mai fi anunţată poliţia? Bineînţeles, i-am răspuns 
că nu amestecăm poliţia în treburile noastre. De asemenea, 
i-am răspuns că nu credeam că Bergsten delapidase dar, 
într-un astfel de caz, am lua în considerare circumstanţele 
şi nu am întreprinde nimic. 

— V-a spus cum se numeşte? 

— Da. Un nume străin. Wolfe, sau cam aşa ceva. 

— Şi v-a trimis banii? 

— Da. A telefonat câteva zile mai târziu să-i certific 
suma. Apoi am primit banii. Aşa că nu aveam niciun motiv 
să informez poliţia. Şi presupun că nici dumneavoastră nu o 
veţi face. 

— Sigur că nu. De cât fusese vorba? 

— Aproximativ cincizeci de mii. Cincizeci şi două de mii, 
ca să fiu mai precis. 

— Cincizeci şi două de mii de coroane, am informat-o pe 
Cleo ceva mai târziu, în timp ce-i curăţăm micii heringi 
argintii de Baltica. 

l-am dat doi. S-a apucat de treabă, cu capul înclinat într-o 
parte, torcând, cu ochii închişi. Într-un ronţăit monoton 
peştii au dispărut de pe farfurie. 

Cincizeci şi două de mii de coroane, m-am gândit, triindu- 


mi poşta primită. De ce? Ce ar sta în spatele unei astfel de 
generozităţi din partea Elisabethei? 

Răspunsul nu era greu de aflat. Natural, nu dorea ca 
poliţia să cerceteze mai îndeaproape circumstanţele morţii 
lui Per. Nu dorea ca cineva să examineze afacerile lui Per şi 
să pună întrebări periculoase. Ca, de exemplu, de ce 
delapidase şi unde se duseseră banii? Acum totul era 
îngropat în tăcere ca însuşi Bergsten. Poate că din cauza 
asta Astrid şi Bertil Lofberg credeau că erau prinşi în 
capcană, fără scăpare, pentru că fuseseră implicaţi în 
crimă? Probabil că nu direct dar poate ca martori?! Astfel 
încât, acum erau complici. Dar de ce fusese asasinat Per 
Bergsten?... Oare imaginaţia mea o lua din nou la goană? 
Poate că nu era o crimă. Poate că Elisabeth auzise de 
delapidare şi dorise să ajute, să aibă grijă de oaia rătăcită 
din turma păstorită de ea? Dar asta nu se potrivea cu 
povestea Suzannei, care pretindea că-i împrumutase bani 
lui Per pentru a-şi limpezi activităţile. Deşi, presupun că ar 
fi putut accepta banii şi să nu-i fi restituit băncii. Poate 
utilizase capitalul lui Suzanne pentru alte, chiar mai 
disperate, afaceri cu acţiuni. 

Am trecut prin recolta de scrisori a zilei. Nimic interesant. 
Aceleaşi vechi lucruri, note de plată, cataloage de expoziţii, 
informaţii... Dar, aici era ceva! Un carton pătrat. O invitaţie: 
Societatea Juvenal îşi ţinea întâlnirea anuală. 

Trecuse cam multişor timp de atunci... Gândurile mi-au 
zburat înapoi la Uppsala, Uppsala anilor cincizeci, fericită şi 
academică, care încă nu cunoscuse tulburările studenţeşti, 
o continuare a bătrânei şi romanticei Uppsala... Societatea 
Juvenal... Şi ea era unul din motivele pentru care azi eram 
neguţător de antichităţi în loc să fiu curatorul unui muzeu 
oarecare sau poate un specialist în Fahcrantz cel care 
amesteca asfalt în culori părintele romantismului suedez în 
pictură. Nu mi-am terminat niciodată teza. Zilele trecuseră 
în goană şi făcusem progrese mai mari ca „prima donna” în 
Societatea Juvenal decât în hăţişurile academice... Ei, nu 
avea niciun rost să plângi după laptele vărsat sau mai 
degrabă băut. Fuseseră zilele frumoase ale boemei 


studenţeşti. Mi-am zâmbit, consolându-mă în singurătatea 
mea cu o pisică care torcea şi-şi spăla farfuria la picioarele 
mele şi cu obiecte care mă-nconjurau, epave tăcute ale 
unor vechi culturi, flamuri atârnânde în mauzoleul 
memoriei. 

— Nu, aşa nu merge! Încetează să-ţi mai plângi de milă! 

Cleo s-a uitat surprinsă în sus. Nu mă adresasem ei, ci 
mie însumi, o obişnuinţă nenorocită, dar aşa ajungi dacă 
stai prea mult singur. Avusesem o idee. Printre numele de 
pe invitaţie era unul care avea o rezonanţă mai specială... 
Rune Berg, vedeta noastră de la Juvenal, scriitorul de 
pamflete, cântăreţul cupletelor satirice iar astăzi chirurg 
principal la acelaşi spital cu alt chirurg Bertil Lofberg, cel 
pentru care nu exista scăpare din plasa ţesută de 
Elisabeth... Plasă care fusese răsucită în jurul gâtului lui 
Per. Rune trebuie să ştie câte ceva despre colegul lui. 
Oricum, merita o încercare. 

Dar norocul mă părăsise, cel puţin la început. Nu, 
doctorul nu era acolo. Nu, nu ştiau. O clipă, dacă puteam să 
aştept. Da, era în vacanţă. Nu, nu aveau numărul lui de 
telefon. Dar să încerc la biroul personal. 

Am încercat acolo, am încercat şi în alte părţi şi până la 
urmă l-am găsit. După prefix, numărul format părea să fie 
dincolo de Cercul Polar. Şi, ce să vezi!... A mers! Însuşi 
Rune mi-a răspuns: 

— Dumnezeule bun! am auzit de la sute de mile 
depărtare, linia trosnind ca tunetul. Cum Dumnezeu ai 
reuşit să mă descoperi tocmai aici?! Credeam că eram 
singur cu ţânţarii şi păstrăvii. 

— Nu-ţi voi deranja pescuitul. Sper că te voi vedea la 
întâlnirea Juvenal din toamnă. Dar îţi telefonez în legătură 
cu unul din colegii tăi... Bertil Lofberg. 

— Bertil? De ce? 

— E un caz la care lucrez. lar Bertil, aş putea spune, face 
parte din figuraţie. 

— Ce fel de caz? Vocea îi suna bănuitoare, ceea ce nu m- 
a surprins câtuşi de puţin. 

— Nu e implicat chiar el, am minţit, o minciună, benignă 


oricum. Dar investighez un caz. E vorba de un accident şi 
am dat peste Bertil. Vreau doar să ştiu dacă a fost vreodată 
implicat în ceva deosebit, dacă i s-a întâmplat ceva 
neobişnuit în ultimele şase luni? 

— Nu ceri prea mult, nu-i aşa? Cum Dumnezeu crezi că 
aş şti eu? Şi de ce ţi-aş spune? 

— Nu-ţi cer nici date strict personale şi nici bârfe. Doar 
generalităţi. 

— Ei, nu prea înţeleg ce urmăreşti dar cât îl cunosc, şi nu 
foarte bine, aş spune că duce o viaţă normală. Poate e un 
pic cam închis. Căutându-se pe sine, cum spune el. Dar 
asta e de lăudat. Ar trebui să recurgem toţi la astfel de 
chestii deşi, nu sunt convins că şedinţele transfilozofice 
sunt chiar pe gustul meu. 

— Se ocupă de mult cu treburile astea? 

— Nu ştiu... Ba da, ştiu. A fost destul de deprimat toamna 
trecută. O operaţie importantă care a ieşit prost. Am vorbit 
cu el şi i-am spus că se putea întâmpla oricui şi că nu era 
vina lui şi altele la fel... Altceva deosebit nu văd că ar 
exista. 

— Mulţumesc. Noroc la pescuit... Şi la țânțari. 

Am pus receptorul în furcă. 

Deci Bertil Lofberg participase la o operaţie cu sfârşit 
nefericit. Şi o pusese la inimă. Atât de mult încât căutase 
institutul Elisabethei. Şi acum era prins în capcană. 

Cel puţin, în linii mari, desluşisem şablonul acroşării... 
Fiica lui Astrid, operaţia lui Bertil, banii Suzannei şi 
delapidarea lui Per. Dar nu era un tipar omogen, 
uniformizat. Piesele caleidoscopului erau neregulate şi de 
multe culori. Singurul numitor comun era dat de Elisabeth, 
Georg şi institutul lor. Dar unde se potriveau în tablou 
slujbele din timpul nopţii? Drogurile şi procesiunea la 
izvorul sfânt ale lui Frey şi Freya? 

Imi mai rămăsese de desfăcut un plic lung, alb. Fără 
numele expeditorului şi cu adresa bătută la maşină. Alte 
cereri, alte memento-uri. 

Dar era ceva diferit, complet diferit: o fotografic a unui 
bărbat, luată de la distanţă, cu o cruce neagră care 


aproape ii acoperea figura. O cruce desenată cu cerneală 
neagră. Oricum, figura bărbatului mi-era mai mult decât 
cunoscută: Eram eu! 


CAPITOLUL XX 


— Dacă nu-ţi bănuieşti niciun amic care s-ar ţine de 
farse, atunci probabil că ai dreptate. Un avertisment... Nu 
te amesteca, a spus Michael Groh, punând fotografia jos, pe 
masă. Arată ca şi cum ar fi fost făcută în exterior, de la 
distanţă şi a fost apoi mărită. 

— Probabil dintr-o maşină, am încuviinţat. 

Când deschisesem prima dată plicul alb şi văzusem 
fotografia, am râs. Ce chestie naivă şi prostească! Oare 
chiar erau convinşi că voi tremura de frică?... Bravada mi- 
era însă doar superficială. Undeva, în fundul sufletului, 
teama se întipărise şi consideram că totul este destul de 
neplăcut. Pasul meu era ca fluieratul zgomotos al unui 
băieţel care merge printr-o pădure întunecoasă. 

M-am gândit la Per Bergsten zăcând mort lângă biserica 
Frosvi şi am ştiut că ameninţarea lor nu era în vânt... 
Georg? Elisabeth? Probabil amândoi... M-am decis să merg 
la Michael. Cel puţin, el n-ar râde, cum făcuse poliţia. Ştia 
despre ce era vorba şi şi-ar fi dat seama că nu visasem, că 
tot ce văzusem în vechea casă nu erau doar fantezii în 
căutare de publicitate. 

M-a ascultat în tăcere. l-am povestit tot ce se întâmplase 
în acea noapte de vineri, cum am urmărit maşina Suzannei, 
procesiunea până la fântână, înjunghierea Elisabethei. 

Michael nu a râs nici când i-am relatat încercările mele 
de a-i sensibiliza pe reprezentanţii poliţiei şi nici la scena 
reîntâlnirii cu Elisabeth care, în varianta povestită 
poliţiştilor, tocmai fusese asasinată. 

— Aş paria că individul acela, Georg, este fotograful, a 
spus gânditor, privind încă o dată la fotografia uşor voalată. 
Aşa ar fi normal deoarece zici că el se ocupă de lucrurile 


practice la firmă... Ei, cred că te amesteci doar un pic prea 
mult. Şi, pe deasupra, anunţi şi poliţia. Vor să te sperie. 
Fotografia?! Un foc în aer, o împuşcătură de avertisment. Ar 
trebui să nu-i subestimezi. Ţi se pot întâmpla multe lucruri 
ale căror explicaţii nu va trebui să le cauţi în supranatural. 
De exemplu, cineva intrând prin efracţie în magazinul tău. 
Sau aranjându-ţi maşina. Aşa că, ţine ochii deschişi! 
Această fotografie este destul de neplăcută. 

— În ce fel? 

— În vechea lume magică se credea că dacă deţii chiar şi 
o infimă parte dintr-o persoană, unghii, păr, dinţi sau chiar 
o reprezentare a ei, atunci ai controlul asupra persoanei 
respective. 

— Vrei să spui, că acum când au o fotografie de-a mea...? 

— Ei, a surâs el blajin. Asta-i literatură de ficţiune. Mi-e 
teamă însă că dacă vor să pună mâna pe tine există căi mai 
eficiente decât magia deasupra unei fotografii. Dar, e un 
indiciu care conduce spre prietenii tăi scamatori. 

— Şi ştii, nici măcar nu sunt la curent că mă interesează 
ai naibii de mult şi moartea lui Per Bergsten, am spus 
sumbru, terminându-mi gin-tonicul. 

— Bergsten? 

— Da, tânărul călcat de maşină. Delapidase bani şi 
Elisabeth, samariteana ideală, a restituit băncii suma 
lipsă... Cincizeci şi două de mii de coroane. Singura ei 
dorinţă era ca banca să nu anunţe poliţia. Asta mi se pare o 
chestie foarte ciudată. Dacă ea este atât de filantropică, că 
vrea să lase nepătate bunul nume şi reputaţia lui Bergsten, 
atunci ar fi trebuit să-l ajute înainte de a muri, nu după, nu-i 
aşa? 

— Desigur, se poate argumenta şi contrariul. Ar putea 
însemna că a fost într-adevăr un accident. Pentru că dacă 
voiau cu adevărat să scape de el, Elisabeth ar fi avut grijă 
ca banii delapidaţi să fie returnaţi mai devreme şi ceva mai 
discret. Astfel încât banca să nu fie la curent. Pentru că nu 
putea fi sigură că ei nu ar fi anunţat poliţia. 

— Dar asta-i exact ce a făcut Suzanne! Cel puţin, aşa 
pretinde. l-a împrumutat bani lui Per ca acesta că 


colmateze gaura. Totul ar fi reintrat în normal iar el putea 
să o ia din nou de la capăt. 

Michael a ridicat din umeri: 

— Ei, nu ştiu. Dar mi se pare greu de crezut ca Elisabeth 
să-l fi asasinat pe Bergsten şi apoi să telefoneze băncii, 
dându-şi numele şi  oferindu-se să restituie suma 
delapidată. Cred că ar trebui să accepţi verdictul poliţiei. 
Poliţia suedeză nu este întotdeauna cea mai bună din lume 
dar sunt buni, foarte buni. De obicei, când finalizează o 
anchetă, constatările lor sunt corecte. Nu este atât de uşor, 
pe cât credem, să omori pe cineva şi apoi să faci totul 
pentru a deghiza crima într-un accident. In cazul acesta 
sunt sigur că medicul legist şi-ar fi dat seama... Dar cred că 
ce ţi s-a întâmplat ţie personal este mult mai interesant. 
Participi la o procesiune şi în momentul următor te trezeşti 
în propriul tău pat. Acum, nu te supăra, dar eşti sigur că nu 
ai... ei, visat totul? Eşti sigur că s-a întâmplat cu adevărat? 
Poate ai citit prea mult şi trăind atât de intens problemele 
Suzannei şi moartea lui Per, pur şi simplu ai visat... 

— Nu fi absurd, l-am întrerupt tăios. Sunt la fel de sigur 
că am fost acolo vineri noaptea pe cât de sigur sunt că 
suntem acum, aici. Cum altfel aş fi putut găsi drumul 
înapoi? M-am descurcat şi în casă. Ştiam exact unde erau 
toate camerele. Imi amintesc chiar şi o sumedenie de 
detalii. De exemplu, femeia aceea cu mască de cap de 
capră pe faţă. Avea un semn pe unul din sâni, o aluniţă ca o 
inimă. 

— O aluniţă? 

— Da, chiar să-mi amintesc detalii ca ăsta?! Aşa că nici 
nu poate fi vorba de vis. _ 

— Un semn? Michael a zâmbit. In acest caz trebuie să-ţi 
spun că sunt impresionat de meticulozitatea lor. Ai auzit de 
„Pactum cum diabolo”? 

— Nu, dar sună oribil. 

— Şi chiar aşa este. Pactul cu diavolul era temelia 
magiei. Pentru a-şi marca novicii, Diavolul obişnuia să-i 
muşte de spate sau de sân. Semnul era numit „stigma 
diabolo” şi locul unde este găsit este considerat ca 


insensibil la diverşi stimuli. Era una din dovezile pe care le 
căutau când vânau vrăjitoare. Înfigeau ace în piele, unde 
bietele femei aveau aluniţe sau cicatrici. Până la urmă, 
epuizate de teroare şi oboseală, încetau să mai 
reacționeze. Şi, astfel, erau dovedite ca vrăjitoare. 

— Vezi?! Nu se poate să fi fost un vis! Nu, pur şi simplu 
am fost drogat şi mi-am pierdut cunoştinţa. Apoi m-au 
descoperit şi şi-au dat seama că n-ar fi deloc plăcut să-i 
recunosc când mă voi trezi. Aşa că am fost transportat 
acasă în propria mea maşină. Cheile şi adresa erau în 
buzunarul şi în portofelul meu. Apoi m-au băgat în pat şi mi- 
au lăsat maşina în faţa uşii. E un loc unde parcarea este 
interzisă iar eu nu o las niciodată acolo. Cum toate astea n- 
au folosit la nimic, ba mai mult am implicat şi poliţia, mi-au 
trimis această fotografie absurdă, cu o cruce desenată pe 
faţă, sperând să mă impresioneze. 

— Mă întreb? a început Michael lăsând o pauză lungă. 
Imaginaţia este apanajul omului şi cele mai neaşteptate 
lucruri se pot ivi din subconştientul cuiva. Ai fi putut să fi 
fost la casa aceea veche când erai copil, cu atât de mult 
timp în urmă încât conştientul tău activ a uitat totul despre 
asta. Apoi, deodată, în vis, totul revine iar. Treizeci de ani 
mai târziu... Dar, din ce mi-ai spus, cred că ai fost acolo. 
Dacă ar fi să credem tot ce s-a scris despre liturghiile negre 
şi adorarea diavolului, ei au urmat întocmai ritualul. E un fel 
de distorsionare, insultătoare a liturghiei normale. Foloseşti 
un potir, prescuri şi un „altar” cu un crucifix. „Preotul”, 
dacă se poate folosi acest termen, este deseori mascat ca o 
capră. Ce ai văzut era probabil un sacrificiu. Nu al 
Elisabethei, ci al unui animal. Un iepure... De obicei, el era 
alesul. lar ce a crezut mintea ta înceţoşată de drog că sunt 
strigătele femeii, erau zgomotele zbaterii animalului. Ai 
asistat la un anumit fel de ritual. El diferă de la grup la 
grup. 

— Dar totul s-a derulat ca şi cum Elisabeth era 
înjunghiată. Îi înfingea cuțitul direct în corp... 

— Era întuneric în cameră, nu-i aşa? Numai altarul şi 
peretele din fund erau luminate. Ai crezut că vezi culori 


chiar înainte de a-ţi pierde cunoştinţa. O reacţie tipică la 
consumul de droguri. Atenţia şi puterea ta de observaţie 
erau oarecum tocite şi reduse. De fapt, această capră sau 
preot, dacă vrei, a măcelărit un animal... Este clar că sunt 
foarte dornici să nu-ţi mai bagi nasul. Îmi închipui că nu 
atât din cauza încercărilor lor copilăreşti de satanism, cât 
din cauza drogurilor. Pentru că, din câte mi-ai povestit 
despre Astrid şi tânărul chirurg, se pare că sunt 
consumatori de droguri şi, probabil, începutul a coincis cu 
intrarea în acest grup. Astfel, Elisabeth şi Georg îi mulg de 
bani. Dacă Bergsten delapidase, poate nu o făcuse pentru 
afaceri cu acţiuni, ci pentru a-şi plăti drogurile. Şi mai e 
ceva care mă şochează legat de povestea cu banca. Dacă, 
într-adevăr, delapida pentru a cumpăra acţiuni ca să le 
vândă în câştig, speculând pe urcări rapide şi echilibrând 
registrele, deficitul nu trebuia să fi fost atât de mare. 
Pentru că a cumpărat acţiuni noi şi valoarea lor nu putea să 
fi scăzut prea mult într-un timp atât de scurt. Se pare că 
avea nevoie de bani pentru altceva... De ce nu droguri? 
Trebuie să socoteşti aproximativ o mie de coroane pe zi 
pentru doza necesară. Pentru un drogat adevărat, cam asta 
este plata consumaţiei. Şi cei mai mulţi ajung aşa. Poţi să 
socoteşti şi singur. Treizeci de mii pe lună. 

— Era heroină ce mi s-a dat? 

— Nu cred. Probabil L.S.D. Acum, s-o luăm pe Elisabeth. 
De ce ar fi atât de dornică şi plătească deficitul lui Bergsten 
la bancă? Ei, pentru a evita orice fel de investigaţie. Poliţia 
ştie că Bergsten a murit într-un accident rutier. Şi asta-i tot. 
E înmormântat şi detaliile cazului sunt îngropate în arhivele 
poliţiei. Apoi, deodată, aud că Bergsten delapidase. Începe 
o nouă investigare a cazului. De ce delapidase? Unde s-au 
dus banii? Dacă asta i-ar conduce la Elisabeth, ar însemna 
necazuri, necazuri la fel de mari ca şi în cazul în care tu 
reîncepi cercetările pentru a elucida cauzele morţii lui Per. 
Altfel, cine crezi că ar da cincizeci şi două de mii de 
coroane pentru a salva pielea unui mort? Care nici măcar 
nu-i o rudă. 

— Deci crezi că ăsta este motivul pentru care Astrid şi 


Bertil sunt „prinşi în capcană”, cum spun ei? Şi pe ăsta s-au 
dus banii Suzannei? Pe droguri? 

— Nu cred nimic. Ca să fiu sincer, nu mă interesează 
prea mult. Dacă oamenii vor să-şi distrugă sănătatea şi să- 
şi cheltuiască banii pe droguri, asta-i treaba lor. Nu pot face 
nimic pentru ei. 

— Dar ce-ar trebui să fac eu? Părinţii Suzannei sunt 
îngrijoraţi din cauza ei; şi nu-i de mirare, acum când am 
văzut cu ce se ocupă. A fost şi ameninţată de Georg. Ea 
spune că a încercat s-o omoare. Bergsten e mort iar mie 
mi-a fost trimisă această fotografie ciudată... De fapt, e 
cam sinistru. Să presupunem că la noapte vine capra aia şi 
înfige un cuţit în mine... Încercam să fiu spiritual dar fără 
prea mare succes. 

— Şi Frosvi, a murmurat el. Locul de sacrificiu al lui Frey. 
Şi al Freyei. Adorarea zeilor fertilităţii poate fi intens 
erotică, deseori obscenă... Izvorul sacru de la Frosvi, sfinţit 
de Frey. 

Michael s-a ridicat şi s-a îndreptat spre fereastra ce 
dădea spre piaţă. Privea afară când ceasul Storkyrka a 
bătut lent de opt ori. 

— Cred că aici avem ceva interesant, a continuat 
întorcându-se spre mine şi privindu-mă intens. Foarte 
interesant. Ştii cât mă pasionează ocultul şi tot ce este 
legat de el. Chiar dacă asta este o variantă suedeză şi 
destul de inocentă, mi-ar place să ştiu cum funcţionează. 
Eram pe cale să-ţi sugerez să te întorci la ei şi să le spui că- 
ţi pare rău că imaginaţia ţi-a luat-o razna şi că ai dori foarte 
mult să participi şi tu într-o zi la o şedinţă mai specială... 

„Destul de inocent”, m-am gândit coborând scările 
înguste de piatră. „Destul de inocent!” Probabil că Michael 
avea un sistem aparte de apreciere a riscului, altfel n-ar fi 
catalogat experienţele mele din ultimele zile ca inofensive 
şi inocente... Era crimă? Sau nu era? lar mi-o lua din loc 
imaginaţia? Oricum, ce motiv aveam să mă amestec în 
treburile acestor oameni ciudaţi? Poate că Michael avea 
dreptate. Dacă oamenii doreau să-şi ruineze vieţile şi să-şi 
cheltuiască banii pe droguri iar, ca o bonificaţie specială, 


să-şi gâdile nervii cu hocus-pocusuri de duzină, atunci de ce 
să mă amestec eu?... Dar ştiam că n-aş putea renunţa atât 
de uşor. Eram prins în această afacere, nu ca Astrid şi 
Bertil, ci în alt mod. Trebuie să descopăr ce se ascunde în 
spatele tuturor acestor lucruri. Dacă Per Bergsten fusese 
asasinat sau dacă în întreaga poveste, pe lângă droguri şi 
ritualuri, mai era şi altceva? Pentru că dacă totul se rezuma 
la superficialităţi şi senzaţii de ce mă supralicitase atât de 
mult Georg la licitaţia de la casa bătrânului Olsson? Pentru 
cartea de magie neagră a „vrăjitorului” Olsson. 

Când am ajuns acasă Cleo mă aştepta nerăbdătoare. 
Uitase deja cei doi heringi pe care-i devorase la prânz.. S-a 
fâţâit îngrijorată în sus şi în jos pe covorul din hol, apoi s-a 
ghemuit şi, cu un salt brusc, mi s-a cocoţat pe umeri 
împingându-şi nasul rece în urechea mea şi începând să 
toarcă. 

Ne-am îndreptat spre bucătărie. Un gratin de peşte 
congelat, pe care-l scosesem înainte de a pleca să-l vad pe 
Michael, ne aştepta dezgheţându-se pe marginea chiuvetei. 
Am scos un hering mic din frigider pentru Cleo şi am aprins 
aragazul. Eram indecis. Ar trebui să beau ceva înainte de 
cină sau nu? Ziua era oricum terminată. Michael îmi dăduse 
gin-tonic, aşa că de ce să nu continui pe aceeaşi cărare 
bătută? Nu am scrupule apropo de băutură. Sunt prea 
bătrân ca să devin alcoolic dar consumul excesiv duce la 
îngrăşare sau, mai degrabă, absorbi prea multe calorii. Pe 
de altă parte, nu mâncam ciocolată sau dulciuri, ca să nu 
mai vorbim de prăjituri cu cremă. Oricum, nu în mod 
obişnuit. Aşa că, de ce nu? 

Am sfărâmat câteva cuburi de gheaţă pe chiuvetă, am 
adunat bucățele în pumni şi le-am răsturnat într-un pahar 
larg. Am turnat nişte gin Beefeater, câteva picături de 
vermut sec şi apoi am lăsat două măsline verzi dolofane în 
băutura rece. 

Perfect, am apreciat, gustând grijuliu  încleştarea 
îngheţată dintre amăruiul vermutului de la fundul paharului 
şi amărăciunea ginului din fructe de ienupăr. Căldura 
cuptorului avea grijă de gratinul meu de peşte aşa că m-am 


aşezat în balcon, după ce am potrivit ceasul aragazului. 
Douăzeci de minute la 250 grade. Mi-am luat un vraf de 
cărţi despre ocultism pe care le găsisem în librăria din 
strada Linne, cărţi de Peterzen, Klintberg şi Ankarloo. 
Arătau demne, de încredere. Le-am răsfoit. Am început să 
le citesc. Eram atât de absorbit încât de abia am auzit 
pingul slab al ceasului din bucătărie şi mi-am salvat gratinul 
de peşte chiar la timp. Am mâncat repede, cu un ochi în 
carte şi apoi am rămas pierdut în gânduri privind fascinat la 
muşamaua galbenă de pe masa de bucătărie, mult după ce 
terminasem şi Cleo linsese tigaia în care fusese gratinul. 
După un timp, am început sa mă simt somnoros. Avusesem 
o zi grea, apăsată de îngrijorarea pe care aproape o 
simţeam palpabilă, generată de ameninţarea aceea, 
fotografia ciudată cu o cruce peste faţa mea. O glumă, 
desigur, un avertisment. Dar, oricum, nu o puteam lua la fel 
de uşor ca Michael. lar martini-ul meu sec contribuia şi el. 

Căscând, mi-am pus farfuria deoparte. Căscând, am stins 
lumina în bucătărie şi m-am dus la baie. După un duş, 
zăceam între cearşafuri reci iar cartea din mână devenea 
din ce în ce mai grea. Cu un „noapte bună” căscând către 
Cleo, am stins lumina şi am adormit aproape înainte de a 
găsi întrerupătorul. 

Deodată, în chiar profunzimea somnului meu, mi s-a 
părut că mă trezesc. În cameră era un frig de gheaţă; 
tremuram sub pătura subţire. Apoi, o căldură înăbuşitoare. 
Am aruncat pătura de pe mine. Dar era la fel de cald. Am 
auzit iar acelaşi ciudat cântec mormăit, cel din casa veche. 
Eram din nou acolo... 

Era întuneric, întuneric beznă, o întunecime grea, 
apăsătoare. Auzeam din nou cântecul, mai tare şi mai tare. 
Un mormăit zgomotos se transforma într-un scrâşnet 
strident care, în curând, s-a diminuat şi a dispărut. Era din 
nou linişte. 

Mă balansam înainte şi înapoi într-un leagăn uriaş, cel 
puţin aşa aveam impresia. Am simţit acelaşi miros ciudat 
iar într-un colţ licărea ceva. Luminile s-au aprins iar eu mă 
găseam în faţa unui altar. Lumânări negre sfârâiau în 


candelabre de argint, câte două de fiecare parte a capului 
de cornută care era în mijlocul suprafeţei negre; lângă el, 
un potir conţinând ceva roşu-închis. Muzica vibrândă de 
orgă venea  înăbuşită din spatele meu, armoniile 
sfărâmându-se şi devenind pătrunzător discordante. Muzica 
era sfâşiată în bucățele. Sudoarea îmi curgea pe frunte. 
Deodată, o femeie goală a apărut de cealaltă parte a 
altarului, cu faţa acoperită de un cap de capră. Acum o 
vedeam clar. A venit mai aproape. Am văzut masca 
păroasă cu coarnele răsucite şi încovoiate, am mirosit un 
amestec de ceva amar cu aromă grea şi greţoasă de 
iasomie şi i-am văzut ochii licărind în spatele măştii. 

A ridicat potirul spre faţa mea, apoi mi l-a pus la gură. 
Am băut, neîncercând să opun nici cea mai mică rezistenţă. 
Un lichid gros, dulce. 

— Ne aparţii nouă. Eşti iniţiat, a şoptit ea. Ne aparţii 
nouă. Eşti iniţiat. 

— Vă aparţin vouă, am spus cu voce slabă. Nu ştiu de ce 
am răspuns: un fel de forţă interioară mă împinsese s-o fac. 

Muzica a devenit mai sălbatică şi mai stridentă. Mă 
sufoca un miros de tămâie. Voci ciudate murmurau în 
spatele meu. Totul a început să se învârtească în jurul meu. 
Am văzut culori fantastice, exact ca şi data trecută. Era ca 
şi cum m-aş fi aflat într-un carusel care se învârtea 
împroşcând culori într-un spectru fără sfârşit. Femeia a 
venit mai aproape, şi mai aproape. Ochii batjocoritori mă 
priveau şi vocile zumzăitoare au devenit din ce în ce mai 
puternice. l-am simţit corpul lipindu-se de mine. 

— Nu uita, a şoptit. Cel ce ne trădează, moare. 

M-am prăbuşit pe podea în timp ce muzica se ridica într- 
un crescendo colosal. Corpul ei catifelat era sub al meu, 
mişcându-se sub mine, ridicându-mă. l-am sărutat sinul şi 
am văzut semnul în formă de inimă. 

„Stigma diabolo”, m-am gândit şi lumini multicolore alb- 
gălbui cu dâre roşii, au fulgerat sub pleoapele mele. Lucruri 
trosneau şi ardeau în jurul meu mirosind a smoală dar şi a 
altceva. Şi, de departe, din interiorul focului, venea spre 
mine o pereche de ochi. O pereche de ochi strălucind 


fantastic şi am auzit un râs, un râs demenţial care mi-a 
explodat în cap şi cineva mi-a muşcat umărul. O muşcătură 
ascuţită, adâncă ca a unui animal sălbatic. Ultimul lucru pe 
care l-am auzit a fost un strigăt venind de atât de departe 
încât de abia era audibil... „Johannes"... „Johannes”, se 
repeta chemarea. Apoi întunericul a fost deplin... 

Cu o smucitură, m-am ridicat în pat. Era ora zece, soarele 
strălucea şi Cleo stătea la capătul patului spălându-şi o 
labă. Din stradă se filtrau plăcutele sunete matinale ale 
fiecărei zi, uşi deschizându-se, maşini pornind... Un 
porumbel de pe pervazul ferestrei şi-a întors ochiul rotund 
spre mine şi un pescăruş alb a alunecat spre Djurgarden. 

Parcă aveam o moară în cap şi mă simţeam ca şi cum n- 
aş fi dormit de o groază de, ani. Mi-era sete. Aş fi putut bea 
apă cu ulciorul. 

— Niciodată! i-am spus cu o voce spartă lui Cleo. 
Niciodată gin-tonic şi martini sec în aceeaşi seară. Oricum, 
nu atât de tari. Şi nu împreună cu cărţi din astea. 

M-am uitat la grămăjoara de cărţi de pe măsuţa de la 
capătul patului. Băuturi şi ocultism formau o mixtură prea 
puternică. Cu un pic de efort mi-am aruncat picioarele jos 
pe podea şi m-am îndreptat spre baie. 

Uşa balconului era pe jumătate deschisă şi o aromă de 
cafea venea din apartamentul de jos. Soarele strălucea în 
sufrageria mea. Nu altar. Nu cap de capră. Praful dansa pe 
covor în razele largi ale soarelui. 

Cafea. Am făcut un ocol, via bucătărie şi am pus pe foc 
credinciosul meu ceainic cu fluier. 

Dumnezeule, ce vis, am spus slăbit, privindu-mă în 
oglindă. Aceeaşi bătrână faţă mahmură: Ochi injectaţi, faţa 
palidă şi broboane de transpiraţie pe frunte. 

Mi-am scos bluza de pijama şi am luat periuţa şi pasta de 
dinţi, să înlătur gustul scârbos din gură... Asta a fost 
momentul când l-am văzut în oglindă... Semnul mare, roşu, 
de pe umărul meu. 


CAPITOLUL XXI 


Mare tâmpenie, m-am gândit nervos, săpunindu-mi 
bărbia şi obrajii cu o spumă pufoasă şi albă ca frişca. 
Probabil că în somnul meu agitat m-am lovit de marginea 
măsuţei de pat şi în vis durerea a devenit muşcătura acelei 
femei. E o chestie banală, nu trebuie să caut cauze 
supranaturale. Exact ca atunci când dormi şi sună telefonul. 
Soneria telefonului se integrează în vis, transformându-l; în 
noul vis, soneria este perfect naturală şi face parte din 
povestea respectivă. Acelaşi lucru trebuie să mi se fi 
întâmplat în noaptea ce trecuse. Mă culc devreme, obosit şi 
neliniştit de fotografia şi ameninţarea care o implică, ca să 
nu mai vorbesc că răsfoiam o grămadă de cărţi despre 
ocultism. Temelia fusese deja aşezată de îngurgitarea unui 
gigantic martini sec peste un gin-tonic. Nicio mirare că 
avusesem coşmare; am încercat să mă liniştesc trăgând 
brazde cu maşina de ras prin peisajul hibernal de pe faţa 
mea. Mă zvârcolisem în pat şi lovisem marginea ascuţită a 
măsuţei de lângă pat. Asta e tot ce se întâmplase. Dar era 
neplăcut. M-am concentrat asupra rasului, evitând cu 
încăpăţânate să mă mai uit la semnul roşu. 

Un fluierat mânios a răsunat prin apartament. Fierbea 
apa. Mi-am clătit faţa cu o apă rece ca gheaţa, am mers în 
bucătărie după filtru şi cafea. Am prăjit două felii de pâine 
albă, am scos mierea şi marmelada din dulap. 

Stăteam afară, pe terasă, în soarele de dimineaţă, când 
mi-a venit ideea. Desigur, trebuie să iau legătura cu 
Suzanne. Nu puteam să-i contactez pe Elisabeth şi Georg... 
nu încă. 

Ar trebui mai întâi să se potolească furtuna iscată de 
vizita mea şi a comisarului Larsson. Nici fotografia nu 


îmbunătăţea lucrurile. Nimeni altcineva n-ar fi putut s-o 
trimită. Suzanne era calea cea mai bună de pătruns în 
fortăreaţa lor ocultă. Trebuie să aflu ce se întâmplase cu 
banii pe care Per Bergsten îi delapidase. Deşi Suzanne îi 
împrumutase bani, restituirea către bancă se realizase 
după moartea lui Per, cu banii daţi de Elisabeth. Nu 
fuseseră suficienţi banii Suzannei? Şi unde dispăruseră? De 
ce delapidase Per? Pentru speculaţii la bursă sau pentru 
droguri?... Apoi Astrid Strand şi Bertil Lofberg şi neputinţa 
lor de a obţine libertatea pe care şi-o doreau. 

Ce se întâmplase în acea noapte de vineri?... Trebuie să 
discut cu Suzanne în linişte. Era singura dintre ei pe care o 
cunoşteam mai bine şi de la care aş fi putut afla ceva. Dacă 
mi-aş risca şansa printr-un telefon, nu cred că aş convinge- 
o să accepte o întâlnire iar, pe de altă parte, nu mă vedeam 
forţându-mi drumul în apartamentul ei spartan. Aveam 
nevoie de linişte şi ceva timp pentru a-i câştiga încrederea, 
să o determin să înţeleagă că Per Bergsten fusese asasinat 
iar loialitatea ei către Elisabeth şi institut trebuia să fie 
diluată până la descoperirea asasinului. 

Să presupunem că îi telefonez şi că o invit la o cină la 
mine. Îmi voi turna cenuşă în cap, regretând amarnic că 
fusesem atât de încăpățânat şi supărător. Greşisem, 
fusesem obosit şi extenuat. Pentru a sărbători împăcarea 
noastră, nimic mai potrivit decât o cină în doi. Treptat, aş 
putea pune pe tapet întrebările, strecurându-le în 
conversaţie. Nu m-ar costa mai mult decât o cină bună. 
Oricum trebuie să mănânc iar Suzanne era o fată drăguță. 
Nu exista altă alternativă... Decât dacă l-aş invita pe Georg! 
Mi-am zâmbit şi mi-am turnat cafea din cafetiera smălțuită 
cu roşu. Probabil c-ar veni, m-am gândit. Mi-ar otrăvi 
mâncarea şi ar face să-mi dispară cadavrul. Poate aş putea 
fi folosit ca viitor sacrificiu la Frosvi?! „Binecunoscut 
neguţător de antichităţi sacrificat lui Frey”. Puteam vedea 
titlul. Un sfârşit demn de o viaţă juvenaliană. 

La începutul conversaţiei telefonice Suzanne a fost rece 
şi bănuitoare dar s-a dezgheţat când mi-am cerut scuze şi i- 
am explicat că doar în visul meu ciudat o urmărisem prin 


pădurea de lângă biserica Frosvi. Da, i-ar plăcea să vină la 
mine. Mâine, la şapte. 

— Ce drăguţ din partea ta, mi-a spus politicoasă şi a pus 
receptorul în furcă. 

Până aici e bine! Să vedem ce se va întâmpla acum când 
vom fi doar noi doi faţă-n faţă. Ce va avea de spus când îi 
voi povesti ce ştiu despre Per, Astrid şi Bertil. Îi voi arăta şi 
fotografia, poate atunci va începe să înţeleagă că nu mai 
erau doar activităţile unui mănunchi de cvasi-intelectuali, ci 
lucruri serioase. Mortal de serioase. Cel puţin, pentru bietul 
Per. 

Spre plăcuta mea surpriză activitatea în magazin nu a 
fost atât de liniştită ca în zilele precedente. Vacanţele se 
sfârşiseră şi oamenii se întorseseră în oraş şi era clar că nu 
toţi banii lor se risipiseră în Majorca sau pe coasta de vest. 
Când a sosit ora închiderii încasările zilei fuseseră destul de 
considerabile. 

Atunci mi-a telefonat. La început nu i-am recunoscut 
vocea; vorbea atât de slab încât cu greu i-am desluşit 
numele. 

— Johan, sunt eu, Elisabeth. 

— Ce noroc! 

— Noroc? 

— Eram pe cale să-ţi telefonez, să-ţi cer scuze pentru 
ultima noastră întâlnire. Cred că am fost lamentabil, mai 
ales că am implicat şi poliţia. Dar am avut un vis atât de 
ciudat, că părea real. Mi se fixase în minte că cineva te-a 
omorât... Iți înţeleg supărarea. 

— Nu sunt supărată, m-a asigurat ea. Trebuie să vorbesc 
ceva cu tine. Ceva în legătură cu... ei, cu ce-ai visat. Am 
auzit ceva, ceva care schimbă totul. Am încredere în tine 
şi... dacă s-ar întâmpla ceva... Mi-e frică! 

Frică? O vrăjitoare ca tine, eram gata să spun, dar n-am 
făcut-o. 

— Frică? De ce sau de cine? 

— Nu vreau să vorbesc despre asta la telefon. S-ar putea 
să mă asculte cineva... Poţi veni aici?..” Mâine sunt plecată, 
dar poimâine? Miercuri la unsprezece!... Seara... Până 


atunci am ...am terminat şi... sunt singură. Trebuie să vii! 
Promite-mi! 

Am promis dar nu mi s-au dat mai multe informaţii. De ce 
era speriată? m-am întrebat, închizând uşa magazinului. 
Fusesem ameninţat, de Elisabeth sau de Georg, poate de 
amândoi. Acum îmi fixa o întâlnire la unsprezece noaptea la 
ea acasă. Să mă duc? Nu-mi băgăm oare capul drept în 
gura leului? Imi voi face o poliţă de asigurare, povestindu-i 
Suzannei conversaţia stranie cu Elisabeth. O să-i spun că 
trebuie să mă duc miercuri seară. Dacă acolo mi s-ar 
întâmpla ceva neplăcut, i-aş avertiza că cineva ştia şi unde 
eram şi cine mă solicitase să mă duc. Atunci n-ar îndrăzni 
să facă nimic. Satisfăcut, m-am îndreptat spre casă, cu 
mâinile în buzunare şi cu Cleo pe umăr. 

A doua zi am închis magazinul la cinci pentru că trebuia 
să pregătesc chiar eu cina. lpostaza de „cordon bleu” nu 
era rolul vieţii mele dar mâncarea este importantă iar 
pregătirea ei chiar mai mult. Nu mă înţelegeţi greşit. Nu 
este nevoie ca ingredientele să fie scumpe sau deosebite. 
Nu este nevoie să fie caviar rusesc şi friptură de fazan. 
Cârnaţi şi cartofi merg la fel de bine, dar trebuie adăugat 
un strop de ceva, puţină dragoste şi interes. De fapt, este o 
problemă de atitudine. Am remarcat că oamenii care nu 
sunt interesaţi de mâncare, cei care stau la masă 
discutând, cei care nu cred că acel moment al mesei este 
punctul culminant al zilei, sunt deseori naturi nefericite şi 
stresate. Poate greşesc, dar acel moment ar trebui păstrat, 
mai ales masa de seară, relaxându-te în pace şi linişte şi 
mâncând ceva ce-ţi place. Niciodată nu îmbătrâneşti la 
masă. 

Să începem cu o supă rece. Ceva simplu şi bun. Păstrez 
câteva cutii de consomme în frigider. Răcesc înainte ceştile 
de supă apoi, chiar în momentul când ne aşezăm la masă, 
torn în ele consommeul rece ca gheaţa. Deasupra o 
grămăjoară de smântână şi peste ea puţin caviar negru, 
danez, apoi adaug un pic de arpagic tocat. Vom continua 
cu... Ce-ar fi să fac pui prăjit?... Dezgheţi un pui congelat şi 
îl împărţi în porţii. Nu trebuie să uiţi ficatul şi pipota. Apoi 


pui toate bucăţile într-o cratiţă şi le acoperi cu lapte. 
Trebuie să stea cel puţin o jumătate de oră. După aceea, 
scoţi bucăţile şi le pui într-o pungă de plastic. Desigur, nu 
una goală! In pungă să fie două căni de făină, sare şi o 
groază de piper măcinat, jumătate negru, jumătate alb. 
Apoi treci bucăţile prin amestec până sunt complet 
acoperite cu făină. Intre timp, încingi uleiul de cocos în 
tigaie şi apoi pui în ea bucăţile trecute prin făină, una lângă 
alta. Intoarce-le din când în când şi scoate-le când au 
început să fie brun-aurii şi le simţi fragede când le înţepi. 
Pune bucăţile pe un şerveţel de hârtie pentru a se scurge 
grăsimea. Le mai pui încă o dată în tigaie, doar pentru 
câteva clipe, şi le scurgi din nou de grăsime, chiar înainte 
de a le servi. E un pui cu adevărat delicios, îl mănânci de-ţi 
lingi degetele. Crocant şi fraged, servit de preferinţă cu 
cartofi la cuptor, cu unt. Mie îmi place şi usturoiul, o pulbere 
fină care neutralizează grăsimea din pielea crăpată. Şi, 
desigur, salată verde... 

Asta-i ce mi-am propus să fac şi asta am şi pregătit 
pentru cina la care o invitasem pe Suzanne. Uşor, simplu şi 
nu foarte scump. Dar delicios. 

Suzanne a întârziat o jumătate de oră. Pentru început, o 
băutură, afară, pe terasă. Era o seară blândă, calmă, cu o 
nouă claritate în aer. Sunetele din parcul de distracţii 
puteau fi auzite peste apă mai clar ca de obicei. Toamna nu 
era departe, mi-am spus uşor melancolic. Ne concentrăm 
atât de mult asupra verii, dorind-o cu înfrigurare şi după 
aceea gata, se termină înainte de a fi început serios. La fel 
e şi în viaţă, m-am gândit, sorbindu-mi vermutul alb cu 
gheaţă şi lămâie. Eram grijuliu cu băuturile. Coşmarul de 
acum câteva nopţi nu era ceva ce-aş fi dorit să se repete. 

Ea arăta mai bine decât la prima noastră întâlnire, vioaie 
şi relaxată, arsă de soare şi sănătoasă, într-o fustă de 
bumbac albastră şi o bluză subţire. 

li ţineam o lecţie lungă despre Sf. Gheorghe şi Balaur, 
când m-a întrerupt: 

— Pentru asta m-ai chemat? m-a întrebat privind spre 
navele finlandeze din rada portului. Să-mi povesteşti că 


Strindberg a găsit o ascunzătoare pentru relicve în statuia 
originală din Storkyrka?... Nu, este vorba de altceva... 
Vreau să ştii un lucru. Acea vineri... ultima vineri... într-o zi, 
îţi voi spune ceva... ceva important. Dar, până atunci, a fost 
un vis... Ai visat. Johan! Ar fi... a tăcut, privindu-mă 
serioasă. Ar fi periculos pentru tine dacă nu ai crede că a 
fost un vis... Foarte periculos. Pentru că există forţe pe care 
nu le înţelegi, pe care nici măcar nu le bănui... Nu încă!, mi- 
a zâmbit ea stingher. 

— Nu o să mai pomenesc despre asta, am asigurat-o... 
Dar nu-mi iese din minte că am fost acolo şi am văzut capra 
care a omorât-o pe Elisabeth. 

— Dar îţi dai seama ce prostie spui? A râs. O capră 
omorând-o pe Elisabeth!... Urmăriri, procesiuni, liturghii 
negre... şi, ca să pună capac la toate, te-ai trezit în propriul 
pat... Apoi, te întorci la ea acasă şi ea îţi deschide uşa! Mi- 
aş fi dorit să fi fost şi eu acolo, să văd ce figură ai făcut... 
Trebuie să admiţi că este destul de ciudat, ca să nu spun 
mai mult. 

— Am văzut, am repetat cu încăpățânare. Cel puţin, cred 
că am văzut. Noaptea trecută am visat că eram înapoi 
acolo. Am auzit muzica, am simţit mirosurile, am revăzut 
acel personaj cu mască de capră şi am băut ceva dintr-un 
potir de împărtăşanie... Am fost avertizat că, dacă-i voi 
trăda, o să mor... Din fericire, şi de dată asta m-am trezit în 
patul meu. Altfel, nu ştiu ce aş fi crezut! 

Nu mai zâmbea. 

— Ai visat asta? Ai crezut că erai înapoi în casă? Şi ai 
băut dintr-un  potir?... Eşti sigur?... Un potir de 
împărtăşanie? 

— Da, şi capra aia a mormăit ceva deasupra mea şi a 
spus că eram iniţiat. 

Suzanne s-a ridicat şi s-a îndreptat către balustrada 
balconului. A stat acolo, cu privirea pierdută în depărtare, 
apoi s-a întors fixându-mă îngrijorată: 

— Mă întreb dacă îţi dai seama în ce te-ai amestecat... 
Visai... Ai crezut că visezi! Ştiu destul despre aceste 
ceremonii. Nu că le-am practica noi, dar am citit despre ele. 


Sunt descrise în lucrări de referinţă... Dacă eşti acceptat ca 
membru al cercului, nu poţi să-i trădezi. Există o singură 
pedeapsă pentru asta, dacă cineva ajunge până la 
trădare... Moartea! 

— Dar era numai un vis, am protestat slab. M-am trezit în 
patul meu. 

— Da, chiar crezi asta, a spus încet, atât de încet încât cu 
greu am auzit-o. Poate că asta şi intenţionase pentru că 
apoi a râs cu toată faţa. Acum trebuie să-mi arăţi ce a 
produs marele bucătar. Presupun că ai scos ceva din 
congelator şi Dai pus într-o tigaie. Sau ai luat nişte, 
semipreparate de la crama Operei? Nu pot crede că ştii să 
găteşti! Să pregăteşti băuturi, da, de acord! Dar nu să 
găteşti! Bănuiesc că asta ţi-e metoda pentru a ademeni 
fetele în apartamentul tău... Poate ar fi mai bine să-mi arăţi 
colecţia de gravuri? 

Dar, curând, când a gustat consommeul rece ca gheaţa, 
a încetat să mă tachineze şi a cedat complet când a avut în 
mână un piept de pui brun-auriu, crocant, încă sfârâind. 

— Fantastic! Să trăieşti! Escoffier din Oraşul Vechi! 
Bucătărie din Louisiana şi Bordeaux într-o perfectă armonie 
gastronomică. 

— Elisabeth mi-a telefonat azi, i-am spus, punând paharul 
jos. Venise timpul să discutăm serios. 

— Oh, da, de ce? 

— Era speriată. Se simte ameninţată, vrea să-mi 
comunice ceva, foarte important, pretinde ea şi mi-a fixat o 
întâlnire pentru mâine seară în apartamentul ei... De ce 
crezi că este înspăimântată? Ai vreo idee? Cine putea s-o 
înfricoşeze? 

Suzanne a rămas tăcută, muşcându-şi buza de jos. 

— Cred că ştiu, a spus rar, cântărindu-şi cuvintele. Cred 
Că ştiu. Georg... Se foloseşte de ea, de darul ei de medium. 
Abuzează de ea. Ea nu mai vrea să continue... Biata 
Elisabeth! 


CAPITOLUL XXII 


— Crezi că poate avea vreo legătură cu moartea lui Per 
Bergsten? am întrebat, luând un picior de pui presărat cu 
usturoi. 

— De ce ar trebui? A murit într-un accident rutier... Doar 
dacă crezi că l-a călcat Elisabeth. 

— E o idee! Nu m-am gândit niciodată la asta. Să 
presupunem că Per a avut o întâlnire în locul acela şi, după 
aceea, a plecat spre casă, ceva mai devreme ca ceilalţi. 
Maşina lui are probleme cu motorul şi se opreşte. 
Traversează strada să telefoneze pentru un vehicol de 
depanare. Apoi, Elisabeth sau altcineva vine în viteză şi are 
loc un accident. Dacă şoferul era sub influenţa băuturii... 
sau a drogurilor, trebuia s-o şteargă cât mai repede de 
acolo. 

— Mergi cu presupunerea cam departe. Vrei să spui că 
Elisabeth l-ar fi părăsit pe Per muribund pe marginea 
drumului?... Trebuie să ai o limită şi în imaginaţie. Suzanne 
m-a privit cu antipatie printre candelabrele de argint pe 
care le adusesem din magazin. 

— Era numai o idee. Mi-ai spus că i-ai împrumutat bani lui 
Per astfel încât să poată pună la loc ce luase... Ştii că 
Elisabeth a telefonat la bancă, a doua zi după moartea lui şi 
a întrebat dacă din contul lui lipseau bani... Şi, într-adevăr, 
lipseau... Nu chiar mărunţiş... Cincizeci şi două de mii de 
coroane. 

— Cincizeci şi două de mii? Nu fii absurd! Cum de ştii 
asta? 

— Am vorbit cu cineva... 

— Nu înţeleg. Per luase douăzeci şi cinci de mii de la 
mine cu vreo două săptămâni înainte de a muri. Spunea că 


ar fi suficient... Să fi avut nevoie de o sumă mai mare, să 
zicem şaptezeci şi cinci de mii şi, pur şi simplu, n-a 
îndrăznit să-mi ceară mai mult? 

— S-ar putea. Nu ştiu. Dar o voi întreba mâine pe 
Elisabeth. Cred că răspunsul la această întrebare va 
descâlci o bună parte din iţele încurcate... Cel puţin, cele 
care duc spre moartea lui Per. 

— Ce vrei să spui... încurcătură! Mai este şi altceva? 

— Desigur, Astrid. Ea spune că a plătit destul. Vrea să se 
retragă dar nu poate. Şi Bertil Lofberg pare să fie în aceiaşi 
barcă. Sunt implicaţi, pentru că trebuie să fie, şi dacă-i aşa, 
de ce? Are Elisabeth un mijloc de presiune care-i obligă să 
rămână în cercul ei? 

— Cred că ştiu, a ezitat Suzanne. 

O pală neaşteptată de vânt a făcut să danseze flăcările 
lumânărilor şi umbre bizare au fluturat pe peretele alb. 

— Cred că ştiu, a repetat ea. In accidentul de maşină în 
care şi-a pierdut fiica, Astrid era la volan. O maşină a lovit-o 
într-o parte, în plină viteză. Din fericire, ea nu a avut nimic. 
Celălalt şofer a murit pe loc, la fel şi fiica ei. Astrid, ca şi 
soţul ei, au fost foarte afectaţi. Fata era singurul lor copil. 
Acum ea este în legătură cu fiica ei prin intermediul lui 
Elisabeth dar nu vrea să mai continue. Fata o învinovăţeşte, 
acuzând-o că ar fi omorât-o. E teribil. A fost un accident. 
Astrid nu mai poate să suporte. Dar, în acelaşi timp, trebuie 
să continue, pentru a păstra contactul. 

— Şi Bertil? 

— Nu ştiu. Bănuiesc că şi el are ceva de ascuns. 

— Crezi într-adevăr, că Elisabeth este atât de crudă, atât 
de fără milă? am întrebat. 

— Ce vrei să spui? 

— Să transmită un astfel de „mesaj”? Asta-i un nonsens. 
Sigur că nu vorbeşte cu niciun spirit. A reuşit să sondeze 
subconştientul doamnei Strand şi se foloseşte de 
sentimentul ei de vinovăţie pentru a o ţine sub control. 
Evident, taxând-o cu o contribuţie substanţială. Cam 
aceasta ar fi explicaţia pentru citirea şi transferul 
gândurilor. 


— Îți dai seama ce spui? m-a întrerupt Suzanne, 
articulând rar cuvintele şi privindu-mă serioasă. Nu ai nici 
cea mai mică idee despre ce este vorba. Sunt forţe care se 
găsesc dincolo de orice ai fi putut să-ţi imaginezi 
vreodată... Ai grijă, Johan! Ai foarte multă grijă! Altfel, 
nimeni nu ştie ce ţi s-ar putea întâmpla... Chiar asta am 
vrut să spun, m-a asigurat din nou, răspunzând privirii mele 
mirate. Cred că iei totul mult prea uşor. 

— leri am primit asta în corespondenţă. Am scos 
fotografia şi i-am arătat-o. 

— Acum înţelegi ce vreau să spun? m-a întrebat aproape 
în şoaptă. 

— Ei, nu fii copil. Dacă un nebun mă fotografiază şi apoi 
îmi trimite fotografia cu o cruce pe ea, nu înseamnă decât 
că are un foarte ciudat simţ al umorului. Probabil, data 
viitoare, îmi vor face o figură de ceară şi vor înfinge ace în 
ea... Noroc! 

Şi-a ridicat paharul şi a băut dar nu a spus nimic. 

— Singurul lucru concret, am continuat, e această 
constrângere. Ea este legătura între piesele puzzle-ului. Per 
a delapidat şi trebuia să facă rost de bani. Astrid vrea să 
scape, la fel şi Bertil Lofberg. Şi tu? Pentru un motiv 
oarecare, plăteşti o sumă uriaşă Elisabethei şi institutului 
ei. De ce? Are şi asupra ta un mijloc de constrângere? 

— Ştii perfect de bine că nu. Ţi-am spus că eu contribui 
atât cât îmi pot permite, pentru ceva important, mult mai 
important decât banii... O nouă filozofie. O eliberare. O 
renaştere. O fac pentru că aşa vreau, nu pentru că m-ar sili 
cineva sau ceva. Nu cred deloc în teoria ta, a constrângerii. 
De ce nu iei lucrurile aşa cum sunt? Elisabeth are un institut 
pentru transfilozofie. Este un medium faimos, către care se 
îndreaptă oamenii. Ce altceva s-a întâmplat? De ce eşti atât 
de îngrijorat? 

— Ce s-a întâmplat? am îngânat-o... Şi tot ce-am văzut în 
casa aceea veche?... Procesiunea, sacrificiul... 

— În primul rând, nu cred că ai văzut, ci ai visat. În al 
doilea rând, să admitem că s-a întâmplat totul aşa cum ai 
spus, nu-i nimic ilegal în asta, nu-i aşa? Susţii că oameni 


îmbrăcaţi în robe albe participau la o procesiune în pădure. 
Apoi, cineva deghizat în capră a înjunghiat pe altcineva, nu 
în realitate ci ca un joc, o glumă, pentru că presupusa 
moartă, Elisabeth, trăieşte, nu-i aşa?... Mai ai de semnalat 
şi alte acte criminale?... Nu! Atunci? 

— Dar drogurile? Dacă la aceste întâlniri sunt consumate 
droguri? Să presupunem, că totul este un fel de club special 
pentru amatorii de puţină emoție şi droguri. lar mentorii 
spirituali, Elisabeth şi Georg, sunt simpli traficanţi de 
droguri. Ar putea să se fi dus pe aşa ceva banii lui Per? Şi, 
oare este doar o întâmplare că toţi membrii au bani din 
belşug? Tu, Astrid şi Bertil. Nu ştiu multe despre ceilalţi dar 
nu m-ar surprinde să facă parte din aceeaşi categorie. 

— Acum, într-adevăr, mergi prea departe, m-a avertizat 
ea şi, parcă pentru prima dată, părea foarte supărată... 
Crezi că sunt o drogată? Că-mi cheltuiesc banii cumpărând 
droguri de la Elisabeth pentru a-mi oferi iluzorii momente 
excitante?! Depăşeşti orice limită... Cred că ar trebui să te 
ocupi doar de ce te pricepi... De exemplu, să pregăteşti o 
masă gustoasă. Capătă cineva un desert în casa asta sau ai 
asasinat bucătarul, l-ai înghesuit în frigider şi i-ai vândut 
inima adoratorilor diavolului?... Noroc, şi mulţumesc pentru 
cina plăcută! Ştii să găteşti şi asta e mai important decât 
veleităţile de defectiv. 

După ce a plecat, pe la unsprezece, m-am aşezat la o 
cafea acompaniată de un strop de coniac; fumul albastru 
de la ţigară să ridica drept în sus, în aerul nemişcat din 
balcon. 

Poate că are dreptate, m-am gândit mângâindu-i urechile 
lui Cleo, în timp ce ea, după o călătorie peste acoperişul din 
spatele nostru, zăcea mulţumită în poala mea. Poate are 
dreptate. In afara unui accident rutier, nu aveam nimic 
concret... A, şi câteva vise ciudate. Cel puţin, pentru al 
doilea vis, eram sigur că mă culcasem chiar în patul meu şi 
mă sculasem între aceleaşi cearşafuri. Cu greu aş fi putut 
merge în somn... Probabil că există o cauză foarte simplă 
pentru acel semn roşu... Poate că era ceva şi în explicaţia 
oferită de Michael... Poate fusesem la acea casă galbenă, 


cu ani şi ani în urmă şi totul se sedimentase în 
subconştientul meu... Mai rămânea fotografia. Mai mult ca 
sigur era opera lui Georg, care încerca să mă sperie. 

— Nu, Cleo. Aşa nu merge. Trebuie să le spălăm. Am 
băut ultimul strop de coniac şi m-am dus în bucătărie să 
spăl farfuriile. Am băut un pahar mare cu lapte şi apoi am 
adormit buştean. Nu vise, nu feţe de capră deranjându-mi 
somnul şi m-am sculat odihnit dimineaţa. Cerţii era acoperit 
de nori şi începuse să ţârâie o ploaie meschină. 

Seara m-am dus la cinema. Nu merg des, doar din când 
în când, vara, atunci când ştiu că sălile nu sunt pline cu 
oameni care mănâncă, şoptesc, foşnesc hârtii şi-ţi mormăie 
tot timpul în ureche... Nu m-am întors acasă după film. Paşii 
mi s-au îndreptat spre barul Operei. Acolo, cu o bere mare 
în faţă, am aruncat o privire absentă peste remarcabilele 
întâmplări relatate în ziarele de seară. Ca de obicei, barul 
era aproape plin grupuri de tineri în jurul meselor mici de 
marmură. Eram singurul care purta cravată. 

Deodată, cineva a apărut lângă masa mea. 

— Bună, a spus el zâmbind. Deci, la ora asta, baţi 
cărarea până la această fântână? 

Era Bertil Lofberg, chirurgul cu probleme, cel care era 
„prins în capcană”, ca şi Astrid Strand. 

— Bună. Stai jos. Nu te-am văzut de veacuri. 

— Nu. A zâmbit nervos. Eşti şi tu interesat în institutul 
Elisabethei? Are o mulţime de elevi. 

— Ucenici, l-am corectat. Nu trebuie să spui elevi. 

Am râs şi a comandat un whisky. 

— Eşti un ucenic mai vechi? l-am întrebat nevinovat, 
băgându-mi nasul în spuma berii. 

— Nu... Nu chiar, a ezitat el. Eu... ceva... ah... neplăcut mi 
s-a întâmplat. Am întâlnit-o pe Suzanne la o petrecere şi ea 
m-a sfătuit să particip. Să încerc să găsesc o semnificaţie 
oarecare în ceea ce se întâmplase. Aşa a început. Şi acum... 

— Eşti prins. 

— Ce vrei să spui? 

— Nimic special. Presupun că eşti serios implicat. Sunt 
atât de nou încât nu sunt admis în cercul interior. Trebuie 


să fie interesant. De fapt, ce faceţi? 

— Vei vedea. Dar poate ar fi mai bine să stai deoparte 
pentru că nu este ce crezi. E cu totul diferit de ce ţi-ai putut 
imagina şi trebuie să fii puternic. Oricum, mai puternic 
decât mine. 

— Dar poţi să te opreşti dacă nu-ţi place. 

A zâmbit, dar nu era un zâmbet fericit. 

— V-aţi întâlnit la Frosvi, nu? am continuat. Sus, în 
vechea casă galbenă din pădure. 

— Ar trebui să-ţi vezi de treburile tale.. E mai sănătos... 
N-am vrut să fiu nepoliticos. Era doar un sfat, 

— Deci, asta e, nu-i aşa? Va trebui să-mi fac temele cum 
se cuvine astfel încât să pot intra cândva în clasa 
superioară. Fiindcă veni vorba, diseară mă întâlnesc cu 
Elisabeth. 

Mi-a aruncat o privire rapidă. 

— Pentru ce? 

— La ora unsprezece, îmi va împărtăşi unele, secrete... 
Poate despre Per Bergsten! 

Ţinteam la întâmplare, în întuneric, mai mult fără succes. 
Dar de data asta nimerisem în plin. 

— Despre Bergsten? Părea neliniştit şi mâna i se 
încleştase în jurul paharului... Adică e mort şi tu... nu văd 
nicio legătură între tine şi... 

— Şi alte lucruri, am continuat misterios. Cred că avem 
destule de vorbit... Nu eşti de aceeaşi părere? 

Nu a răspuns, rămânând cu privirea pierdută-n gol. Şi-a 
terminat whiskyul şi a mormăit ceva despre necesitatea 
prezenţei lui la spital. Şi a plecat. 

Bine că nu mă operează el în noaptea asta, m-am gândit 
uitându-mă la ceas. Zece! Mai aveam timp. Am mai luat o 
bere şi după ce mi-am croit drum prin paginile de artă ale 
ziarelor, am plătit şi am plecat. M-am plimbat prin 
Kungstragarten, pe lângă Grand Hotel şi în jos, pe chei, pe 
lângă Strand Hotel, unde construiseră nava Vasa, pe insula 
de unde regele Kristian plecase pe mare după înfrângerea 
de la Brunkeberg. 

Am mers agale în lungul cheiului, în jurul golfuleţului 


Nybro, gândindu-mă că odată marea ajungea până la piaţa 
Norrmalm, că strada Birger Jar fusese un canal legând 
golfurile Nybro cu Brun, iar cineva se înecase la Stureplan 
acum numai o sută cincizeci de ani. 

Strada Riddar era goală şi tăcută, becurile aprinse făcând 
ca seara să pară chiar mai întunecoasă, comprimând 
întunericul în jurul globurilor palide de sticlă. Când am 
intrat, uşa era descuiată iar întreaga clădire era cufundată 
în tăcere. Bătrânul lift de mahon cu bancheta de piele roşie 
a scârţâit şi gemut urcând prin liniştea casei scărilor. 
Lumina galbenă din lift îmi reflecta în mica oglindă o figură 
palidă şi bolnavă. Liftul s-a oprit cu o smucitură şi am 
deschis şi închis grilajul zăngănitor. Am bâjbâit în lumina 
slabă după butonul soneriei şi l-am apăsat. 

Am auzit paşi grei, grăbiţi. Nu ai Elisabethei. Crezusem 
că urma să fie singură în seara asta. M-am simţit neliniştit, 
înspăimântat. 

Uşa s-a deschis şi Georg a apărut în prag, înalt şi 
ameninţător în costumul lui închis, cu faţa palidă şi ochii lui 
negri. 

— Elisabeth, am murmurat speriat. Ea... noi... m-a 
chemat la unsprezece. Aveam o întâlnire. 

— Nu se poate, m-a întrerupt tăios. 

— De ce? Dar Elisabeth... 

— E moartă. 


CAPITOLUL XXIII 


— Moartă?... Nu fi absurd. Vreau să spun... Trebuia s-o 
întâlnesc în seara asta. Chiar ea m-a rugat să vin. 

— S-a sinucis. Intră! 

Am intrat în holul tăcut, apoi în sufrageria largă unde 
Elisabeth şi cu mine stătusem acum câteva zile. Dar acum 
soarele nu strălucea şi nici difuzoarele stereo nu mai 
transmiteau muzică. Camera înaltă era întunecată şi 
liniştită. Georg a aprins o veioză şi ne-am aşezat pe sofaua 
albă. 

— Am avut o şedinţă în seara asta, a început el. Un grup 
mic. Numai Suzanne, Astrid şi cu mine. Apoi, chiar spre 
sfârşit, a venit Bertil Lofberg... N-a trecut mai mult de o oră, 
glasul îi tremură iar ochii îi erau umezi. 

— S-a sinucis după şedinţă? 

A încuviinţat. 

— Eram în birou. Am auzit pe cineva strigând „Zbor, 
zbor”... Apoi un țipăt. Când am ieşit, ea zăcea jos, în stradă. 
Cred că a murit instantaneu. E teribil. 

— Vrei să spui că a sărit pe fereastră? 

— Da. A strigat „zbor” şi apoi a sărit. Mă înţelegi? 

— Droguri? l-am privit curios. Cei care iau LSD cred 
uneori că zboară, cred că pot zbura. Dar de ce?... Elisabeth 
nu avea niciun motiv să se sinucidă... Nu era nimeni cu ea 
în cameră? Să fi încercat s-o oprească? 

— Suzanne se spăla în baie. Bertil era în hol, pe picior de 
plecare. 

— Astrid? 

— Era încă în camera de şedinţe, făcând ordine. 

— Astfel că nimeni nu a văzut nimic? 

— Nu. Am auzit doar ţipătul. Am alergat în cameră din 


direcţii diferite şi am ajuns în acelaşi timp, dar era prea 
târziu. Fereastra era deschisă şi ea zăcea acolo jos... jos în 
stradă. A venit o ambulanţă, poliţia... doar ce au plecat. Nu 
i-ai întâlnit? 

Am scuturat din cap. 

— Care este camera? 

— Acolo, mi-a răspuns, dând din cap spre o uşă deschisă. 
Camera cu foişor. E o ciudăţenie a clădirii. Probabil, 
constructorul a intenţionat să facă un balcon, dar nu şi-a 
finalizat intenţiile. Nu şi-a putut permite sau n-a vrut... Nu 
ştiu. Oricum, Elisabeth o transformase într-un fel de seră, 
plină cu tot felul de plante şi flori. Una dintre ferestre este 
foarte joasă, cam la nivelul genunchilor. 

— Deci, s-ar putea să se fi împiedicat?... S-a împiedicat 
de ceva şi a căzut afară. 

— Nu, a spus Georg. Nu cred. 

— Eşti sigur că a... că a sărit? 

— Ce vrei să spui? 

— De fapt, nimic. Dar, dacă fereastra este atât de joasă, 
poate că ea s-a împiedicat de covor... Sau, poate a ajutat-o 
cineva? Dacă stătea lângă fereastră n-ar fi fost nevoie 
decât de un brânci slab. 

Georg m-a privit mult timp în tăcere. 

— Înţeleg eu bine, a început el rar, vrei să spui că cineva 
a omorât-o pe Elisabeth?.... Că a împins-o pe fereastră? 
Asta-i o nebunie. 

— De ce? Mi-a telefonat alaltăieri şi m-a rugat să vin aici. 
Era speriată şi se simţea ameninţată. Susţinea că era 
manipulată. 

— Cine ar fi manipulat-o? 

— Habar n-am... Dar tu? 

— Nu-mi plac insinuările tale, a spus tăios, ridicându-se. 
Dacă crezi că cineva a ucis-o pe Elisabeth, împingând-o pe 
fereastră, atunci adresează-te poliţiei... Oricum, eşti 
obişnuit cu asta, nu-i aşa? 

— Mai era altcineva în apartament? Cineva în afară de 
voi patru? Tu, Astrid, Suzanne şi Bertil? Cineva de care 
Elisabeth se temea? 


— Nimeni. Doar noi... Este o prostie să crezi că se temea 
de vreunul dintre noi... Era conducătorul nostru. Totul 
depindea de Elisabeth. Nu înţelegi ce catastrofă este pentru 
institut, pentru cerc?... Şi pentru mine, a continuat cu voce 
scăzută privind pe fereastră... Te rog, pleacă acum. 

Am plecat. Am luat liftul şi m-am aşezat pe bancheta de 
piele roşie. Elisabeth era moartă. Sărise pe fereastră. Ce se 
ascundea sub chestia asta? De ce mă rugase să vin s-o 
văd? Se întâmplase ceva în intervalul de timp dintre 
telefonul şi sinuciderea ei? Dacă se sinucisese... Cui i-ar fi 
convenit moartea ei? Nu lui Georg, pentru că activitatea şi 
veniturile institutului se bazau pe talentul ei. Nici Suzannei, 
care-i transferase cea mai mare parte din bani, ca o 
contribuţie a ei la „noua filozofie”... Astrid? Sau Bertil? 
Amândoi erau „prinşi”, incapabili să scape de sub influenţa 
ei. Dar asta era un lucru. Uciderea unei fiinţe era cu totul 
altceva. 

Liftul a scârţâit până jos şi am ieşit afară, într-o stradă 
tăcută şi goală. Sub faţada clădirii, în mijlocul străzii era o 
pată mare, întunecată, iar în jurul ei cu o linie de cretă 
galbenă era marcată forma unui corp omenesc. Nu doream 
s-o privesc mai îndeaproape... Acolo căzuse. Fuga de 
probleme insolubile? De conflicte interne pe care nimeni nu 
le putea rezolva? Sau ce? O împinsese cineva, îi făcuse 
vânt peste bariera joasă?... Dar strigase că zboară... 
Avusesem aceeaşi senzaţie la casa veche, o iluzie de zbor. 
Elisabeth era în mod natural puternic tensionată. Era un 
medium cu un talent deosebit. Era forţa conducătoare care- 
şi dirija „ucenicii” în ritualuri ciudate: Dacă lua droguri 
înainte de şedinţe, pentru a fi mai receptivă, pentru „a-şi 
extinde simţurile”, cum continua să spună Suzanne, atunci 
poate că asta ar explica ce făcuse. O mulţime de factori 
care ar fi putut conduce la gestul ei disperat, m-am gândit, 
mergând agale către casă. În lungul cheiului Strandvagen, 
pe lângă vechile nave amarate, ghemuite în întuneric ca 
nişte animale tăcute. 

Dimineaţa următoare i-am telefonat Suzannei. Plângea. 

— Nu înţeleg, Johan. De ce a făcut-o? Nu trebuia s-o facă. 


Avea totul. Totul... Şi apoi să se sinucidă. Unde vom merge 
acum? Ce vom face? 

— Sper că lucrurile se vor aranja, am încercat s-o 
încurajez. Cu siguranţă, este ceva foarte neplăcut. Ţi s-a 
părut într-o dispoziţie mai specială? 

— Deloc. Am avut o scurtă şedinţă şi după aceea era 
obosită, ca de obicei. Aşa cum ştii, e o mare încordare. 
Totdeauna se retrăgea să se odihnească un timp în grădina 
ei, cum îi spunea serei. Îi respectam tabietul şi o lăsam în 
pace. 

— Deci, era un fel de rutină, nu-i aşa? Mersul în seră 
după şedinţă, pentru odihnă? 

— Da, totdeauna stătea lângă fereastră, cu geamurile 
deschise, să intre un pic de răcoare. Rămânea acolo cam o 
jumătate de oră şi apoi revenea la viaţă, cum spunea ea. 

— Toţi ştiau despre asta? 

— Despre ce? 

— Că obişnuia să meargă în camera aceea şi să stea 
lângă fereastra deschisă. 

— Nu ştiu, dar cred că da. Mai ales cei din noaptea 
trecută. Toţi o cunoşteam foarte bine. 

— Mai târziu, când a sărit, eraţi toţi răspândiţi prin 
celelalte încăperi? 

— Aşa cred. Mă spălam pe faţă în baie cu apă rece, 
pentru că mă durea capul din cauza căldurii şi fumului de la 
lumânări. Georg era singur în birou şi ceilalţi se pregăteau 
de plecare. 

— Deci, fiecare era singur în clipa aceea? 

— Aşa cred... Ce vrei să spui? 

— Vreau să spun că dacă ar fi împins-o cineva, fiecare 
dintre voi ar fi avut ocazia. Nimeni nu are un alibi, cum 
spune poliţia. 

— Nu-i destul că ea este moartă?! a replicat tăios. Nu 
crezi că-i destul? Trebuie să-ţi ascult şi speculaţiile care ne- 
ar implica în moartea ei?... În acest caz, cine şi de ce?... Nu 
înţelegi că totul depindea de ea? Acum s-a terminat totul. 
Întreaga fundaţie, tot în ceea ce am crezut şi am visat să 
zidesc. 


— Tu da, Dar mai sunt şi alţii. Astrid, de exemplu. Sau 
Bertil. 

— Nu ştiu, mi-a răspuns pe o voce stinsă. Nu pot să mă 
mai gândesc la asta. Totul îmi pare ireal. Niciunul dintre ei 
nu avea vreun motiv. Amândoi erau, erau... ei, amândoi 
aparţineau cercului interior. Amândoi sunt la fel de 
interesaţi ca şi mine. De ce ar fi trebuit să înlăture chiar 
fundamentul vieţii lor spirituale? 

— E o întrebare foarte bună. Poate vei găsi şi răspunsul. 

Ne-am înţeles să ne întâlnim mai târziu, când se va simţi 
mai bine. În dimineaţa aceea i-am telefonat lui Larsson... 
Comisarul Larsson de la Brigada Criminală. 

— Acum s-a întâmplat, i-am spus, după ce m-am 
recomandat şi i-am reamintit de călătoria noastră la Frosvi. 

— Ce s-a întâmplat!? mi-a replicat pe un ton iritat. 

— Elisabeth Wolfe e moartă. 

— Dragă domnule Homan, mi-aţi mai spus asta odată. 
Am mers chiar la ea acasă. Şi, poate vă amintiţi că însuşi 
cadavrul a venit la uşă şi apoi ne-am conversat pe îndelete. 

— Da, îmi amintesc. Dar de data asta este adevărat. S-a 
sinucis noaptea trecută. Puteţi verifica la colegii 
dumneavoastră din Ostermalm... Strada Riddar, 36. S-a 
aruncat de pe fereastră; în locul poliţiei însă nu aş îi chiar 
atât de sigur... Cineva ar fi putut s-o împingă. 

— E bine că aţi telefonat, domnule Homan. Ne vom 
ocupa de afacerea asta. Acum, trebuie să plec. 

— Nu mă credeţi, nu-i aşa? 

— Nu cred nimic, m-a asigurat pe un ton foarte nervos. 
Dar vreau să vă spun că sinuciderea este o cauză a morţii 
mult mai frecventă decât crima. 

— Ei, nu pot face mai mult decât să vă pun în gardă, am 
răspuns ofensat. 

Crede că sunt un idiot oarecare care telefonează la 
poliţie pentru a atrage constant atenţia asupra lui. Dar mai 
mult n-aş fi putut face pentru ei decât să le dau cele câteva 
ponturi pe care le păstram pentru mine. Dacă nu vor să 
meargă mai departe asta e treaba lor. 

Am pus jos receptorul dar am rămas lângă telefon pentru 


că ceva îmi trecuse prin minte... Barul Operei. Acolo îmi 
petrecusem cele câteva ore dinaintea întâlnirii cu Elisabeth, 
conversându-mă cu Bertil Lofberg. Dispăruse atât de 
repede, cu atâta grabă, spunând că era de serviciu la spital. 
Ajunsese chiar în momentul terminării şedinţei şi fusese 
acolo când Elisabeth se sinucisese. 

Deci, nici vorbă să meargă la spital dar nici la şedinţă, 
pentru că aceasta aproape se încheiase. Când se aşezase la 
masa mea şi comandase whiskyul nu părea grăbit. Când i- 
am spus că urma să o întâlnesc pe Elisabeth şi că aşteptam 
de la ea dezvăluiri în privinţa morţii lui Per Bergsten, atunci 
l-a apucat dintr-o dată graba şi a plecat. Nu pentru a merge 
la spital, ci la Elisabeth. De ce? 


CAPITOLUL XXIV 


Lângă uşă, pe o placă albă, rotundă, străluceau cinci ochi 
roşii, ca nişte cireşe pe fondul plasticului alb. Deodată, 
diferiţii ochi au început să clipească, să se oprească şi să 
reînceapă în alte diferite combinaţii luminoase. Pare 
complicat, m-am gândit, uitându-mă la asistentele 
îmbrăcate în alb; asistente şi doctori îmbrăcaţi în alb 
mişunând în lungul coridorului verde palid. Un tânăr cu o 
barbă răzleaţă împingea o targă... Apoi, a apărut el, 
purtând un halat alb, fără cravată, capetele stetoscopului 
iţindu-se din buzunarul de sus. Oare chirurgii foloseau 
stetoscoape? Poate doar când îşi examinează viitoarele 
victime, pacienţii care-şi aşteptau rândul la operaţie. Mi-am 
amintit de un vechi prieten, pe care nu-l mai văzusem de 
mulţi ani. Din zilele studenţiei. Unde ajunsese? La Uppsala 
înființase şi era preşedintele Societăţii suedeze a chirurgilor 
amatori. Ne legau amintirile a nenumărate întâlniri stropite 
cu băutură dar care, totuşi, nu se terminaseră cu operaţii. 

— Bună, a zis el închizând uşa spre coridor şi aşezându- 
se în faţa mea, la biroul galben, A scormonit în buzunar 
după ţigări şi şi-a aprins una, inhalând adânc. 

— Asta nu-ţi face bine, am spus. Dacă fumezi ai o şansă 
din douăsprezece să faci cancer pulmonar. 

— Asta presupune să atingi o anumită vârstă, statistic 
vorbind, mi-a răspuns, arborând un zâmbet plictisit. Arăta 
obosit şi deziluzionat. Ce vrei? De fapt, nu prea am timp, în 
zilele astea, pietrele la rinichi şi ulcerele sunt ca pe bandă 
rulantă iar într-o jumătate de oră am o treabă foarte 
complicată. 

— Am venit din cauza Elisabethei. Ştii ce s-a întâmplat? 

A aprobat din cap: 


— Da, dar nu cred că am să ţin doliu după ea. Poate să ți 
se pară ciudat, dar eu o detestam. Ştiu, nu se vorbeşte de 
rău despre morţi dar, în cazul ei, nu mă pot abţine. 

— Nu te înţeleg! Credeam că erai un membru ai cercului 
interior şi luai parte la toate întâlnirile... contribuiai şi cu 
sume importante... 

Bertil a făcut o grimasă şi s-a întins după o scrumieră. 

— La început, da, a spus cu voce scăzută... La început, 
era altceva. Dar apoi... apoi a devenit un coşmar de care nu 
mai puteam scăpa. Nu puteam să mă eliberez... Nu până 
acum. 

— De ce? 

— Nu pot să-ţi spun. E... era o problemă personală. Când 
am auzit că a murit, am simţit a uşurare enormă. M-am 
simţit liber, după foarte mult timp. 

Când m-ai părăsit la barul Operei, mi-ai spus că trebuie 
să mergi la spital, că erai de serviciu... Şi, totuşi, te-ai dus 
la Elisabeth! 

— Când mi-ai vorbit despre ea, mi-am amintit. Uitasem 
că ne întâlneam în seara aceea şi... da, ştiu că sună 
prosteşte... dar nu îndrăzneam să lipsesc. Trebuia să merg, 
chiar dacă era târziu. 

— Şedinţa se terminase când ai ajuns acolo? 

— Da, am avut timp numai să schimb o vorbă cu Georg, 
apoi eram gata să plec. Stăteam în hol când am auzit 
ţipătul ei. Am alergat în cameră şi fereastra era deschisă... 
Doar ce sărise. 

— Şi ceilalţi? Erau şi ei acolo? 

— Da. 

— Când ai intrat în cameră? 

— Nu-mi amintesc exact. Toţi eram marcați de țipăt şi ne 
înghesuiam în jurul ferestrei. Dar am senzaţia că toţi am 
intrat în cameră cam în acelaşi timp. Din direcţii diferite. 

— Totuşi, în confuzia generală, s-ar fi putut ca cineva să 
fi fost tot timpul în cameră. 

— Posibil... Nu m-am gândit la asta. 

— Tu îţi aminteşti cu exactitate când ai intrat? 

— Ce vrei să spui?... Nu... nU că... 


— Ce ştiu eu? Doar aveai un motiv destul de serios, nu-i 
aşa? Spui că te simţi eliberat şi eşti satisfăcut că Elisabeth 
e moartă. E o mare uşurare pentru tine. Să presupunem că 
unii dintre ceilalţi simt la fel, poate chiar mai puternic. Atât 
de puternic încât, cu plăcere, i-au dat o mână de ajutor 
destinului, împingând-o pe Elisabeth pe fereastră. Toţi ştiaţi 
că obişnuia să meargă în camera aceea, după şedinţă, să 
se odihnească, iar locul ei favorit era lângă fereastra joasă. 
Dacă cineva ar fi intrat acolo şi ar fi văzut-o pe Elisabeth 
stând la aer curat, lângă fereastra deschisă, nu i-ar fi fost 
chiar aşa de greu să-i dea un brânci, nu-i aşa?... Asta i-ar fi 
adus rezolvarea tuturor problemelor. 

— ţi dai seama ce spui?... Realizezi ce dracu spui”?... Că 
unul dintre noi ar fi asasinul Elisabethei? Că ne-am furişat în 
cameră şi am împins-o pe fereastră?... Cred că eşti nebun. 

— Ei, nu se ştie niciodată, am ripostat pe un ton glumeţ; 
dar privirea îi era îngheţată; buzele i se uniseră scoțând şi 
mai mult în evidenţă trăsăturile ascetice ale feţei. 

— Ştiu că Elisabeth a căzut. In apartament erau persoane 
care aveau motive serioase s-o urască. Ştiu, de asemenea, 
că exact la momentul critic, când Elisabeth a căzut, fiecare 
dintre voi pretinde că era singur... Fiecare ar fi putut fi în 
camera aceea, lângă ea; am tăcut, privindu-l intens. 

Luminile roşii îşi clipeau mesajele lor complicate iar de pe 
culoar se auzea tropăitul moale al încălţărilor de lemn cu 
talpă de cauciuc. 

— Numai dacă n-aţi fost mai mulţi?! 

— Atunci poate am fi avut o poveste mai bună. N-ar 
trebui să ne subestimezi... Trebuie să plec, oricât de 
interesantă e conversaţia cu tine. Aş vrea să-ţi spun doar 
un lucru: Elisabeth merita ce-a căpătat, oricine ar fi împins- 
o. Probabil s-a sinucis, drogată şi tulburată mintal cum era. 
Dacă nu a făcut-o ea, îi voi trimite flori celui care s-a ocupat 
de treaba asta... Trebuie să plec. Pe curând. 

S-a ridicat nervos şi a ieşit pe hol, cu poalele halatului 
fluturând. 

S-ar comporta aşa un criminal? m-am întrebat în 
autobuz, în drum spre casă. Ar vorbi atât de deschis despre 


cât o ura pe persoana ucisă?... Doar dacă era viclean şi ar fi 
intuit că motivele lui de a o uri pe victimă erau atât de 
puternice încât, mai devreme sau mai târziu, ar fi ieşit la 
iveală, atunci ar fi preferat să le expună el imediat. 

Desigur, dacă era o crimă... Droguri, senzaţii intense, 
frică, multe combinaţii, multe cauze. Poate, acum, ar trebui 
să mă retrag. De fapt, nu aveam nimic de-a face cu toate 
astea iar până acum contribuţiile mele nu fuseseră chiar 
strălucite... Şi, totuşi, nu voiam să renunţ. Ceva nu se 
potrivea, acel ceva care se afla bine ascuns în interiorul 
sculului încâlcit... Dar ştiam eu ce? 

Dacă ar fi să găsim un motiv asasinării Elisabethei, mă 
gândeam plimbându-mă prin Kungstradgarden, poate n-ar 
trebui să căutăm mai departe de faptul că aceasta dorea 
să-mi împărtăşească câte ceva din secretele ei. Evident, 
ştia foarte multe, poate chiar prea multe, despre membrii 
cercului ei... sau, cel puţin, unul dintre ei era convins de 
treaba asta. Faptul că aflase despre proiectata noastră 
întâlnire,  echivalase cu condamnarea la moarte a 
Elisabethei. Cineva nu-şi putea permite riscul ca secretele 
Elisabethei să ajungă în urechi străine. Dar care ar putea fi 
aceste secrete?... Poate ceva în legătură cu moartea lui Per 
Bergsten. Dacă Per a fost asasinat şi Elisabeth cunoştea 
numele asasinului... Dacă Per a fost asasinat!... Dacă măcar 
există un asasin!... Un prea lung şir de „dacă”! 

Am oftat şi m-am despărţit de o parte din fondurile mele 
limitate dând o coroană unui bătrân care îşi întinsese 
încrezător mâna spre mine, cu o privire plină de speranţă. 

În acest caz, mi-am spus, traversând în fugă strada de la 
barul Operei - evitând în ultimul moment un cârd de maşini 
scăpate din lesă de la stopul de pe strada Arsenal, care se 
grăbeau înfometate spre mine - cine ştiuse de proiectata 
mea întâlnire cu Elisabeth?... Suzanne, prima şi cea dintâi. 
Apoi Bertil Lofberg... Nimeni altcineva... Un moment!... 
Elisabeth spusese ceva de aparatele de telefon în derivație 
din apartament... Asta ni-l aducea şi pe Georg pe lista 
suspecţilor. Singura care nu ştia despre vizita mea era 
Astrid Strand. Să încerc s-o abordez?... Atunci mi-aş fi 


îndeplinit din plin rolul de detectiv particular, vorbind cu toţi 
cei implicaţi. 

M-am îndreptat spre casă; o ceaşcă cu ceai, în loc de 
prânz, un duş şi o scurtă odihnă până când voi cobori din 
nou în magazinul meu gol. 

Când am deschis uşa, apartamentul era tăcut. Nici urmă 
de Cleo. Am ieşit pe balcon. Nimic. Trebuie să fi plecat într- 
o escapadă peste acoperişuri. Uneori, când era într-o 
dispoziţie specială, o ştergea în hoinăreală. Nu eram 
îngrijorat, totdeauna se întorcea, înfometată şi dornică de 
mângâieri. După ce am făcut un duş şi am mâncat câteva 
felii de pâine prăjită cu marmeladă, am intrat în dormitor să 
mă odihnesc un sfert de oră. 

Atunci, l-am văzut. Un plic alb zăcea pe perna mea. L-am 
deschis grijuliu, nu ştiu de ce, dar am făcut-o încet şi cu 
băgare de seamă. Înăuntru era o fotografie, o fotografie de- 
a mea, mărită şi destul de neclară. Mergeam cu Cleo pe 
umăr, cum fac de obicei pe drumul de acasă spre 
magazin... Aceeaşi cruce ca şi în cealaltă fotografie fusese 
pictată peste faţa mea. Dar era şi o altă cruce. Chiar peste 
Cleo! 


CAPITOLUL XXV 


Poate e ciudat dar acel moment, când stăteam acolo, cu 
fotografia în mână, privind la imaginea mea cu Cleo, a fost 
primul când am realizat dimensiunile a ceea ce se 
întâmplase, a ceea ce se putea întâmpla. Moartea lui Per 
Bergsten mă afectase într-un mod impersonal şi abstract. 
Nu-l cunoscusem cu adevărat. Îl văzusem o dată sau de 
două ori la Elisabeth şi schimbasem câteva vorbe. La fel şi 
moartea Elisabethei. E adevărat, o cunoscusem ceva mai 
bine decât pe Per dar, oricum, era un străin pentru mine. 

De-abia când laţul a început să se strângă în jurul 
propriului meu gât am început să înţeleg în ce mă 
implicasem. Mi-am dat seama că avusesem dreptate, că nu 
era vorba de sinucidere şi accident, ci de crime. Un asasin 
calculat, cu sânge rece, lovise de două ori şi era acum 
pregătit s-o facă din nou. lar eu urmam să fiu viitoarea 
victimă... Urmam într-adevăr? Sau îşi atinsese deja scopul 
doar înfricoşându-mă? Lucrul cel mai simplu ar fi să mă 
retrag şi să consider că poliţia avea dreptate, să accept că 
Per Bergsten fusese călcat de un şofer beat şi Elisabeth 
sărise pe fereastră, de bună voie şi nesilită de nimeni, să 
încetez să-mi mai fac probleme din cauza Suzannei şi a 
modului în care-şi risipea banii. Să-i las pe părinţii ei să-şi 
rezolve cum pot necazurile iar eu să nu-mi mai fac griii, 
indiferent de motiv... Dar, Cleo?! Pentru a înţelege ce 
simţeam trebuie să ai un animal al tău. Cleo era mai 
înţeleaptă decât multe fiinţe umane, cel puţin aşa le 
susţineam amicilor în glumă. Trăisem mulţi ani împreună şi 
era, pur şi simplu, o parte din viaţa mea, un prieten 
modest, o companie nepretenţioasă, o pisică inteligentă şi 
independentă; un frumos animal care-mi acordase 


încrederea ei nu pentru că-i dădeam heringi şi lapte şi o 
mângâiam, ci pentru că aşa alesese ea. Uneori, aveam 
senzaţia că mă priveşte cu o indulgență amuzată, 
zâmbindu-mi. 

Acum, nu mai era. Nu-mi făceam iluzii. Cineva intrase în 
apartamentul meu.. N-ar fi fost prea dificil pentru un individ 
care ar fi avut sculele necesare. Fotografia fusese plasată 
pe pernă iar Cleo fusese prinsă... Sculele potrivite? m-am 
întrebat cu un zâmbet trist. Nici măcar n-ar fi avut nevoie 
de ele. Ar fi fost suficiente simple chei. Probabil că aşa 
procedase şi în noaptea aceea când, într-adevăr, fusesem 
în casa veche iar apoi adus şi băgat în pat. Atunci cineva 
deschisese uşa cu cheile găsite în buzunarul pantalonului 
meu. După mulajul cheilor, pot fi foarte uşor executate 
duplicate... Ar explica oare asta visul ciudat din una din 
nopţile trecute, semnul roşu de pe umăr şi senzaţia că 
avusesem o vizită în apartament? 

M-am gândit că primul lucru de făcut era să-mi procur 
nişte încuietori noi iar apoi să aştept. Probabil cineva îşi va 
face cunoscută prezenţa. Voi primi un mesaj în care voi fi 
avertizat că, dacă nu-mi văd de treabă, nu voi mai vedea-o 
niciodată pe Cleo... Cu condiţia ca... ca acesta să nu fi fost 
doar primul pas, Cleo să fi dispărut pentru totdeauna şi apoi 
să urmez eu! Credea asasinul că Elisabeth deja îmi spusese 
ceva? Devenise nesigur, înspăimântat de întrebările mele 
despre aşa-zisa sinucidere a Elisabethei? 

M-am aşezat pe fotoliul de lângă fereastră şi am închis 
ochii. Poate totul era o plăsmuire a imaginaţiei mele! Dacă 
Cleo ar apare, deodată, mieunând la uşa balconului, cu 
capul aplecat pe o parte, moartă de foame după excursia 
pe acoperişuri?!... Dar, cumva, ştiam că am dreptate: Cleo 
dispăruse. Cineva o luase ca să mă avertizeze că urmam eu 
la rând dacă nu mă potoleam cu investigaţiile mele 
sâcâitoare. Dar nu o voi face. În faţa crimei, a dublei crime, 
dragostea pentru Cleo trecea pe planul doi. Criminalul nu 
va scăpa atât de uşor. Nu mă voi lăsa înspăimântat maiorii 
şi de halucinaţiile generate de droguri. Acum voi acţiona şi 
îmi voi croi drum în chiar mijlocul labirintului. 


Următorul pas în această sarcină dificilă, atât de plină de 
obscurităţi şi semne de întrebare, era Astrid Strand, singura 
dintre cei patru martori la moartea Elisabethei pe care încă 
nu o abordasem. 

Dar, de data aceasta, se părea că norocul mă părăsise. 
Telefonul din apartamentul ei din oraş a sunat şi-a sunat, 
fără să răspundă nimeni, iar la reşedinţa lor de la ţară 
persoana care a răspuns nu era Astrid, ci probabil o 
cameristă. Doamna Strand nu era acasă. Nu, nimeni nu ştia 
când ar putea reveni. Era la coafor. Unde? In strada Linne, 
colţ cu strada Nybro. Dar nu trebuia deranjată acolo. 

Cu siguranţă că urma să fie deranjată, m-am gândit 
punând jos receptorul. O să dau de ea şi îi voi pune aceleaşi 
întrebări ca şi celorlalţi. O s-o întreb de-a dreptul unde 
dispăruse Cleo, doar să-i văd reacţia. După un vechi 
neadevăr, ochii erau oglinda sufletului. Dar şi persoana cea 
mai sigură pe sine nu-şi poate ascunde reacţiile, când i se 
pune o întrebare precisă şi neaşteptată despre ceva 
neplăcut. 

Plin de febra bătăliei care mă aştepta, am coborât scările 
şi am ieşit în piaţa Kapman. Nu am luat drumul 
magazinului, ci m-am îndreptat spre Ostermalm, în 
căutarea firmei de coafură unde urma s-o găsesc pe Astrid. 

În anticamera „templului” domnea o linişte molcomă, 
discretă. Un bărbat tânăr, cu o voce catifelată, era la 
telefon, stabilind întâlniri doamnelor dornice de 
înfrumusețare, Un ventilator zumzăia potolit şi printr-o uşă 
deschisă în peretele liliachiu ca o primulă puteam privi în 
sfânta sfintelor, unde tineri şi tinere oficiau în templu, ca 
vestalele la altarul frumuseţii, iar doamne de diferite vârste 
şi înfăţişări erau unite de-un scop comun: să fie mai 
frumoase, să fie coafate după ultimele cerinţe severe ale 
modei. 

M-am strecurat pe uşă. Zece perechi de ochi de sub 
aparatele asemănătoare unor enorme căşti de motociclist 
şi-au ridicat întrebătoare privirile din revistele şi cărţile lor, 
dar numai pentru o clipă, cuvântul tipărit fiind mult mai 
interesant decât înfăţişarea mea. O singură pereche de 


ochi, spre sfârşitul şirului, n-a reuşit să revină la paginile 
foşnitoare, fixându-mă insistent. În ciuda bizarului sac de 
plastic de pe cap şi a şorţului de bumbac care-i acoperea 
restul corpului, am recunoscut-o. Era Astrid Strand, bogata 
Astrid, prinsă în capcană de Elisabeth, proaspăt eliberată, 
prin moartea acesteia. Nici Astrid n-ar fi avut vreun motiv 
deosebit s-o jelească... 

M-a privit surprinsă, trăgându-mi un scaun de lângă 
perete şi aşezându-mă lângă ea. E 

— Johan! Ce se întâmplă? Ce faci aici? Asta e un coafor 
pentru doamne. Îţi vopseşti părul? a râs ea. 

— Nu, am spus, privind în jur, dar nimeni nu asculta. 

Toate îşi foşneau poveştile cu amoruri regale şi 
divorţurile actorilor. Fără îndoială, bonetele de plastic 
bâzâiau şi ele înăuntru. Nu prea ştiam exact ce erau dar 
bănuiam că ar fi un fel de uscătoare de păr, astfel încât 
puteam vorbi fără riscul de a fi auzit. 

— Nu, nu-mi vopsesc părul, am liniştit-o. Oricum, nu încă. 
Vreau doar să stăm puţin de vorbă. Nu erai acasă şi mi-au 
spus că eşti aici, aşa că am venit. 

— Să stăm de vorbă?! E chiar atât de important că 
trebuia, să vii aici? 

A privit neliniştită în jur. Era nemulțumită de apariţia 
mea. Poate celelalte căşti ar fi crezut că-şi primea iubiții la 
coafor, departe de ochii domnului Strand. 

— În legătură cu Elisabeth, am spus liniştit. Erai acolo. 
Spune-mi exact ce s-a întâmplat. 

— Oh... a început; apoi a făcut o pauză. Am avut o 
şedinţă şi am mai rămas un timp să fac ordine. De obicei 
asta era atribuţia mea. Elisabeth ţinea foarte mult ca 
lucrurile să fie făcute cum trebuie şi nu neglijent... Ca 
altarele în biserică. Nu să îndeşi lumânările într-un singur 
sertar şi altele din astea... Ştii ce vreau să spun? 

Am încuviinţat. 

— Ei, atunci am auzit ţipătul acela îngrozitor. N-am putut 
să-mi dau seama de unde venea dar l-am auzit din nou şi 
am alergat în sufragerie. l-am văzut pe ceilalţi îndreptându- 
se spre seră iar acolo fereastra era deschisă. Ei, restul îl ştii. 


— Ceilalţi, ai spus? Toţi? Poţi să-ţi aminteşti pe cine ai 
văzut în drum spre cameră? 

— Nu, nu exact. Nu chiar aşa. Vreau să spun, totul era 
uşor confuz şi n-am fost prea atentă unde erau ceilalţi. Dar 
am văzut-o pe Suzanne. Şi Georg. Era, deja, acolo. Şi Bertil. 
Bertil Lofberg. Cred că doar ce venise. Era prea târziu 
pentru şedinţă dar o aştepta pe Elisabeth. 

— ţi aminteşti unde o aştepta? Gândeşte-te! Poate fi 
important. 

— Nu ştiu. Poate în seră, poate în sufragerie. 

— Ca să ajungă în seră, Elisabeth trebuia să treacă prin 
sufragerie, nu-i aşa? 

— Da. 

— Deci, dacă Bertil aştepta acolo ar fi putut intra direct în 
seră cu ea? 

— Aşa cred. Dar de ce întrebi? S-a întâmplat ceva? 

— Poate, am spus, zâmbind stingherit. Încă nu ştiu... Îţi 
plac pisicile? Pisicile siameze? 

M-a privit dar nu părea nici speriată, nici încolţită, doar 
surprinsă. 

— Pur şi simplu nu te înţeleg, a spus, scoţându-şi mâinile 
printr-o spintecătură a şorţului roz. 

Cele două mâini au deschis o poşetă aflată pe o masă, 
lângă ea, au scos un pachet de ţigări şi au aprins una. 

— Te rog, acum, explică-mi! m-a somat ea. O anumită 
asprime i se ivise în voce, ceea ce nu era surprinzător. lată- 
mă aici, aşteptându-mi liniştită rândul la coafor şi tu dai 
buzna, punând întrebări ciudate despre moartea Elisabethei 
şi dacă-mi plac pisicile. 

— Da, e puţin ciudat. Sunt de acord... Nu te mai 
inoportunez mai mult de un minut. S-ar putea ca Elisabeth 
să nu se fi sinucis, ci să fi fost asasinată. 

— Omorâtă? De cine? 

— Asta încerc să descopăr. Mi-am coborât vocea pentru 
că unul dintre coafori începuse să mă privească întrebător. 
Auzise ceva? Plec imediat dar mai am o singură întrebare. E 
importantă, Astrid. Foarte importantă. 

— Da? 


— Ştiu, şi nu are importanţă cum am aflat, că nu o 
plăceai pe Elisabeth, că îi plătiseşi destul cum ai spus tu şi 
că erai prinsă în capcană, fără a putea să te eliberezi. 
Acelaşi lucru era valabil şi pentru Bertil Lofberg... De ce? 
Poţi să-mi spui de ce? 

M-a privit fără să mă vadă, apoi a cilipit aproape ca şi 
cum de abia ar fi remarcat că eram acolo şi se întreba ce 
făceam. Şi-a strivit ţigara într-o scrumieră mică, albă, de pe 
masa de lângă ea. 

— De ce? De ce nu-mi plăcea Elisabeth? Şi de ce nu-i 
plăcea lui Bertil? 

— Da, să-l luăm pe Bertil. De ce se socotea prins în 
capcană? 

Mizam pe faptul că i-ar fi mai uşor să vorbească despre 
Bertil şi, poate, ar răspunde la întrebarea care o viza pe ea. 

— Bertil... a făcut o scurtă pauză şi a luat o altă ţigară. 
Avusese probleme când a venit la Elisabeth, în cercul 
nostru. Nu ştiu exact, era ceva legat de o operaţie. Un 
pacient a murit. Credea că fusese greşeala lui, că fusese 
neglijent sau ceva asemănător... Şi cine, pot să întreb, a 
spus că nu-mi plăcea Elisabeth şi că eram „prinsă în 
capcană”, cum afirmi? 

— Asta nu are importanţă, Astrid. Dar ştii la ce mă refer 
şi ăsta-i lucrul principal. Deci, Bertil avea sentimente de 
vinovăţie şi Elisabeth trebuia să i le aline? 

— Nu chiar. Nu de asta venise. Cred că Suzanne l-a adus, 
sperând că această filozofie nouă îi va fi de ajutor, că va 
reuşi să găsească căi noi pentru a-şi rezolva problemele. 

— Şi tu? A avut vreo legătură cu fiica ta? Cu accidentul? 

Astrid nu a răspuns. A început să plângă, lacrimi 
curgându-i nestânjenite pe obraji. Privea drept înainte dând 
încetişor din cap. 

— Fiica ta a murit într-un accident. Un accident de 
maşină şi tu conduceai, nu-i aşa? Nu-mi plăcea că-i pun o 
astfel de întrebare dar era necesar. Incepusem să realizez 
ce se ascundea în spatele întregii poveşti. 

A încuviinţat: 

— Da, eu conduceam, a rostit în şoaptă. 


— Şi voiai să iei legătura cu ea prin intermediul 
Elisabethei? Printr-un medium? 

A încuviinţat din nou. 

l-ai relatat Elisabethei ce se întâmplase de fapt, nu-i aşa? 

Înainte de a avea timp să răspundă, înainte chiar de a 
reacţiona, una din fete a venit şi i-a aranjat gluga de 
plastic, privind surprinsă la lacrimile ei şi cu reproş la mine. 
A început să manipuleze mânerele aparatului şi pe cele ale 
scaunului. A scos dintr-un dulap câteva sticluţe mirosind a 
parfum. 

Astrid a rămas tăcută, cu privirea pierdută în gol. M-am 
ridicat de pe scaun şi am traversat mocheta groasă, ieşind 
în strada Linne. Acum ştiam ce era în spatele întâmplărilor 
petrecute... Ştiam cine era ucigaşul. 


CAPITOLUL XXVI 


Priveam în jur, prin biblioteca lui Michael, în timp ce el 
era în hol, la telefon. Prin uşa pe jumătate deschisă puteam 
auzi vocea lui caldă, cu un accent uşor. 

Rafturile pline cu cărţi mergeau din podea până în tavan. 
Multe dintre cărţi aveau legături vechi, din piele fină, cu 
literele titlurilor aurite. Unele aveau coperţi din pergament, 
cu cotoare îngălbenite pe care, acum mult timp, titlurile 
fuseseră scrise cu cerneală neagră care se decolorase 
făcându-le aproape ilizibile; multe păreau să fie scrise în 
latină. Erau şi lucrări moderne, legate şi nelegate, în 
diverse limbi. Exceptând legăturile, vechimea, aspectul şi 
limba, toate aveau un numitor comun, conţinutul lor. Pe cât 
puteam vedea şi, atât cât îmi permitea latina mea, cele mai 
multe se ocupau de ocultism: „Forme ale vrăjitoriei şi scrieri 
magice norvegiene”, „Magie rituală”, „Forme ale magiei 
suedeze”,  „Magie”,  „Astrologie”,  „Vrăjitoria astăzi”, 
„Vânătoarea şi procesele vrăjitoarelor”, „Demonologie”, 
„Pandemoniu”... oricum, mi-ar lua prea mult să înşir chiar şi 
o mică parte din uriaşul lor număr... Privirea mi s-a oprit pe 
vitrina luminată unde erau cele trei tablouri înfăţişându-le 
pe Madame Voisin, Madame de Brinvilliers şi pe Brita 
Michaeldotter Ulf, Ulfva-Brita. Dublura Elisabethei! Cel puţin 
aşa crezusem la prima mea vizită în apartamentul lui 
Michael. Putea să fi fost o întâmplare? Ar fi trebuit s-o fi 
întrebat pe Elisabeth. M-am îndreptat spre vitrină, să o mai 
văd o dată, dar dispăruse. Între celelalte două miniaturi era 
un spaţiu gol în care zăcea o carte legată în piele maro- 
închis. Înainte de a avea timp să privesc mai îndeaproape, 
Michael a revenit şi m-am întors repede, ca şi cum aş fi fost 
prins făcând ceva rău sau dând târcoale bunurilor lui 


personale. Ceea ce şi făcusem, nu-i aşa? 

— lartă-mă. Era un negustor de cărţi. Are un anticariat şi 
doar ce primise un exemplar pe care-l caut de mulţi ani. In 
loc... Ce-i nou sub soare?... Oricum, se pare că eşti încă în 
viaţă şi... chiar sănătos? Deci, nu te-au răpit niciun fel de 
spirite rele? 

— E doar o problemă de timp, am spus zâmbind dar, 
evident, nu foarte convingător. 

— Ce se întâmplă? Arăţi ca şi cum ai fi vândut ceva şi ai fi 
pierdut banii. 

— Elisabeth a murit, eu am primit o scrisoare de 
ameninţare, iar Cleo a dispărut. Altfel, totul e bine. 

— Elisabeth a murit? Chiar aşa? Cum s-a întâmplat? 

— Ei zic că a fost sinucidere. 

— Ei? 

— De exemplu, Georg. Dar şi ceilalţi care au fost noaptea 
trecută în apartament. După şedinţă s-a dus să se 
odihnească şi, deodată, au auzit un țipăt din camera ei. 
„Zbor”, a strigat... Şi apoi zăcea jos, în stradă... Patru etaje, 
fără nicio speranţă. 

— Dar tu nu crezi că a fost sinucidere. 

— Nu. Şi ştiu că unul dintre cei patru a împins-o. 

— Cum poţi fi atât de sigur? 

— Pentru că ştiu, am răspuns pe un ton definitiv... Poate 
era ilogic, dar nu voiam să-i dezvălui totul lui Michael... De 
aici mă duc direct la asasin şi-l voi prinde de barbă în 
vizuina lui. 

— EI? 

— Exact. Este un bărbat, un bărbat care s-a folosit de 
Elisabeth, s-a folosit de talentele ei şi a operat prin 
intermediul ei. 

— Eşti sigur că ştii ce faci? s-a arătat îngrijorat Michael. 
Să presupunem că încearcă să-ţi astupe gura. Vrei să vin cu 
tine?... Sau să telefonezi la poliţie? N-ar fi mai bine? 

— Poliţia? Ar fi ultimul fir de păr de care să mă agăţ. M-ar 
arunca imediat afară, am spus cu amărăciune. Mă cred 
nebun. 

— Dar aceşti oameni te-au ameninţat, nu-i aşa? Ţi-au 


trimis fotografia aceea şi acum ţi-a dispărut pisica. 

— Tocmai asta e. Trebuia să fiu speriat. Dar refuz să mă 
las impresionat de ameninţare. Voi stoarce adevărul din 
creatura asta şi o voi recăpăta pe Cleo. 

— Natural, faci cum vrei. Dar, să presupunem că el nu 
mărturiseşte nimic? Dacă neagă totul?! Ce vei face atunci? 

— Voi vedea. 

— Îmi dau seama că nu-i prea mult, m-a îmbărbătat cu 
un zâmbet. Dacă mâine dimineaţă nu vei fi acasă, voi suna 
la poliţie. Nu uita. 

Era ora opt seara când am coborât din apartamentul lui 
Michael în piaţa Stor. Era mai înnorat şi mai întunecat decât 
ar fi trebuit să fie, cu nori grei acoperind cerul şi toamna 
apropiindu-se. Aerul avea o aromă rece şi stropi de ploaie 
îmi atingeau uşor faţa. 

N-aveam chef să merg acasă să mănânc. Un apartament 
tăcut şi întunecat, fără o primitoare pisicuţă torcând, nu era 
o perspectivă plăcută şi, în plus, mă grăbeam, Pasărea mea 
fusese avertizată, îşi şi luase zborul? Astrid Strand vorbise 
cu el? Poate în acest caz adunase doi şi cu doi, acceptase 
consecinţele şi dispăruse sau, cel puţin, îşi acoperise 
urmele. 

Dar stomacul meu protesta, aşa că am făcut un 
compromis. Am cumpărat doi cârnaţi la grătar de la un 
chioşc, doi pe un strat de piure de cartofi, cu o groază de 
muştar şi usturoi... Mi-am şters grijuliu gura şi mâinile cu un 
şerveţel alb gros şi am plecat repede. Am traversat curtea 
din faţa Parlamentului, am trecut podul Parlamentului, am 
cotit chiar pe lângă Operă şi m-am lăsat purtat de vântul 
tăios care mătura burniţa în lungul cheiurilor de piatră 
cenuşie. 

În zece minute de mers rapid, am ajuns la apartament. 
Soneria a răsunat înăuntru, când am apăsat pe butonul 
strălucitor de cupru de lângă uşă, dar nu mi-a deschis 
nimeni. Eram gata să plec când am auzit paşi. 

— Cine-i acolo? s-a auzit o voce groasă de cealaltă parte 
a uşii. 

— Johan Homan. 


Tăcere. Va deschide? O clipă mai târziu uşa s-a deschis. 
A rămas în pragul uşii, cu un cap mai înalt decât mine, 
privindu-mă cu răceală. 

— Ce vrei? 

— Pot să intru? Vreau să vorbesc cu tine. Despre 
Elisabeth. 

Am intrat şi mi-am atârnat mantaua udă. 

Nu a spus nimic, a dat doar din cap în direcţia unei uşi 
deschise. Am intrat şi m-am aşezat pe marginea unui 
fotoliu tare. 

— Ştiu de ce-ai făcut-o, am spus, privindu-l drept în faţă. 
Ştiu ce s-a întâmplat. 

Nu mi-a răspuns, s-a aşezat pe sofa, fără măcar să 
clipească. Zâmbea? Nu-mi dădeam seama. Lumina slabă a 
veiozei nu era suficientă pentru a-i desluşi modificările 
expresiei. 

— La început m-am gândit la droguri. Am crezut că 
Elisabeth era o traficantă de droguri şi că avea o clientelă 
exclusivă pentru care banii nu constituiau o problemă. 
Distribuirea drogurilor trebuia să aibă loc în condiţii destul 
de speciale, intenţionându-se să fie estompată partea 
murdară a afacerilor... Apoi, am înţeles că eram pe o pistă 
greşită. 

A zâmbit din nou. Era amuzat sau o făcea pentru a-şi 
ascunde nervozitatea? 

— Da, mi-am dat seama că am greşit, am continuat 
încercând să-mi păstrez calmul. Pentru că, chiar dacă 
ritualul şedinţelor, cercurilor şi sabbaturilor voastre implica 
şi consumarea drogurilor, am realizat că nu ăsta era scopul 
principal. Nu cred că Elisabeth era în întregime conştientă 
de rolul ei în toate acestea... Nu, la început. A avut nevoie 
de ceva timp ca să se lămurească despre ce se întâmplă. 
Ăsta era motivul pentru care dorea să-mi vorbească. De 
asta îmi telefonase. lar tu, tu trebuia să te asiguri cu orice 
preţ că nu va avea prilejul s-o facă. 

— Toate acestea sunt foarte interesante, a acceptat el, 
întrerupând tăcerea. Ce se gândea să-ţi spună? 

— Că fusese manipulată, am răspuns. Fusese manipulată 


fără să-şi dea seamă. Aici vin tot felul de oameni iar ea 
avea un talent remarcabil de a citi gândurile. Telepatie. Am 
simţit-o şi eu. Putea sesiza ce gândeau alte persoane. E un 
talent rar. Evident ea îl poseda şi chiar într-un grad 
considerabil. Problemele personale ale solicitanţilor ieşeau 
la iveală în cursul şedinţelor. Aş risca să spun că erau 
şedinţe care se derulau într-un cerc extrem de redus: 
Elisabeth, tu şi persoana respectivă. Probabil ea nu a ştiui 
mult timp că stăteai într-un colţ, ascultând şi cumpănind 
lucrurile. Poate era atât de epuizată după şedinţe, încât nu 
ştia ce se întâmplase sau ce spusese... Dar, tu ştiai şi te 
foloseai de aceste informaţii şi trăiai din nefericirea altor 
oameni. 

— A cui? 

— Astrid Strand, de exemplu. Fusese implicată într-un 
accident rutier în care fiica ei a fost ucisă. Cred, sau mai 
degrabă ghicesc, că într-una din conversațiile Elisabethei cu 
ea a ieşit la iveală că Astrid era vinovată. Ea conducea şi, 
implicit, era cauza morţii fiicei sale. Nu altcineva... Ce crezi 
că ar fi spus soţul ei dacă ar fi aflat asta? Pare să fi ţinut la 
copil chiar mai mult decât Astrid, dacă asta-i posibil... Şi 
celelalte cazuri. 

— Oh, da? 

— Nu-i nevoie să pari atât de nevinovat. Ar fi cam greu 
să mă impresionezi... Per Bergsten delapidase bani pentru 
speculaţii la bursă. Prin Elisabeth ai aflat de actul lui 
necugetat şi ai început să-l storci de bani, o mulţime de 
bani. A împrumutat de la Suzanne dar nu era suficient ca să 
acopere ce sustrăsese. Apoi, s-a răzvrătit împotriva ta şi te- 
a avertizat că nu-i pasă ce se va întâmpla cu el, dar că o să 
plăteşti şi tu. Ce s-a întâmplat atunci? ...Ei, a murit foarte 
convenabil. O povestioară foarte curată. Călcat de o maşină 
care nu a oprit. Nu s-ar putea, din întâmplare, ca tu să fi 
fost şoferul care nu a oprit? Care, poate, l-a drogat, lovindu- 
| mai întâi în cap, pe la spate?!... Lucrurile s-ar potrivi de 
minune... Apoi ai trecut peste el cu maşina... Un banal 
accident rutier... Probabil asta a zguduit-o pe Elisabeth şi a 
condus-o la propria ei moarte. 


— Cum s-a întâmplat asta? 

— Şedinţa se terminase. Elisabeth s-a dus în seră, lângă 
fereastră, cum obişnuia de fiecare dată. Toţi eraţi 
împrăştiaţi prin apartament. Te-ai dus la ea. Stătea lângă 
fereastră. Era obosită, epuizată, cum i se întâmpla la 
fiecare final de şedinţă. Te-ai dus în spatele ei şi ai împins- 
o. A căzut. 

— Atunci de ce a strigat „Zbor”!? 

— Ei, a făcut-o?! Sau le-ai vârât celorlalţi ideea asta în 
cap? repetându-le-o până când i-ai convins. Pentru că eu 
cred că a strigat „cad”. Dar zborul îţi convertea mai bine 
pentru că implica droguri. 

— Tot ce spui e foarte interesant. Ai povestit şi poliţiei? 

— Nu, încă. Dar o voi face, nu-i nevoie să te îngrijorezi. 

— Un singur lucru nu merge în povestea ta, din 
nefericire... vreau să spun, pentru tine... Am un martor. Nu 
eram singur când a căzut Elisabeth. Mă obligi să fiu 
indiscret. Eram în birou şi, presupun că sună banal, 
sărutam o femeie. Aveam o legătură de câtva timp iar 
Elisabeth era foarte afectată de chestia asta. Ameninţase 
că se va sinucide dar, vai, nu am luat-o în serios. 

— Despre ce ştia? 

— Despre relaţia mea cu Astrid Strand. Georg zâmbea 
batjocoritor. 


CAPITOLUL XXVII 


N-am spus nimic. Putea fi, într-adevăr, posibil? Georg şi 
Astrid? Ea nu-mi spusese nimic dar tăcerea ei era, 
bineînţeles, naturală. 

— Deci, excluzându-vă pe voi, prin alibiul reciproc pe 
care vi-l furnizaţi, crezi că unul dintre ceilalţi doi a făcut-o? 
Bertil sau Suzanne? 

— Nu cred nimic. Afirm doar că Elisabeth şi-a luat singură 
viaţa şi nici eu, nici Astrid nu am văzut cum s-a întâmplat... 
Aşa că acum mai bine te-ai duce acasă şi ai uita fanteziile 
astea. Dacă continui aşa te voi da în judecată pentru 
calomnie. Există nişte limite. 

— Asta-i ultimul lucru pe care l-ai face. Atunci toate 
rufele tale murdare ar fi spălate în public... Voi pleca, dar îţi 
promit că voi reveni... Totuşi, spune-mi un lucru... Ce te-a 
făcut să licitezi pentru cartea aceea veche? Cum de-ai ştiut 
că era acolo şi de ce erai atât de dornic s-o ai? 

A zâmbit, cu acelaşi zâmbet subţire, superior. 

— Sunt foarte multe lucruri pe care nu le înţelegi şi nu le 
vei şti vreodată. Mai bine întoarce-te acasă la standul tău 
de vechituri şi fereşte-te de ceea ce este de partea 
cealaltă. 

— De partea cealaltă?... Ce prostii! Tu şi Elisabeth vă 
ocupați de tot felul de scamatorii pentru a atrage oamenii 
bogaţi şi pentru a le lua banii. Adevărat şantaj! Şi vorbeşti 
despre „partea cealaltă!”. Te-ai folosit de Astrid; ea ar fi 
vrut să se oprească dar nu i s-a permis. Nu ştiu cum vei 
reuşi s-o determini să declare că eraţi împreună în birou dar 
în legătură cu Per Bergsten nu-ţi va fi atât de uşor... Şi, 
ascultă-mă bine! Chiar dacă o să-mi ia ceva timp toto să te 
demasc! 


M-am ridicat şi am plecat. Am coborât în liftul scârţâitor 
şi când am ajuns în stradă deja mă calmasem şi începusem 
să reflectez. Era ceva adevărat în ce afirmase Georg, că el 
şi Astrid fuseseră împreună în momentul critic? Asta-i lăsa 
doar pe Bertil şi Suzanne... Putea Suzanne să fi fost 
implicată? O şantajau şi pe ea şi, ca să scape, îi dăduse 
bani Elisabethei... Dar, în toate conversațiile noastre, 
Suzanne se arătase foarte convinsă de binecuvântările 
institutului Elisabethei şi de noua ei „filosofie”. În acest caz 
rămânea doar Bertil, chirurgul cu probleme, cel care venise 
deprimat la Elisabeth, după o operaţie nereuşită în care 
pacientul murise... Dar, pacienţi care mor pe mesele de 
operaţie trebuie să fie destui, oricum nu rarităţi. Când 
lucrurile ajung până la operaţie, starea pacientului nu este 
prea grozavă şi, statistic vorbind, nu fiecare poate miza pe 
supravieţuire. Oare toţi chirurgii erau la fel de afectaţi de 
nereuşite ca Bertil sau acesta avusese vreun motiv 
special?... Ceva ce el îi spusese Elisabethei sau aceasta 
obținuse de la el?! Făcuse acea greşeală de neiertat care ar 
fi dus la concedierea lui sau ar fi făcut din el un om marcat 
într-o asemenea măsură încât ar fi însemnat sfârşitul 
carierei sale de doctor? Ar fi acesta un motiv suficient de 
puternic ca să-l determine s-o omoare pe Elisabeth?... 
Pentru a evita şantajul şi demascarea. 

M-am gândit la reacţia lui de la barul Operei când i-am 
povestit că Elisabeth îmi telefonase pentru a-mi fixa o 
întâlnire. A sărit de pe scaun, a plătit şi a plecat în grabă, 
spunându-mi că era de serviciu la spital... In schimb s-a dus 
direct la Elisabeth, martor la „sinuciderea” ei. Singur, fără 
nimeni care să depună mărturie pentru ce a făcut sau nu. 

Existau multe posibilităţi. Dar Georg era încă, probabil, 
cea mai sigură carte a mea. Pentru că, dacă totul se 
rezuma la şantajul a mai multor persoane, Georg era 
păianjenul din mijlocul plasei, persoana care putea lua 
parte la toate şedinţele şi, după aceea, putea utiliza 
informaţiile obţinute... Deşi, în cazul acesta, de ce fusese 
necesar să ucidă gâsca cu ouă de aur? Dacă Elisabeth şi-ar 
fi continuat activitatea, pentru un ascultător inteligent ca el 


ar fi existat mai mulţi „clienţi” de exploatat... Dacă ea 
continua... Dar ea dorea să renunţe. Probabil de asta îi şi 
plătise datoriile lui Bergsten. Işi dăduse seama că acesta 
delapidase pentru a-şi plăti şantajistul, pe Georg. Inţelesese 
că, de fapt, totul era greşeala ei: ce-i spusese Per, ce 
„simţise” ea şi scosese de la el se afla în spatele şantajului. 

Rămăsesem pironit în stradă, uitându-mă la ultimul etaj. 
Una dintre ferestre era luminată, probabil, biroul lui Georg. 
Ce o fi făcând acolo, acum că Elisabeth murise? Incerca să 
găsească un alt medium? Să continue în altă parte?... Nici 
nu puteam sa-l demasc. Per Bergsten era mort şi îngropat 
iar poliţia închisese cazul. Elisabeth sărise pe fereastră. 
Patru persoane depuseseră mărturie, patru persoane care 
fuseseră în apartament în acelaşi timp. Chiar dacă Georg se 
afla în spatele „sinuciderii”, era evident că o înfricoşase pe 
Astrid pentru a depune mărturie în favoarea lui. Putea s-o 
înspăimânte pentru că-i cunoştea secretul; secretul pe care 
cu greu putea să şi-l mărturisească ei însăşi şi, cu 
siguranţă, sub niciun fel de circumstanţe soţului ei. 

Am mers pe străzile goale, cu vântul şi ploaia în faţă, cu 
gulerul fulgarinului ridicat, dar fără prea mare folos. Şi nu 
se vedea niciun taxi. 

Dar de ce să abandonez lupta? Ce-ar fi să-i pot sfărâma 
alibiul sau să fac poliţia să înţeleagă că nu era sinucidere?... 
Poate ar fi mai uşor dacă aş relua cazul Bergsten? Probabil 
l-a sfidat pe Georg şi l-a ameninţat că o să-l demaşte, fără 
să-i pese de consecinţe. Atunci a trebuit să fie eliminat şi 
părăsit pe un drumeag, în apropierea bisericii Frosvi, lângă 
maşina lui, la o răscruce care nu mai era o răscruce. Asta 
putea însemna un singur lucru: asasinatul era legat de o 
întâlnire la casa aceea veche. Să presupunem că Georg l-a 
doborât, mi-am zis, aproape alergând prin ploaie pe lângă 
Grand Hotel, lovindu-l în ceafă cu ceva; Georg a continuat 
să lovească, într-o furie oarbă sau din calcul conştient, cu 
sânge rece. Apoi, l-a aruncat în drum şi a trecut cu maşina 
peste el. Georg ar fi putut să-l calce şi în pădure, pe drumul 
forestier şi să-l care pe Per în propria lui maşină până la 
răscrucea tăcută şi goală, chiar înainte de răsăritul soarelui, 


apoi să dea puţin înapoi maşina şi să aranjeze motorul încât 
pana să pară normală. 

Oricum, ar trebui să fi rămas nişte urme, nu pe pământ 
desigur, dar poate o armă a crimei. Pe de altă parte, un 
ucigaş cu sânge rece ca Georg n-ar arunca o armă în cel 
mai apropiat tufiş. Dar ar fi putut s-o facă... Mi-era ceva 
folositor din lungul şir de  prezumţii pe care le 
avansasem?... Dar dacă Per fusese asasinat în interiorul 
casei? Nu s-ar găsi acolo pete de sânge? Şi-ar fi dat Georg 
osteneala să curețe cu grijă totul când ştia că Per urma să 
fie găsit în mijlocul drumului? Mai era şi faptul că, nici 
poliţia, nici nimeni altcineva, n-ar fi făcut o legătură cu 
vechea casă din pădure, aflată la distanţă apreciabilă de 
locul descoperirii cadavrului. Nimeni n-ar fi făcut-o, cu 
excepţia celor care fuseseră la întâlnire, dar niciunul dintre 
ei n-ar fi avut vreun motiv să vorbească. 

Un ac în căpiţa de fin, m-am gândit, urcând scările de 
piatră spre apartamentul meu. Oricum, ar fi mai uşor de 
găsit acul decât dovada care să-l incrimineze pe Georg. Dar 
era singura mea şansă, singura posibilitate. Am deschis uşa 
şi am intrat în apartament. Trebuia să-mi schimb hainele, 
să găsesc o lanternă şi să plec spre Frosvi, spre casa veche 
din pădure unde, după prietenii mei din „cercul” Elisabethei 
şi după poliţie, nu fusesem niciodată, 

O jumătate de oră mai târziu eram în maşină pe şoseaua 
Uppsala, ştergătoarele gâfâind astmatic în mişcarea de du- 
te-vino pe parbriz. De-abia reuşeam să ţin la respect ploaia 
care izbea din plin maşina. Şoseaua era goală; doar din 
când în când mai întâlneam câte o maşină. Nimeni sănătos 
la minte nu iese pe o vreme ca asta, m-am gândit, 
ghemuindu-mă inconştient, ca şi cum aş fi fost afară în 
ploaie, nu în carcasa protectoare a maşinii. M-am rugat să 
nu rămână în pană. Se mai întâmplase. 

Dar, norocul mi-a surâs şi curând am ajuns la cotitura 
spre Frosvi; am întors la dreapta şi am condus mai încet pe 
drumul accidentat şi cotit, pe lângă biserică şi apoi m-am 
târât în viteza a doua, cu fereastra coborâtă, să nu ratez 
mica cotitură peste câmpuri. 


Am găsit-o şi au început zdruncinăturile înainte şi înapoi. 
Conduceam instinctiv, pentru că de-abia puteam vedea 
poteca în ploaie. Dar am recunoscut tufele de ienupăr şi am 
întors la vechiul meu loc de parcare. Mi-am luat umbrela şi 
am căutat pe dibuite lanterna în buzunarul mantalei. O 
rafală neaşteptată de ploaie mi-a pălmuit faţa ca o cârpă 
udă. Am încercat să merg cu capul aplecat împotriva 
vântului şi a ploii, în lungul cărării înguste. Inaintam pas 
după pas”, ajutându-mă de lanterna ţinută drept în jos, în 
aşa fel încât nimeni să nu fie avertizat de lumină. Nu că aş 
fi crezut fă m-ar fi pândit cineva în ploaie, dar mi se părea 
mai prudent să nu-mi anunţ prea evident sosirea. 

M-am rătăcit pe panta care urca spre casă şi m-am trezit 
într-o încâlceală de rugi de mure care-mi sfâşiau haina. Dar 
am scăpat intact, m-am întors şi, curând, eram din nou pe 
cărare. 

Când am ajuns în vârf şi am început iar să cobor am 
văzut prin ploaie conturul întunecat al vechii case. Oricum, 
mulţumesc lui Dumnezeu că nu tună, m-am gândit, păşind 
printre tufişurile ale căror crengi plescăiau în urma mea. Nu 
mă sperii de răbufnirile furtunii, dar detest fulgerele şi 
tunetele. Sunt forţe complet în afara controlului uman, o 
lunatică eliberare de putere oarbă, fulgerul aruncându-şi la 
întâmplare încărcătura lui de înaltă tensiune... Ca ciocanul 
lui Thor, m-am gândit zâmbindu-mi. 

M-am oprit privind în jur. Nu lumini, nu voci, nimic, doar 
întunericul. Casa părea mai mare şi mai amenințătoare în 
întuneric, ferestrele privindu-mă oarbe prin ploaie. Apa 
curgea în cascade pe burlane şi răpăia în ferestre; hainele 
mi-erau îmbibate de apa pe care o simţeam scurgându-se 
pe sub gulerul cămăşii. 

Am încercat uşa. Era încuiată. Mi-am amintit-o pe 
bătrâna doamnă jos, lângă scările alunecoase, de lemn şi 
am pipăit sub prima treaptă, apoi lateral. Nimic. Nici sub a 
doua treaptă, nici sub a treia. Dar în vârf, sub a patra 
treaptă, era un cui mare şi, atârnată de el, cheia. Am 
băgat-o în broască, am întors-o o dată, apoi încă o dată şi 
uşa s-a deschis. O rafală de vânt mi-a smuls-o din mână şi a 


trântit-o de perete. Am închis uşa după mine şi m-am găsit 
singur în holul tăcut şi întunecat. Sunetele ploii şi vântului 
erau acum înăbuşite; doar picurii de pe manta şi umbrelă 
rupeau liniştea casei. 

Am scos lanterna şi am aprins-o. Raza de lumină a 
scotocit în jurul holului, de-a curmezişul podelei, până la 
raftul pentru pălării. Mi-am dat jos mantaua şi am 
spânzurat-o împreună cu umbrela. Apoi, m-am îndreptat 
către camera din care dispăruse mobila atunci când am 
intrat a doua oară în ea, împreună cu poliţia. 

Am deschis uşa încet şi cu grijă. Şi de data asta, camera 
era la fel de goală. Am stat acolo, în mijlocul încăperii, 
lăsând lumina lanternei să joace peste pereţii goi... Fusese 
o tâmpenie să ies afară pe vremea asta mizerabilă. Erau 
şanse minime de a găsi „ceva-ul” pe care Georg l-ar fi uitat 
aici când îl asasinase pe Per... Totuşi, dacă era cineva aici! 
Poate că acuzaţiile mele reuşiseră să-i zdruncine siguranţa 
şi s-ar fi putut ghidi că merită să vină până aici, să verifice 
dacă totul era în ordine. „Ceva” ce fusese folosit în 
fierbinţeala momentului şi apoi ascuns în grabă, îngropat 
sau aruncat în tufişuri. 

Am început să plimb lumina lanternei pe linoleu: nu pete, 
nu sânge, nu petece frecate... Ei bine, pentru că eram deja 
aici, puteam arunca o privire şi prin celelalte încăperi. M-am 
îndreptat spre o uşă, uşa prin care intrase procesiunea din 
camera în care, mai târziu, femeia-capră ridicase stiletul 
asupra Elisabethei. Era vorba despre încăperea care, atunci 
când o vizitasem în timpul zilei, arăta ca o sufragerie, fără 
covoare şi cu o sobă de teracotă, soarele strălucind pe 
scândurile late ale podelei. 

Am apăsat clanţa şi uşa s-a deschis tăcută. Înăuntru era 
întuneric; nici măcar lucirea cenuşie a nopţii nu pătrundea 
prin ferestre. Am măturat cu lanterna de jur-împrejur. 
Negru ca smoala, ca şi prima dată, pereţii acoperiţi cu 
acelaşi material negru, la fel şi ferestrele. 

Până la urmă am avut dreptate, mi-am zis, simţindu-mi 
pulsul accelerat şi gura uscată... Deci, aveam dreptate! Mi- 
am lins buzele apoi am plimbat lumina lanternei în jurul 


pereţilor  întunecaţi. Lumina slabă era absorbită de 
întuneric, înghițită de întunecimea grea, dispărând aproape 
cu totul... Elisabeth era moartă. Cine şi de ce pregătise 
camera pentru o nouă liturghie?, Sau nu se obosiseră să ia 
draperiile după ultima lor întâlnire? 

Afară încă ploua şi bătea vântul, vântul izbind casa veche 
şi ploaia răpăind ca grindina în fereastră. Undeva, o ramură 
ciocănea într-un geam, ca pumnul unuia care-şi cerea 
permisiunea de a intra din întuneric şi frig. 

Am simţit un frison, poate din cauza hainelor, apoi m-am 
îndreptat încet către peretele din fund. O masă neagră 
fusese aşezată în faţa lui. Pe ea nu mai era un potir ca în 
noaptea aceea, ci altceva: o carte, o carte veche legată în 
piele închisă. Am recunoscut-o: cartea pentru care licitasem 
la. Viby într-o dimineaţă însorită de vară. Am simţit deodată 
că nu mai eram singur, ca şi cum întunericul era viu şi 
vibra. 

Cum ajunsese cartea acolo? Cine o pusese pe masă şi de 
ce? Ceva a fâlfâit chiar la marginea minţii mele, un gând 
vag, o asociaţie, ca o molie apropiindu-se de flacăra unei 
lumânări dar încă nepregătit să părăsească întunericul. Dar 
ştiam că era important şi că, pur şi simplu, TREBUIA să-mi 
amintesc. M-am îndreptat spre masă, am luat cartea şi am 
răsfoit-o. Era aceeaşi carte, acelaşi scris înghesuit, ilizibil. 
Eram gata s-o pun la loc, când s-a deschis la prima pagină. 
Acolo, la început, era un nume, un scris înalt, colţuros, o 
semnătură ghemuită, radiind agresivitate şi forţă: loannes 
Seb. Homan, 1677. 

Deodată, am sesizat ceva în întuneric, înainte chiar de a 
înţelege ce tocmai citisem. Prin bătaia vântului şi scârţâitul 
pereţilor casei, peste sunetul pumnului osos al copacului 
bătând în fereastră... un miros, o aromă, la început slabă, 
apoi mai puternică, grea, iasomie catifelată ca mierea... 
Parfum... parfumul Elisabethei. Am simţit că nu mai eram 
singur în cameră şi că mai era cineva acolo, cineva pe care 
nu-l puteam vedea. 

— Elisabeth! am strigat, întorcându-mă şi proiectând 
lumina lanternei în direcţia uşii. Dar uşă era închisă. 


Ceva a foşnit în spatele meu, țesătura frecându-se de 
țesătură şi un fulger fierbinte de durere m-a săgetat în 
ceafă. Am căzut, rostogolindu-mă jos, în noaptea 
întunecată, auzind lanterna zăngănind pe podea. Am lovit, 
încercând să mă salvez, înşfăcând... 

Ultimul lucru pe care l-am simţit a fost un obiect de 
metal, dur şi ascuţit, în mâna mea. În infima fracțiune de 
secundă, înainte de a-mi pierde cunoştinţa, am ştiut ce era: 
pandantivul  Elisabethei. Ciocanul lui Thor. Ciocanul 
vrăjitoarei. 


CAPITOLUL XXVIII 


Sunetul jalnic, tânguitor, revenea mereu, regulat şi 
ritmic, ca valurile la țărm. Am deschis încet ochii. Zăceam 
pe podea, cu obrazul lipit de o scândură. Aceasta se oprea 
la perete într-un lambriu înalt de lemn care continua cu un 
tapet de culoare roz. Când mă mişcăm, ceafa mă durea 
îngrozitor. 

Strâmbându-mă de durere, m-am ridicat încet şi am 
privit în jur. Era ora opt. Când am văzut soba de teracotă, 
am realizat unde mă aflam. Eram în camera cu draperii 
negre unde, acum atâta timp, văzusem acea procesiune 
ciudată... lar noaptea trecută simţisem parfumul Elisabethei 
şi fusesem lovit în cap. Îmi aduceam vag aminte că, în timp 
ce cădeam, înşfăcasem ceva dur, ciocanul lui Thor. 

Am zăcut acolo de la unsprezece noaptea, m-am gândit, 
pipăindu-mi capul. Era încă dureros. Mâna mi se mula pe un 
cucui mare iar părul era lipicios din cauza sângelui uscat. 
Trebuie să merg la un doctor. Eram înţepenit tot dar, 
probabil, trecusem din starea de inconştienţă în cea de 
somn şi asta era cel mai bun lucru ce putea să mi se 
întâmple. Zăcusem complet nemişcat... Dar cine mă lovise? 
„„Sau mă izbisem de ceva şi căzusem? Singura lumină în 
cameră era cea dată de lanternă. Era posibil să fi păşit 
înapoi şi să mă fi împiedicat, apoi să mă lovesc cu ceafa de 
podea?! 

Dar simţisem parfumul acela şi în mână ţinusem amuleta 
ei. ...Sau nu?... Îmi imaginasem, visasem totul în timpul 
somnului lung pe podeaua dură? Elisabeth era moartă şi 
chiar eu văzusem liniile cu cretă galbenă din stradă, unde 
fusese corpul ei. 

Cartea, cartea de magie neagră care fusese pe masă, cu 


loannes Seb. Homan pe prima pagină. Ce legătură aveau 
toate acestea cu ea? Cum ajunsese cartea la bătrânul 
Olsson?... O clipă! Când Ture Strom şi cu mine mergeam la 
licitaţie, Ture amintise ceva despre o carte de magie 
neagră, spunând că bătrânul Olsson o căpătase de la un 
preot... Oare o găsise în propria mea casă? S-o fi luat din 
biblioteca tatălui meu?... Nu voi şti niciodată... Am avut din 
nou, ca în ziua precedentă, senzaţia vagă că am uitat ceva 
deosebit. 

Ţipătul slab, tânguitor, s-a repetat undeva în depărtare, 
înăbuşit dar totuşi clar, ca al unui copil plângând. Era 
înfricoşător, prevestitor de rele. Ce se întâmplase? Noaptea 
trecută draperiile fuseseră acolo, la fel şi altarul. Crucifixul 
era pe perete şi cartea pe altar. Aranjaseră camera pentru 
O întâlnire şi apoi am intrat eu tropăind, dând totul peste 
cap? Sau totul rămăsese aşa după o ceremonie 
anterioară?... Cum îndrăzniseră? Casa era de vânzare şi un 
posibil cumpărător putea veni oricând... Puteau continua 
întâlnirile acum când Elisabeth murise?!... Desigur, dacă 
murise! Nimic nu mă mai surprindea. 

Ţipătul s-a auzit din nou şi m-am ridicat cu picioarele 
ţepene şi nesigure. Părea că vine de undeva, de dedesubt, 
dintr-o pivniţă. 

M-am întors în hol prin aceeaşi uşă prin care intrasem. 
Din hol o altă uşă ducea spre bucătărie, o încăpere destul 
de modernă dar neîngrijită; frigiderul era scos din priză iar 
din unul din robinetele chiuvetei apa ţârâia monoton. Uşa 
spre pivniţă se găsea pe coridorul care ducea la bucătărie. 
Am auzit din nou ţipătul, venind din spatele unei uşi închise 
cu lacăt, la capătul unui coridor lung. 

Am căutat o sculă să forţez uşa şi, pe pervazul unei 
ferestre situate la nivelul solului, am găsit un cleşte vechi. 
Am băgat un capăt în spatele lacătului şi am tras, smulgând 
unul din belciuge. 

Înăuntru era întuneric; mirosea a amoniac şi bălegar. Am 
bâjbâit după întrerupător. Încăperea n-avea ferestre şi un 
şir de cuşti se întindea în dreptul unui perete lung. In două 
din ele erau iepuri, privindu-mă cu ochii înspăimântați, 


iepuri slabi, ciolănoşi, clipind în lumină. Ţipetele veneau din 
cuşca situată în colţul cel mai îndepărtat. În ea era o pisică. 
O siameză albastră şi albă, Cleo de Merode. 

Mieuna sfâşietor, aproape scâncind ca un câine, păşind în 
sus şi în jos în spatele plasei de sârmă; se izbea cu capul în 
plasă ca şi cum ar fi încercat să treacă prin ea. 

Am smuls lacătul cu cleştele şi, o clipă mai târziu, o 
pisică tremurândă, înfometată, era în braţele mele, torcând 
atât de zgomotos încât capul ei slab vibra. 

Am mângâiat-o, am aşezat-o pe umăr, după care am 
deschis celelalte două cuşti, înşfăcând iepurii de ceafă, 
urcând scările şi aşezându-i pe podea. Am deschis uşa din 
spate şi i-am gonit afară, în libertatea grădinii. Au sărit ca 
un fulger în iarba verde şi umedă. S-au oprit şi au rămas eu 
urechile ciulite, privindu-mă cu ochii lor roşii. Apoi, au uitat 
totul şi s-au concentrat asupra bucuriei momentului: frunze 
verzi, suculente de păpădie. 

Intr-unul din dulapuri am găsit o cană veche, fără toartă, 
pe care am umplut-o cu apă pentru Cleo. A sorbit ca şi cum 
nu băuse de multă vreme. ; 

Deci, o aduseseră aici. De ce? Urma să fie sacrificată la 
una din întâlnirile lor? Michael îmi spusese că, de obicei, 
foloseau animale mici, ca iepuri şi pisici. 

Oricum, asta dovedeşte că nu sunt nebun, m-am gândit, 
mângâind-o pe cap. Nu-mi imaginasem toate aceste 
ciudăţenii; în spatele lor zăcea realitatea: fusesem Ta 
întâlnirile cercului Elisabethei şi totul era adevărat. Secta ei 
se întâlnea aici. Puteam merge la poliţie să le arăt cuştile 
din pivniţă. Poate de data asta m-ar crede şi ar începe să 
investigheze accidentul rutier, sinuciderea şi, tot acest 
hocus-pocus de la Frosvi. Poate ar cerceta şi activităţile de 
şantaj ale lui Georg. Ar putea încerca să dragheze izvorul 
sacrificial. În noaptea când fusesem aici, ceva fusese 
aruncat în el. Poate Georg „oferise” arma folosită la 
asasinarea lui Per. Am apucat-o pe Cleo, am pus-o pe umăr 
şi am ieşit afară în iarba înaltă şi udă. 

Soarele strălucea iar aerul era proaspăt după ploaie. M- 
am întors şi am privit casa care, în soarele de dimineaţă, 


semăna cu oricare altă vilă de modă veche, plăcută şi 
prietenoasă. Ai îi putut s-o găseşti în multe locuri, de la 
Saltjobaden la Lidingo. Oriunde, dacă grădina ar fi fost 
îngrijită, casa reparată şi văruită... Deşi, mă amăgeam. 
Desigur, imaginaţia şi autosugestia îmi lucrau din plin după 
tot ce păţisem; întreaga atmosferă a locului avea ceva 
ciudat şi oribil. 

Cleo a mieunat şi mi-am amintit că era flămândă. M-am 
întors încet la maşină... 

După doi heringi mici şi un castronaş cu lapte n-am 
îndrăznit să-i mai dau ceva. 

— La început trebuie s-o iei încet, i-am spus în timp ce 
mă privea rugătoare de pe podeaua bucătăriei. Dar am fost 
ferm pentru că, neştiind cât timp rămăsese fără hrană, nu 
doream să-mi asum niciun risc. A privit resemnată cum i- 
am pus mâncarea înapoi în frigider; realiza că un protest nu 
i-ar folosi la nimic; a păşit demn spre coşul ei cu covoraş 
roşu, s-a culcat încolăcită, cu vârful cozii acoperindu-i nasul. 

Am intrat în dormitor. Capul încă mă durea; examinându- 
mă în oglinda din baie am găsit că nu arătam prea rău. Mi- 
am scăldat cucuiul cu nişte antiseptic, m-am băgat în pat, 
scufundându-mă în salteaua moale, cu capul proptit pe o 
pernă pufoasă. 

Renunţ, m-am gândit somnoros. Ce pot să fac? Nimic. Voi 
merge încă o dată la poliţie. In ciuda divergenţelor noastre, 
aveam încredere în comisarul Larsson. El va trebui să 
decidă ce să facă. Mie mi-era de ajuns, acum că o 
recăpătasem pe Cleo. Dacă existau persoane care făceau 
ofrande în izvoare sacrificiale şi se jucau de-a vrăjitoria n- 
aveau decât să continue. Şi să poarte cât or pofti măşti de 
capră... lar rezolvarea crimelor era treaba poliţiei. Nu mă 
voi amesteca în asta. Mi-era de ajuns. Niciunul n-ar 
mărturisi şi aveam prea puţine date ca să continui. 

In ciuda acestor gânduri melancolice şi defetiste am 
adormit paşnic, departe de liturghii negre şi duhuri, departe 
de ciocane ale lui Thor şi sacrificii... Dar loannes, m-am 
întrebat, chiar când cuvertura groasă a somnului cobora 
asupra mea, loannes, ce cauţi tu în acest mişmaş?... 


Mă sâcâia un bâzâit încăpățânat, ca al unei muşte în 
drumul meu de revenire spre realitate: mi-am dat seama că 
era soneria. Îmi simţeam capul mai limpede dar eram încă 
înţepenit după noaptea petrecută pe podea. Mi-am netezit 
părul în oglinda din hol. 

Era Suzanne, purtând obişnuita îmbrăcăminte de 
bumbac, cu fustă largă şi o bluză albă, subţire, arătând ca o 
şcolăriţă într-o după-amiază de vacanţă. 

— Bună, Johan. Nu era nimeni la magazin aşa că am 
venit aici. Dormeai? 

— Intră. Doar un pui de somn. După o noapte grea, grea 
sub toate aspectele. 

— Grea? M-a privit mirată în timp ce intram în sufragerie. 

— Hai să stăm pe balcon. la loc. În acest moment al zilei 
este o plăcere să leneveşti pe balcon... Ce-ai vrea? Poate 
nişte suc de fructe? 

Curând zăceam în scaune joase de răchită, cu o carafă 
mare de suc de fructe pe masă. 

— Da, grea. Noaptea trecută l-am văzut pe Georg, am 
spus, turnându-i suc. l-am comunicat, fără nicio reţinere, că 
îl consider asasinul Elisabethei. 

— Dar a fost o sinucidere. 

— Aşa pare, dar eu nu cred. Este vorba de un şantaj. Mai 
bine zis, nu de un şantaj, ci de o activitate organizată în 
acest scop. Se folosea de talentele speciale ale Elisabethei. 
Ea voia să renunţe şi, se pare, că dorea să-mi 
împărtăşească câte ceva din problemele ei... Destul de 
normală şi reacţia lui Georg: nu putea s-o lase să dărâme 
întreg eşafodajul zidit cu atâta trudă. 

— Sună incredibil. Suzanne m-a privit neîncrezătoare. 
Vrei să spui că Elisabeth... era o şantaj istă? Nu înţeleg. 

— N-am spus asta. Doar că era utilizată. Ceea ce ieşea la 
iveală în timpul şedinţelor de la persoanele cu probleme 
speciale era mai târziu folosit împotriva lor. Nu de 
Elisabeth, ci de Georg. Într-o bună zi, Per Bergsten a decis 
că nu mai vrea să plătească şi... ştii ce s-a întâmplat, deşi 
arăta a accident. Apoi, a fost rândul Elisabethei... Georg era 
un şef cumplit. Cred că nimănui nu-i era permis să renunţe 


şi, în niciun caz, Elisabethei. 

— Ce-o să faci acum? 

— Cred că nimic... Ce pot face? Desigur, să merg la 
poliţie, dar asta-i totul. Nu pot dovedi nimic. Nici cel mai 
mic lucru... Am găsit-o pe Cleo şi asta mi-e de ajuns. 

— Cleo? Se pierduse? 

— Da. Răpită. Georg mi-a trimis o fotografie tâmpită, 
înfăţişându-ne, pe mine şi pe Cleo, cu nişte cruci negre 
trase peste faţă. Apoi, a dispărut fără urmă. Dar am găsit-o. 

— Unde? In mansardă. ` 

— Nu. De fapt, dimpotrivă. Intr-o pivniță în casa aceea. 
Am mers ieri acolo, la noroc, să văd dacă n-aş putea găsi 
ceva care să-l învinovăţească pe Georg. Dar, bineînţeles, n- 
am găsit nimic. Decât, din nou, camera aceea cu pânză 
neagră pe pereţi. Am primit o lovitură în cap, mi-am pierdut 
cunoştinţa şi nu m-am trezit decât azi-dimineaţă, la opt. Pe 
o podea tare de lemn. Am auzit-o pe Cleo mieunând şi am 
eliberat-o... Asta-i tot. 

— Cine a făcut-o? 

— Habar n-am. Presupun că Georg. Cleo trebuie să fie un 
mijloc de presiune asupra mea. Ei ştiau cât ţin la ea. Dar cel 
mai ciudat lucru a fost că Elisabeth era acolo. 

— Elisabeth?! 

— Da. Ei, oricum, aşa am crezut. l-am simţit parfumul în 
întuneric şi, când am fost lovit în cap, încercând să-mi 
opresc căderea, m-am agăţat de ceva, ştii, instinctiv. Am 
crezut că am simţit în palmă micuțul ei pandantiv, ciocanul 
lui Thor. Dar dimineaţa nu-l mai aveam, aşa că singura 
explicaţie este că imaginaţia mi-a jucat din nou o festă. 
Puteam să mă împiedic în întuneric şi să cad... Nu râde. Am 
crezut că am găsit o carte veche. O carte de magie neagră 
care aparținuse, cu mult timp în urmă, unei rude. Un preot 
bătrân care se specializase în vrăjitoare; se presupune că a 
fost naşul a multe execuţii din acele zile. 

Suzanne nu a făcut niciun comentariu. Privea fix spre uşa 
care da spre apartament. M-am întors. Cleo stătea pe prag, 
privind la soare. Deodată, ne-a văzut şi a înţepenit; a făcut 
câţiva paşi înainte şi s-a oprit din nou, spatele curbându-i- 


se într-un arc rigid, cu coada ţeapănă şi zburlită ca o perie 
de sârmă, cu urechile pe spate. A scuipat. Părea, pur şi 
simplu, îngrozită. A dispărut ca o rachetă înapoi în 
apartament, drept sub dulapul cel mare, dulapul baroc 
olandez, cel mai sigur loc de refugiu al lui Cleo, unde ştie că 
nimeni nu o poate ajunge, nici măcar cu mătura. 

M-am uitat la Suzanne; i-am văzut ochii ficşi, încheieturile 
albindu-i-se pe braţul fotoliului... Am privit-o şi am înţeles. 


CAPITOLUL XXIX 


— Nu a fost Elisabeth, am murmurat, clătinând din cap... 
Nu a fost Elisabeth. 

— Ce vrei să spui? 

— Tu ai fost, Suzanne. Elisabeth era doar un medium. Tu 
te-ai folosit de ea, nu Georg. Tu ai ucis-o, cum l-ai ucis şi pe 
Per. 

— Eşti nebun! 

— Deloc. Am fost doar prost şi nu am înţeles ce s-a 
întâmplat cu adevărat. Dar îmi dau seama din modul cum a 
reacţionat Cleo că tu ai luat-o şi ai sechestrat-o în cuşca 
aceea. Nu ştiu ce i-ai făcut înainte. Când te-a văzut a fost 
înnebunită de panică. 

— Pentru că o pisică îşi arcuieşte spatele şi mă scuipă, 
asta face din mine un dublu asasin, nu-i aşa?... E puţin cam 
mult. 

— Poate, dar mi-e teamă că-i adevărat. Când ai fost la 
Londra, ai cunoscut un guru. Tatăl tău credea că era indian; 
dar nu era indian, ci jahshid. Aceştia vin din nordul Irakului 
şi aparţin unei secte religioase care a fost persecutată timp 
de secole atât de creştini cât şi de musulmani... Şi ştii de 
ce? 

— Nu. 

— Atunci îţi voi spune eu. Sunt adoratori ai diavolului. 
Dumnezeul lor este numit Satan şi el pedepseşte binele şi 
răsplăteşte răul. Probabil că acest guru te avea în puterea 
lui. Când ai venit acasă ai înfiinţat Institutul Transfilozofic şi 
ai determinat-o pe Elisabeth să joace rolul de faţadă. Dar, 
de la început, tu ai fost în spatele a tot ce se întâmpla. De 
asta ţi-ai transferat banii Elisabethei, nu-i aşa? 

Suzanne nu mi-a răspuns, se uita doar la mine cu o 


privire ciudată. 

— Dar banii nu erau suficienţi. Era nevoie de mai mult. 
Atunci ai descoperit că puteai folosi împotriva victimelor 
tale tot ce ieşea la iveală în timpul şedinţelor... Te 
deranjează cuvântul „victime” sau ar trebui să spun 
ucenici? Ai aduş-o pe Astrid... Şi pe Bertil Lofberg... 
Presupun că şi pe Bergsten. Dar nu te interesau numai 
banii lor, trebuia să-i ai membri ai cercului tău. Trebuiau să 
fie treisprezece, să fie atât de implicaţi încât să nu se poată 
retrage. lar mijlocul de constrângere era dat de ceea ce 
ştiai despre ei. Erau forţaţi în noua ta „filozofie”, aşa e?... 
Sau ar trebui să-i spun religie? 

Incă nu spunea nimic. 

— Apoi, dintr-odată, Elisabeth a vrut să renunţe. Prima 
lovitură a fost când i-a plătit lui Bergsten datoria la bancă. 
Când s-a ajuns la crimă a vrut să renunţe. 

— Ai dreptate, a spus într-un târziu... Cel puţin, parţial. 
Adorarea diavolului de care ai pomenit... niciodată nu s-a 
ajuns la asta... L-am întâlnit la Londra. Mai avea o elevă 
suedeză, Astrid. Era mult mai avansată decât mine. Ea m-a 
iniţiat şi m-a adus la Elisabeth. Acum înţeleg că s-a folosit 
de aceasta... Ştiu şi cum. Intotdeauna după şedinţe făcea 
curăţenie în cameră. De asemenea, era totdeauna prezentă 
când Elisabeth avea conversații individuale cu nefericiţii 
care o căutau. Odată, am văzut-o pe Astrid ţinând în mână 
o cutie mică, un magnetofon. Am întrebat-o ce-i cu el şi mi- 
a spus că Elisabeth avea obiceiul să reasculte discuţiile 
avute cu cei care o solicitau. Când era în transă nu ştia cel 
se petrecea în timpul şedinţelor. Astrid susţinea că 
Elisabeth nu dorea să fie înregistrat tot ce se spunea la 
şedinţe căci, dacă s-ar fi aflat, nimeni n-ar fi vrut să mai 
vină. Suna destul de logic, aşa, că nu m-am gândit la asta... 
Nu până acum. 

— Vrei să spui că Astrid este responsabilă de tot ce s-a 
întâmplat? 

— Da, Astrid. Pare copilăresc din partea mea, dar eram 
convinsă că Astrid avea ce căutam eu, că era persoana 
care ar fi putut da o nouă dimensiune vieţii mele... Apoi, a 


murit Per. Şi după aceea, Elisabeth. Eram speriată şi 
începusem să-mi dau seama că lucrurile erau destul de 
tulburi. Dar nu îndrăzneam să fac nimic. 

— Dar pisica? De ce a reacţionat Cleo atât de violent 
când te-a văzut? 

— Johan, dragă, toate pisicile fac la fel. Sunt alergică şi 
mă simt teribil de bolnavă de fiecare dată când văd o 
pisică. Dacă vin lângă mine îmi lăcrimează ochii şi strănut 
la nesfârşit. Cred că îşi dau seama cât de mult le urăsc. 
Sunt creaturi atât de sensibile. Dar nu e rea voinţă din 
partea mea. Aşa sunt făcută. A fost un noroc că nu era aici 
prima dată, când m-ai invitat la cină. 

— Înţeleg... dar credeam... 

— Credeai... Eşti puţin cam naiv, Johan, dar eşti simpatic. 

— Bine, să lăsăm asta, dar trebuie să ştiu un lucru: cum a 
fost ucis Per... Şi de ce? 

— Nu ştiu, a răspuns încet. Dar cred că Per era o 
ameninţare. Era pe cale de a ne trăda şi voia să 
mărturisească la bancă ce făcuse cu banii. Trebuia oprit. 

— Cum? 

— A fost drogat şi adormit, cred că la Frosvi. Înainte de a- 
şi pierde complet cunoştinţa, Astrid l-a ajutat să ajungă la 
maşină, fără ca ceilalţi să remarce ceva. Mai târziu, când 
toţi ceilalţi plecaseră, ea a condus maşina până la răscruce, 
l-a împins afară, a dat înapoi şi a trecut peste el. Probabil 
aşa s-a întâmplat. De fapt, destul de simplu. 

M-a scuturat un fior, imaginându-mi maşina apropiindu- 
se de corpul nemişcat de pe drum şi izbitura înăbușită când 
capul a lovit baia de ulei. 

— De fapt, nu este prea dificil să omori o persoană, când 
ştii că este vorba de o pedeapsă... Eşti cel care îndeplineşte 
o sarcină, doar o unealtă. Aşa cum Elisabeth era doar o 
unealtă în mâinile lui Astrid... lar pentru „sinuciderea” lui 
Elisabeth... doar un brânci, pervazul ferestrei este atât de 
jos. 

— Trebuie să fie bolnavă mintal! Nu poate fi sănătoasă! 

— Poate, poate nu. 

— Ce mijloc de constrângere avea asupra lui Bertil? 


— Lua droguri şi era sub influenţa lor în timp ce opera. 

— Nu a fost şi Astrid implicată în aşa ceva? 

— Da, în accidentul în care a murit fiica ei. În timp ce fata 
se stingea, Astrid alerga înnebunită prin pădure. Era după o 
doză de droguri dar şi beată. După nenorocirea asta a 
început să se intereseze de religiile noi sau, mai degrabă, 
de cele vechi. Ştia la ce se putea aştepta dacă s-ar fi aflat 
cum se petrecuse în realitate accidentul. Apoi i-a venit 
ideea să înregistreze tot ce scotea Elisabeth din mizeria şi 
nefericirea oamenilor. Folosea înregistrările atât pentru a 
obţine bani cât şi ca mijloc de presiune. 

— Oribil! am spus, jucându-mă nervos cu paharul gol. 
Acum tot ce avem de făcut este s-o prindem. 

— Cum? Per e mort. Poliţia i-a clasat cazul. Pentru 
Elisabeth, la fel, clasat ca sinucidere, cu patru martori care 
confirmă. 

— Cum s-a întâmplat? 

— Nu ştiu exact dar cred că Astrid s-a fofilat în spatele ei 
şi a îmbrâncit-o, strigând în acelaşi timp „zbor”. Strigătul 
trebuia să întărească ideea sinuciderii, o sinucidere a cărei 
cauză erau drogurile. 

— Dar aţi intrat în cameră toţi în acelaşi timp?! 

— Nu e chiar atât de inexplicabil. Probabil, Astrid era în 
spatele uşii; nu a văzut-o nimeni, Când toţi s-au repezit 
spre fereastră ea doar a ieşit de după uşă. Era ultima sosită 
în cameră. 

— Georg spunea că el şi Astrid erau împreună când 
Elisabeth a sărit. De mai multă vreme întreţineau o 
legătură amoroasă. Din spusele lui, Elisabeth a fost foarte 
afectată când a aflat acest lucru... Georg voia să mă 
convingă că relaţia lui cu Astrid e un motiv suplimentar 
pentru teza sinuciderii. 

— Nonsens! Georg se iubeşte pe el, banii şi nimic 
altceva... Nimic altceva nu există pentru el. Ţi-a spus asta 
doar pentru a te opri să mai dai târcoale în jur... Nu înţelegi 
de ce? Acum are o priză teribilă asupra lui Astrid şi a banilor 
ei... Ce nu înţelegi? E destul de simplu: ştie că ea ştie că el 
ştie! E suficient să-i spună: „lţi ordon să faci asta sau aia, 


dacă nu, poliţia va afla totul şi atunci, dragă Astrid, ai 
încurcat-o!”. 

— lronia soartei, am comentat. Un şantaj ist şantajat de 
alt şantaj ist. Deci Astrid purta masca de capră?... Of, voi 
descoperi vreodată ce s-a întâmplat de fapt, ce se ascunde 
în spatele acestor ciudăţenii?... Ce caută strămoşul meu în 
toată această poveste? 

— Strămoş! 

— Da. Specialistul în vrăjitorie, loannes Homan. De ce era 
cartea lui pe masă, acolo, în casa voastră de întrunire?... Şi 
ce s-a întâmplat exact în noaptea aceea? Am visat sau nu? 

— Bietul Johan, a spus ea moale, alunecând din scaun în 
genunchi, lângă mine, trecându-şi degetele prin părul meu. 
Nu te necăji, relaxează-te! Te voi ajuta. Uită toate lucrurile 
acelea oribile pe care le-ai văzut... Uit-o pe Astrid. Uită 
casa. Voi avea eu grijă de tine... Vino! 

Mi-a luat mâna. Am trecut prin sufragerie în dormitor, 
unde storul verde mai era încă tras. 

S-a întors spre mine, ochii cenuşii licărindu-i în lumina 
verde, slabă. Faţa ei s-a apropiat din ce în ce mai mult, 
gura mai aproape de a mea, cu vârful limbii alergându-i 
precaut încoace şi încolo pe buze. 

— Nu înţelegi, Johan? a şoptit. Nu înţelegi că te iubesc? 
Acum trebuie să uiţi toate astea. Să uiţi această afacere 
oribilă şi absurdă. 

Ne-am scufundat în pat. Mirosea a vară şi i-am sărutat 
urechea. Deodată, am văzut-o. În timp ce vorbele ei 
catifelate ajungeau la mine, am văzut-o în lumina soarelui 
şi, dintr-odată, m-am prăbuşit din vară într-un frig îngheţat, 
întunecos. Pe unul din sâni avea o aluniţă, un semn mare în 
formă de inimă. 


CAPITOLUL XXX 


Încet, am revenit la suprafaţă, o epavă pe nisipurile albe 
ale țărmului. 

— Deci, până la urmă, tu erai! am spus obosit. Ar fi 
trebuit să ştiu. 

M-a mângâiat pe cap. 

— Eşti unul dintre noi, a şoptit. Îţi aminteşti visul?... Când 
ai fost iniţiat? Eu am făcut-o şi o doream tot timpul, încă de 
când ne întâlnisem prima oară... Aminteşte-ţi promisiunea! 
Ştii care este pedeapsa pentru cei care ne trădează... 
Moartea... Religia noastră este cea mai veche din lume, la 
fel de veche ca amurgul care cade pe pământ. Vom fi 
victorioşi. 

— Deci, tot ce mi-ai spus despre Astrid!? 

— Era despre mine. Da, e adevărat. Într-o zi, când vei fi 
învăţat mai multe şi o să pătrunzi în esenţa lucrurilor, vei 
înţelege. 

— Cum îi reţineai pe ceilalţi? 

— Cei mai mulţi nu au nevoie să fie reţinuţi în societatea 
noastră, mi-a răspuns pe un ton grav. Suntem verigi într-un 
lanţ lung, în jurul întregii lumi, aşa că nu-l putem părăsi. 
Cine îl părăseşte, trebuie să moară... Asta a fost pedeapsa 
pentru Per şi Elisabeth. 

Visez? m-am întrebat. Este un alt vis confuz şi ciudat? 

— Atât de mulţi oameni nu înţeleg nimic, a continuat 
Suzanne. Nu reuşesc să vadă nimic dincolo de aparente şi 
nu înţeleg ce forţe purtăm în noi. Trebuie să-i cunoaştem şi 
să-i conducem pe cei care nu au încă înţelegerea necesară. 
Din păcate, Per şi Elisabeth au fost slabi. Dar, există alţii. 
Suntem mulţi, Johan. Mult prea mulţi ca să poţi face ceva 
împotriva noastră... Am acţionat din dispoziţia stăpânului 


meu, a gurului meu. 

— Cine-i ăsta? 

— Nu vei şti niciodată. Dar este mai puternic decât tot ce 
poţi să-ţi închipui şi are pretutindeni oameni de încredere. 

— E Georg? 

— Sunt singura care ştie. Dacă ţi-aş spune, n-aş trăi prea 
mult. Şi nici tu. 

— Prostii, am mormăit nervos. Nu fi absurdă!... De ce îmi 
spui toate astea? Nu înţelegi că trebuie să merg la poliţie? 

— lmi aparţii mie şi vei înţelege. Ce vei spune poliţiei? 
Despre Per care a fost incinerat sau despre Elisabeth care 
s-a sinucis? Nu sunt prea convinsă că poliţia are prea multă 
încredere în tine, Johan, aşa e?... Mai ales, de când le-ai 
povestit cum a fost Elisabeth asasinată, iar ea v-a apărut în 
faţă, în uşa apartamentului. Mi-e teamă că nu vei ajunge 
prea departe. 

— Ai dreptate, am acceptat cu glas moale... De fapt, totul 
s-a întâmplat exact cum îmi aminteam, nu-i aşa? Am fost 
acolo. Am participat la liturghia voastră satanică până în 
momentul în care mi-am pierdut cunoştinţa. Tu m-ai dus 
acasă şi ţi-ai făcut copii după cheile mele. Într-o zi ai 
revenit şi mi-ai drogat mâncarea. Ţi-a fost uşor, lăsasem pe 
masa din bucătărie un semipreparat la dezgheţat. Noaptea 
ai revenit, îmbrăcată în haine negre, cu un magnetofon şi 
tămâie... lar fotografiile, fotografiile acelea absurde cu cruci 
pe ele, tot tu mi le-ai trimis... Întoarce-te! 

M-a privit surprinsă dar i-am înclinat capul şi am dat la o 
parte cortina blondă de păr. Şi acolo, în jurul gâtului, era ce 
căutam: o linie roşie, subţire. 

— Ai un semn roşu în jurul gâtului, urma lăsată de un 
lănţişor pe care cineva l-a smuls... Eu am făcut-o! Când am 
căzut, am dat din mâini şi ţi-am agăţat pandantivul... 
ciocanul lui Thor al Elisabethei. Când am tras de el, lanţul ți- 
a intrat în carne. 

— Acum trebuie să plec, Johan. Mi-a zâmbit, un zâmbet 
blând, superior, o mamă explicând ceva unui copilaş care 
nu înţelege nimic... Nu încă. Plec departe, pentru un timp. 
Undeva la ţară, foarte departe. Dar mă voi întoarce. Nu te 


voi părăsi niciodată. 

— Aşteaptă, am spus nerăbdător. Aşteaptă... Cartea 
aceea... şi Elisabeth... De ce semăna atât de mult cu 
cineva? 

— Acum mult, mult timp, a început ea rar, privindu-mă 
drept în faţă, în secolul al XVII-lea, era o femeie în Dalarna, 
în Avdalen. Se numea Brita Michaelagotter Ulfva şi 
totdeauna i se spunea Ulfa Brita sau Lupoaica Brita. Fusese 
acuzată de vrăjitorie şi torturată; s-a încercat să i se smulgă 
recunoaşterea acuzațiilor dar a rezistat. Mica ei fiică a fost 
şi ea interogată o noapte întreagă. Apoi a fost torturată şi, 
până la urmă, şi-a trădat mama. Atât mama cât şi fiica au 
fost condamnate la moarte. Cam douăzeci de persoane au 
fost executate atunci şi, printre ele, mai mulţi copii. Restul 
nefericitei familii Ulf a părăsit acele locuri şi a emigrat în 
America. Acolo şi-au schimbat numele în Wolfe. 

— Vrei să spui... am simţit iar un fior rece, în ciuda 
căldurii din cameră. 

— Da, Elisabeth era o rudă a acelei biete femei care a 
fost sacrificată de ignoranță şi fanatism. 

— Dar asta nu are în mod obligatoriu o semnificaţie, am 
spus grăbit... Da, poate să-i justifice talentul de medium. 
Probabil, povestea Britei s-a transmis în familie iar, cu 
fondul ei ultrasensibil, i-a fost foarte uşor Elisabethei să-şi 
imagineze tot felul de lucruri. De fapt, era o natură foarte 
tensionată. 

— Elisabeth nu şi-a imaginat nimic, niciodată. Avea, cu 
adevărat, acest har ca şi străbunica ei... Şi avea şi crucea 
Britei. Ciocanul vrăjitoarei. Asta-i dădea putere... Se spune 
că Brita l-ar fi blestemat pe preotul care le trimisese la 
moarte pe ea şi pe fiica ei şi că jurase să-l distrugă şi să 
facă din el un ucenic al diavolului. 

— Dar cartea? Cartea neagră? 

— Aparţinuse celui mai rău dintre toţi anchetatorii. Era 
considerat atât de priceput încât era invitat să participe la 
toate marile comisii stabilite pentru a aranja procesele 
vrăjitoarelor. Niciodată n-a acceptat ca acuzatele să fie 
tratate cât de cât omeneşte... Nici chiar când ajungeau pe 


mâna călăului. Tot ce ieşea din comun, ce văzuse şi auzise, 
era scris în cartea lui. Toate acele vechi formule care ieşeau 
la iveală în timpul torturii. Stătea lângă că/ău în timp ce 
acesta lucra; când femeile urlau de durere, în agonie, el lua 
note cu mare sârguinţă, Johan. 

— Cum ai ştiut de această carte? am înghiţit în sec, 
lingându-mi buzele uscate. Cum ai ştiut că o avea bătrânul 
Olsson? 

— O boare de vânt, Johan. Un cântec slab venit pe aripa 
vântului. O voce de departe ne-a spus că lohannes Roman 
este încă prin preajmă... Că tu exişti şi că vei fi unul dintre 
noi. Blestemul Britei se va împlini. 

— Stai uşor! De fapt eu am intrat în această poveste prin 
intermediul părinţilor tăi. Nu uita asta. Părinţii tăi mi-au 
cerut să mă interesez de preocupările tale. Erau îngrijoraţi 
pentru tine şi din cauza banilor tăi... Nu văd nicio legătură 
între banii tăi şi vechile blesteme din Alvdalen, am încercat 
să par ironic. 

— Dar, Johan, nu înţelegi, nu am părinţi. Amândoi au 
murit... De multă vreme. 

S-a ridicat, s-a aplecat spre mine şi m-a sărutat uşor pe 
frunte. Apoi s-a îndreptat, s-a oprit la uşă şi a privit înapoi: 

— Voi reveni, a spus. Nu uita că eşti unul dintre noi. 

Am rămas pe pat mult timp, încurcat şi tulburat. Ce era 
în spatele acestei poveşti?... Suzanne trebuie să fie 
bolnavă, nu doar tensionată, ci serios deranjată. Cum 
ajunsese la toate aceste fantezii macabre? O vrăjitoare din 
Alvdalen răzbunându-se pe un preot fanatic de acum şapte 
generaţii, transformându-mă într-un fel de membru al unui 
cerc, al unui sabbat. Era prea fantastic pentru a putea fi 
exprimat în cuvinte... Nu trebuie să fie vorba de droguri! 
Suzanne a căutat o altă semnificaţie în viaţa ei şi a intrat în 
contact cu o învăţătură evanghelică nebunească cu 
implicaţii oculte. 

Dar ce să fac? Cum puteam s-o determin să se oprească? 
Nu puteam merge la poliţie. Poate dacă aş fi avut vreo 
dovadă un magnetofon sub pat care să înregistreze 
conversaţia noastră dar aşa, s-ar prăpădi de râs; şi pe bună 


dreptate. Per şi Elisabeth muriseră. Nici Bertil Lofberg şi nici 
Astrid nu ar recunoaşte că fuseseră şantajaţi. Aşa că nu 
puteam face nimic. Realizam că interesul meu în această 
poveste nu era legat doar de rugăminţile părinţilor ei. Era, 
mai ales, din cauza ei, a acestei fete palide, cu ochi 
frumoşi, cu părul blond, căzut pe frunte; fata cu mâini 
blânde şi corp catifelat... 

Aş putea să-i fac o vizită lui Michael, să vorbim despre 
cartea aceea şi despre strămoşul meu vânător de 
vrăjitoare. Era la curent cu astfel de lucruri. 

M-am îmbrăcat încet, am coborât fără grabă scările şi am 
pornit în lungul străzii Kapman, zâmbind în timp ce mă 
gândeam la povestea săbiei lui Paracelsus. O mulţime de 
indivizi originali fuseseră implicaţi în această poveste. 
Foarte originali şi” un pic nevrotici, dar interesanţi. 

Când am ajuns la capătul scărilor, la uşa lui Michael, 
numele lui dispăruse de pe ea. Un dreptunghi mai închis la 
culoare decât furnirul înconjurător al uşii un dreptunghi cu 
găuri de şuruburi la colţuri, era tot ce rămăsese din plăcuţa 
cu numele lui. Am sunat dar nu s-a întâmplat nimic. 

O femeie în vârstă a deschis uşa de la camera 
îngrijitorului. Părea hărţuită şi un aspirator băzâia în spatele 
ei. 

— Îl căutam pe domnul Groh. Dar nu răspunde nimeni. 

— Nu-i de mirare. S-a mutat. 

— Mutat?! 

— Da, ieri. Nu ştiu unde. Lucrurile lui au fost lăsate în 
custodie. A spus că ne va înştiinţa unde să i le trimitem. 
Altceva nu ştiu. 

A închis uşa şi am rămas singur pe scara întunecoasă. 
Deci, Michael se mutase? Cred că nu avea vreo semnificaţie 
specială dar eram curios de ce nu-mi spusese nimic despre 
intenţia lui... Dar de ce ar fi trebuit? Nu ne cunoşteam chiar 
atât de bine. Fusese odată sau de două ori în magazinul 
meu iar eu îl vizitasem în câteva rânduri. Asta era tot. 

Am coborât încet în piaţă, bătrâna piaţă care văzuse 
atâtea şi m-am gândit la cuvintele lui Olaus Petri când 
descrisese baia de sânge din Stockholm, cum sângele se 


amestecase cu apa şi „cursese prin rigolele pieţii.” Atunci, 
mi-am amintit, am reuşit să prind acel gând fugar care mă 
chinuise ziua trecută: ce văzusem, dar nu-mi puteam 
reaminti, ceva foarte important. 

În mijlocul pieţei mi-am amintit că portretul Elisabethei, 
tabloul  Britei Michaelsdotter Ulf, dispăruse din 
apartamentul lui Michael, când îl vizitasem ultima oară. Dar 
în locul lui, pe etajeră, era altceva: cartea aceea. Cartea lui 
loannes Homan, legată în piele de culoare închisă. Cea care 
se aflase pe altar... Dar am gonit ideea. Existau mii de cărţi 
legate în piele care arătau aidoma... Şi cum ar fi putut 
cartea lui Michael să apară la Frosvi? 

Un grup de turişti germani a traversat piaţa şi s-a oprit în 
faţa Bursei. Ghidul, lor, o doamnă arătând foarte decisă, 
cam de cincizeci de ani, purtând o beretă albastră şi şosete 
albe trei-sferturi, le dădea explicaţii energice pe fondul 
clinchetului unei baterii de aparate fotografice. De pe 
treptele Bursei un mănunchi de trândavi îmbujoraţi îşi 
fluturau mâinile spre aparatele îndreptate către ei. Am 
zâmbit şi m-am aşezat pe una din bănci, privind la marea 
cişmea de piatră verde care fusese readusă aici, după 
perioada petrecută în piaţa Brunkeberg. 

Ce poveste! O fată isterică încearcă să mă convingă că 
este vrăjitoare şi că i-a asasinat pe Per şi Elisabeth. Când se 
va reîntoarce va trebui să-i scot din cap prostiile astea şi să 
încerc s-o readuc la normal. Ca să nu mai vorbesc despre 
mine! Mi-am însoţit gândul cu un râs zgomotos. 

Doamna de lângă mine şi-a ridicat surprinsă privirea din 
ziarul ei; a scuturat din cap şi a continuat să citească. Dar 
nu m-am putut opri să nu rid când mi-am adus aminte de 
expresia comisarului Larsson când Elisabeth a apărut în 
hol... Nu, probabil, Suzanne se va simţi mai bine, după 
odihna la ţară. Când va reveni am putea discuta problemele 
ei. Poate avea un fel de complex de vinovăție şi simţea că 
trebuie să-şi asume răspunderea pentru accidentul lui Per şi 
sinuciderea Elisabethei? Dar, cu siguranţă, avea imaginaţie, 
mai ales când era vorba de blestemul Ulfvei-Brita şi de 
strămoşul meu. Va trebui să-i povestesc lui Michael despre 


asta... O fi lăsat undeva adresa, la poştă sau la bancă... 
Michael... un pustnic, care-şi părăsea rareori imensa 
bibliotecă ticsită cu literatură ocultă. Păcat că nu am apucat 
să-i relatez ultimele pagini ale poveştii. Ar fi apreciat tot 
acest hocus-pocus prostesc de care se ocupau Suzanne şi 
Elisabeth. Dar, probabil, ar fi luat totul prea în serios şi s-ar 
fi speriat teribil... Poate era mai bine aşa iar el n-avea decât 
să rămână unde era, înconjurat de cărţile lui. Sau poate... 

M-am ridicat şi, cu mâinile în buzunare, am plecat agale 
în lungul străzii Kapman. Trebuie să cumpăr o cutie cu 
mâncare pentru pisici şi apoi să mă duc la magazin. Il 
neglijasem dar, îmi promit că n-o să-mi mai bag nasul vinde 
nu trebuie. Suzanne se va înapoia curând de la ţară. 

Am început să fredonez o melodie în timp ce păşeam 
agale, mângâiat de razele soarelui. 


EPILOG 


Fusese o călătorie lungă, dificilă şi laborioasă. Dar, 
curând, se va termina şi totul va rămâne în urmă. 

Aceeaşi forță care o scosese din stup, ca să înceapă jocul 
în Narke-ul inundat de soare, o conducea din nou în lumină. 
Înconjurată de albine lucrătoare, calde şi puternice, stătea 
în centrul roiului, în marele roi de albine, galben-maroniu, 
strâns pe peretele încălzit de soare. Apoi, a zburat. Roiul 
arăta ca o zăpadă, o zăpadă brună zburând în sus. 

Marele roi s-a apropiat de fereastra deschisă. Femeia 
zăcea pe podeaua încăperii, cu capul într-o parte, de-abia 
respirând... 

Albinele i-au aterizat pe față, acoperindu-i ochii şi gura, 
forțându-şi drumul în jos, pe gâtlej, şi astupându-i nările. 

Suzanne era moartă. 

Cineva o privea şi zâmbea. Aceasta era pedeapsa pentru 
moartea Elisabethei. Nu avea voie să facă de două ori 
aceeaşi greşeală. Nimeni nu trebuie să ştie prea multe 
despre secretul acestor ore ale zorilor. 

Acum, cercul era inchis. loannes Sebastian Homan se 
întorsese şi fusese absorbit în cercul potrivit, singurul, cel 
căruia îi aparținea cu adevărat, aşa cum Ulfva-Brita 
prezisese cu atâta timp în urmă. 

Michael a pus jos cartea veche, vechea carte a lui 
loannes şi a zâmbit. 


